Hogan James P.

Operacija „Protėjas” 2

Serija „Pasaulinės fantastikos Aukso fondas”, 92 tomas

Serija įkurta 1990 m.

James P. Hogan

THE PROTEUS OPERATION

New York, Tor books, 1993

ISBN 9986-486-72-6 (Antra knyga)

ISBN 9986-486-71-8 (Dvi knygos)

Copyright © by James P. Hogan, 1991

Vertimas į lietuvių kalbą ©, leidykla „Eridanas”, 1998

25 skyrius

„Protėjo” grupės pasaulio istorijoje garsiąją savo kalbą Reichstage Hitleris pasakė 1939-ųjų spalio šeštąją, jis pareiškė iš tiesų norįs taikos. Fiureris tvirtino nepadaręs nieko daugiau, tiktai atitaisęs tą neteisybę, kuri buvo primesta Vokietijai Versalio sutartimi. Jis pasiūlė surengti pasitarimą su Vakarų atstovais ir jo metu suderinti visus likusius nesutarimus. Tuo tarpu Vakarų lyderiai, pasaulio akivaizdoje negalėdami atsitraukti, bet tuo pačiu ir nenorėdami aštrinti priešiškumo, taip ir nesiėmė jokių konkrečių veiksmų. Taigi, Hitleris padarė išvadą, kad jiems reikia kur kas svaresnės pateisinamos priežasties, kad galėtų išsipainioti iš karo sumaišties.

Gi rusai savo ruožtu užjuto kas jų laukia ir, siekdami užtikrinti savo saugumą, jau po to, kai užgrobė rytinę Lenkiją, ėmėsi spausti Suomiją dėl sienų klausimo peržiūrėjimo; galų gale, lapkričio pabaigoje, jie atvirai paskelbė Suomijai karą. Dabar, kai Rusija turėjo kitų rūpesčių, Hitleris įsakė ruoštis pulti Prancūziją per Belgiją ir Olandiją. Dėl blogo oro antpuolį teko bent kelis kartus atidėti, tačiau 1940-ųjų sausį blickrigas vis dėlto užgriuvo Vakarus. Prancūzai gi jau kuris laikas buvo visiškai demoralizuoti iš vidaus, mat iš trijų pusių juos supo fašistiniai diktatoriai: Hitleris, Musolinis, bei Frankas. Taigi, Prancūzija ėmė prašyti paliaubų netgi dorai nepasipriešinusi.

Visas būrys susirinko užtemdytame kambaryje Čerčilio bute Morpeto rūmuose. Nušvito ekranas, ir „Protėjo” grupės nariai ėmė demonstruoti ištraukas iš senų kronikų. Vokiečių tankų kolonos žlegėjo per Prancūzijos kaimus, artilerijos baterijos spjaudėsi šūvių papliūpomis, išsišiepę Vermachto kariai vieškeliais varė tūkstančius nuskurusių ir purvinų belaisvių. Artūras Baneringas komentavo vaizdus, jam antrino projektoriaus zirzimas.

— Hitleris sutiko nutraukti ugnį su sąlyga, kad Prancūzija būtų padalinta į du sektorius: vienas jų ir liktų okupuotas vokiečių, antrajame gi įsigaliotų provokiškas režimas, kuris taip pat valdytų ir prancūzų kolonijas. Prancūzai nuolankiai sutiko, ir tokiu būdu britų greitojo reagavimo būriai kitoje Lamanšo pusėje atsidūrė nepavydėtinoje būklėje. Kovo mėnesį Britanijos kariuomenė irgi buvo priversta kapituliuoti.

— Argi nebuvo įmanoma jos evakuoti? — paklausė Čerčilis. Jis sėdėjo pačiame priekyje, centre, tiesiog priešais ekraną.

— Ne — iš pat pradžių į viską buvo žiūrima pernelyg jau lengvabūdiškai, — atsakė Baneringas. — Niekas nesitikėjo šitokio nuožmaus puolimo. Armija netgi nebuvo rimtai pasiruošusi tikram karui, jau nekalbant apie kokias nors evakuacijos galimybes.

— Hmmm… — suniurzgė Čerčilis.

Čerčilis buvo persikraustęs į butą, esantį Admiraliteto rūmuose virš Karo skyriaus, kad nuolatos būtų šalia savo darbo vietos, be to, tokiu būdu liko laisvas jo butas Pimlike, ir ten įsikūrė „Protėjo” grupės operacijų štabas. Profesorius Lindemanas, kuris dabar sėdėjo įsitaisęs prie židinio, irgi persikėlė į Admiraliteto rūmus, kur dėl akių įkūrė statistikos departamentą, iš ten jis galėjo aprūpinti laivyną mokslinėmis analizėmis bei pagelbėti patarimais. Buvo jau 1939-ųjų lapkritis, ir patikėtinių būrelis, žinąs visą tiesą apie „Protėjo” misiją, nuo karo pradžios pastebimai išaugo.

Kronikoje buvo rodoma, kaip vokiečių kareiviai ardo muziejaus pastato sieną, o paskui išstumia laukan traukinio vagoną. Baneringas kalbėjo toliau:

— Prancūzijos kapituliacija oficialiai buvo pasirašyta balandžio mėnesį, tame pačiame traukinio vagone, kuriame maršalas Fošas paskelbė kapituliacijos sąlygas Vokietijai, tuo pačiu užbaigdamas Didįjį karą. Ta proga vagonas buvo nuvežtas į tą pačią vietą Kompjeno girioje, kur jis stovėjo ir 1918-ųjų lapkričio vienuoliktąją.

Ekrane vienas po kito slinko kapituliacijos formalumų scenos, o paskui vaizdas pasikeitė — žiūrovai išvydo, kaip vokiečių dalinys sulipo į laivą, ir šis išplaukė į jūrą.

— Gegužės mėnesį Hitlerio pajėgos įsiveržė į Daniją bei Norvegiją. Britanijos padėtis buvo visiškai beviltiška — pasinaudodami Norvegijos uostais, vokiečiai galėjo kietai užveržti povandeninių laivų blokadą, mes neturėjome jokių sąjungininkų, didžioji dalis mūsų karinės įrangos, taip pat ir dauguma oro pajėgų ginkluotės jau buvo prarasta Prancūzijoje. Kadangi jau buvo matyti pabaiga, į karą įsijungė ir Musolinis, užpuldamas Egiptą bei Britanijai priklausančią Rytų Afriką. Nepaisant draudžiančių tai sutarties sąlygų, Hitleris Orane užgrobė Prancūzijos laivyną, taigi dabar, įskaitant ir italų pajėgas, Ašies valstybėms atiteko visa Viduržemio jūra. Mes neturėjome kitos išeities, teko atitraukti laivyną iki Gibraltaro ir palikti Egiptą likimo valiai.

Baneringo balse suskambo niūrios gaidelės — jo širdyje vėl atgijo visa kančia, patirta tais ilgais metais, kurie drauge buvo ir sena praeitis — ir artimiausia ateitis.

— Netrukus po to visa Europa prisijungė prie akivaizdžiai laiminčiosios pusės, ir mūsų žlugimas jau buvo nebe už kalnų. Ispanija atidarė sienas, tokiu būdu leisdama Hitleriui be kliūčių užimti Gibraltarą. Balkanų valstybės tapo Ašies šalių antrąja strateginių žnyplių puse — šios žnyplės per Graikiją ir Turkiją sugniaužė visą Persijos įlanką, o tuo tarpu italai pergalingai žygiavo per šiaurės Afriką.

Lapkričio mėnesį Halifaksas, kuris tapo ministru pirmininku vietoj Čemberleno, bandė siekti paliaubų, siūlydamas atiduoti Egiptą. Tačiau Hitleriui tai nepadarė jokio įspūdžio — šiaip ar taip, Artimųjų Rytų žlugimas jau buvo neišvengiamas. Hitleris neketino praleisti progos sunaikinti tikėtiną būsimą Amerikos operacijų bazę, taigi, netrukus įsakė okupuoti Didžiosios Britanijos salas.

Ekrane pasirodė gausios Luftvafės bombonešių eskadrilės, paskui vienas po kito sušmėžavo jau matyti sprogimų, gaisrų bei griūvančių pastatų vaizdai. Tik šįsyk atpažįstamas buvo ir miestas — tai buvo Londonas. Kai kurie žiūrovai net aiktelėjo, neįstengdami patikėti savo akimis. Paniuręs Baneringas užbaigė savo pasakojimą:

— Karališkojo oro laivyno likučiai buvo sunaikinti per pirmąsias tris savaites. Mes likome visiškai bejėgiai, gintis nebeturėjome kuo. Nebeturėjome kuo atremti nei nesiliaujančio bombardavimo iš oro, nei gausių užpuolikų būrių, srautu plūstančių iš anapus Lamanšo į mūsų uostus. Karališkoji šeima bei kiti žymūs asmenys buvo slapčia išgabenti į Kanadą, o nesuskaičiuojami vokiečių pulkai paskutiniąją metų dieną praktiškai nekliudomi išsilaipino Anglijoje. Britanijos kapituliacija buvo pasirašyta 1941-ųjų sausio pirmąją.

Paskutiniojoje kronikos atkarpoje buvo nufilmuotas triumfuojantis Hitleris — jis važiavo Londono gatvėmis pergalės parado priešakyje, lydymas tankų bei pilkarūbių vokiečių kareivių.

Vinsleidas išjungė projektorių. Prie durų sėdėjęs Brendanas Brekenas, artimas Čerčilio draugas ir padėjėjas, užžiebė šviesą. Kelias akimirkas tvyrojo niūri tyla, tik paskui visus apėmusi nuotaika palengva ėmė sklaidytis. Galų gale vienas kitas kažką sumurmėjo, ir pagaliau visi prislopintais balsais ėmė dalytis įspūdžiais. Admirolas Paundas — vyriausiasis laivyno vadas ir buvęs Čerčilio kolega iš tų laikų, kai šis irgi dirbo jūrų laivyne — įsmeigė akis į Baneringą.

— Ar ir tu, Artūrai, pasitraukei kaip tik tada — drauge su visais tais žmonėmis, pačioje pabaigoje?

Baneringas papurtė galvą.

— Aš išvykau pora mėnesių anksčiau drauge su vienu departamentu, kuris buvo perkeltas į Kanadą dar spalio mėnesį.

Desmondas Mortonas — dar vienas artimas Čerčilio pažįstamas nuo Didžiojo karo laikų — mąsliai pasitrynė smakrą. Karo metu jis buvo artilerijos karininkas, apdovanotas Karo kryžiumi, o be to, įžymus dar ir tuo, kad buvo sužeistas į pačią širdį, tačiau iki šiol visiškai normaliai tebegyveno su kulka krūtinėje.

— Bet juk tai reiškia, kad… eee… kažkur čia turėtų būti tavo — na… kopija, kaip tik šiuo metu vaikštanti kažkur Londono gatvėmis, tiesa?

— Taip, — įsiterpė Lindemanas. — Tarp kitko, jis nuo pat sausio mėnesio vis dairosi, tikėdamasis bent akies krašteliu dirstelėti pats į save.

— Neįtikėtina!

Priekyje sėdėjęs Čerčilis atsistojo. Tuo tarpu ekranas buvo nuimtas ir vietoj jo ant sienos pakabintas didelis pasaulio žemėlapis. Čerčilis atsigręžė į visus susirinkusiuosius ir kilstelėjo ranką. Kaipmat stojo tyla. Priėjęs Vinsleidas vėl atsisėdo į savąją kėdę.

— Taigi, dabar jūs savo akimis išvydote tas pražūties uolas, tiesiog į kurias vos prieš keletą mėnesių mus nešė ankstesnysis mūsų kursas, — prašneko Čerčilis. — Tačiau dar anaiptol negalima tvirtinti, kad dabar mes jau žinome, kaip išvengti blogiausio galo. Priešingai, mūsų situacija dabar atrodo besanti netgi sudėtingesnė už tą, kuri buvo prieš mums įsikišant į įvykių eigą. Žinoma, dabar mes stosime į karą kur kas ryžtingiau nusiteikę, tačiau, nepaisant to, mūsų viltys susilaukti sėkmės netgi susilpnėjo po to, kai Rusija nuo ciniško neutraliteto persimetė į aktyvią sąjungą su Hitleriu.

Niekas negalėjo tikrai pasakyti, kokia šiame pasaulyje įvykusių pokyčių dalis iš tiesų buvo „Protėjo” grupės veiklos rezultatas — o kiek pasikeitimų būtų įvykę savaime. Retsykiais priežasčių ir pasekmių tinklo, susiejančio atvykėlių iš ateities veiksmus su iš pažiūros visiškai atsietais, tolimais įvykiais — to tinklo subtilybės buvo stačiai stulbinančios.

Čerčilis kalbėjo toliau:

— Kaip dabar jau žinome, kapralo Hitlerio spalio šeštosios taikingoji kalba Reichstage buvo pasakyta abiejuose pasauliuose. Tačiau šiame pasaulyje girdėtoji versija dėl karo kaltino asmeniškai mane. Kadangi mano antrininkas „Protėjo” pasaulyje neturėjo jokios galios, taigi, visiškai aišku, kad mūsų veiksmai jau keičia Berlyne sėdinčių nacių lyderių veiksmus.

— Be to, kaip jau žinome, Čemberlenas ir Daladjė kategoriškai atsisako svarstyti netgi bet kokio susitikimo su vokiečiais galimybę, kol šių armija vis dar dislokuota jėga užgrobtose žemėse — ankstesniajame pasaulyje įvykių griūtis juos stačiai paralyžiavo, jie nesugebėjo netgi atsakyti. Taigi, šį skirtumą irgi galima priskirti „Protėjo” operacijos pasiekimams.

Čerčilis iškalbingai skėstelėjo rankomis.

— Kita vertus, įvyko tas apverktinas „Karališkojo Ąžuolo” incidentas. — Spalio viduryje vokiečių povandeninis laivas prasiskverbė pro britų laivyno gynybines užtvaras tiesiog į bazę Skapa Flouve į šiaurę nuo Škotijos ir nuskandino inkarą nuleidusį karo laivą „Karališkasis Ąžuolas”. — Ankstesniajame pasaulyje šitokio fakto nebuvo. Kaip Admiraliteto vadas, aš galiu visiškai atsakingai jus užtikrinti, kad, jeigu tai būtų įvykę ir aname pasaulyje, dabar mes būtume buvę kur kas geriau tam pasiruošę. Kažin, ar įmanoma nustatyti, kaip kokie nors mūsų veiksmai galėjo sąlygoti šitokį pokytį.

— O kaipgi reiktų išsiaiškinti tą faktą, kad paskutiniojo balsavimo metu Jungtinių Valstijų Kongresas panaikino Neutraliteto Akto ginklų embargo skirsnį? — paklausė Čerčilis. Šis nutarimas reiškė, kad amerikiečiai dabar galėjo pardavinėti kariaujančiosioms pusėms ginklus ir amuniciją su sąlyga, kad už juos būtų mokama grynais, be to, pirkėjas turėjo išsigabenti prekę pats, savo laivais. Toks nutarimas buvo parankus Sąjungininkams, nes jūrų laivyno galia Anglijai niekas negalėjo prilygti. — Galbūt tai ne kas kita, kaip paprasčiausias kitos laiko linijos įgeidis? O gal prezidentas Ruzveltas, praradęs bet kokias iliuzijas dėl ankstesniojo pasaulio ir įkvėptas paskutiniąją akimirką mūsų pademonstruoto ryžto, nusprendė pats stipriau paspausti Kongresą? Jei taip — tokiu atveju atsakomybę už šį pokytį mes irgi galime prisiimti sau.

— Trumpiau tariant, svarbiausias klausimas štai koks: ar mes tikrai galime remtis pagrindiniais ankstesniojo pasaulio įvykiais, prognozuodami šio, mūsiškio, pasaulio ateitį? Dabar kaip tik karštligiškai bandome išsiaiškinti, kiek patikimos yra tos nuorodos.

Valandėlę jis patylėjo ir prieš užbaigdamas atidžiai apžvelgė kambarį.

— Jeigu dabartiniai Vokietijos planai sutampa su ankstesniuoju kursu, tokiu atveju galime pagrįstai tvirtinti, kad įsakymas pradėti blickrigą Vakaruose jau yra duotas. Ir jo vykdymas atidėliojamas vien dėl oro sąlygų. Ankstesniajame pasaulyje antpuolis vis dėlto prasidėjo sausio pabaigoje, tačiau dabar, kai viskas susipainiojo, kas galėtų tvirtinti, kad įvykių eiga vėl bus tokia pat? Puolimas gali prasidėti tiesiog jau rytoj.

Pabrėždamas savo žodžius, Čerčilis kilstelėjo ranką ir ištiesė smilių.

— Ir vis dėlto mes negalime rizikuoti ir visomis šiomis žiniomis dalytis su vyriausybe. Jeigu pas Hitlerį bei jo šeimininkus prasprūstų bent vienas žodelis apie tai, kad jie — nebe vieninteliai, turintys šią stulbinančią perkėlimo laike technologiją, mes visai pagrįstai spėjame, kad tokiu atveju jie siektų žaibiškos pergalės ir panaudotų atominį ginklą dabar, užuot laukę iki 1942-ųjų. Taigi, viskas dabar priklauso nuo Amerikoje likusių mokslininkų. Mes čionai begalime tik kuo tvirčiau laikytis ir su viltimi laukti rezultatų.

Nuo šių paskutiniųjų jo žodžių įtampa kiek atslūgo, kambaryje įsiviešpatavo tyla. Čerčilis linktelėjo Vinsleidui, kad dabar šis perimtų žodį, ir atsisėdo.

Vinsleidas pakilo, kelias akimirkas pastovėjo, įsmeigęs akis į žemėlapį ir trindamasis rankas, o paskui atsigręžė į susirinkusiuosius.

— Visa tai, kas buvo pasakyta, dar anaiptol nereiškia, kad mes patys negalime pasinaudoti išankstinėmis savo žiniomis ir išpešti iš to šiokios tokios naudos, — gyvai prašneko jis. Išgirdę šiuos žodžius visi klausytojai kaipmat subruzdo. Kaip tik to jie ir laukė. — Ką gi, turime sąžiningai patys sau prisipažinti, kad dėl tų saugumo priemonių, kurios, kaip mes visi čia sutarėme, išties yra esminės, kokių nors svarbesnių pokyčių vyriausybės politikoje dar bent du mėnesius nesulauksime. Taigi, mes manome, kad Belgijos užpuolimo reikia laukti sausio pabaigoje, kaip kad įvyko ir anąsyk. Ir vis dėlto mes tikimės, kad tokių žmonių kaip Vinstonas veiklos dėka prancūzai šįsyk kur kas geriau sugebės susidoroti su problemomis.

Vinsleidas valandėlę patylėjo, tačiau niekas nė burnos nepravėrė. Jis vėl nusigręžė į žemėlapį ir pirštu brūkštelėjo per dantytą Norvegijos pakrantės liniją.

— Štai šis rajonas yra toli nuo visų pagrindinių įvykių, čia kol kas turėtų būti labai ramu. Tuo tarpu, kai mūsų grupė visos valstybės kontroliuoti negali, laivynas gi praktiškai yra mūsų rankose — juk čionai, šiame kambaryje, mes turime ir vyriausiąjį karo laivyno vadą, ir vyriausiąjį jūrų laivyno vadą.

Tad štai koks yra mūsų planas. Mes ketiname pasinaudoti ta aplinkybe, kad pavasario mėnesiais visų dėmesys bus sutelktas į Vakarų frontą — ir pasiuntę laivais išlaipinti karines pajėgas štai čia, šiaurinėje Norvegijos dalyje. Apgalvojome ir viešą tokio žingsnio paaiškinimą — atseit, tokiu būdu per Švediją ketiname suteikti pagalbą Suomijai. Mūsiškiame pasaulyje suomiai visus apstulbino savo ryžtingu atkirčiu rusams — ir didžioji viešosios nuomonės dalis simpatizavo jiems bei juos palaikė. Nematome jokių priežasčių tikėtis, kad šiame pasaulyje įvykiai pasisuks kokia nors nenumatyta linkme. Tačiau vyriausybė, be jokios abejonės, patikės, kad šios operacijos tikslas — atkirsti Hitleriui geležies rūdos tiekimo kelią iš Švedijos kasyklų, esančių štai čia, Galivare, per va šičia esantį Narviko uostą.

Vinsleidas kreivai šyptelėjo.

— Tačiau tikrasis mūsų tikslas — sutrukdyti naciams įsiveržti į Norvegiją, kas, kaip mes jau žinome, turėtų įvykti gegužės mėnesį. Tokiu būdu mes galime ne tik atkirsti Hitlerį nuo geležies rūdos kasyklų, bet taip pat ir sutrukdyti jam įkurti papildomas povandeninių laivų bazes, kurioms jis jau yra numatęs vietą Atlanto vandenyno pakrantėje.

Valandėlei stojo tyla — visi kruopščiai svarstė išgirstąjį pasiūlymą. Galų gale kažkas paklausė:

— Ar mes turime kokių nors garantijų, kad vokiečiai puls Norvegiją būtent gegužės mėnesį?

— Dėl nieko negalime būti visiškai tikri, — pripažino Vinsleidas. — Tačiau bent jau iki šiol, kiek mums teko stebėti, abiejų laiko linijų skirtumai nėra esminiai, skiriasi tik detalės. Artimiausi įvykiai turėtų parodyti, ar šis principas galios ir toliau. Pavyzdžiui, mūsų patirtis byloja, kad rusai turėtų užpulti Suomiją jau po dviejų dienų. Taigi, žiūrėsime, ar vėl įvyks tas pats — tai bus gana patikimas patikrinimas.

— Bet ar mes tikrai esame tinkamai pasiruošę tokiam žygiui — turiu omeny tiek įrangą, tiek ir žmonių apmokymą? — kiek dvejodamas paklausė Desmondas Mortonas. — Nederėtų užmiršti, kaip puikiai nuo pat pradžių yra pasirengę vokiečiai.

— Harvi? — kreipėsi Vinsleidas, pažvelgdamas į majorą Voreną.

Vorenas atsakė nepakildamas nuo kėdės prie durų, kur sėdėjo greta Ideno bei Dufo Kuperio:

— Nesame pasirengę taip gerai, kaip mums to norėtųsi, — atvirai pripažino jis. — Didžiausia problema kol kas yra ta, kad žmonės, su kuriais man teko kalbėtis, vis dar neįstengia suprasti, kokią galią, palyginus su laivais, turi lėktuvai. Jeigu Luftvafė sugebės įkurti savo bazes efektyviu nuotoliu nuo mūsų operacijos centro, tokiu atveju turėsime nemaža rūpesčių. Lėktuvnėšiai toli gražu negali konkuruoti su sausumoje esančiais oro uostais, o be to, Britanijos laivynas šiaip ar taip neturi pakankamai lėktuvnešių. Linijinius laivus išvis galima pamiršti. Jų laikas jau praėjo.

— Tačiau Luftvafės ten nė kvapo nebus — jiems tuo metu ir šiaip bus pakankamai karšta Prancūzijoje, — pareiškė Čerčilis. — O jeigu pabandys įsikišti vokiečių laivynas — ką gi, su jais mes jau tikrai sugebėsime susitvarkyti.

Vienur kitur pasigirdo juokas. Kažkas kažko paklausė, ir pokalbis tuojau nukrypo į techninių detalių aptarinėjimą, diskusijas apie lėktuvų bazių žemėje bei lėktuvnešiuose ir linijinių laivų galimybes. Vorenas sugavo Vinsleido žvilgsnį ir valandėlę primygtinai žvelgė šiam tiesiog į akis. Vinsleidas gūžtelėjo pečiais.

Numatytame plane buvo ir dar viena detalė, bet apie ją žinojo tik patys „Protėjo” grupės nariai ir artimiausieji jų patikėtiniai.

Hitlerio sugrįžimo vartai, per kuriuos jis palaikė ryšį su 2025-aisiais, buvo įkurti netoli Leipcigo, rytinėje Vokietijos dalyje, vos per šimtą su trupučiu mylių į pietus nuo Berlyno. Jie buvo paslėpti uolose iškirstame giliame urve po chemijos bei karinės amunicijos gamyklų kompleksu mažyčiame Vaisenbergo miestelyje. O kol tie sugrįžimo vartai veikė, negalėjo būti nė kalbos apie kokią nors efektyvią Vakarų gynybą. Jokių žinių apie kontaktą su 1975-aisiais vis dar nebuvo, taigi, Vinsleidas nusprendė imtis iniciatyvos ir savo atsakomybe pamėginti sunaikinti Hitlerio sugrįžimo vartus.

— Mes turėjome būti paprasčiausi pionieriai, mūsų užduotis buvo nutiesti tiltą, kuriuo mus galėtų pasiekti tankai, — kartą sakė jis Čerčiliui. — Tačiau dabar jau visai nepanašu, kad tų tankų išvis kada nors sulauksime. Taigi, siūlau mėginti smogti į taikinį patiems — ir daugiau nebedelsti. Sunaikinti tą mašiną turėtų būti pats svarbiausias mūsų tikslas.

Sugrįžimo vartų sunaikinimas ir turėjo būti operacijos „Ampersandas” tikslas — iš pažiūros darbas nedidelis, tačiau jo reikšmę sunku būtų pervertinti. Šios operacijos vykdymui reikėjo numatyti tokį momentą, kai visų dėmesys bus sutelktas į kitose Europos vietose kunkuliuojančius įvykius.

Bendrais bruožais aptarę busimąjį veikimo planą, grupės nariai ėmėsi laukti, ar išsipildys Vinsleido pranašystė — tai yra, ar Rusija tikrai užpuls Suomiją, kaip kad tai įvyko ankstesniajame pasaulyje. Rusija neapvylė — užpuolė Suomiją lapkričio trisdešimtąją, tiksliai pagal grafiką. Padrąsintas to fakto, kad bent jau dėl esminių dalykų jų turima informacija kol kas lieka patikima, Vinsleidas pasiuntė žinią į Niujorką, liepdamas kariniam misijos kontingentui ruoštis skubiam permetimui į Angliją.

26 skyrius

Pulkininkas Hansas Pikenbrokas, Abvero slaptosios žvalgybos skyriaus viršininkas, su nuostaba žvelgė į priešais jį ant stalo atskleistą aplanką. Jis ištiesė ranką ir paėmė keletą blizgančių lygių lapų iš iliustruoto Amerikos naujienų žurnalo, kuriuos iš kitos stalo pusės jam tiesė pulkininkas leitenantas Blokelis.

— Tai ir yra toji nuotrauka? — suniurnėjo jis, apžiūrinėdamas spalvotą fotografiją viršutiniame puslapyje. Joje du vyrai spaudė kits kitam ranką erdvioje, elegantiškai apstatytoje patalpoje; fone, už tuodviejų, žvelgdami į juos, stovėjo dar keletas žmonių. Tai buvo poros Pietų Amerikos šalių atstovų atsisveikinimas su Jungtinių Valstijų pareigūnais Baltųjų Rūmų priimamajame — svečiai buvo atvykę į Amerikos tautų spalio konferenciją. Tačiau Pikenbroką domino anaiptol ne pirmajame plane nufotografuoti žmonės — jis įdėmiai apžiūrinėjo būrelį šiems už nugarų stovinčių karių, visiškai atsitiktinai patekusių į patį fotografo objektyvo kamputį. Jie stovėjo laisvomis pozomis, matyt, laukdami savo eilės, kol bus priimti. Drauge su jais buvo ir pora civiliais rūbais vilkinčių vyrų.

Blokelis ištiesė atskirą fotografijos detalę, kuri jo užsakymu buvo išdidinta fotografijos departamente.

— Jeigu galėčiau, pone… — Jis parodė į du karius, greta kits kito stovinčius kiek atokiau nuo kitų. Vienas jų buvo aukštas, užsiželdinęs gelsvus ūsus — fotografas užfiksavo jį mostelint ranka, matyt, kažką pasakius. Antrasis buvo kur kas tamsesnio gymio. — Frišas atsiuntė mums šį straipsnį todėl, kad, pasak jo paties, jis esąs visiškai tikras, jog šiedu buvo toje gangsterių gaujoje, kurią jis aprašė ankstesniajame pranešime. — Blokelis paėmė dar vieną išdidintą nuotrauką — vaizdas joje buvo grūdėtas, tačiau visiškai aiškiai matėsi kareivių uniformų antsiuvai ir ženklai. — Aš bandžiau standartiniu būdu patikrinti, kokiam daliniui priklauso šiedu kareiviai — ir rezultatas mane gerokai sutrikdė. Nė viename Jungtinių Valstijų armijos žinyne nėra būtent šitokių ženklų aprašo. Maža to, jei atidžiai apžiūrėsite pačias uniformas, būtinai pastebėsite, kad jos bent keliomis nelabai žymiomis detalėmis skiriasi nuo amerikietiškosios uniformos standarto. Vėlgi — būtent šitokios uniformos aprašymo mums niekur taip ir nepavyko surasti.

Pikenbrokas atsilošė kėdėje, sunėręs pasmakrėje pirštus. Paskui atsistojo ir nužingsniavęs prie lango užsižiūrėjo į Bendlerštrase siuvantį transportą.

— Gerai, dar sykį greitai peržvelkime visą šį reikalą, — pagaliau prašneko Pikenbrokas. — Pirmiausia šitas tipas, Frišas, kažkokiu būdu įsipainioja į Amerikos gangsterių gaują ir tai jam baigiasi gan liūdnai tame name Niujorko priemiestyje. Tačiau staiga lyg iš niekur išdygsta tie paslaptingi kaukėti vyrai, kurie sugeba karstytis sienomis ir plikomis rankomis pasiunčia gaują galvažudžių į ligoninę. Jie užgrobia visą pastatą — ir atiduoda jį tiesiog į konkuruojančios gangsterių gaujos nagus…

— Ar bent jau į nagus kažkam, ką iš pažiūros galima palaikyti konkuruojančia gangsterių gauja.

— Na taip, kažkam, kad ir kas tai bebūtų. Tada Frišas atsiunčia jums pranešimą apie tai, pridėdamas iškarpą iš Niujorko laikraščio.

— Tuo metu atrodė, kad tas reikalas visiškai nesvarbus, kad tai — eiliniai Amerikos kriminalinio pasaulio konfliktai, — paaiškino Blokelis. — Tačiau mes vis dėlto neišleidome tos medžiagos iš akių.

Pikenbrokas kilstelėjo ranką.

— Jūs pasielgėte visiškai teisingai. Šiaip ar taip, dabar netikėtai paaiškėjo, kad tie žmonės — anaiptol ne kokie nors gangsteriai, o Amerikos kareiviai. Be to, jie priklauso kažkokiam iki šiol nežinomam daliniui, kuris, visai gali būti, ką tik ir buvo slapčia suformuotas. Atrodo, jie bus išėję kažkokius išties nestandartinius apmokymus. Ir šit — jie apsireiškia Baltuosiuose Rūmuose… Su kuo gi jie turi susitikti? Bene su pačiu prezidentu? O jeigu tikrai taip — tuomet kodėl? Ir kas jie tokie?

— Aš jau kurį laiką galvoju apie tai, — pasakė Blokelis.

— Ar priėjote kokią nors įtikėtiną išvadą?

— Na, pats suprantate, pone, visa tai — tik spėlionės… bet man atrodo, kad Jungtinių Valstijų kariuomenėje yra suformuotas kažkoks visiškai naujas slaptas dalinys, kurio specializacija yra pogrindinė veikla miestuose, jų sfera gali būti sabotažas, žmogžudystės ir panašūs dalykai. Tasai reidas į gangsterių irštvą galėjo būti pratybų dalis, be kitų dalykų atnešusi ir šiokios naudos visuomenei — tikriausiai šitaip jie sunaikino nusikaltėlių gaują, prie kurios valdžia nerado būdų oficialiai prisikabinti.

Pikenbrokas kilstelėjo antakius.

— Norite pasakyti, policija ničnieko apie tai nežinojo? Argi toks žygis nebūtų pernelyg rizikingas?

— Ir vis dėlto ne toks rizikingas kaip kad tikra užduotis ir svetimos šalies policijos grėsmė, — pabrėžė Blokelis. — Galbūt tai paskutinioji apmokymų stadija — visiškas situacijos tikrumas.

— Hmmm… na taip, sakyčiau, gan originali mintis — negaliu to nepripažinti. Nagi, tęskite.

Blokelis patapšnojo ant stalo gulintį aplanką.

— Tasai sandėlis Brukline, kurį identifikavo Frišas, visai gali būti užmaskuota jų operacijų bazė. Įtariu, kad visos jų pratybos kruopščiai apgalvotos — jie nori patikrinti, ar sugebės ilgesnį laiką nepastebėti prasilaikyti dideliame mieste, pavyzdžiui, įsiliedami į kokią nors nusikaltėlių broliją ir aktyviai vykdydami savo operacijas, visiškai nebendradarbiaujant su valdžia. Galbūt oficialūs asmenys netgi nieko nenutuokia apie jų egzistavimą. O išbandę savo metodus praktiškai, jie, matyt, turi prisistatyti į Vašingtoną ir pranešti esą „baigę mokslus” bei pasirengę vykdyti operacijas kur nors kitur.

— Pavyzdžiui, kur?

Blokelis gūžtelėjo pečiais.

— Ką gi, mes juk puikiai suprantame, kad Ruzveltas visai nelinkęs likti nuošalyje, tačiau tiek Kongresas, tiek ir viešoji nuomonė neleis jam atvirai įsijungti į karą. Manau, visai pagrįstas spėjimas galėtų būti toks: šie specialiosios paskirties dalinio kariai bus pasiųsti čionai — galbūt netgi į Berlyną.

— O, kaip minėjote, gali būti ir taip, kad viena jų specializacijos šakų yra užsakytos žmogžudystės?

Blokelis giliai atsikvėpė.

— O taikiniu būtų pasirinkti kai kurie savaime suprantami asmenys.

Pikenbrokas linktelėjo. Be jokios abejonės, jis ir pats be paliovos mąstė apie tai — ir priėjo tas pačias išvadas.

— O šitaip galima paaiškinti ir tai, kodėl Ruzveltas domisi tuo asmeniškai… — balsu mąstė jis.

— Kaip tik taip, pone.

— Hmmm… Manau, mes turėtume kuo daugiau sužinoti apie tą sandėlį, jeigu tik tai įmanoma, — pasakė Pikenbrokas. — Bet neveikime į šį reikalą Frišo — jis juk tėra paprasčiausias mėgėjas. Be to, prisiskaitęs per daug nuotykinių knygelių paaugliams ir linkęs pernelyg smarkiai rizikuoti. Ne, šiuo atveju mums reikės tikro profesionalo — pavyzdžiui, visai tiktų Muškietininkas. Tačiau aš jokiu būdu nenoriu, kad kas nors bandytų įsilaužti vidun ar imtųsi kokių nors beprotiškų žygių, ypač jei tai reikštų, kad teks susidurti su tokiais žmonėmis, kaip juos apibūdino Frišas. Tai ir viskas.

— Taip, pone, — Blokelis atsistojo, susirinko popierius ir sudėjo juos į aplanką.

— Aš tiesiog noriu šiek tiek daugiau sužinoti apie tą sandėlį, kas jame lankosi ir kas ten vyksta, — perspėjo Pikenbrokas. — Bet kad nė lapė nesulotų — supranti ką turiu omeny?

— Imsiuos to reikalo tučtuojau.

— Labai gerai. A, tiesa, Biokeli. Pora žodžių apie tavo sekretorę. Ji iš tiesų žavi moteris. Bet, žinai, visai nėra reikalo taip smarkiai puikuotis, kai tau nusišypso ponia Sėkmė. Mane jau pasiekė pavydo pakurstyti priekaištai — ir netgi ne iš vienų lūpų. Aš puikiai suprantu, kad fiureris tikrai neprieštaraus, jei mes suveiksime kuo daugiau naujų vokiečių, tačiau jis niekada neskatino daryti to šitaip viešai. Tikiuosi, aš pakankamai aiškiai išsireiškiau?

— Ak, taip, pone, aš labai atsiprašau. Ateityje būsiu kur kas diskretiškesnis.

— Labai gerai. Taigi, nieko daugiau ir nesakau. Lik sveikas. Heil Hitler!

— Heil Hitler!

27 skyrius

Feračinio dėdė Frankas kažkada jį, dar visai vaiką, buvo atsivedęs čia pasižiūrėti tų namų, kuriuose Haris gimė. Ir nuo tos dienos, visuomet, kai pasijusdavo vienišas ar liūdnas, Feračinis sugrįždavo į šį Kvinso rajoną, vaikščiodavo gatvėmis, sudariusiomis jo tėvų, kurių jam taip ir neteko pažinti, pasaulį — jam atrodydavo, kad, siurbdamas į save buvusiojo jų gyvenimo vaizdus ir aplinką, kažkokiu būdu pasijus artimesnis jiems.

Apleistas, negyvenamas, užkaltais langais jo prisiminimų namas purvinos gatvės kampe dabar švietė skaisčiai raudonomis užuolaidomis, viršutiniame aukšte ant palangių žydėjo gėlės, o apatiniame veikė dviračių parduotuvė. Už gretimų durų jis žinojo esant automobilių detalių krautuvėlę, už apdulkėjusių langų ant lentynos būdavo išdėliota gan kuklus mašininės alyvos skardinių, tarpiklių bei kitokių atsarginių dalių pasirinkimas — dabar gi čia buvo klestinti saldumynų krautuvėlė. Gėrimų parduotuvė kiek toliau ir dabar buvo gėrimų parduotuvė, smulkių dirbinių krautuvėlė irgi tebeprekiavo įvairiausiomis smulkmenomis, tiktai dabar atrodė kur kas senamadiškesnė — virš durų buvo sukabintos skardinės vonelės, viduje stovėjo kerosino bei terpentino statinaitės, o suolelis ant šaligatvio buvo kraute nukrautas malkų ryšulėliais, žvakėmis, virvės kamuoliais bei įvairiausių rūšių šluotomis. Televizorių parduotuvė dabar prekiavo daržovėmis, o plyšio, kur andai niūksojo sudegusio namo griaučiai, vietoje stovėjo ryškiai žaliai dažytas medinis namas, jo sienos palei duris margavo kreida nutepliotais vaikų piešiniais. Pati gatvė, tiesa, tebebuvo atpažįstama, jau dabar laiko randų paženklinta — tačiau vis dėlto kėlė kažkokius kitokius jausmus, čionai nebuvo tos nuovargiu persisunkusios monotonijos, kurią Feračinis prisiminė iš senos praeities — praeities, kuri tuo pat metu tebebuvo tolima ateitis visai kitame pasaulyje. Gatvė atrodė spalvinga ir kupina gyvybės — visai tokia, kokią Feračinis visada regėdavo savo svajonėse, tokia, kokią jis ir norėjo išvysti.

Jis susibruko rankas giliai į palto kišenes ir koja už kojos nužingsniavo pro krautuvėles bei gyvenamuosius namus, pro bažnyčią, medžių užgožtą mūro siena aptvertame šventoriuje, pro mokyklą kalvos apačioje ir kiek toliau šlaite stūksančią ligoninę — jis pamažu ėjo per tą pasaulį, kuriame gyveno vyresnieji jo broliai ir sesuo, kai jis dar nebuvo gimęs. Feračinis nė pats nežinojo, kodėl kaip tik dabar vėl grįžo čia, jis niekada nelaikė savęs sentimentaliu.

Šiomis dienomis kaip tik buvo gautas Vinsleido įsakymas Specialiųjų Operacijų būrio kariams būti pasiruošusiems bet kuriuo metu išvykti į Angliją. Sarginės apsaugą dabar turėjo perimti civiliais drabužiais vilkįs Jungtinių Valstijų karinės policijos būrys. Gi Feračinis jautė stačiai privaląs prieš išvykdamas ateiti čia.

Man tiesiog smalsu, tvirtino jis pats sau. Tai anaiptol ne ilgesys. Dženetė tą dieną buvo laisva, ir ji norėjo eiti drauge su juo, tačiau jis nesutiko. Apsilankyti čia jam reikėjo vienam. Paskui jis dar suspės užsukti į jų butą ir atsisveikinti su Dženete bei Džefu.

Ilgą ilgą laiką jis stoviniavo ant kampo, iš priešingos gatvės pusės žvelgdamas į savo tėvų namus. Tuo metu, kai dėdė Frankas pirmąsyk parodė namą, jis jau buvo gerokai nušiuręs, Feračinis puikiai prisiminė, kad tada pasijuto gerokai apviltas. Tačiau dabar namas atrodė švarus ir smagus, neseniai perdažytas, plevėsuojantis spalvingomis užuolaidomis, o mažytis darželis priešais duris buvo puikiai prižiūrimas. Ėmė dulkti smulkus lietus. Feračinis pasistatė apykaklę, tačiau taip ir liko bestovįs sankryžoje, jo atmintyje sukosi begalės senų istorijų, kurias dėdė ir teta buvo pasakoję apie kadai praėjusius laikus, akyse sumirgėjo senų fotografijų albumai, kuriuos jis be paliovos vartydavo būdamas vaikas.

Vos išvydęs iš už kampo gatvės gale išsukančią moterį tamsiu apsiaustu, Feračinis ūmai suprato, kodėl gi šitaip ilgai čia lūkuriavo. Tai buvo jo motina. O tamsiaplaukė mergaitė, kuri ritosi šalia moters įsikibusi šiai į rankovę, be jokios abejonės, buvo jo sesuo Andžela, kuriai 1939-aisiais sukako ketveri. Nenuleisdamas akių jis stebėjo jas artėjančias kita gatvės puse — jo motina buvo mažytė ir trapi, kiek sulinkusi nuo pirkinių krepšio svorio. Andžela gi be paliovos kažką plepėjo, ėjo kas žingsnis pasistrykčiodama. Jos pasiekė namus ir įėjo į kiemą. Atsigręžusi uždaryti vartelių, jo motina ūmai akimirkai stabtelėjo ir smalsiai pažvelgė į vėjo sušiauštą jaunuolį ilgu paltu ir nepridengta galva, kuris įdėmiai stebėjo ją nuo gatvės kampo. Kažkokią akimirkos dalelytę atstumas, regis, susitraukė, kaip kad buvo susitraukęs ir laikas — Feračinis pasijuto žvelgiąs tiesiog į tą veidą, kurį tebuvo regėjęs tik nuotraukose — narsų ir ryžtingą, bet drauge ir švelnų, koks tegali būti motinos veidas, išvagotą gyvenimo kovų bei praradimų raukšlių — į veidą moters, kuri, be jokios abejonės, nusipelnė kur kas geresnio atlygio. Bet ji tuojau pat nusigręžė ir pradingo namo viduje.

Po valandėlės Feračinis neskubėdamas patraukė atgal tuo pačiu keliu, kuriuo ir buvo atėjęs. Ne ne, pasakė jis pats sau, tai anaiptol ne ašaros ritasi skruostais. Tiesiog lietus smarkėja. O juk ir atėjau čia vien tik smalsumo genamas.

* * *

Kitos dienos rytą Kolumbijos universiteto chemijos laboratorijoje Džefas susigūžęs kiūtojo priešais atvirą spintelę, įtaisytą po darbo stalu. Vienoje rankoje jis laikė sąrašą prietaisų, reikalingų ryto eksperimentui, o kitoje gniaužė trikojį, menzūrėles, Leipcigo kondensatorių, bandymų vamzdelių rinkinį bei degiklį. Jis jau buvo bebaigiąs susirinkti reikalingus daiktus, kai staiga jo regėjimo lauke ant grindų nusileido kažkieno pėda, o virš jos išniro aukštas laibas akiniuotas pavidalas.

— Ar atnešei? — paklausė Azimovas.

Džefas uždarė spintelės duris ir atsistojo.

— Atnešiau? Ką? — prasižiojo jis, ir tučtuojau jam žnybtelėjo kaltės jausmas — nes jis kaipmat prisiminė. Praėjusį vakarą pas juos apsireiškė Haris ir pranešė išvykstąs neribotam laikui, prieš tai jis buvo prisipažinęs Dženetei turėsiąs iškeliauti į užjūrį — per visas tas paslaptis ir susijaudinimą Azimovo apsakymas visiškai išgaravo Džefui iš galvos.

— Nagi tą juodraštį, kurį žadėjai perskaityti, — atsakė Azimovas. — Tą apsakymą apie kosminį laivą, pakliuvusį į spąstus gravitaciniame lauke ir su niekuo negalintį užmegzti ryšio, nes pasikeitė visi dažniai. Tu juk žadėjai šiandien man jį grąžinti.

— A… na, taip, — Džefas siektelėjo ant kėdės gulinčio portfelio ir išsitraukė pluoštą aplankų bei popierių. Tačiau naršyti juos ėmėsi tik dėl akių — mat jau prisiminė — ir nuo tos minties jam širdis nusirito į kulnus — kad rankraštis gulėjo greta kažkokių Hario daiktų, ir kad Haris, matyt, netyčia bus priglobęs jį ir išsinešęs. Džefas buvo visiškai tikras, kad po to, kai Haris išėjo, rankraščio ankstesniojoje vietoje jau nebebuvo.

— Aš… eee… aš, ko gero, būsiu palikęs jį namie, — išspaudė Džefas. Jis vis dar puoselėjo menkai berusenančią viltį, kad gal Dženetė bus padėjusi rankraštį kur nors į šalį.

Azimovo veidas ištįso.

— Prakeikimas, Džefai! Aš gi norėjau šįvakar padirbėti, sugalvojau porą svarbių pakeitimų… — susierzinęs burbtelėjo jis.

— Atleisk, Aizekai, visiškai išgaravo iš galvos. Šįvakar būtinai jo paieškosiu.

— Paieškosi? — Azimovas net išblyško. — O Viešpatie! Ar tai reiškia, kad tu jį pametei?

— Ne, ką tu. Žinoma, ne.

— Ką gi, gerai — tik neužmiršk rytoj man jo atnešti, sutarta, Džefai?

— Taip, rytoj, — atsakė Džefas, išspausdamas kankinio šypseną.

* * *

Tuo tarpu penketas išvykstančiųjų „Protėjo” grupės karinio kontingento narių — Feračinis, Kesidis, Peinas, Rajenas ir Lemsonas — bendrame valgomajame Sarginėje baigė krautis paskutiniuosius asmeninius daiktus. Visas kitas bagažas bei įranga, skirti gabenti į Angliją, jau buvo išsiųsti laivu į Liverpulį — tiksliau, du vienodi įrangos komplektai dviem skirtingais laivais, nes be paliovos grėsė povandeninių laivų atakos pavojus. Patys kariai, slaptu Ruzvelto ir Čerčilio darbuotojų potvarkiu turėjo skristi į Angliją užmaskuotu Jungtinių Valstijų bombonešiu. Pagal oficialią versiją šis bombonešis turėjo atlikti kontrolinį skrydį ir išžvalgyti transatlantinius oro kelius tolimųjų reisų kariniams lėktuvams. Apie tai, kas bus paskui, kariai žinojo tik tiek, kad jų laukia kažkokie specialūs apmokymai, o paskui teks vykdyti aktyvias operacijas „kažkur užjūriuose”.

— Pamatysite — pakliūsime į povandeninį laivą, — pareiškė Ke sidis kitiems, kol jie prieš pat išvykstant krovėsi paskutiniuo sius daiktus. — Luktelėkite ir patys įsitikinsite — mus permes tie siog į Baltijos jūrą. Statau penkis dolerius už povandeninį laivą — Ne, šitaip jie nerizikuos, — nesutiko Rajenas. — Baltijos jūro je ir be mūsų jau knibždėte knibžda anglų povandeninių laivų Vokiečių gynyba ten tik ir dairosi akis išpūtusi.

— Kokį kitą variantą galėtum pasiūlyti?

— Greičiausiai teks keliauti per Viduržemio jūrą ir išsilaipinti Italijoje, — bandė spėti Rajenas. — Kaip jūs manote, kam jie pasiėmė Harį? Juk ten kiekvienas, vos pažiūrėjęs į jį, palaikys vietiniu.

Kesidis dėbtelėjo į Lemsoną.

— Turi kitų pasiūlymų, Floidai?

Lemsonas gūžtelėjo pečiais ir užsimetė kuprinę.

— Koks skirtumas? Spėliodami vis tiek nieko nepakeisime. Juk gali būti ir taip, kad mus nuleis iš oro.

Mortimeris Grynas ir Kurtas Šolderis jau laukė, ketindami palydėti juos į priešakinę pastato dalį. Atvyko ir du FTB agentai, turį nugabenti karius į Mičel Fildą Long Ailende, jie padėjo išsinešti visus daiktus. Paskutinįsyk apsidairę po kambarius, kurie nuo sausio mėnesio jau buvo daugeliu atžvilgių tapę gimtaisiais namais, kariai patraukė pro duris pertvaroje, skiriančioje gyvenamąsias patalpas nuo mechanizmų skyriaus.

Čionai kaip paprastai plušėjo keletas mokslininkų. Einšteinas papsėjo pypkę ir klausėsi Fermio, nediduko, bet energingo žmogaus gyvomis rudomis akimis ir aukšta kakta — šį įspūdį dar labiau sustiprino jau smarkiai praretėję plaukai. Kalbėdamas jis gyvai mostagavo rankomis. Silardas triūsė prie vienos konsolių, gi Teleris prieš kokias penkiolika minučių buvo kažkur prašapęs. Be jų čia dirbo ir daugiau žmonių: iš dalies dėl to, kad, išvykus kariams, mokslininkai gerokai pristigs techninės pagalbos, į grupę buvo pritraukta dar keletas mokslininkų bei technikų.

Einšteinas ir Fermis nutraukė savo pokalbį ir priėjo atsisveikinti. Savo konsolę paliko ir Silardas.

— Taigi, atėjo laikas, tiesa? — prašneko Einšteinas. — Kas gi paprastai būna sakoma šitokiomis progomis? Telydi kiekvieną jūsų savas Dievas, kad ir kokiu jūs betikėtumėte. Nagi, o tie, kurie netiki jokiu, galbūt dar suras sau tinkamą. Kad ir kaip ten būtų — sėkmės jums, vaikinai.

— Sėkmės, — pasakė ir Silardas, iš eilės spausdamas visiems rankas. — Tikėkimės, ir mums pavyks nuveikti čia ką nors naudingo, kad jus paremtume.

— Ne sudie, o arrivederci[1] — pasakė Fermis. — Esu tikras, anksčiau ar vėliau, kai fašistų nebeliks nė padujų, visi jūs sugrįšite. Tačiau dar prieš tai visa Amerika stos į kovą drauge su jumis. Patys įsitikinsite.

Teleris parsirado kaip tik laiku, kad irgi spėtų atsisveikinti ir palinkėti sėkmės, o paskui visa grupė patraukė per priešakinę sandėlio dalį į pakrovimo aikštelę, kur autobuse laukė dar vienas sargybinis.

Autobusui važiuojant Bruklino tiltu, Feračinis žvelgė į pažįstamą miesto kontūrą dangaus fone kitapus upės ir galvojo apie visus tuos dalykus, kuriuos taip netikėtai atrado ir kurių anksčiau nė neįtarė egzistuojant — dabar gi jam teks visa tai palikti. Jo gyvenime taip visada ir atsitikdavo. Galbūt, patylomis galvojo jis, kai kurių dalykų būtų buvę geriau taip ir neatrasti.

Tuo tarpu Sarginėje Einšteinas atsitraukė nuo mechanizmo ir, nuėjęs į bendrą valgomąjį, pasuko prie stalo, kur stovėjo kavinukas bei virdulys.

— Vienam rytui darbo pakaks. Pats laikas šiek tiek atsipalaiduoti, — suniurnėjo jis. Šolderis ir Grynas, kurie jau buvo grįžę iš priešakinės pastato dalies ir dabar, prie didžiojo stalo gurkšnodami kavą, pusbalsiu šnekučiavosi, linktelėjo įėjusiam Einšteinui. Dabar, kai kariai išvyko, visas pastatas atrodė neįprastai tykus ir tuščias. Einšteinas prisipylė puodelį arbatos, išmaišė joje šaukštelį cukraus ir, atsisėdęs į čia pat stovintį krėslą, ėmėsi kimštis pypkę. Iš už pertvaros pasigirdo balsai. Po akimirksnio durys vėl atsidarė, ir vidun įėjo Silardas drauge su Fermiu bei Teleriu. Kalbėjo, kaip paprastai, Silardas.

— Kiekviename klodo sluoksnyje visa sistema, tai yra, objektas, sukelia stebėtojui tam tikrą būdingą būseną. Maža to, kiekvieno stebėtojo, kaip sistemos, būsena nusako tą stebėtoją kaip suvokiantį būtent tą sistemos būseną…

Einšteinas atsiduso ir, tebegurkšnodamas arbatą, apsidarė aplinkui. Jo akys naršė po išsimėčiusias smulkmenas ir šiukšles, kurias baigdami krautis daiktus paliko išvykstantieji kariai, kol pagaliau smigo į kupiną šiukšlių dėžę, stovinčią visai netoli jo kėdės. Ant pat viršaus gulėjo pluoštelis mašinėle prirašytų popierių. Einšteinas paėmė juos iš šiukšlių dėžės ir prisidegdamas pypkę ėmėsi atsainiai sklaidyti.

— Ak taip, erdvėlaivis išskrenda į žvaigždes… — pats sau suniurnėjo jis. Einšteinas pervertė puslapį ir įsitaisė patogiau, tik patraukė kojas, padarydamas daugiau vietos, nes kaip tik priėjo Fermis įsipilti kavos.

— Kiekviename elemente sistema lieka tam tikroje būdingoje matmenų būklėje, — grįžtelėjęs per petį pasakė Fermis. — Jeigu naujas ankstesniųjų stebėjimų apibrėžimas suformuluojamas kaip tik tuo periodu, tuomet kiekvienas gautojo susisluoksniavimo elementas apibūdina stebėtoją tam tikra prisiminimų konfigūracija, kurioje ankstesnieji potyriai atitinka vėlesniuosius. O dėl to kiekvienas stebėtojas neišvengiamai suvoks sistemą kaip be jokios tvarkos „šokinėjančią” į kažkokią atsitiktinai pasirinktą būdingą būklę ir liekančią joje vėlesniam sistemos matmenų nustatymui.

— Taip, sutinku, — atsiliepė Teleris. — Vis dėlto svarbiausia yra tai, kad…

Krėsle įsitaisęs Einšteinas susižavėjęs nusišypsojo ir pritardamas sulinkčiojo galva.

— Ak, na, taip, tai ir yra bendrasis reliatyvumas… Taip, labai gerai, labai gerai… Įkliuvo į spąstus stiprios gravitacijos lauke, a? A, ne, čia jau prasčiau…

— Kiekvieną prisiminimų seką įmanoma išskirstyti pagal galimas reikšmes, — kalbėjo Silardas. — O kiekvieną tokį paskirstymą galima pateikti statistinei analizei.

— Būtent! — šūktelėjo Fermis, sumosuodamas rankomis. — Kaip tik tai aš ir norėjau pasakyti. Įprasta statistinė interpretacija stačiai privalo išplaukti iš paties formalizmo. Kiekvienas stebėtojas turėtų padaryti išvadą, kad jo Visata paklūsta įprastiems statistiniams kvantiniams dėsniams. Statmenąjį Visatos vektorių galima palyginti su medžiu, kurio kiekviena šaka atitinka vieną galimų Visatų, kaip mes jas suvokiame.

— Mein Gott!

Einšteino šūksnis akimirksniu nutraukė pokalbį. Visi sužiuro į jį — šis tuo tarpu atsistojo, jo veido išraiška buvo labai jau keista, o pluoštas popierių, kuriuos Einšteinas ką tik skaitinėjo, pažiro ant grindų.

— Ar viskas gerai? — atsargiai paklausė Silardas.

Einšteinas, regis, nė neišgirdo.

— Komunikacijų ryšys neveikė… ir negalėjo veikti… nes laikas abiejuose ryšio galuose slinko nevienodu greičiu… — nežinia apie ką tarsi pats sau niurnėjo jis.

Silardas pažvelgė į Telerį, paskui — į Fermį. Visi gūžtelėjo pečiais. Solderis ir Grynas suglumę susižvalgė — jie išvis nieko nesuprato.

— Tikiuosi, jūs man atleisite, bet aš turiu skubiai atlikti kai kuriuos apskaičiavimus ir dar šiek tiek pagalvoti, — galų gale prašneko Einšteinas, jo balsas atsklido tarsi iš tolo. Jis paknopstom puolė prie durų, tuo pat metu energingai pats sau linkčiodamas.

— Taip, visai netikėtai — šviesos kibirkštėlė… gali būti, gali būti… — dar išgirdo likusieji išskubančio Einšteino murmesį.

28 skyrius

Skrydis į Europą praėjo be jokių ypatingų įvykių. Kai lėktuvas pagaliau nusileido Prestvike, vakarinėje Škotijos pakrantėje, jau aušo žvarbus, miglotas gruodžio rytas. Penketą amerikiečių pasitiko kapitonas Portelas ir leitenantas Koksas iš Karališkojo laivyno. Atvykėliai atrodė pavargę, apsiblaususiomis akimis. Trumpai pristatyti vieni kitiems, visi sulipo į furgoną — šis nugabeno juos dešimt mylių iki Kilmarnoko, kur jie kaip tik turėjo suspėti į Londono traukinį, važiuojantį iš Glazgo. Pokalbiai buvo nereikšmingi, greitai pasimirštantys, jie puikiai tiko prie niaurios monotoniškos aplinkos, drėgnų pilkų mūrinių pastatų, iš pažiūros permirkusių kalvų tolumoje ir šaltos, nesvetingos rytmečio valandos.

Kaip tik tuo metu, kai jie atvyko į stotį, atsidarė vietinė kavinukė, ir atvykėliams pakako laiko užvalgyti sumuštinių su kumpiu bei sūriu ir išgerti po pintos talpos puodelį stiprios ir saldžios garuojančios arbatos, kuri kaipmat juos atgaivino, įliejo gyvybės į sustirusias galūnes ir bent šiek tiek nurausvino veidus. Kampe netoli krosnies jau stovėjo Kalėdinė eglutė. Greta jos buvo padėta didelė atidengta dėžė su daugybe visokiausių maisto produktų bei saldumynų, stiklainiai su marinuotais vaisiais bei daržovėmis ir dar gausybė megztų smulkmenų, tokių kaip kojinės, pirštinės ar šiltos ausinės — visa tai surinko vietinis Savanoriškosios moterų tarnybos skyrius ir viskas buvo skirta „mūsų vaikinams fronte”.

Jie susispietė aplink krosnį pasišildyti, ir Peinas ėmėsi komentuoti visokius niekus, kuriuos pasimėgaudama pranešinėjo Amerikos spauda.

— Galima pagalvoti, kad Prancūzijoje kariai nieko kito ir neveikia, kaip tik kasioja duobutes ir žaidžia futbolą fotokorespondentų garbei, — pareiškė Peinas. — Nejaugi ten tikrai nieko daugiau nevyksta, apie ką vertėtų parašyti?

— Man regis, visi jaučia nemenką palengvėjimą, kad tie dalykai, kuriuos jau ne vieneri metai prognozuoja rimčiausi specialistai, taip ir neįvyko, — atsakė Portelas. — Mums buvo kalte kalama į galvas, kad, nepraėjus nė kelioms valandoms nuo karo pradžios, danguje bus stačiai tiršta nuo „Heinkelių” bei „Dornierų”, skrendančių sparnas prie sparno. Krūvomis buvo suversta tūkstančiai paruoštų karstų iš papjėmašė, iki begalybės išsiplėtusiose ligoninėse stovėjo nesuskaičiuojama gausybė tuščių lovų… Tačiau taip nieko ir neatsitiko. Dabar gi, žinoma, visa kaltė tenka vyriausybei — esą ji nežino nieko ir apie nieką. Tačiau negalima juk dėl visko kaltinti vien tik vargšelį Nevilį. Nėra jau jis toks niekam tikęs — stengiasi vaikinas kiek beišgalėdamas, patys suprantate.

Kadangi vyko tiek evakuacija, tiek ir mobilizacija, be to, pagrindinio vadovaujančiojo personalo ir vyriausybės departamentų perkraustymas, tad kone pusėje visų Anglijos šeimų buvo bent po vieną narį, kuriam reikėjo kažkur keliauti, ir į Londoną vykstantis traukinys netrukus prisikimšo, netgi koridoriai buvo užgrūsti tiek daiktais, tiek ir žmonėmis, vilkinčiais chaki spalvos, laivyno bei Karališkųjų oro pajėgų uniformomis. Karlailyje į traukinį sulipo visas būrys kareivių, tačiau iki to laiko Portelas su savo bendrakelioniais jau buvo įsitaisę kupė.

— Niekas nė nesiruošia mums pranešti, kiek gyvybių atsiėjo tas prakeiktas užtemdymas, — kalbėjo leitenantas Koksas. — Tačiau, be jokios abejonės, kur kas daugiau nei visos vokiečių čia iškrėstos šunybės drauge sudėtos. Tiesą sakant, labai nenustebsiu, jei galų gale mes užglaistysime visus nesklandumus su Hitleriu ir viešai paskelbsime šitos sumaišties pabaigą. Turėjau omeny — jei kuri nors pusė puoselėtų kokius nors rimtus kėslus — juk iki šiol jau būtų visai pakakę laiko bent pradėti juos įgyvendinti, argi ne?

Netgi „Karališkojo Ąžuolo” nuskandinimas, Portelo nuomone, tebuvo „Reiderio vaikinų surengtas puikus spektaklis”.

Feračinis klausėsi ir stačiai negalėjo patikėti savo ausimis. Šitiems žmonėms visa tai tebebuvo kažkoks žaidimas, kažkokia karalystės masto kriketo partija! Ir priešininko pusė tenusipelnė šūksnio: „Puikus smūgis, sere!” Atrodo, niekas net dėmesio neatkreipė, kad informacija apie nuskandintą laivą gerokai iškraipyta, kad iš tiesų šis įvykis atsiėjo daugiau nei aštuonių šimtų Britanijos jūrininkų gyvybes.

Tačiau anglai bent jau šį tą daro, pagalvojo jis.

— O ką galvoja žmonės Amerikoje? — paklausė jo Koksas.

Feračiniui teko pasakyti teisybę:

— Tiesą sakant, dauguma jų jau seniai užmiršo, kad čia išvis vyksta kažkoks karas.

Traukiniui nuolatos teko mažinti greitį ar netgi stabčioti, taigi, į Kingz Kroso stotį jie atvažiavo tik sutemus. Atvykėliai išlipo kliuvinėdami už akmeninių užtvarų bei smėlio maišų ir išsyk pateko į keistą, juodą, paslaptingą pasaulį, kupiną nematomų laiptelių, kampų bei žibintų stulpų, vos įžiūrimų pastatų siluetų ir gausybės aplinkui šmirinėjančių kūnų. Pėstieji tarsi iš niekur išnirdavo sutemose visai čia pat — dauguma jų nešiojosi žibintuvėlius, o jų drabužiuose paprastai būdavo bent viena balta detalė: raištis ant rankovės, apsiaustas, kepurė ar šalikas. Gatvėje vairuotojai it sraigės atsargiai šliaužė pirmyn, kelią jiems rodė tiktai siauručiai šviesos pluošteliai, sklindantys pro plyšelius gaubtuose, kuriais buvo uždangstyti žibintai.

Portelas išgaravo tamsoje, pažadėjęs surasti taksi. Kaip jis tai padarys, Feračinis neturėjo nė menkiausio supratimo.

— Ak, žmogau, iki šiol nė nenutuokiau, koks gražus yra Brodvėjus… — kažkur iš užnugario atsklido Kesidžio murmesys — visi jie stovėjo būreliu lūkuriuodami savo vedlių.

Matyt, Portelas žinojo kažkokį burtažodį, mat neįtikėtinai greitai vėl apsireiškė ir netgi su taksi, į kurį Koksas sutalpino pusę grupės. Tarsi norėdamas įrodyti, kad tai anaiptol ne laimingas atsitiktinumas, Portelas pakartojo savo triuką netrukus sugaudamas taksi ir likusiems. Po dvidešimties minučių visi vėl susirinko draugėn Kensington Gardeno viešbutyje netoli Albert Holo. Numeriai buvo užsakyti, majoras Vorenas ir Gordonas Selbis jau laukė atvykstančiųjų. Tuo tarpu, kol niujorkiečiai užlipo viršun nusiprausti ir persirengti, Portelas bei Koksas drauge su Vorenu ir Selbiu valandėlei užšoko į barą. Paskui, kadangi jų darbas jau buvo atliktas ir globotiniai saugiai pristatyti į vietą, abu anglų karininkai pasišalino. Visi kiti susirinko prie vėlyvų pietų stalo — Vorenas buvo užsakęs patiekti valgį asmeniniame numeryje.

— Čia viskas visai kitaip nei Manhetene, — jiems susėdus prašneko Gordonas Selbis. — Tiesą sakant, iki šiol taip ir nesugebėjau suprasti, kaip taksi sugeba nuvažiuoti ten, kur reikia.

— Nejaugi niekas ir nešneka apie ką nors kita, tik apie užtemdymą? — paklausė Rajenas.

Selbis nusišypsojo tarsi atsiprašydamas.

— Matyt, aš ir pats jau būsiu perėmęs kai kuriuos angių įpročius, — prisipažino jis. — Didžioji baimė jau išsisklaidė — ir visi po truputį pradeda niurnėti: dėl maisto normavimo, dėl to, kad civilinės gynybos darbuotojai kiauras dienas sėdi savo kėdėse ir gurkšnoja arbatą neturėdami ko nusitverti, dėl menkų pašalpų, kurias gauna į armiją paimtų vaikinų žmonos… — Jis linktelėjo.

— Tačiau, be jokios abejonės, užtemdymo tema pokalbiuose nurungia visas kitas.

— O kaipgi traukiniai? Jums dar neteko išmėginti? — prašneko Kesidis. — Tai toks dalykėlis, kad nė neklausk.

— Tačiau mes juk ką tik patekome į šią Angliją, — priminė jam Lemsonas. — Keliaujant mums nereikėjo jokių leidimų su vietinio policaifiurerio antspaudu. Nebuvo traukinyje ir gestapo, niekas netikrino dokumentų. O tai jau šis tas.

— Taip, tai ir yra svarbiausia, — pripažino Kesidis.

— Pats liūdniausias dalykas čionai — tai didžiosios žaislų parduotuvės, — pasakė Selbis. — Visos jos bando apsimesti, kad nieko neatsitiko, kad vyksta gyva prekyba. Vitrinose kiūto vieniši Santa Klausai, apsupti gausybės žaislinių geležinkelių bei lėlių — tiktai vaikų nėra. Juk visi dar pačioje pradžioje buvo evakuoti iš miestų.

— Tačiau jie jau po truputį pradeda grįžti atgal, ypač metams baigiantis, — pridūrė Vorenas.

Cukrus buvo normuotas — į kavos puodelį galėjai įsidėti tik vieną gabalėlį. Kiekvienas asmuo gavo sumuštiniams po vieną gumulėlį sviesto ir vieną — margarino: padavėjas nurodė, kas kuriam priklauso.

Kai padavėjas išėjo, Feračinis apsidairė po kambarį.

— Ar čia saugu? Galima kalbėtis? — paklausė.

Vorenas linktelėjo.

— Saugu. Prieš jums atvykstant mes viską patikrinome.

— Tokiu atveju man užvis labiausiai rūpi mūsų misija — ką darysime toliau? — paklausė Feračinis. Pagaliau buvo užsiminta apie tai — be jokios abejonės, kaip tik šis klausimas jiems visiems nedavė ramybės.

— Mes ruošimės antpuoliui — tik capt ir paimsime Adolfo sugrįžimo vartus, — įkišo savo trigrašį Kesidis, Vorenui ar Selbiui nespėjus nė prasižioti. — Tik jau neapsimetinėk, kad šito nežinojai, Hari. Niekas iš mūsų juk nemano, kad atvažiavome į ekskursiją po Londoną.

Ir vis dėlto visų akys taip ir liko įsmigusios į majorą Voreną. Šis, regis, per daug nė nenustebo. Niekas ir nelaukė, kad jis nustebs. Vorenas linktelėjo.

— Kur jie yra? — paklausė Peinas.

Keldamas šakutę prie lūpų Vorenas suraukė antakius ir sudvejojo.

— Visi jūs sukorėte tolimą kelią — o ši tema, man regis, tikrai ne šiam vakarui, — pagaliau atsakė. — Palikime tai rytdienai, gerai? Diena išties nebus lengva. Iš pat ryto mes vėl atkaksime čia ir pasiimsime jus pusryčių drauge su Klodu, Ana ir Artūru. O paskui visų jūsų laukia susitikimas su Čerčiliu ir profesoriumi Lindemanu, kurie ir suteiks jums preliminarią informaciją.

— Ar tada mes susitiksime ir su žygio nariais anglais? — paklausė Rajenas.

Vorenas papurtė galvą.

— Apie tai galite išvis užmiršti.

— Jokie anglai žygyje nedalyvaus, — paaiškino Selbis.

— Vien tiktai mes — išskyrus Gordoną, — pridūrė Vorenas. — Jis turi likti čia pramušinėti bombos programą tam atvejui, jeigu mums nepavyktų.

Rajenas suraukė antakius.

— Kas gi ištiko sumanymą surasti Anglijoje pamainą tam pastiprinimui, kurį DžFK turėjo atsiųsti mums dar liepos mėnesį?

— Nieko nebus, — atsakė Vorenas. — Anglų ir prancūzų santykiai pastaruoju metu gerokai pašvinko. Generolai elgiasi kaip tikri stručiai, sukišę galvas į smėlį dar nuo ano karo. Londone esantis štabas nesutaria su Prancūzijoje sėdinčiu savo vadu. Šis gi be paliovos riejasi su prancūzais. Ir niekas nesusišneka su karo ministru. Kai kurie jau netgi ėmė murmėti kitiems už nugarų ir skųstis tiesiog pačiam karaliui. — Vorenas papurtė galvą.

— Visa tai — tikras šlamštas. Pasišnekėjome apie tai su Klodu, ir priėjome vieningą išvadą — geriau jau laikytis kuo toliau nuo visos tos kebeknės ir savo reikalus tvarkyti taip, kaip mums patiems atrodo geriausia.

Taigi, šešetui vyrų teks pasikliaujant vien savo jėgomis paimti pačią slapčiausią, užvis akyliausiai sergstimą tvirtovę visoje Europoje — o gal net visame pasaulyje. Feračinis sudribo kėdėje, galų gale kaip reikiant suvokęs Voreno žodžių prasmę bei mastą. Vieną akimirksnį Feračinis susidūrė žvilgsniais su Kesidžiu — ir pirmąsyk gyvenime netgi šis jam pasirodė gerokai apkvaitęs. Atidžiai juos stebintis Selbis visą kaltę dėl suglumusių vyrų veidų suvertė nuovargiui.

— Nagi, vaikinai, jūs išties atkeliavote iš labai toli. Palikime visa tai rytdienai, o šiąnakt pamėginkime bent valandžiukę nusnausti, a? — Žinoma, Selbiui galėjo atrodyti, kad kaip tik šitaip pasielgti ir būtų užvis išmintingiausia. Šiaip ar taip, jam į šitą žygį vykti nereikės.

Kesidis atsilošė kėdėje.

— Taigi, vien tik mes — ir taškas? O gal naudosimės kokiais nors vietiniais kontaktais? — paklausė jis.

Vorenas ryžtingai sumosavo rankomis.

— Daugiau nė žodžio apie tai iki rytojaus ryto! — griežtai pareiškė jis. — Gordonai, verčiau primink dar kartą, ką ten pasakojai apie tą kvaišlą arklį ir vežimą.

— Londone yra tokia labai garsi sena Skoto skrybėlių firma, — prašneko Selbis nudūręs akis į stalą. — Ir savo gaminius jie visada išvežioja arkliu pakinkytu furgonu — dabar tai jau tapo tradicija. Vežimas išties traukia akį — labai gražus, kruopštaus darbo, visas išpaišytas ir nulakuotas, vežėjas visada vilki livrėja, liokajai dėvi skrybėles su kokardomis.

Taigi, štai šįryt mačiau juos važiuojančius Bond Stritu — viskas atrodė taip pat, kaip ir visada, tiktai tie vaikinai… žinote, savo skrybėles dabar jie pakeitė plieno šalmais — manau, taip ir bus iki pat karo pabaigos. — Jis papurtė galvą. — Tie žmonės… na, aš net nežinau… Bet visai nesu tikras, kad Hitleris neišvengiamai užsirioglins jiems ant galvų. Kartais man vis dar atrodo, kad visaip gali atsitikti.

— Bet mes visi labai gerai žinome, kas atsitiko praėjusį kartą, — suniurzgė Lemsonas.

— Na taip, tačiau vadovybė buvo netikusi, — atsakė Selbis. Ir netikėtai pridūrė: — Jeigu šiuo atžvilgiu dar būtų įmanoma kažką padaryti…

Peinas pajuto kažkokias keistas gaideles jo balse.

— Ką gi tu čia bandai mums pasakyti? — pasiteiravo jis.

Selbis dvejodamas dirstelėjo į Voreną. Šis kone visiškai nepastebimai papurtė galvą, ir Selbis skubiai nukreipė pokalbį kita linkme.

Vėliau tą patį vakarą, kai pietūs buvo baigti ir kompanija išsiskirstė, o kai kurie nuėjo miegoti, Feračinis, Kesidis ir Edas Peinas sučiupo Selbį tykiame vestibiulio kamputyje ir prirėmė jį prie sienos.

— Ką gi tu norėjai pasakyti, Gordonai, kada užsiminei apie perspektyvą pakeisti vadovybę? — paklausė Peinas, visiems susėdus aplinkui Selbį už stalo.

— Iš tiesų nieko rimto…

— Tik jau nesitikėk, kad apmuilinsi mums akis, — atšovė Kesidis. — Nagi, pasakyk. Mums juk įdomu.

Selbis sudvejojo, bet galų gale atsiduso ir linktelėjo.

— Ana įsitikinusi, kad Klodas su Artūru kuria kažkokius planus, apie kuriuos nė puse lūpų neužsimena, — prislopinęs balsą prašneko jis. — Jau esama nemaža svarbių asmenų, kuriems Klodas yra atskleidęs vartų paslaptį ir papasakojęs, kas vyksta Jungtinėse Valstijose. Jis pats tvirtina, esą, tai — vien tik šalies kovinei dvasiai sustiprinti, tačiau Ana nėmaž netiki, kad būtent tai ir yra pagrindinė priežastis.

— Ir ką gi ji mano? — paklausė Feračinis.

— Ji mano, kad Klodas vėl bando kažkur įkišti snapą, — atsakė Selbis. — Tokiu būdu jis gali užmegzti ryšius kone su visais nacionalinės politikos formuotojais. Šįvakar jis pietauja su lordu Salsberiu ir Leopoldu Ameriu — štai kodėl jo nėra čia. O tuodu žmonės yra iš tų, kurie nepagailėjo griežtų žodžių vyriausybei už tai, kaip ji iki šiol ruošėsi karui. Suprantate, tokiu būdu Klodas plečia savo galimybes timpčioti politikos virvutes. Gal Čemberlenas išties yra puikus ir nuoširdus vaikinas, tačiau apsigimęs karo vadas jis toli gražu nėra. Visame Karo kabinete tik vienintelis Čerčilis apdovanotas tikra kovine dvasia. Ana išvadino jį gegužiuku, patupdytu į ką tik išsiritusių žvirblių jauniklių lizdą. Vienu žodžiu, ji mano, kad Klodas jau ėmėsi išankstinių manevrų, norėdamas laikui atėjus kaip reikiant pasinaudoti Čerčiliu ir jo užimamomis pareigomis.

— Ar nori pasakyti, kad ilgai netrukus kai kurie žvirblių jaunikliai bus išmesti iš lizdo? — paklausė Peinas.

— Būtent, — patvirtino Selbis. Valandėlę jis patylėjo. — Jei ne dar daugiau: galbūt Klodui šovė į galvą mintis nuversti visą Britanijos vyriausybę — o tai neabejotinai atsakytų į klausimą, kodėl nei iš jo, nei iš Artūro neįmanoma nė žodžio išpešti.

Visi kiti netikėdami išvertė akis.

— Na jau ne, šito negali būti, — užprotestavo Peinas. — Netgi Klodas negalėtų imtis šitokio akiplėšiško žygio.

Selbis kažkaip keistai nelinksmai nusišypsojo.

— Kaip tik tai aš ir pasakiau Anai, — prisipažino jis.

— Ir ką ji tau atsakė? — pasidomėjo Peinas.

— Ji visiškai su manimi sutiko, — atsiliepė Selbis. — Pareiškė, kad, matyt, bus leidusi fantazijai pernelyg įsisiūbuoti. Nagi, toks žygis išties būtų pernelyg jau įžūlus — beveik tas pats, kaip nukeliauti atgal į praeitį ir pamėginti pakeisti istoriją!

29 skyrius

Londonas dienos šviesoje stačiai pribloškė Feračinį kaip karo meto miesto karikatūra. Tiesa, išoriniai karinės padėties požymiai visur badyte badė akis: parduotuvių langai buvo kryžmai apklijuoti lipnia juosta, virš galvų nuolat kybojo apsauginiai balionai, virš smėlio maišais apkrautų įėjimų ryškiai švietė rodyklės į artimiausias slėptuves oro atakos atveju, šaligatviais šmėžavo gausybė uniformų — tačiau patys žmonės kiek priminė suglumusius prabangaus kaukių baliaus šeimininkus, kurie iš paskutiniųjų bando elgtis lyg niekur nieko, kai taip ir nepasirodė nė vienas kviestųjų svečių. Feračinis pastebėjo, kad dauguma londoniečių netgi nebesivargina nešiotis dujokaukes — dar rugsėjo mėnesį Amerikos laikraščiai rėkte rėkė apie tai.

Visi šie plika akimi matomi dalykai tik sustiprino Feračinio įspūdį, kurį jis buvo susidaręs dar prieš išvykdamas iš Jungtinių Valstijų, būtent, jog anglai vis dar kaip reikiant neįsisąmonino, kad jų šalis kariauja, o net jeigu ir įsisąmonino, niekas vis vien taip ir nesuprato, ką iš tikrųjų reiškia karas su šiuolaikiniu totalitarizmu. Rugsėjo mėnesį visą šalį buvo apėmusi niūri susitaikymo nuotaika „reikia kažkaip visa tai užbaigti”. Tačiau laikui bėgant visi įsitikino, kad oficialiai skleidžiamos siaubo istorijos neatitinka tikrovės, taigi, žmonės nusprendė verčiau jau pasitikėti savais instinktais. Dabar gi visa šalies valdžia buvo jeigu dar ne atvirai išjuokiama, tai bent įtarinėjama. Svetimšaliai — vokiečiai, italai, prancūzai, rusai — visi jie jautėsi daugmaž panašiai, lengvai susijaudindavo, tačiau nesigriebė nieko rimto. Tereikėjo vos kurį laiką palikti juos ramybėje — ir visi tarpusavio kivirčai užsiglaistė, žmonės aprimo. Dar šiek tiek — ir visi sugebės užmiršti savo maskaradinius kostiumus — ir vėl tapti padoriais civilizuotais piliečiais.

Ir vis dėlto tuo pat metu ši Anglija buvo visai kitokia nei ta, kurią Feračinis pažinojo iš ankstesnių laikų — ir jausti tą skirtumą buvo labai malonu. Dabar čia nė nedvelkė tuo visuotiniu niūrumu ir slegiančia neviltimi, kurie tuomet buvo apėmę šalį po metų metus trukusio tiek materialinio, tiek ir dvasinio skurdinimo. Be to, dabar, kad ir kiek dairytumeis — niekur nebuvo matyti nė vienos svastikos. Pagal nesulaužomą, per šimtmečius įsišaknijusią tradiciją Anglija tebebuvo laisva.

Tai ir yra pati didžiausioji anglų problema, po truputį ėmė suvokti Feračinis: jie tiesiog neįsivaizduoja, kad visa gali būti ir kitaip.

* * *

Preliminarinis „Ampersando” grupės instruktažas įvyko Admiraliteto pastatų požemyje Vaithole — šis požemis Čerčilio rūpesčiu buvo pastoviai rezervuotas neskelbtiniems, itin slaptiems laivyno reikalams. Dalyvavo visi dešimt šiuo metu Anglijoje esančių „Protėjo” grupės narių — tai yra, visa grupė, išskyrus Mortimerį Gryną bei Kurtą Šolderį. Be jų dalyvavo ir Čerčilis, Lindemanas bei patikimas sekretorius, turįs stenografuoti visą pasitarimo medžiagą.

„Protėjo” grupės apmokymų metu Feračinis, kaip ir visi kiti, suspėjo šį tą sužinoti apie Čerčilį, o per ilgus Sarginėje praleistus mėnesius skaitydamas knygas jis sukaupė ir dar daugiau žinių. Feračinis patyrė, kad Čerčilis pakliuvo nemalonėn Didžiojo karo metu, įsigijo gausybę priešų tiek Britanijos socialistų, tiek ir konservatorių tarpe; buvo manoma, kad jis pernelyg impulsyvus, per dažnai klysta. Tačiau šie teiginiai kėlė ir abejonių: Čerčilis buvo vienas iš tų nedaugelio, kurie numatė ir be paliovos bandė perspėti visus dėl tų pavojų, kuriuos kiti tik dabar po truputį pradėjo pripažinti egzistuojant, be to, ankstesniajame pasaulyje jis žuvo barikadose su ginklu rankoje, gindamas tai, kuo šventai tikėjo. Feračinio skaitytoje knygoje skelbiami duomenys tikrai bylojo Čerčilio naudai.

Maža to, Feračiniui taip ir nepasitaikė proga pagrįstai suabejoti Klodo sprendimais. Dabar gi stovėdamas kampe ir gurkšnodamas arbatą — Feračinis jau spėjo įsitikinti, kad anglai išvis nieko negali nuveikti, prieš tai neišgėrę puodelio arbatos — Haris stebėjo stambų, rudaplaukį, buldogo žandikauliu vyrą, dunksantį vidur kambario prie marška uždengto stalo ir niurnantį Vinsleidui apie biurokratų bukagalviškumą bei raudonąją juostelę. Juo toliau, juo aiškiau Feračinis jautė, kad Čerčilis yra išimtis tame bendrame vaizde, kurį jis jau spėjo susidaryti apie anglus. Dar 1975-aisiais Klodui teko gan aršiai susiremti su misijos planuotojais, siekiant, kad pirmuoju žmogumi kontakto užmezgimui būtų pasirinktas kaip tik Čerčilis. Feračinis jautė, kad jį jau pradeda veikti Čerčilio asmenybė, nors šis dar nebuvo net burnos kaip reikiant pravėręs. Kad ir kas ten vyktų tarp kitų anglų bei prancūzų generolų, politikų ar dar kieno nors, savajai grupei Klodas sugebėjo rasti iš tiesų vykusį vadovą. Kokia gėda, pagalvojo Feračinis, kad nepavyksta tokio pat gero vado rasti ir visai šaliai.

Susirinkimas prasidėjo keliais įžanginiais Čerčilio žodžiais, kuriais jis pasveikino į Angliją atvykusius amerikiečius ir išreiškė viltį, kad jų pavyzdžiu pasekti, kol dar ne per vėlu, suspės ir gerokai skaitlingesni Amerikos karių pulkai. Paskui žodį perėmė Vinsleidas. Jis pasiėmė rodomąją lazdelę, o majoras Vorenas tuo tarpu išvyniojo stambaus mastelio Europos bei kai kurių Vokietijos dalių žemėlapius.

— Esu tikras, kad visai neverta aiškinti jums mūsų tikslo, — energingai prašneko Vinsleidas. Jis mikliai apmetė akimis kambarį, norėdamas įsitikinti, kad jo spėjimas teisingas, ir tada lazdele parodė žemėlapyje regioną, esantį vos per šimtą su trupučiu mylių į pietvakarius nuo Berlyno.

— Nuo šios akimirkos nacistų sugrįžimo vartus mes vadinsime tiesiog „Plaktuku”, — kalbėjo jis. — Jis yra štai čia, Leipcigo apylinkėse, giliame požemyje netoli Vaisenbergo esančiame chemijos bei karinės amunicijos gamyklų komplekse.

Jis nutilo ir apsidairė it kažko laukdamas.

— Leipcigas? — Kesidis kaipmat patvirtino jo lūkesčius ir dirstelėjo į Feračinį. — Juk kaip tik ten mes vykdėme ir kitą užduotį 1971-aisiais ar 1972-aisiais… Prisimeni, turėjome pargabenti popierius ir dar kažkokią medžiagą… na, viską, ką kažkas nukopijavo nuo kažkokių vietinių archyvų.

— Gryniausias atsitiktinumas, — pareiškė Vinsleidas, tačiau jo nuoširdumu buvo galima labai stipriai suabejoti. Jis nusigręžė ir nudengė stalą kambario viduryje — po marška slėpėsi smulkus Vaisenbergo gamyklų maketas.

— Štai jūsų taikinys, džentelmenai, — pareiškė Vinsleidas.

Gamyklų kompleksas buvo taisyklingos kvadrato formos, iš kai kurių atpažįstamų konstrukcijų bei transporto priemonių, specialiai patalpintų makete, kad būtų įmanoma suvokti mastelį, galima buvo spręsti, kad viena kvadrato kraštinė siekia maždaug mylią ilgio. Užpakalinė komplekso dalis driekėsi upės, veikiausiai Elsterio, pakrante, čia teritoriją ribojo beveik vien pakrovimo dokai ir baržų prieplaukos. Vieną komplekso kraštą ribojo medžių eilė, tiesa, dalis jų buvo iškirsta taip, kad palei pat gamyklos tvorą liktų tuščios erdvės juosta. Iš kitos pusės komplekso riba buvo gan raižytas atviras plotas, kalvos kilo link stataus upės vingio skardžio. Priešakinėje komplekso dalyje irgi driekėsi atvira erdvė, ji siekė darbininkų gyvenamą Vaisenbergo priemiestį, kurį sudarė eilės paprastų mūrinių namų.

Pro krovinių vartus vidun vedė kelias bei geležinkelio bėgiai, kelio atšaka komplekso išorėje driekėsi palei pat tvorą ir baigėsi ties pagrindiniais vartais. Pati tvora pramoninių įrengimų fone per daug nekrito į akis — tai buvo aukšta vielos konstrukcija, apšviesta vienodais intervalais išdėstytais prožektoriais, joje buvo bent keletas šoninių vartų.

Prie pat pagrindinių vartų susispietusiuose pastatuose, matyt, buvo įsikūrusi administracija bei laboratorijos. Už jų raizgėsi tikras brūzgynas gamyklų korpusų, perdirbimo bokštų, sandėlių ir rezervuarų, reaktorių talpų, kaminų bei cisternų; visa tai buvo sujunginėta ištisu labirintu vamzdžių, kelių, bėgių ir kanalų, netrūko ir įvairiausių kitokių įrengimų, būtinų milžiniškam chemijos kombinato kompleksui. Tasai nežinomas modelį konstravęs asmuo tikroviškumo dėlei prie kai kurių kaminų buvo pritaisęs net dūmų tumulus iš vatos.

Vis dėlto, atidžiau pažvelgęs į modelį, Feračinis kaipmat pastebėjo kažką neįprasto. Ir kuo toliau, tuo keisčiau tai atrodė. Atokiausiame komplekso kampe, kalvos, dunksančios netoli skardžio, šlaite nuo pagrindinės teritorijos kyšojo lyg ir atsiknojusi kažkokia žymiai mažesnė zona, atrodė, kad ji buvo prijungta vėliau, o nuo viso komplekso ją skyrė tvora. Atskiras keliukas ir geležinkelis šakojosi nuo pagrindinio kelio ir bėgių ne gamyklos teritorijoje, o greta jos, ir palei visą komplekso perimetrą vedė tiesiog prie atitvertosios zonos vartų, pažiūrėti gana grėsmingų.

Iš pirmo žvilgsnio atrodė, kad šiame keistame apendikse niekas visiškai nedera prie paties komplekso. Pastatai zonoje buvo žemi, belangiai ir, rodos, itin tvirtai suręsti, nuolaidžiomis sienomis. Jie priminė kažkokią tvirtovę ar blokhauzų sistemą, bet anaiptol ne tos pačios gamyklos dalį. Zoną bent trimis eilėmis supo tvirta tvora, tarp eilių buvo palikti tarpai, prikimšti suraizgytos spygliuotos vielos. O sargybinių bokšteliuose kiekviename kampe ir kiekvienoje sienoje per vidurį, buvo, regis, kažkas daugiau nei vien paprasti prožektoriai.

— Tai tikras karinės vokiečių ekonomikos pasididžiavimas, — pakomentavo Vinsleidas po deramai išlaikytos pauzės. Jis priėjo artyn ir visiems parodė kai kurias detales. — Didžiąja dalimi komplekso išplanavimas atitinka įprastą standartą. Štai ši teritorija skirta didelio chemikalų kiekio perdirbimui. Ta vidine tvora — štai šita, nueinančia čionai ir apsisukančia antai ten — aptvertas karinės amunicijos fabrikas, čia gaminami sunkieji artilerijos sviediniai bei Luftvafės bombos. Sviediniai surenkami ir montuojami štai šioje pastatų grupėje… o anoje — bombos… Užbaigta produkcija prieš išgabenant sandėliuojama štai čia, prie pat geležinkelio atšakos galo. Be to, čia dar yra „speciali” sekcija, kuri prekiauja kai kuriomis eksperimentinėmis elektros prekėmis bei nedidelėmis bandomosiomis gaminių partijomis. Izoliacinė medžiaga čia negaminama, ją atgabena geležinkeliu.

Vinsleidas apėjo stalo kampą ir prisiartino prie užpakalinės modelio dalies.

— Energijos generatorius yra čia, užnugaryje, greta akmens anglies saugyklų bei iškrovimo dokų. Čionai, greta, yra pagrindinis boileris, iš kurio gaunami cheminiam perdirbimui reikalingi garai. Štai šie pastatai netoli pagrindinių vartų yra administracijos kontoros, už jų — kokybės kontrolės centras bei mokslinės laboratorijos. Štai čia, jau už vartų — darbininkų kavinė bei klubas. O čia — medicinos centras, ten — patalpos pameistrių bei pradedančiųjų apmokymui.

Klausimų nebuvo. Tuo metu, kai jau reikės išvykti, visi misijos dalyviai komplekso struktūrą žinos atmintinai taip pat gerai, kaip gimtosios gatvės užkaborius. Vinsleidas skubiu žvilgsniu apmetė visų veidus ir kalbėjo toliau:

— Tačiau čionai esama ir kai ko ne visai įprasto — nujaučiu, kad kai kuriems jūsų tai neprasprūdo pro akis. — Lazdele jis pabaksnojo tvirtovę primenantį aptvertą komplekso kampą ir prašneko anaiptol nebe taip atsainiai: — Čionai 1935-aisiais Vokietijos kariuomenės amunicijos departamentas įkūrė slaptą sprogmenų bei raketinių variklių tyrinėjimo ir bandymo įmonę. Dėl šių darbų pobūdžio, o ir dėl to, kad kai kurie atsakingieji asmenys puikiai žinojo, jog karas — tik laiko klausimas, įmonė buvo pastatyta po žeme, o visiems antžeminiams jos pastatams nebuvo baisūs netgi bombų sprogimai. Vis dėlto, kai po dvejų metų pagrindiniai statybos darbai buvo baigti, vyriausieji nacistų vadai įsakė perduoti įmonę SS Todto statybinei organizacijai. „Plaktukas” buvo išmontuotas, perkeltas čionai ir čia vėl surinktas — anksčiau gi jį slėpė Bavarijos Alpėse netoli Berchtesgadeno — beje, kaip tik todėl ten ir buvo pastatyta Hitlerio kalnų slėptuvė atsitraukimo atvejui.

Įsiterpė Čerčilis:

— Pirmiausia man pasirodė, kad tiktai visiškas beprotis galėtų gyvybiškai svarbią įmonę įkurdinti šitaip arti karinės amunicijos gamyklos. Ir vis dėlto esu tvirtai įsitikinęs, kad jai ničnieko neatsitiktų netgi tuo atveju, jei viršuje viskas būtų nušluota nuo žemės paviršiaus.

— Ji daugiau nei pakankamai tvirta ir daugiau nei pakankamai giliai, — patvirtino Lindemanas.

Vinsleidas padėjo rodomąją lazdelę, vieną ranką susibruko į švarko kišenę — šįryt jis buvo išsipustęs tartum tikras Britanijos jūrų laivyno karininkas — o antrąja ranka išraiškingai mostelėjo virš modelio.

— Kita vertus, toks vietos pasirinkimas suteikia daugybę pranašumų. Niekam ir į galvą nešaus paklausti, kam reikalingos visos saugumo priemonės. Visokie neįprastai atrodantys atgabenami ir išgabenami objektai nepatrauks niekieno dėmesio. Su šia vietove yra puikus susisiekimas, nutiesti geri keliai, yra geležinkelis bei vandens kelias su patikima pakrovimo įranga. O be to, Berlynas iš čia kone ranka pasiekiamas.

Jis vėl nukreipė žvilgsnį į modelį.

— Antžeminių pastatų, po kuriais įrengtas „Plaktukas”, teritoriją gamyklų komplekse dirbantys žmonės vadina Citadele. Eilinis darbininkas žino tik tiek: tai įmonė, kuri priklauso SS — ten nevalia kišti nosies ir negalima smalsauti, kas ten vyksta. Pats „Plaktukas” yra patalpintas keliais šimtais pėdų žemiau, dirbtiniame urve, iškirstame vienalytėje uoloje, jį supa betono lubos, sienos ir grindys — visų jų storis siekia dešimtis pėdų.

Ten galima patekti dviem abiejuose „Plaktuko” urvo galuose įtaisytomis lifto šachtomis. Pagrindinė jų yra po didžiuliu šešiakampiu blokhauzu, į kurį veda geležinkelio bėgiai — štai čia. O antai ten, užnugaryje, esama kiek mažesnės avarinės šachtos. Abi šachtas saugoja visiškai savarankiškos signalizacijos sistemos, šarvuotos durys bei sargybos postai. Viduje yra įkurdintas nuolatinis trijų šimtų SS pėstininkų garnizonas, aprūpintas visa būtina ekipuote. Iš abiejų šachtų galima patekti į du požemio lygius. Juos jungiantys koridoriai nuolatos stebimi, į juos nuolat nukreipti šautuvų vamzdžiai, be to, juos iš vidaus galima aklinai uždaryti. Esama ir papildomų apsaugos priemonių: visi požemio priėjimai aprūpinti liepsnosvaidžiais bei nuodingas dujas paleidžiančiais prietaisais.

Baigęs kalbėti Vinsleidas žaibiškai atsigręžė į Specialiosios paskirties būrio karius ir linksmai, su iššūkiu dėbtelėjo į juos.

Stojo kapų tyla. Čerčilis leido sau paslapčia vis žvilgčioti į veidus amerikiečiams, kurie pirmąsyk visa tai išgirdo. Galų gale Feračinis sausai paklausė:

— Aš — eee… Aš tikiuosi, jūs nemanote, kad mes šešiese šturmu paimsime šią tvirtovę?

Vinsleidas nusišypsojo, tarsi jį būtų pralinksminęs kažkoks jam vienam težinomas pokštas.

— Žinai, Hari, yra ribos netgi tiems dalykams, kuriuos aš laikau esant išmintingais.

Jis vėl nusigręžė prie stalo ir nustūmė į šoną nepritvirtintą maketo dalį — viduje pasimatė požeminio įrenginio modelis ir dvi gilyn smingančios lifto šachtos. Modelyje buvo parodyti ir kiti po žeme esantys dalykai, tokie kaip uolienų klodai, ventiliacijos vamzdžiai bei drenažo kanalai. Be to, ten buvo ir dar kažkas, kas iš pažiūros priminė dar vieną vertikalią šachtą. Ji žiojėjo po žeme, tačiau pagrindinio gamyklų komplekso teritorijoje, o ne Citadelėje — pastarosios gynybinė sistema šios šachtos nesaugojo.

— Kadaise šioje vietoje buvo įsikūręs muilo bei dažų fabrikas — tokie fabrikėliai dar Viduramžiais neišvengiamai išdygdavo greta potašo bei akmens druskos kasyklų, — kalbėjo toliau Vinsleidas. — Nors toje vietoje jau daugiau nei šimtmetis nebevykdomi jokie kalnakasybos darbai, tačiau kai kurios senosios šachtos išliko ir pastačius vėlesnę gamyklą, ir netgi paskui, kai ji neišvengiamai išsiplėtė. Dauguma tokių šachtų buvo užverstos ar užmūrytos, tačiau kai kurios, kurias dar buvo galima panaudoti, buvo išsaugotos ir netgi išvalytos. — Jis parodė šachtą, atsivėrusią nustūmus dalį modelio į šalį. — Štai kad ir ši — ji vis dar tebėra po viena iš atliekų surinkimo ir sandėliavimo sekcijų — štai šita, tai tas pastatas viršuje su greta prisišliejusiais rezervuarais. Tam, kad būtų išvengta pavojingų reakcijų tarp nederančių tarpusavyje medžiagų — pavyzdžiui, rūgščių ir organikos — paprastai naudojamos kelios visiškai atskiros atliekų surinkimo ir nukenksminimo sistemos. Tiesą sakant, kietosios atliekos dažniausiai būna baržomis išgabenamos upe, o skysčiai paprastai supilami į nebenaudojamas šachtas, tokias kaip ši, ir nuteka jomis į apleistas požemines galerijas bei rūsius, kur kadaise būdavo kasami mineralai. Labai paprasta ir labai pigu.

Tačiau modelyje buvo ir dar vienas vamzdis, prasidedantis sulig apatiniu „Plaktuko” įrenginio lygiu, įstrižai nueinantis žemyn ir giliai po pagrindinio komplekso teritorija susijungiantis su senąja kalnakasybos šachta. Vinsleidas parodė jį lazdele.

— Kaip jau minėjau, tas požemis, kuriame dabar yra sumontuotas „Plaktukas”, iš pradžių buvo skirtas slaptų cheminių bandymų laboratorijai. O jai irgi reikėjo kažkokios atliekų surinkimo sistemos. Tuo tikslu ir buvo panaudotas šis įstrižas vamzdis, atsiveriantis, kaip matote, į vieną pagrindinių gamyklos atliekų surinkimo šachtų. — Nebeįstengdamas susilaikyti Vinsleidas kaltai, vien akimis, šyptelėjo pro savo akinius. — Taip sakant, vabalo šarvuočio šiknos skylė, — pridūrė jis savo klausytojams.

— Ir kaip tik pro ten mes turėsime pakliūti vidun? — paklausė Rajenas. Šią akimirką jis buvo visiškai nenusiteikęs kokiems nors garbanotiems juokeliams.

— Maždaug.

Kurį laiką tvyrojo tyla. Galų gale Peinas paklausė:

— Kai viršuje šitiek iki dantų ginkluotos sargybos… ką gi, atrodo šiek tiek keistai, kad liko pražiopsotas toks dalykas.

— Juk visas tas požemis dabar skirtas anaiptol ne tam, kam jis iš tiesų buvo statytas, — priminė visiems Vinsleidas. — Tuo vamzdžiu niekas niekada nesinaudojo. Kai SS visa tai perėmė iš karinės amunicijos departamento, čionai netrūko sumaišties bei projektavimo klaidų. Galima beveik garantuotai teigti, kad šiandien niekas netgi nežino, kad tas vamzdis išvis egzistuoja. Mums patiems teko paplušėti iš peties, kol galų gale pavyko jį aptikti… pasijutome lyg tikri detektyvai, sugebėjome atkapstyti netgi vieną pirmosios, 1935-ųjų metų, konstrukcijos inžinierių… darėme viską, ką tik galėjome.

— Taigi, mums tereikia nuveikti tik tiek, — susumavo užgriuvusią informaciją Kesidis. — Nusikrapštyti į patį Vokietijos vidurį tokiu metu, kada vyksta karas, prasiskverbti į gamyklų kompleksą, įlįsti į šachtą, nusileisti kelis šimtus pėdų žemyn, surasti šitą vamzdį, užsiropšti juo iki „Plaktuko” ir susprogdinti taikinį. O paskui dar taikiai išvykti savais keliais, nepaisant to, kad būsime išspardę širšių lizdą su jame zvimbiančiais trimis šimtais SS kareivių.

— Kaip tik taip, — maloniai atsakė Vinsleidas. — Praleidai vos vieną nežymią smulkmeną. Vamzdis susijungia su pagrindine atliekų šachta pakankamai dideliame gylyje. Taigi, turime gan rimtą pagrindą spėti, kad anga yra po tuo skysčiu, kuris pilamas ten jau ilgą laiką. Galbūt ji netgi giliai apsemta. O ši aplinkybė — na… tai, žinoma, dar viena priežastis, kodėl atsakingi už saugumą asmenys nelaiko tos skylės patogiausiu pasaulyje įėjimu.

— Apie kokį gi skystį tu kalbi, Klodai? — įtariai paklausė Feračinis.

— Į šį klausimą neįmanoma atsakyti, — atsiliepė Vinsleidas. — Viršuje, gamyklų komplekse, pagal grafiką atliekami įvairūs darbai, taigi, priklausomai nuo jų, gali skirtis ir skysčio sudėtis. Tačiau iš esmės galime neabejoti dėl įvairių rūgščių tirpalų, cianidų, nitridų, arseno komponentų bei organikos mišinio… kitais žodžiais tariant, skystis itin nuodingas ir itin stipriai ėdantis. Be to, dujos, susitelkusios virš skysčio paviršiaus, beveik be abejonės, mirtinai pavojingos.

Šįkart jau visi grupės nariai buvo pernelyg priblokšti, kad sugebėtų dar bent žodį išspausti.

Vinsleidas kelias akimirkas patylėjo, nenorėdamas išsyk išsklaidyti tos gluminančios būsenos. Paskui vėl prašneko:

— Tačiau tie užplombuoti konteineriai, kuriuos atplukdėme iš Niujorko, buvo paimti kaip apsaugos priemonė būtent tokiam atvejui. Juose yra specialiai sukurtos apsauginės medžiagos apranga, aprūpinta deguonies aparatais, bei kitokia įranga. Mes jau susitarėme dėl jūsų visų treniruočių bei susipažinimo su įranga pratybų — pirmiausia Karališkojo jūrų laivyno povandeninių laivų bei gelbėjimo darbų mokykloje, o paskui — kur kas tikroviškesnėje aplinkoje, užlietoje alavo rūdos kasykloje Kornvalyje.

Vinsleidas, kaip paprastai, liko ištikimas sau: visa, kas blogiausia, išsyk išvertė visiems ant galvų, nepalikdamas paslaptyje jokių nemalonių netikėtumų. Kai pirmasis šokas kiek prasisklaidė, kariai atgavo žadą — ir tada ištisu srautu pasipylė klausimai.

Jeigu skystis pasirodys besąs iš tiesų ypatingai gailus, kiek laiko tvers apsauginiai kostiumai, kol juos galų gale kiaurai praės? Šitai norėjo sužinoti Kesidis. Tai priklausys nuo paties skysčio, atsakė jam Vinsleidas. Be jokios abejonės, visai neatsitiktinai vienas grupės narių, kapitonas Peinas, buvo chemikas. Tarp kitos įrangos buvo ir analizatorius, taigi, atsakymas į šį klausimą turėjo paaiškėti vietoje, priklausomai nuo šio prietaiso parodymų.

Kaipgi jie nusileis šachta žemyn ir paskui užsiropš įstrižu vamzdžiu? Prieš išvykstant jiems kurį laiką teks praleisti kalkakmenio urvuose Derbišyre — ten jie ir sužinos visa, kas įmanoma, apie urvų tyrinėjimo techniką bei ekipuotę. Iš kokios medžiagos sudarytos šachtos sienos? Kokia tikėtina jų būklė? Kokio ilgio tas vamzdis, koks jo pasvirimo kampas, ar tikėtina, kad vidinis jo paviršius labai slidus?

O kas laukia vamzdžio viršuje? Plieninis dangtis užvožtas ant betoninio šulinio plienu kaustytais pakraščiais. Šis dangtis pritvirtintas aštuoniais colio skersmens varžtais. Varžtus prilaikančias fiksuotas veržles bus galima išlydyti šiluminiais užtaisais.

O atidarius angą — kas toliau? Vamzdis veda į apatinį „Plaktuko” aukštą, kuriame sumontuoti siurbliai, oro cirkuliacijos įranga bei kiti mechanizmai, patys sugrįžimo vartai patalpinti aukštu aukščiau. Kadangi visos prieš įsibrovėlius nukreiptos apsaugos priemonės krypsta į viršų, o ne žemyn, slapčia veikti patyrusi grupė turės nemenkų šansų išdėlioti sprogstamuosius užtaisus ir saugiai pasišalinti.

— O jeigu nepavyks… ką gi, ne veltui mes tiek daug dėmesio skiriame parengiamosioms pratyboms, — užbaigė Vinsleidas.

Stojo tyla, trikdoma tik kojų brūžavimo ir trūksmingo alsavimo. Pagaliau Feračinis prasižiojo:

— Na taip, toji plano dalis, kaip mums patekti vidun ir atlikti darbą, lyg ir nepriekaištingai apgalvota, Klodai. Tačiau kokiu būdu mums nukeliauti per pusę Vokietijos, drauge gabenantis aprangą, ginklus, landžiojimo po urvus bei visokią kitokią įrangą? O kur dar pakankamas kiekis sprogmenų?

— Jums neteks viso to temptis ant kupros, — atsakė Vinsleidas.

— Ši operacijos dalis priklauso nuo tokių veiksnių, kurių nebuvo įmanoma numatyti iš anksto, taigi, ir galutinis planas dar neparengtas. Jūs keliausite poromis, tačiau visos užduoties detalės jums bus atskleistos kito instruktažo metu, dėl jo datos sutarsime vėliau.

— Ar mes negalėtume tiesiog nuskristi į Berlyną iš Švedijos ar iš kur nors kitur kaip neutralūs amerikiečiai — na, sakykime, žurnalistai? — pasiteiravo Rajenas.

— Tokiu atveju vietinė policija neišleistų jūsų iš akių — atsikratyti jos globos būtų pernelyg sudėtinga, — atsakė Vinsleidas.

— Verčiau šitaip nerizikuoti. O kaip nugabenti ten įrangą — ką gi, mes svarstome keletą galimybių. Viena jų — numesti viską iš lėktuvo. Kita — pristatyti krovinį į vietą kontrabandos būdu. Bet tai, vėlgi, galutinai bus nuspręsta vėliau.

— O kaip su vietiniais kontaktais? — pagaliau paklausė Kesidis.

— Ar galime tikėtis vietinių gyventojų pagalbos?

Užuot atsakęs Vinsleidas klausiamai dirstelėjo į Čerčilį, šis gi savo ruožtu pažvelgė į Lindemaną. Lindemanas atsikrenkštė.

— O tai jau, berods, mano sritis. — Jis atsistojo ir žingtelėjo porą žingsnių pirmyn. — Kaip kai kurie jūsų, ko gero, jau žinote, po Didžiojo karo aš keletą metų gyvenau Vokietijoje. Kai valdžią užgrobė nacistai, buvau keletą kartų ten sugrįžęs padėti pakliuvusiems į pavojų Europos mokslininkams, ypač žydų kilmes mokslininkams. Organizuodavau jų išvykimą iš šalies ir padėdavau susirasti tinkamą darbą vakaruose. Beje, visame tame ne pašalinis buvo ir Leo Silardas. Taigi, pamėginsiu atsakyti į klausimą. Taip, aš mėginau atsargiai išsiklausinėti per tam tikrus man prieinamus kanalus, kurių nenorėčiau atskleisti. Turėtų būti įmanoma susilaukti bent šiokios tokios pagalbos — mano nuomone, Vokietijoje esama pakankamai patikimų žmonių, režimo atžvilgiu nusiteikusių ganėtinai priešiškai ir norinčių mums padėti.

Vinsleidas pridūrė:

— Tačiau kol kas nieko daugiau apie juos nesakysime. Savaime suprantama, kiekviena pora žinos tik savo kontaktinio asmens vardą.

Beliko vienas vienintelis klausimas. Jį uždavė Peinas:

— Kada?

Majoras Vorenas atsakė:

— Šiuo metu operaciją planuojame vasario pabaigai. — Jis apžvelgė karius, apdovanodamas juos kažkuo panašiu į sadistišką vypsnį. — Bet tik neimkite svajoti apie ramias ir taikias Kalėdas krėsle prie židinio. Esama dar keleto dalykų, tiesiogiai susijusių su visu tuo, apie ką kalbėjo Klodas. Jūs visi pakankamai prisitinginiavote Sarginėje, ir tai užtruko pernelyg ilgai. Taigi, visą ateinantį mėnesį plūksimės iš peties, kad atgautume formą. Visiems mums esu užsakęs atostogų dovanėlę — šturmo apmokymų pratybas Britanijos armijoje, kur būsime pakviesti svečių teisėmis.

Ana Charkiovič drauge su Gordonu Selbiu sėdėjo kambario gilumoje ir mąstė apie visa tai, kas buvo pasakyta. Buvo visiškai akivaizdu, kad dar gerokai prieš 1975-uosius, kada „Protėjo” grupė išvyko į praeitį, Vinsleidas jau apgalvotai ėmėsi kruopščių atsargumo priemonių tam atvejui, jeigu nebepavyktų užmegzti ryšio su savuoju laiku. Tad kiek gi Klodas žinojo iš anksto — ir ką dar žino, ko nenori atskleisti kitiems? Nejaugi nė vienas jų nebeturi nė menkiausios galimybės sugrįžti į savąjį laiką? O gal ir negalėjo turėti?

O gal viską galima paaiškinti kur kas paprasčiau? Gal visą gyvenimą dirbdamas tarp paslapčių ir intrigų Klodas tiesiog išsiugdė įprotį niekam nesakyti ničnieko daugiau, nei būtinai reikia tuo metu žinoti, norint sėkmingai atlikti darbą?

Kaip jau įprasta, viskas, kas tik susiję su Klodu, buvo miglota, paslaptinga ir nesuprantama. O tokio temperamento moters kaip Ana tai stačiai negalėjo nesiutinti.

30 skyrius

1939-ųjų Kalėdų savaitė Sarginėje dirbantiems mokslininkams sukėlė iš tiesų nemaža jaudulio. Mat prie sugrįžimo vartų prijungti monitoriai pagaliau pirmąsyk parodė, kad vartai priiminėja kažkokius energijos impulsus. Vienintelis to įrodymas buvo blykčiojanti linija primityvaus osciloskopo ekrane — šis prietaisas buvo prikabintas prie neįtikėtino, bet visiškai būdingo Fermiui improvizuoto kūrinio iš elektros ričių, vakuuminių vamzdžių bei vielos. Vis dėlto pulsų charakteristikos neabejotinai patvirtino, kad galų gale buvo užmegztas šitaip ilgai lauktas kontaktas tarp dviejų skirtingų visatų. Žinoma, dar daug vandens nutekės, kol taps įmanoma pasikeisti kokia nors prasminga informacija, jau nekalbant apie fizinius objektus, tačiau pirmas žingsnis buvo žengtas. Visiems tai tapo pačia puikiausia kalėdine dovana.

Vieno tokių nepaaiškinamų praregėjimo blyksnių, kokie kartais nušviečia išties didžių žmonių gyvenimus, metu Einšteinas suvokė, jog svarbiausia ir jokių abejonių nekėlusi prielaida, kad laikas abiejuose ryšio tarp praeities ir ateities galuose slenka tuo pačiu greičiu, išties neturi jokio realaus pagrindo. Kaipmat viskas pasikeitė — dabar mokslininkai ištisas paras ginčijosi ir kūrė įvairiausias teorijas, neretai užsisėdėdami ir per naktį prie atsineštų su savimi užkandžių ir nesuskaičiuojamų puodelių kavos. Išvargę, paraudusiomis akimis, bet kupini džiugaus susijaudinimo jie nuolatos iš naujo tikrino ir performulavo anksčiau sukurtas, esmines prielaidas, ir galų gale pateikė gerokai pakeistą matematinį modelį. Iš šio modelio išvestos lygtys patvirtino, kad, kaip Einšteinas ir spėjo, laiko tėkmės greitis abiejuose ryšio galuose iš tiesų turėjo būti skirtingas. Greitis turėjo skirtis dydžiu, prilygstančiu abu galus skiriančiam intervalui pakeltam ketvirtuoju laipsniu, be to, lėtesnė laiko tėkmė turėjo būti ateityje. Taigi, jei tam tikru atstumu ateityje laikas bėgo dvigubai lėčiau, vadinasi, šį atstumą padvigubinus, laikas ateityje bėgs jau šešiolika kartų lėčiau — ir taip toliau. Tikslus santykis priklausė nuo tam tikrų konstantų, kurias išskaičiuoti buvo galima tiktai eksperimentais — ir kurios kol kas nebuvo žinomos.

Tokia hipotezė puikiai paaiškino, kodėl 1975-ųjų aparatas nesugebėjo užmegzti su jais ryšio. Prieš susijungdamas su sugrįžimo vartais ir juos pakraudamas, projektorius bandomuoju spinduliu pirmiausia ištirdavo numatytą erdvėlaikio zoną ir sukurdavo ryšį tiktai tuo atveju, jei per skiriantį juos intervalą aptikdavo susidariusį daugiadimensinio lauko rezonansą. Tam, kad zondas prisitvirtintų, būtina buvo išgauti tikslų sinchroniškumą su bangų funkcijomis, generuojamomis sugrįžimo vartų gale — panašiai veikia radijo imtuvas: jis turi būti nustatytas tiksliai tomis pačiomis bangomis kaip ir siųstuvas, ir tik tada įmanoma išgirsti radijo stoties transliaciją. Sinchronizacija gi tiesiogiai priklausė nuo sutarto laiko — taigi, jei niekam net į galvą neatėjo, kad laikas abiejuose ryšio galuose galėjo bėgti skirtingais greičiais, tai ir kontaktas niekaip negalėjo įvykti. Viskas iš tiesų buvo taip — ar bent beveik taip — paprasta.

Dabar, pagaliau aptikus esminę klaidą, jie visi tikėjosi, kad rezultatų nebeteks ilgai laukti. Mokslininkai kibo į paruošiamuosius darbus, rengdamiesi eksperimentams, skirtiems nežinomoms konstantoms nustatyti. Darbo nebuvo tiek jau daug: reikėjo tik šiek tiek modifikuoti kai kurių elektroninių prietaisų veikimo diapazoną. Tai buvo padaryta nedelsiant, ir jau pirmųjų bandymų metu buvo sugautas atsklindantis signalas, kuris buvo identifikuotas kaip bandomojo spindulio sudėtinė dalis. Išmatavus pulsų dažnį bei kitus parametrus ir gautus duomenis palyginus su žinomais 1975-aisiais veikiančios mašinos duomenimis, buvo apskaičiuota, kad, pagrindu laikant 1939-uosius, laikas 1975-aisiais bėgs lėčiau koeficientu 5,7.

Tačiau norint išties sukurti ryšį viskas buvo ne taip paprasta — tai anaiptol ne tas pat, kaip pasukioti radijo rankenėlę ir nustatyti aparatą reikiamu bangų dažniu. Mat Kurtas Šolderis bei kiti žmonės, drauge su juo dirbę 1975-aisiais, paskubomis išnagrinėję iš vokiečių pagrobtus aparato konstrukcijos brėžinius, esminių dalykų taip iki galo ir nesuprato. Brukline sukonstruota mašina nebuvo pritaikyta „dažnių nustatinėjimui”, o fiksuotas dažnis, kuriuo ji dirbo, pasirodė besąs netinkamas. Gi norint išgauti reikiamą dažnį, kai kuriuos aparato komponentus būtina buvo šiek tiek pakeisti, o visus likusius — išvis pasigaminti iš naujo. Gruodžio viduryje į atitinkamas laboratorijas bei dirbtuves plūstelėjo ištisas srautas užsakymų, drauge buvo pateikiami ir tikslūs nurodymai, kokios konkrečiai detalės reikalingos. Vien asmeninio Ruzvelto įsikišimo dėka nekilo jokių problemų gaunant kad ir pačios aukščiausios valdžios įgaliojimus, užtikrinančius žaibišką gamintojų atsakymą.

Darbams įsibėgėjus, mokslininkai peržiūrėjo kai kuriuos apytikslius savo apskaičiavimus ir priėjo išvadą, kad, nors aparato pakeitimai dar toli gražu nebaigti, tačiau bent jau dalinis ryšys tarp šios mašinos ir iš 1975-ųjų atsklindančio zondo spindulio turėtų būti visai įmanomas. Kai tik buvo gauti ir pritaikyti pirmieji perdirbti mašinos komponentai, mokslininkai suskato ruoštis patikrinti savo išvadas.

— Jis jau tiesiog ranka pasiekiamas, — pranešė Šolderis, žvelgdamas į jautraus galvanometro šviesos tašką; galvanometras buvo įtaisytas į visą prietaisų raizginį, surinktą ant kilnojamo varstoto, pastatyto netoli vieno kontrolinių skydų. — Vėl auga… Visai visai nebetoli — devyniolika kablelis du. Visai arti… o dabar vos vos blėsta… aštuoniolika kablelis devyni… aštuoni.

Žalias taškelis, žybčiojantis mažyčiame ekranėlyje, kurį stebėjo Fermis, porą akimirkų dar brinko, o paskui vėl susitraukė.

— Šįsyk pasiekėme daugiau nei devyniasdešimt procentų reikiamo dydžio, — pasakė Fermis. — Aš sumažinau beta iki penkių. Pakraukite prietaisus iš naujo, ir pabandykime dar kartą, visa kita lieka kaip buvę.

Einšteinas, Teleris ir pora asistentų atidžiai stebėjo kas bus; Einšteinas papsėjo savo pypkę ir žvelgė susidomėjęs, bet drauge ir smagiai it koks senas linksmų plaučių mokytojas, Teleris gi buvo įsitempęs ir nusiteikęs kur kas rimčiau, po beveik keturiasdešimt aštuonių be miego praleistų valandų jis jautėsi gerokai sudirgęs. Buvo Kūčių diena, o mokslininkai kaip tik užbaigė instaliuoti pirmuosius tuštumos rezonanso prietaisus, kuriuos tą rytą Kolumbijos Universitetas ir buvo gavęs iš tiksliosios mechanikos firmos Niu Džersyje. Nors tokio prietaiso dar toli gražu nepakako nuolatiniam ryšio kanalui sukurti, tačiau mokslininkai vylėsi, kad jo dėka sistema sugebės atsiliepti į zondo spindulį bent tiek, kad šis valiotų ją aptikti. Jeigu pavyktų, tai būtų pirmasis rimtas žingsnis į sėkmę.

— Pasiruošti pakrovimui, — pasakė Šolderis, jo balsas buvo ramus ir dalykiškas. — Kilpa jau įkrauta. Gerai… Lygis kyla.

Fermis suskato perdavinėti duomenis.

— Devyniolika… devyniolika kablelis du… kablelis trys… — jis pastebimai įsitempė, nebetverdamas iš susijaudinimo. — Trys su puse… devyniolika kablelis keturi… Dievulėliau, regis, mums pavyks!

Teleris žingtelėjo į priekį ir pažvelgė Fermiui per petį.

— Optimalus kiekis, — pasakė jis.

— Devyniolika kablelis penki! — užriaumojo Fermis. Tą pat akimirksnį viename kontrolinės plokštės, paskubomis išpjautos iš aliuminio lakšto, šone sutvisko oranžinė lemputė, greta įtaisytos skalės rodyklė nuo nulio šoktelėjo aukštyn ir sustingo.

Išvargęs Šolderis nusišypsojo, tuo tarpu sustūgęs iš džiaugsmo Fermis iš visų spėkų delnu pliaukštelėjo jam per nugarą.

— Užmezgėme ryšį! — jiems už nugarų subaubė Teleris. — Zondo spindulys reaguoja!

Greta Einšteino susispietę asistentai pratrūko džiūgauti, iš visų mechanizmų labirinto pakampių ėmė lįsti lauk darbuotojai, susidomėję, dėl ko kilo šitoks triukšmas.

Gauti duomenys patvirtino, kad, nors sugrįžimo vartų sistema ir reagavo į signalą, tačiau dalinis rezonansas, kurį ji sugebėjo priimti, buvo pernelyg silpnas, kad zondas įsitvirtintų ir atvertų pagalbinį kanalą. Vis dėlto pati sąveika turėjo fizikinėje spindulio dinamikoje sukelti pakankamus trukdymus, kad operatoriai aname gale suvoktų faktą, jog spindulys kažką pasiekė. O jeigu taip ir įvyks, tada, ko gero, atsivertų galimybė perduoti patį elementariausią koduotą pranešimą tam tikra tvarka pertraukinėjant energijos grandinę.

Mokslininkai iš anksto buvo sutarę sėkmės atveju taip ir pasielgti, taigi, dabar nebereikėjo gaišti laiko apmąstymams. Šolderis ėmėsi judinti energijos tiekimo svirtelę aukštyn žemyn, naudodamasis ja kaip Morzės abėcėlės raktu. P-R-O-T-Ė-J-A-S… P-R-O-T-Ė-J-A-S… P-R-O-T-Ė-J-A-S… — siuntė jis.

Šolderis tęsė tol, kol Fermis pranešė, kad trumpalaikis ryšys nutrūko. Po kelių minučių kontaktas vėl užsimezgė ir tuojau pat dingo galutinai.

— Mums ir taip jau labai pasisekė, — pareiškė Teleris. — Ryšys visąlaik buvo stačiai ranka pasiekiamas. Nieko daugiau mes ir nelaimėsime, kol nebus pristatyti fazių moduliavimo stiprintuvai.

— Edvardo tiesa, — atsiliepė Fermis, atsilošdamas kėdėje. — O kol nepasibaigs šventės, matysime juos kaip savo ausis. Taigi, balsuoju už tai, kad visi drauge padarytume pertrauką. Hitleris Hitleriu — o mano rytojus rezervuotas žmonai… su ta sąlyga, žinoma, kad aš išvis dar tebeturiu žmoną. Kokia gi būtų prasmė išsaugoti laisvę, jei vis tiek niekad neturėsi nė vienos vienintelės akimirkos ta laisve pasinaudoti?

Niekas jam neprieštaravo. Mokslininkai nutraukė darbus, uždangstė visus prietaisus ir susirinko paltus, skrybėles bei tuos popierius, kuriuos ketino neštis namo. Galų gale atsisveikinę, apdaliję vieni kitus geriausiais linkėjimais, o kai kurie ir sutarę pasimatyti dar tą pat vakarą ar rytojaus dieną drauge papietauti, jie išsiskirstė savais keliais.

Teleris apsiėmė pavėžėti Fermį ir, prieš grįždamas į savo butą Morningsaido Aukštumoje, užvežti Einšteiną į Prinstoną.

— Žinote, man kilo keistoka mintis, — pastebėjo Fermis, kai jie perėjo mechanizmų prigrūstas patalpas ir pasuko į priešakinę pastato dalį, kur stovėjo jų mašinos. — Jeigu jie ten 1975-uosiuose pastebės kažkokius trukdymus, tai, įvertinus beveik šešis kartus lėtesnę laiko tėkmę, jų pasaulyje bus praėję vos pora mėnesių nuo to laiko, kai „Protėjo” grupė iškeliavo į praeitį.

— Jei tik tai — tie patys 1975-ieji, — atsiliepė Teleris. — Mes juk nežinome, kiek skirtingų visatų galbūt siunčia zondo spindulius į šią zoną, kurioje dabar esame mes. Iš kur mums žinoti, kad mus pasiekė kaip tik reikiamas spindulys? Juk egzistuoja ir kažkokia „persikryžiavusių laidų” tikimybė? Ir iš viso, kaip ta visatų gausybė sugeba visiškai nesusimaišyti? — Jis sunkiai atsiduso. Visi trys jau lipo pakrovimo platformos laiptais žemyn. — Juk mes dar tiek daug ko nežinome…

Fermis, regis, irgi buvo ne mažiau suglumęs. Instinktyviai abu sužiuro į Einšteiną.

— Aš neturiu nė menkiausio noro gadinti sau Kalėdas galvodamas apie tai, — pareiškė jiems Einšteinas, kai jie sulipo į Telerio automobilį.

Vienas civiliai apsirengusių kariuomenės policininkų atidarė didžiuosius sandėlio vartus ir išleido mašiną laukan. Gatvėje greitai tirštėjo sutemos. Ore sūkuriavo snaigės, žemę irgi dengė pažliugusio sniego sluoksnis. Kai tik Teleris užvedė variklį ir jau buvo bepajudąs iš vietos, kitoje gatvės pusėje nuaidėjo riksmas — šaukė moteris. Trejetas mašinoje sėdinčių vyrų apsidairė.

Prieš gerą savaitę kažkas išsinuomojo kitoje gatvės pusėje esantį nedidelį sandėlį su prilipusia prie jo mažyte būdele tarnybinėms patalpoms. Nuo pat vasaros tas sandėlys stovėjo tuščias. Vieną dieną čia atvažiavo sunkvežimis ir iškrovė keletą dėžių, tačiau Sarginės apsauga nepastebėjo ten daugiau jokių gyvybės požymių, neminint kažkokios moteriškės, kartą ar du per dieną išeinančios ir vėl pareinančios. Didžiąją dienos dalį greta sandėlio stovėdavo jos mašina, o lange mirgėjo šviesa. Atsakingas už apsaugą karininkas įprastais metodais patikrino situaciją, tačiau nieko grėsmingo neaptiko. Dabar gi ta pati moteris, mostaguodama rankomis, bėgo automobilio link.

— Palaukite! Neišvažiuokite!

Dusdama ji pribėgo prie Telerio mašinos — penktąją dešimtį įpusėjusi moteris, apkūnoka, užsidėjusi kailinę kepurę su ausinėmis, vilkinti sunkiu tvido paltu.

— Ačiū, — supūkštė moteris. Ji pasidėjo rankinuką ant mašinos langelio krašto ir valandėlę giliai alsavo, kol atgavo kvapą. — Atleiskite, kad sukėliau jums tiek rūpesčių, bet pati pasielgiau kaip tikra kvaiša. Palikau įjungtus mašinos žibintus, ir dabar akumuliatorius jau visiškai išsikrovęs. Ar negalėtumėte galiuką manęs patempti? Ta užvedamąja rankena aš nepajėgiu naudotis, bet užtat turiu virvių.

Teleris dirstelėjo į kitus, linktelėjo galvą ir buvo jau beatsakąs, tačiau čia pat prisistatė tas pats vartus jiems atidaręs apsaugos karininkas — ir įsikišo.

— Viskas bus sutvarkyta, sere, ramiai važiuokite, — pasakė jis Teleriui, o paskui kreipėsi į moterį. — Luktelėkite akimirksnį, ponia. Aš tučtuojau ateisiu ir užvesiu jums mašiną.

— Ačiū. Jūs labai malonus.

— Tokia tarnyba.

Sargybinis mostelėjo Teleriui, ir mašina nurūko sutemų gaubiama gatve. Tada karininkas apsisuko ir patraukė atgal prie sandėlio, ketindamas uždaryti vartus. Moteris nusekė jam iš paskos, tačiau jis stabtelėjo ir perspėdamas kilstelėjo ranką.

— Būkite tokia maloni, ponia, palaukite manęs čia, — pasakė jis. — Užtruksiu vos akimirksnį.

Moteris, kuri buvo žinoma „Muškietininko” slapyvardžiu, paklusniai sustojo. Iš jos pozicijos kuo puikiausiai matėsi, kad sandėlio viduje nėra nieko ypatingo. Tačiau ji spėjo kaip reikiant įsižiūrėti į trejetą vyrų automobilyje. Albertą Einšteiną ji atpažino akimoju. Kitų dviejų, tiesa, nepažinojo, tačiau pakankamai patogiai pro automobilio langą nufotografavo jų veidus rankinuke įmontuotu aparatu. Be to, turėjo daugiau nei užtektinai laiko įsidėmėti licencijos plokštelės numerį.

31 skyrius

Tokios šaltos žiemos kaip 1939-1940-ųjų Europoje nebuvo jau keturiasdešimt penkerius metus. Lamanšas Didžiosios Britanijos pakrantėse užšalo nuo Folkstono iki Dandženeso, Temzė aštuonių mylių atkarpoje nuo Tedingtono iki Sanberio virto vientisu ledo luitu, kai kuriose Derbišyro vietose sniego apklotas pasiekė netgi trobelių bei fermų stogus.

Penktąją Naujųjų metų dieną karo ministras Leslis Horas-Beliša atsistatydino — jis ir buvo pirmasis Anos Charkiovič „žvirbliukas”, gegužiuko išstumtas iš lizdo. Sambrūzdis kilo visame ministrų kabinete — machinacijos, kurias iš užnugario organizavo Vinsleidas ir Baneringas, pradėjo duoti apčiuopiamų rezultatų. Tačiau ar ndrimi pokyčiai įvyks ir ar jie įvyks laiku — tai buvo jau visai kitas klausimas.

Apie šį faktą Feračinis bei kiti „Ampersando” grupės nariai žinojo tik tiek, kiek buvo skelbiama laikraščiuose — jie neturėjo kada domėtis, kokios slaptos priežastys galėjo jį paskatinti. Kalėdų ir Naujųjų metų laikotarpį jie praleido su vienu britų reguliariosios armijos dalinių Dartmure — nykioje laukinėje, vėjų gairinamoje kalvotoje stepėje, apžėlusioje viržiais ir krūmokšniais, bei pažliugusiose Devon-Kornvalio pusiasalio pelkėse. Oficialiai jie buvo apiforminti kaip amerikiečiai savanoriai, laikinai paskirti į šį dalinį ir laukiantys tolimesnio permetimo kur nors kitur.

Nors kursas, palyginus su tomis griežtomis fizinėmis bei psi chologinėmis sąlygomis, kurias būsimiesiems Specialiosios pas kirties būrio kariams teko ištverti tris mėnesius trukusio ban domojo laikotarpio metu, buvo vienas malonumas, tačiau visi „Ampersando” grupės nariai jautėsi išties dėkingi majorui Vo renui už tai, kad per tuos mėnesius Sarginėje neleido visiškai aptingti, vertė plaukioti, tobulinti kovinio sporto įgūdžius ir be paliovos mankštintis. Dabar gi jie ištisą mėnesį su visa karine ekipuote mokėsi įveikti sunkiai prieinamas vietoves, bėgiojo klastingo ledo padengtais takais, plūsdami prakaitu ir velniuodamiesi karstėsi virvėmis, kopė į uolų sienas, ropštėsi į pylimus, siūbuojančiais virviniais tilteliais įveikdavo gilias properšas. Jie dalyvaudavo kelias dienas trunkančiuose žygiuose į šalies gilumą, kol ant kojų, nuo seno gerai žinomose vietose išbrinko ir sukietėjo nuospaudos. Jie mankštindavosi atvirame ore, bėgiodavo, šokinėdavo, karstydavosi į stačias sienas, darydavo prisitraukimus ir atsispaudimus, atramai pasinaudodami telefono stulpais, po dešimt vyrų prie vieno stulpo.

Apmokymų metu jie kuo puikiausiai suprato, kodėl majoras Vorenas atsisakė sumanymo taip ir neatvykusį iš ateities pastiprinimą pakeisti anglų savanorių pamaina. Galbūt sudarinėdamas šią programą Vorenas bent iš dalies ir siekė, kad jie akivaizdžiai įsitikintų, jog toks atsisakymas buvo visiškai pagrįstas.

Priežastis buvo anaiptol ne ta, kad britų kariams būtų stigę fizinio pasirengimo ar kovinio ryžto. Anaiptol. Priešingai, kone visi anglai buvo nusiteikę išties entuziastingai ir nevengė plūktis iki devinto prakaito, jie niekad pernelyg nesiskundė, ir su linksma rezignacija susitaikydavo su neišvengiamomis žaizdomis bei mėlynėmis. Liekni ir užsigrūdinę, tokie pat, kaip ir amerikiečiai jų kolegos, ištvėrę visus ekonominės krizės sunkumus, jie nekantravo susiremti su priešu, puikiai atlikti savo darbą ir vėl sugrįžti namo. Jie gerai žinojo, kad būtent taip viskas ir turi būti — mat taip būdavo visada.

Štai čia ir slypėjo problema. Jie visiškai nenutuokė, su kuo jiems šįsyk teks susidurti.

Jie buvo naivūs ir nepatyrę, be to, aklai pasitikėjo savo karininkais, priklausančiais tam pasauliui, kuris jau paliovė egzistavęs. Tiems vokiečiams „tik vėjai ūžauja galvose”, pareiškė amerikiečiams grandinis iš Vigano, kai visi pasimėgaudami taršė vakarienei patiektus jautienos konservus su pupelėmis bei padažu.

— Jie išdidžiai žygiuoja, traukdami maršus ir mosuodami vėliavomis, — tvirtino jis. — Jie mielu noru apstumdo kokius nors vargšelius lenkus — tačiau vos susidūrę su rimtesniu priešininku iškrinka į visas puses ir kiek įkirsdami skuta slėptis į savo urvus.

Šįsyk niekas nebeketino kartoti 1914-ųjų metų klaidų. Mažino užkarda buvo čia ir dabar, visos užtvaros už jos jau stovėjo paruoštos.

Paruoštos kam? — pats sau pagalvojo Feračinis.

Visas jų kovinis parengimas susidėjo iš šaudymo pratybų bei apmokymo naudotis granatomis apkasuose — ir dar su smarkiai apribotu amunicijos kiekiu — o be to, dar buvo formalios, senosios mokyklos pratybos naudotis durtuvais. Kariai mokėsi kasti tranšėjas ir patogiai jas įsirengti, taip pat taisyti uniformas, šveisti antpečius ir blizginti batus. Visa tai atrodė gerokai juokingai — taip, kaip tik tai buvo daroma, ir daroma teisingai 1914-aisiais. Tačiau juk dabar buvo jau 1940-ieji.

O kurgi prieštankinė ginkluotė? Kurgi taktiniai planai, kaip elgtis su gausia, iš oro dengiama armija, kuri siauruose frontuose nesulaikomai veržiasi pirmyn, pakeliui viską šluodama, ir plūsta pagrindiniais keliais tokiu greičiu, kuris būtų visiškai paralyžiavęs Didžiojo karo vadus? Vokiečių lauko buksyrai stačiais kalvų šlaitais galėjo užtempti šešių colių patrankas guminėmis padangomis keturiasdešimties mylių per valandą greičiu, ir tokiu būdu užtikrinti savo tankams artimą artilerijos paramą. Kaipgi buvo galima tikėtis, kad giliai į žemę įkastos patrankos, likusios toli nuo fronto linijos ir visiškai nejudrios, sugebės pasipriešinti karinei vokiečių galybei? O ar kas nors pasirūpino su tankais bei oro pajėgomis suderinta kautynių taktika? Vokiečių vadai gi naudojosi radijo ryšiu, kad galėtų kontroliuoti itin mobilias, greitai besikeičiančias situacijas, kokias ir buvo numatę. Kaipgi galėjo generolai, visiškai tebepriklausantys nuo žinias perduodančių kurjerių, tikėtis bent jau laiku sužinoti apie tai kas vyksta? Kad jie įstengtų dar ir kaip nors įtakoti situaciją — apie tai nebegalėjo būti nė kalbos.

Teorinių užsiėmimų metu pačioje Naujųjų metų pradžioje Feračinis, Kesidis ir Lemsonas stačiai negalėjo patikėti savo ausimis, klausydamiesi anglų pulkininko, apsiavusio kelius siekiančiais kavaleristo batais, užsiželdinusio milžiniškus baltus jūrų vėplio ūsus ir tokia veido spalva, kuri iškalbingai bylojo apie jo polinkį portveinui. Pulkininkas instruktavo karius, kaip su paprasčiausiu šautuvu įveikti junkerių 87 bombonešį — liūdnai pagarsėjusią „Štuką”.

— Jei gerai pagalvosite — patys įsitikinsite, kad tai nėra taip jau sudėtinga, — užtikrino pulkininkas įdėmius savo klausytojus. — Tik nereikia nerti į krūmus — tuo metu, kai lėktuvas kyla tiesiog į viršų, jį nesunku nuskinti it kokį fazaną. O jei kiekvienas vyras per dieną sumedžios bent po vieną tokį paukštelį, laimikis bus visai neblogas, a?

Paskutiniuosius jo žodžius palydėjo sutartinis karių kvatojimas. Tačiau amerikiečių toli gražu juokas neėmė.

O kitą dieną kovos vyras prieš vyrą instruktorius, stambus, sadistinių polinkių turįs seržantas iš Glazgo, mėgstantis išskabyti naujokus it kokius viščiukus, savo nelaimei atpirkimo ožiu pasirinko Floidą Lemsoną. Tiesa, seržantas išsisuko dar gana lengvai, atsipirkęs įskilusiu raktikauliu, išnirusia kaklo kremzle ir perplėšta blauzda. Priblokštam dalinio vadui Kesidis paskubomis paaiškino, kad dėl visko kaltas Lemsono kraujas — jo protėviai, esą, kilę iš indėnų genties, garsėjusios savo nuožmumu.

— Kaip tik jie ir išgrūdo generolą Kasterį, — lyg niekur nieko porino Kesidis karininkui, gi Lemsonas širdies gilumoje net krūptelėjo. — Jo senelis buvo kanibalas. Taigi, tai tikrai ne jo kaltė… O be to, geresnių už juos žvalgų niekur nerasi.

Dalinio vadas suteikė Lemsonui abejotiną malonę ir užglaistė šį konfliktą, tiesa, gražiai paprašęs, kad Lemsonas bent jau pasistengtų elgtis kaip padorus krikščionis. Tačiau šis smulkus nemalonumas netrukus buvo su kaupu kompensuotas — netoli stovyklos esančioje aludėje patenkinti jauni anglų kariai vaišino Lemsoną alumi tiek, kiek tik šiam tilpo.

Anglai anaiptol nebuvo vieninteliai, kurie tikėjosi paprasčiausiai dar sykį pakartoti praėjusįjį karą. Prancūzai, tiesą sakant, buvo dar blogesni, o iš to, ką Feračinis ir kiti suspėjo išgirsti ar perskaityti laikraščiuose per Amerikoje praleistus kone visus metus, aiškėjo, kad didžioji dauguma Jungtinių Valstijų armijos generolų išvis sunkiai gebėjo suvokti, kad ir už Meino valstijos plyti žmonių gyvenama planeta. Problema buvo netgi ne ta, kad jie labai jau lėtai reagavo į bet kokius pasikeitimus. Valdančioji klasė visada turėjo ką prarasti ir negalėjo daug laimėti iš permainų sukeltos sumaišties, taigi, beveik be išimčių šios klasės atstovai sudarydavo pačią konservatyviausiąją visuomenės dalį. Ši taisyklė nekito visoje istorijos eigoje. Tačiau šįsyk buvo ir tam tikras skirtumas: vienos kariaujančiųjų pusių mąstymą formavo protai, savo patirtį sukaupę ateityje, nutolusioje per aštuoniasdešimt penkerius metus.

Tačiau netgi tokioje situacijoje, kaip patyliukais tarpusavyje nutarė „Ampersando” grupės nariai, per tuos keturis mėnesius, praėjusius nuo rugsėjo pradžios, Vakarų vadai stačiai privalėjo kur kas daugiau pasimokyti iš Lenkijos pavyzdžio nei iš tiesų sugebėjo pasimokyti.

Naujieji metai netgi Berlyne buvo šalti ir speiguoti kaip niekada. Nepaisant ne vienerius metus be paliovos pumpuojamos sarkastiškos nacių propagandos, vis dėlto didžioji tautos dalis nėmaž netroško karo. 1914-aisiais Vokietijos armijos būriai išžygiavo į frontą lydimi patrakusių, džiūgaujančių minių — dabar gi, priešingai, pasklidus žiniai apie Lenkijos okupaciją, gatvės taip ir liko tuščios ir tylios. Be to, šįsyk prisidėjo visokių nemalonių aplinkybių: visuotinis užtemdymas, karo reikmėms penkiasdešimčia procentų padidinti pajamų mokesčiai, ėmė stigti benzino, teko normuoti prekybą maistu, muilu, drabužiais bei apavu — tam reikalui buvo įvestos kortelės — vietoj kavos teko pasitenkinti aitriu jos pakaitalu iš skrudintų miežių grūdų — dėl visų šių priežasčių vidutinis berlynietis 1940-ųjų žiemos šaltį jautė ne vien fiziškai, bet ir psichologiškai.

Tirgarteno vaizdas stulbino neįtikėtinu kontrastu — ant užšalusių tvenkinių ledo džiaugsmingai krykštaudami vaikai čiuožinėjo su pačiūžomis — o aplinkui grėsmingai susimąsčiusios kėpsojo smėlio maišais apkrautos, maskuojamaisiais tinklais apvyniotos priešlėktuvinės baterijos. Buvo priešpiečių metas, ir ta proga pulkininkas Pikenbrokas bei pulkininkas leitenantas Biokelis išėjo iš savo įstaigos Bendlerštrasėje kiek prasivėdinti. Juodu neskubėdami žingsniavo greta kits kito, užsimaukšlinę kepures iki pat akių, slėpdami veidus už pastatytų paltų apykaklių, o po auliniais jų batais gurgždėjo birus speiguotos dienos sniegas.

— Ar bent kiek tikėtina, kad nustatant tapatybes buvo suklysta? — paklausė Pikenbrokas. Vos jam prašnekus, iš burnos siūbtelėjo balto garo debesėlis.

Blokelis papurtė galvą.

— Veidus identifikavo trys ekspertai, nepriklausomai vienas nuo kito. Be to, automobilis užregistruotas Telerio vardu. Galima tvirtinti, kad esame visiškai įsitikinę, jog nesuklydome.

Kurį laiką juodu žingsniavo tylėdami.

— Na, ir ką gi tu apie tai manai? — paklausė Pikenbrokas. Blokelis jau buvo spėjęs patirti, kad tokia Pikenbroko maniera anaiptol nereiškia, jog šis stokoja savų idėjų. Tiesiog tokiu būdu jis pirma išklausydavo pavaldinio nuomonę, o tik paskui išsakydavo savąją. Šitaip jam būdavo lengviau atpažinti tikrą talentą ir atsikratyti linkčiotojų bei palaižūnų.

— Ką gi, regis, mums pavyko atskleisti nedidelį, bet itin profesionalų Jungtinių Valstijų armijos dalinį, apie kurį niekur viešai neskelbiama. Šis dalinys ypač gerai yra įvaldęs partizanų kovos metodus bei pogrindinės veiklos gudrybes. Užmaskuota bazė Niujorke netgi ėmėsi kai kurių praktinių veiksmų.

— Sutinku, — linktelėdamas atsakė Pikenbrokas.

— O dabar štai sužinome, kad šioje bazėje lankosi Einšteinas. Ir ne jis vienas — drauge su juo buvo Teleris ir Fermis, abu — tos pačios srities specialistai, — Blokelis tarsi dvejodamas dirstelėjo į savo viršininką.

— Na taip, taip, — burbtelėjo Pikenbrokas, nekantriai mostelėdamas odine pirštine apmauta plaštaka ir vėl skubiai įbrukdamas ją į kišenę. — Gali drąsiai kalbėti apie tai. Einšteinas išties yra didis mokslininkas. Nekreipk dėmesio į visas tas nesąmones, kurias Gebelsas kurpia specialiai masėms. Be to, tu sakai, kad tasai vengras ir tasai italas specializuojasi toje pačioje srityje. Kokia gi tai sritis?

— Aš pasiunčiau užklausimą į Kaizerio Vilhelmo institutą, — atsakė Blokelis. — Maždaug prieš metus čionai, Berlyne, buvo atliktas išties reikšmingas eksperimentas, jis sukėlė tikrą sujudimą tarp fizikų, studijuojančių vidinę atomo sandarą. Panašu, kad visai pagrįstai galima sutikti su prielaida, jog vidiniai atomų procesai tokiose medžiagose kaip, pavyzdžiui, uranas, gaIi atpalaiduoti nemažus energijos kiekius — tiesą sakant, netgi milžiniškus energijos kiekius. Kai kurie Kaizerio Vilhelmo instituto mokslininkai tvirtina, kad pažabojus tą energiją vieną gražią dieną būtų galima tikėtis tikros revoliucijos energijos generavino pramonėje, laivininkystėje bei daugelyje kitų sričių. Be kita ko, ir ginkluotėje.

Pikenbrokas suraukė antakius.

— Atomai? Bet juk tai visai mažos dalelės, tiesa?

— Neįtikėtinai mažos.

— Nuostabu. Šiaip ar taip…

— Tiek Teleris, tiek ir Fermis yra plačiai išgarsėję savo darbais būtent šioje srityje. Tiesą sakant, už šią veiklą Fermis netgi buvo apdovanotas Nobelio premija. O nuvykęs į Švediją jos atsiimti jis pasinaudojo proga ir pabėgo į Ameriką.

— Žydas?

— Tiktai žmona — pusiau žydė.

— Aš šit vis svarstau, ar ilgainiui mums stipriai neatsirūgs, kad nuolatos taip nerūpestingai prarandame šitokius žmones. Na, šiaip ar taip, tai jau nebe mūsų sritis.

Jie pasiekė siaurą išriestą tiltelį virš nedidelio upokšnio ir valandėlei stabtelėjo, praleisdami du priešinga kryptimi einančius Vermachto generolus. Praeidami šie atsakė į pasveikinimą. Žingsniuojant toliau, Biokelis vėl prašneko:

— Praėjusiais metais tiek Anglijoje, tiek Prancūzijoje, tiek ir Amerikoje buvo viešai susidomėta uranu. Be to, pastaruoju metu visur, o ypač Amerikoje, labai smarkiai sumažėjo skelbiamos informacijos apie šios srities tyrinėjimus. Kitaip tariant, galima gan pagrįstai spėti, kad Vakarai pakankamai rimtai vertina tikėtiną galimybę sukurti ypatingai galingą ginklą.

— Kaip manai, ar visa tai gali kaip nors sietis su tomis super-bombomis, kurias, pasak fiurerio, mes turėsime jau po poros metų? — paklausė Pikenbrokas.

— Taip, manau, kad gali, — atsakė Biokelis. — Panašu, kad abi pusės atlieka analogiškus tyrinėjimus toje pačioje srityje.

Pikenbrokas linktelėjo.

— Gi amerikiečiai sukūrė ir apmokė specialų armijos dalinį, kurį ketina kažkokiu būdu infiltruoti Vokietijoje, čia šnipinėti mūsų atliekamus darbus bei vykdyti sabotažo operacijas, — užbaigė jis. — Manau, kad mokslininkai lankėsi slaptojoje bazėje Niujorke tam, kad suteiktų kariams reikiamų žinių, ko jiems derėtų ieškoti — ir panašiai. Skamba visiškai įtikėtinai, tiesa? Manau, galime kartą ir visiems laikams užmiršti prielaidą, kad šis dalinys bus pasiųstas nužudyti fiurerį.

— Taip, mano išvados visiškai sutampa su jūsiškėmis, — sutiko Biokelis. Valandėlę jis patylėjo, tačiau supratęs, kad Pikenbrokas šia tema nebesirengia nieko daugiau sakyti, pats kalbėjo toliau: — Aš, tiesa, dar šį tą patikrinau, ir gauta informacija gan akivaizdžiai byloja, kad čia, ko gero, slypi ir dar šis tas daugiau.

— Šit kaip?

— Atrodo, esama tam tikro tinklo susijusių žmonių, gyvenančių abipus Atlanto. Pavyzdžiui, Fermis ir Teleris drauge dirba Kolumbijos universitete Niujorke. Ten jie palaiko ryšius su dar vienu vengru, Silardu. Tiesa, jis nėra etatinis universiteto darbuotojas, tačiau gyvena viešbutyje visai netoli jo. O kiek anksčiau jis atlikdavo tos pačios srities tyrinėjimus Anglijoje. Vienas žmonių, su kuriais jis tada dirbo, toks profesorius Lindemanas, yra asmeninis Čerčilio draugas, o taip pat ir pats patikimiausias mokslinis konsultantas.

— Ak štai kaip, į sceną išeina ir Der Luegenlord, — suniurnėjo Pikenbrokas. „Lordu Melagiu” Vokietijos laikraščiai pastaruoju metu vadino Čerčilį. Taip pat jis neretai buvo vadinamas ir savo inicialais pagal angliškąją pavardės rašybą — WC. O toks užrašas puikavosi kone ant kiekvieno Vokietijos tualeto durų.

— Lindemanas keletą metų yra praleidęs čia, Vokietijoje, ir juodu drauge su Silardu padėdavo žydų tautybės mokslininkams išvykti iš šalies, — tęsė Biokelis. — Dabar gi Lindemanas persikraustė pas Čerčilį į Admiraliteto štabą Londone. O Einšteinas, 1933-aisiais viešėdamas Anglijoje, apsistojo Čerčiliui priklausančiame Čartvelo dvare. Be to, Einšteinas ir Silardas buvo kolegos Vokietijoje. Tuo pat metu ten sukiojosi ir Teleris. Ir dar, Italijoje jis buvo susitikęs su Fermiu, dar prieš šiam išvykstant į Ameriką. Kaip matote, nuolatos tenka susidurti vis su tais pačiais vardais. Kažkokiu būdu visi jie yra susiję, tačiau man dar nepavyko išsiaiškinti, ką tai galėtų reikšti.

Pikenbrokas stabtelėjo šaligatvių sankryžoje. Biokelis kantriai laukė. Netoliese senutė iš paskutiniųjų stengėsi patempti medines rogutes, ant kurių gulėjo maišas su anglimi, visai mažas berniukas padėjo jai, stumdamas rogutes iš užpakalio. Tą žiemą nieko nebuvo stokojama taip smarkiai, kaip anglies. Pasak pranešimų, Berlyne buvo dešimtys tūkstančių išvis neapšildomų namų.

— Jeigu visi jie yra susiję tarpusavy kažkokiais saitais, tokiu atveju drąsiai galime spėti, kad mūsų bičiuliai iš Amerikos, be jokios abejonės, stabtelės Anglijoje, tiesa? — pagaliau prašneko Pikenbrokas. — Jiems juk reikės suderinti operacijos veiksmus su Čerčiliu ir kitais tenykščiais savo sąjungininkais.

— Labai įtikėtina, — pritarė Biokelis.

Pikenbrokas iš lėto linktelėjo.

— Norėčiau, kad mūsiškiai pagal galimybes nenuleistų akių nuo tų vietų, kuriose užvis didžiausia tikimybė laukti jų pasirodant — pavyzdžiui, Čerčilio laivyno štabo Londone, — pasakė jis. — Jeigu jie išties apsireikštų ten, tai gana patikimai patvirtintų mūsų spėjimus, o be to, gal mums pavyktų bent apytikriai išsiaiškinti, kokių konkrečių veiksmų jie ketina imtis. — Valandėlę jis patylėjo. — Kokia dalis mūsiškių urano tyrinėjimo darbų yra sutelkta Kaizerio Vilhelmo institute? Ar visi tyrinėjimai sukoncentruoti tik ten, ar darbai vyksta ir kur nors kitur?

— Situacija gana sudėtinga, — atsakė Biokelis. — Kaizerio Vilhelmo institute žmonės dirba vadovaujami profesoriaus fon Vaiczekerio. Tačiau esama ir kito profesoriaus, tokio Esau, kuris vadovauja analogiškai švietimo ministerijos struktūrai Lindene, o be to, karinės amunicijos departamentas vykdo kažkokius darbus Gotove. Visiškai neaišku, kaip visi šie darbai dera tarpusavyje. Kartais man atrodo, kad lengviau išsiaiškinti, ką daro priešas, nei kuo užsiėmę mūsų pačių valdininkai.

— Ką gi, noriu, kad sudarytum bendrą vaizdą, kas gi iš tiesų vyksta, ir svarbiausia — kur, — gyvai pasakė Pikenbrokas. — Turiu gauti visų pagrindinių centrų, kur vykdomi šitie urano tyrinėjimai, planus. Jei mus pasieks žinia, kad tieji amerikiečiai iš tiesų atvyksta čionai, tokiu atveju galbūt iš anksto žinosime ir potencialius jų taikinius.

— Tučtuojau kimbu į darbą, pone.

— Tu iš tiesų neblogai padirbėjai, Biokeli, — pagyrė jį Pikenbrokas. — Tęsk šitaip ir toliau. Neabejoju, tu daug pasieksi… A, beje, tikiuosi, nebeturi jokių problemų su tąja savo sekretore?

Kiek suglumęs Biokelis suraukė antakius.

— Čionai jos nebėra, pone. Ji buvo perkelta į Hamburgą.

— Tikrai? — Pikenbrokas sugebėjo apsimesti esąs iš tiesų nuoširdžiai nustebęs. — Ak taip, man visai išgaravo iš galvos. Ką gi, žiūrėk, neprisivirk košės su naująja sekretore.

— Tokie nemalonumai man tikrai negresia, — paniuręs atsakė Biokelis. — Jie paskyrė man tikrą raganą, kuriai jau ne mažiau penkiasdešimties. Be to, ji riebi it kinkomas arklys ir nuo jos sklinda blogas kvapas.

Pikenbrokas žingsniavo pirmyn, žavėdamasis apšerkšnijusiomis medžių šakomis ir vengdamas įtarių savo pavaldinio žvilgsnių.

— Iš tikrųjų? Na ką gi, kitąsyk, man regis, atsitinka ir taip. Bet juk tai ne tokia jau didelė tragedija, tiesa?

* * *

Sausio dešimtąją atsitiko vienas dalykas, kuris tikrai neįvyko „Protėjo” grupės Visatoje: du vokiečių karininkai buvo priversti nusileisti Mechelene Belgijoje po to, kai jų lėktuvas nukrypo nuo kurso ir prarado ryšį su saviškiais. O tuo lėktuvu buvo gabenamos vokiečių puolimo vakaruose planų kopijos. Naciai ketino pulti per Nyderlandus, Belgiją bei Liuksemburgą, kaip kad ir tikėjosi Sąjungininkų vadai — ir ką patvirtino „Protėjo” grupės istorija.

Vokietijos armijos patarėjai ėmėsi įkalbinėti Hitlerį atidėti puolimą, mat siaubingos oro sąlygos kol kas nė kiek nepasikeitė — o tai buvo dar vienas nukrypimas nuo įvykių „Protėjo” pasaulyje, kur žiema nebuvo tokia nuožmi. Praradus puolimo planus, Hitleris leidosi perkalbamas ir kampaniją Vakaruose įsakė atidėti iki pavasario.

Be to, Hitleris nusprendė, kad būtų pernelyg rizikinga atkakliai laikytis ankstesniojo, priešo perimtojo puolimo plano, ir įsakė parengti naują. Jis suteikė dėmesį į tą schemą, kurią primygtinai piršo naujasis armijos XXXIII korpuso vadas generolas fon Manšteinas — jo siūlymu, mobilūs ir gerai ginkluoti būriai turėjo pulti per Ardėnus, gerokai toliau į pietus nei pagal ankstesnįjį atakos planą. Prancūzai manė, kad šios teritorijos įveikti tankais neįmanoma, taigi, jos gynybai neskyrė deramo dėmesio. Prancūzai tikėjosi, kad netgi tuo atveju, jeigu vokiečiai sumanytų pulti kaip tik ten, jiems prireiktų mažiausiai šešių septynių dienų, kol atsigabentų sunkiąją artileriją — o per šitiek laiko prancūzų rezervai turėjo nesunkiai suspėti užimti gynybines pozicijas.

Šiems apskaičiavimams fon Manšteinas nė kiek neprieštaravo. Tačiau jis ir nesiūlė naudoti sunkiosios artilerijos. Jis planavo atakuoti bombonešiais.

32 skyrius

Nardymas bei povandeninės kvėpavimo įrangos naudojimas buvo bazinio visų Specialiosios paskirties kariuomenės dalinių apmokymo disciplina, taip pat, kaip ir šuoliai su parašiutu, slidinėjimas, alpinizmas bei žygiai pačiomis įvairiausiomis vietovėmis, pradedant Arkties ledynais ir baigiant tropinėmis džiunglėmis — vienu žodžiu, kariai buvo apmokomi praktiškai visų žinomų būdų kariauti su priešu. Be to, kažkokio keisto sutapimo, kurį Vinsleidas, kaip ir daug ką, kategoriškai atsisakė komentuoti, dėka, Padis Rajenas savajame laike dirbo instruktoriumi Laivyno povandeninės žvalgybos bei naikinimo bazėje Floridoje. Taigi, „Ampersando” grupėje, kuri antrąją sausio savaitę atvyko į povandeninių laivų apmokymų bazę, nebuvo nė vieno tokio, kuris nebūtų girdėjęs apie plaukmenis, narų kaukes, skafandrus ar povandeninio kvėpavimo prietaisus. Taigi, vos dieną pasitreniravę, kad atgaivintų senuosius įgūdžius, paskui jie visą dėmesį galėjo sutelkti į svarbiausiąjį viešnagės Portsmute tikslą: mokėsi naudotis specialia įranga, kurios abu komplektai sėkmingai atvyko iš Niujorko per Liverpulį.

Kiekvienas kostiumas susidėjo iš išorinės bei vidinės dalies. Vidinis, priglundantis prie kūno kostiumas buvo pagamintas iš minkštos korėtos, gumą primenančios medžiagos, kuri turėjo sulaikyti izoliacinio oro sluoksnio burbuliukus prie pat odos, kostiumas buvo padengtas impregnuota flanele. Išorinė dalis su gobtuvu glaudžiai aptempė visą kūną, ji buvo pagaminta iš dviejų tvirtos klijuotės sluoksnių, impregnuotų parafininiu vašku. Skafandrai buvo 1970-aisiais ištobulinto narų kostiumų modelio, be to, papildyti specialiomis pirštinėmis, padengtomis dar vienu apsauginiu sluoksniu, tvirtinamu prie riešų vandeniui nepralaidžiomis sagtimis. Dar buvo ir specialūs antveidžiai bei kieti išoriniai šalmai, nudažyti skirtingomis spalvomis, kad būtų galima atpažinti kostiumo savininką.

Skafandrai buvo skirti ne vien visapusiškai apsaugoti nuo bet kokio kontakto su supančia aplinka bei izoliuoti šilumą, bet turėjo ir iki minimumo sumažinti skysčio pratekėjimą į vidų tuo atveju, jeigu bus pažeistas išorinis sluoksnis — greitis, kuriuo slėgio spaudžiamas skystis galėjo prasiskverbti netgi pro adatos pradurtą skylutę, buvo stačiai stulbinantis. O jeigu šachtoje esantis skystis pasirodys besąs ypatingai gailus ir kas nors neišvengs rimtų sužeidimų? Ką gi, tai ir buvo viena priežasčių žygiui pasirinkti būtent Edą Peiną, karininką su medicininiu išsilavinimu — visiškai atsitiktinai jis buvo kaip tik cheminių nudegimų specialistas.

Priešingai nei įprastuose narų kostiumuose, kuriuose suslėgtas oras būna tiekiamas iš nešiojamų ant nugaros balionų, šiuose kostiumuose buvo įrengta deguonies cirkuliavimo sistema. Įtaisyta skafandro krūtinės srityje, ji buvo kur kas kompaktiškesnė nei senajame modelyje ir tikrai neturėjo tapti rimtu kliuviniu ankštoje erdvėje. Be to, skafandruose dar buvo įmontuoti pakrauti magnetinio reagavimo telefonai, kuriems nereikėjo jokių laidų ir kurie veikė radijo principu kelių šimtų pėdų nuotoliu. Jie buvo kompaktiški, ir jiems nereikėjo nei kokios nors elektroninės įrangos, nei sunkiasvorių baterijų.

Kai kurios skafandrų konstrukcijos detalės 1940-ųjų standartais buvo visiškai naujos, pavyzdžiui, vienalytės antveidžių plokštės, pakeitusios nepatogius apsauginius akinius, kurie gelmėje smarkiai spausdavo akis, arba pagal poreikius reguliuojami vožtuvai, kurie tiekdavo orą, priklausomai nuo gylio, kuriame dirbama, slėgio, kad plaučiai galėtų pakankamai išsiplėsti, nepaisant virš galvos esančio vandens svorio. Vis dėlto skafandrai buvo konstruojami labai apdairiai, vengiant bet kokių absoliučiai neįtikėtinų tiems laikams naujovių. Taigi, jeigu ši įranga vienokiu ar kitokiu būdu ir patektų vokiečiams į rankas, kažkas galbūt ir kilstelėtų antakius iš nuostabos, tačiau rimtesnių įtarimų ji niekaip negalėjo sukelti.

— Taigi, mano manymu, viskas turėtų būti štai šitaip, — kalbėjo Kesidis, sėdėdamas tiesiai it mietas ir užkėlęs koją ant skersinio, kad pasiektų užsisegioti vieną savųjų šarvų dalį. — Rodos, tu žinai, ką ten kalbėjo Kurtas apie įvairiausias visatas, atsišakojančias viena nuo kitos kaskart, kai tik vienas atomas bumbteli į kitą ar ką jie ten iš tiesų daro?

— Mhmmm… aha, — atsiliepė Feračinis. Jis jau buvo susipakavęs į savąjį skafandrą, tik neužsidėjęs antveidžio. Pasilenkęs jis dairėsi žemyn nuo savo laktos plieninių kopėčių karkaso viršūnėje — kartis buvo įtaisyta penkiasdešimties pėdų gylio gelbėjimo rezervuaro viršuje ir kyšojo per šešias pėdas virš apačioje tyvuliuojančio drumzlino rudo vandens. Majoras Vorenas ir kapitonas Peinas tuo tarpu stovėjo užnugaryje, ant kiek erdvesnės platformos keliamojo krano portalo viduryje, nuo šios platformos į vandenį niro keletas trosų, mat rezervuaro dugne Lemsonas ir Rajenas treniravosi ardyti kažkokias konstrukcijas. Vanduo talpoje tyčia buvo nudažytas neperregima drumstai ruda spalva, kad maždaug atitiktų numanomą skysčio spalvą Vaisenbergo šachtos dugne. Kariai mokėsi veikti apčiuopomis ir bendrauti lytėjimo signalais, užuot naudojęsi narams įprastais rankų ženklais. Peinas pakomentavo, kad tokia spalva visiškai atitinka ironišką Klodo pastabą apie vabalus šarvuočius.

— Ir kiekviena tų visatų yra tikėtina versija to, kas kažkokiu būdu galėjo atsitikti šiek tiek kitaip nei visose kitose visatose, — tęsė Kesidis.

Feračinis linktelėjo.

— Šiaip jau, aš ir pats daugmaž taip supratau.

— Gerai. Vadinasi, jeigu jau kartą dvi atšakos atsiskiria ir pasuka skirtingomis kryptimis, jos jau niekad nebegali vėl susilieti, tiesa? Kitais žodžiais tariant, jeigu jau egzistuoja dvi praeities versijos, kurios kažkuo viena nuo kitos skiriasi, vadinasi, jos negali vesti į tą pačią bendrą ateitį. Viskas teisingai?

— Aš nežinau… Ko gero, iš tiesų taip… Bet kas gi tau atsitiko, Kesidi? Nuo kada tu…

— Palauk, Hari, patylėk valandėlę… Viskas atitinka… Dabar gi…

— Atleisk.

— Gerai, bet dabar tu pagalvok štai apie ką. Jeigu sukonstruoji mašiną, kuri gali pasiųsti žmones arba pranešimą — bet ką — atgal į praeitį, vadinasi, tokiu būdu sukuri naują atšaką, tiksliau, netgi visą naują medį, kuris atsiskiria nuo senojo kaip tik tą akimirksnį, kai apsireiškia tas kažkas iš ateities, kad ir kas tai bebūtų. Toliau: visos tos naujosios atšakos turi bent šiek tiek skirtis nuo anos įvykių eigos, atvedusios į ateitį, iš kurios tas kažkas atvyko. Jos turi būti kitokios jau vien dėl to, kad jose atsirado tasai kažkas — na, pavyzdžiui, mums žinoma laiko mašina Vokietijoje 1925-aisiais — o ankstesnėje laiko tėkmėje to kažko nebuvo. Taigi, išeina taip, kad bet kas, tąja mašina atkakęs į praeitį, ničnieko nebegali pakeisti buvusioje įvykių eigoje dėl to, kad ta — naujoji — laiko tėkmė, kurioje jis yra dabar, veda į kažkokią kitą vietą naujajame istorijos medyje.

— Luktelėk valandėlę… — Feračinis kilstelėjo ranką, skubiai gromuliuodamas visa, ką išgirdęs. — Gerai. Taigi… — Jis nutilo, jo akys išsiplėtė.

Feračiniui nespėjus dar ko nors pridurti, Kesidis gyvai sulinksėjo galva.

— Visiškai teisingai. O bent jau tiek „Siuzerenas” tikrai turėjo žinoti, atsižvelgiant į tai, kaip jie sukonstravo pirmąją sistemą ir visa kita. Taigi, bet kokia prielaida, kad jie tikėjosi galį pakeisti savo pačių situaciją suteikdami Hitleriui galimybę užgrobti Sovietus, yra ne kas kita, kaip kvailių tauškalai. Jie turėjo žinoti, jog, kad ir ką bedarytų, tai visiškai nepakeis tos realybės, kurioje jie tuo metu buvo.

— O ko gi tokiu atveju „Siuzerenas” siekė? — visiškai suglumęs paklausė Feračinis.

Kesidis gūžtelėjo pečiais.

— Kiek sugebu suvokti, jie ir nesitikėjo pakeisti savo pačių visatos, o tiesiog planavo sukurti kitą, kuri jiems kur kas labiau patiktų. O paskui patyliukais susikrauti mantą, persikelti ten — ir ją užimti.

— Turi omeny — jau po to, kai Hitleris nušluotų Sovietus ir sukurtų jiems patogią visatą?

— Būtent. Tik va bėda: Hitleris, matyt, turėjo kažkokių savų planų ir sunaikino savąjį ryšio galą anksčiau, nei jie suspėjo persikraustyti.

Tai šit kaip išsivystė tas pasaulis, kuriame jie abu užaugo. Feračinis permąstė visą bičiulio minčių eigą, bet taip ir nerado kur prikibti. Po truputį jis ėmė suvokti, ką visa tai reiškia, ir jo antakiai ėmė palengva rauktis.

— Ar nori pasakyti, kad ir Klodas visąlaik apie tai žinojo — ir tylėjo?

— Tikriausiai taip. Nebent būtų suklydęs, — atsakė Kesidis.

— Klodas paprastai per daug neklysta.

— Taigi, ir aš taip manau.

— Bet jeigu Klodas viską žinojo, tai reiškia…

— Jei jis žinojo šitai — tuomet turėjo žinoti dar ir tai, kad tie patys dėsniai galioja ir mūsiškei Visatai, — užbaigė Kesidis. — Kad ir ką mes čia darytume, tai visiškai nepakeis situacijos, kurioje yra DžFK ir visi kiti, pasilikusieji mūsų laike. Mes tegalime pakeisti ateitį tos atšakos, kurioje patys dabar esame.

Ant platformos jiems už nugarų kiūtantis Peinas kažką pasakė į savo telefoną ir per petį dirstelėjo į Voreną.

— Rajenas tvirtina, kad jie jau užbaigė ir grįžta viršun.

Feračinis ir Kesidis susirinko instrumentus bei kitus daiktus — atėjo jų eilė nerti į gelmę.

— Taigi, ką visu tuo norėjai pasakyti? — dar paklausė Feračinis.

— Kad Klodas irgi mąstė ta pačia linkme? O būtent — kad mūsiškis pasaulis nebeturi ateities, apie kurią dar vertėtų kalbėti, taigi, jis nusprendė persikelti į kitą, kuriame galbūt dar yra kažkokios vilties?

— Kurį gi pasaulį pasirinktum tu, jei būtum Klodo vietoje? — paklausė Kesidis.

— Pasakysiu tau, kai tik suprasiu, į kokią ateitį veda šis.

— Tačiau čia bent esama šiokių tokių galimybių. Pagavai mano mintį?

Feračinis atsistojo ir, vis dar tebemąstydamas apie tai, prisitvirtino virves, peilį bei įrankių diržą, įsitikindamas, kad viskas patikimai pririšta ir užsegiota, ir kad bet kurį įrankį prireikus bus įmanoma akimirksniu išsitraukti.

— Bet kaipgi atsitiko, kad jis niekam neprasitarė? — galų gale pasakė jis.

Kesidis skėstelėjo rankomis — tai turėjo reikšti maždaug: o ko gi kitko tu tikėjaisi?

— Jei mes jau įstrigome čia — ką gi, nieko nebepadarysi. Tačiau, jei paaiškės, kad tai iš tikrųjų tiesa ir nieko pakeisti nebeįmanoma — kiek gi mūsiškių ranką prie širdies pridėję galėtų pasakyti, kad dėl to sugriuvo visas gyvenimas? Juk turėjome ištisus metus laiko priprasti prie šio pasaulio — o jis pasirodė besąs visai nieko, galėjo juk būti ir kur kas blogiau. Dabar gi, kai visi mes baigiame susitaikyti su ta mintimi, Klodas išvis beveik nebešneka apie Sarginę — negi pats šito nepastebėjai? Jis kalba apie „Plaktuką”. Ar supranti, ką tai reiškia? Jį domina tai, kas ištiks šį pasaulį — o ne tą, iš kurio mes atkeliavome.

— O kaipgi Einšteinas ir visi tie mokslininkai pasilikę drauge su Mortimeriu ir Kurtu? Ar nori pasakyti, kad nuo pat pradžių tai buvo bereikalingas laiko švaistymas? Ir Klodas visąlaik tai žinojo?

— Tiesą sakant, dėl to nesu visai tikras, — prisipažino Kesidis.

— Tačiau noriu paklausti tavęs vieno dalyko. Ar būtum išvis vėlęsis į šią misiją, jeigu dar prieš išvykstant būtum tikrai žinojęs, kad bilietą turime tiktai į vieną pusę?

* * *

Savaitei baigiantis, pasižiūrėti, kaip einasi kariams iš Londono atvyko Vinsleidas. Jis atrodė it tikras devynioliktojo amžiaus anglų skvairas — vilkėjo languotą tvido kostiumą ir paltą su pečius siekiančia pelerina, dėvėjo zomšinę skrybėlę, dantyse rūko išlenkta erškėčio pypkė. Vinsleidas pranešė, kad paskutiniaisiais žvalgybos duomenimis vokiečiai, ko gero, sausio pabaigoje dar anaiptol nepuls. Viena tokio pokyčio priežasčių galėjo būti gerokai sustiprėjęs Sąjungininkų ryžtas, šį tą galbūt lėmė ir oro sąlygos. Kol kas nieko nebuvo įmanoma garantuoti. Bet, šiaip ar taip, Sąjungininkai buvo pasiruošę atremti vokiečių antpuolį kiek įmanoma anksčiau. Vos pastebėjus kokius nors požymius, kad vokiečiai ketina traukti į Vakarus, Sąjungininkų kariuomenė turėjo tučtuojau būti permesta į Belgiją.

Visoje Europoje tebebuvo labai populiaru viešai remti Suomiją, kuri nė nemanė sudėti ginklų ir priešinosi Rusijai kaip beįmanydama. Vis dėlto Norvegijos ir Švedijos vyriausybės gerokai raukėsi nuo minties įsileisti Sąjungininkus į savo teritorijas ir suteikti jiems teisę žygiuoti jomis teikti pagalbos suomiams. Dabar, kai karas jau prasidėjo, anglai, savo ruožtu, nedvejodami susitaikė su papildoma perspektyva be nacių susiremti dar ir su Sovietų Sąjunga.

— Jie jau spėjo suprasti, kad Stalinas nėra nė kiek geresnis už Hitlerį, ir kartą apsiėmę atsikratyti vienu, tuo pačiu pradėjimu mielai atsikratytų ir antruoju, — pasakė Vinsleidas. Tai, kad priešininkų, su kuriais ketino susiremti, buvo bent dešimtkart daugiau nei mažytės jų salelės gyventojų, anglų, regis, nėmaž nejaudino.

33 skyrius

Paskutiniąją sausio dieną mokslininkams Sarginėje vėl pavyko užmegzti grubų kontaktą su 1975-ųjų sistema, buvo pasiekta tai, ką Šolderis apibūdino kaip „dalinį rezonansą”. Tai įvyko praėjus penkioms savaitėms po pirmojo kontakto, užmegzto Kūčių dieną. Kai kurių perdarytųjų mašinos detalių pristatymas vėlavo, kai kurias kitas teko išmesti ir užsakyti iš naujo, taigi, itin įspūdingos pažangos pasiekti nepavyko. Šolderis pakartojo bandymą patraukti antrosios pusės dėmesį perdavinėdamas žinią Morzės abėcėle, tačiau taip ir neįvyko nieko naujo. Grynas tuojau pat telefonu pranešė naujienas Vinsleidui, mat šis buvo prašęs nedelsiant informuoti jį apie bet kokius naujus pasiekimus.

Tuo tarpu Europoje taip ir nebuvo sulaukta vokiečių antpuolio Vakaruose, kuris ankstesniajame pasaulyje šluote nušlavė Prancūziją ir sąlygojo Anglijos kapituliaciją. Įsibėgėjus vasariui, visi, kurie žinojo, kas įvyko anoje visatoje ir dabar neramiai sekė įvykių eigą, galų gale priėjo išvadą, kad antpuolio, bent jau kol kas, tikėtis neverta. Atrodė, kad sustiprėjęs Sąjungininkų ryžtas galų gale bus davęs vaisių ir pasukęs istorijos tėkmę palankesne vaga.

Šios sėkmės padrąsinti, Čerčilis ir jo pasekėjai dar ryžtingiau ėmėsi žygių, kad naciams būtų užkirstas kelias į Skandinaviją — ankstesniajame pasaulyje ji buvo okupuota gegužės mėnesį. Taigi, vasario penktąją Vyriausioji Sąjungininkų Karo Taryba ryžosi intervencijai į Norvegiją. Aprobuotas galutinis planas iš esmės niekuo nesiskyrė nuo to, kurį Vinsleidas Čerčilio bute parengė dar lapkričio mėnesį. Visuomenėje turėjo vyrauti nuomonė, kad tokiu būdu Sąjungininkai ketina padėti Suomijai, gi vyriausybė turėjo patikėti, kad šitaip vokiečiai atkertami nuo geležies rūdos tiekimo iš Švedijos.

Vasario šešioliktąją anglų eskadrinis minininkas „Kosakas”, veikdamas tiesioginiu Čerčilio nurodymu, išplaukė į vieną Norvegijos fiordų su užduotimi paimti vokiečių laivą „Altmarkas”. Pagal susitarimą norvegai privalėjo aptikti „Altmarką”, tačiau buvo pranešę, kad to padaryti nepavyko. Gi Admiraliteto žvalgyba turėjo gan rimtą pagrindą manyti, kad būtent tuo laivu gabenami anglų jūrininkai, kuriuos nelaisvėn paėmė nedidelis vokiečių karinis kreiseris „Grafas Špė” — vėliau, Anglijos bei Naujosios Zelandijos karinių laivų užspeistas į kampą, šis laivas turėjo sprukti. Visa tai įvyko gruodžio mėnesį pietų Atlante. Smogiamoji grupė „Altmarke” aptiko du šimtus devyniasdešimt devynis anglų jūrininkus ir privertė vokiečius visus juos paleisti į laisvę, tokiu būdu britų visuomenėje sukeldami neįtikėtiną pasitenkinimą bei džiūgavimus — niekam per daug nerūpėjo tarptautinės teisės nuomonė apie šį žygį.

Šis incidentas gerokai suneramino aukščiausius Vokietijos karo vadų sluoksnius, be kita ko, nacių generolai neturėjo jokių iliuzijų dėl tariamos Sąjungininkų pagalbos Suomijai. Jei anglai nė nesudvejoję pažeidė Norvegijos teritorinių vandenų suverenumą dėl šitokių pastangų lyg ir nevertos priežasties kaip keletas belaisvių, mąstė vokiečiai, tuo labiau jie mažų mažiausiai nekreips jokio dėmesio į Norvegijos neutralumą — juk tokiu būdu galima laimėti kur kas daugiau, tai yra, atkirsti Vokietiją nuo geležies rūdos išteklių. Taigi, Vokietijos karo laivyno vyriausiasis vadas admirolas Rioderis ėmėsi mygti Hitlerį, kad šis paankstintų numatyto įsiveržimo į Norvegiją datą.

Tuo tarpu Anglijoje, po dar trijų savaičių varginančio šliaužiojimo Derbišyro urvuose, karstymosi slidžiomis virvėmis į užlietas Kornvalio kasyklas, po begalinių pratybų juodoje dumblinoje gelmėje, „Ampersando” grupė buvo atšaukta į Londoną. Čia, rūsyje po Admiraliteto pastatu, jų laukė naujas instruktažas.

* * *

— Ispanijos vizas jums sutvarkė tam tikri bevardžiai asmenys iš Jungtinių Valstijų užsienio reikalų ministerijos, dirbantys CBS atstovais fronte, — pasakė Vinsleidas, įteikdamas kitapus stalo sėdintiems Feračiniui ir Kesidžiui amerikietiškus pasus, kuriuos šie ėmėsi apžiūrinėti. Vinsleidas jau buvo gavęs nuolatinį kabinetą Admiralitete ir vėl dėvėjo Britanijos laivyno uniformą. — Iš Paryžiaus jūs nuvyksite į Madridą. O iš ten skrisite į Romą kaip Džo Henesis ir Patas Brusteris — reporteris ir garso inžinierius, abu iš CBS. Jūs keliaujate drauge rengti numatytos laidos iš Vatikano — laidos, skirtos pirmosioms naujojo popiežiaus darbo metinėms. Po to, kai Musolinis suteikė pagalbą pilietiniame kare, Italija neblogai sutaria su Franko režimu, ir kelionės tarp abiejų šalių nėra griežtai kontroliuojamos.

Kesidis atidžiai apžiūrėjo savąjį pasą.

— O jei kas nors sumanys patikrinti — ar CBS būstinė Romoje patvirtins, kad laukiama šių dviejų žmonių atvykstant? — pasiteiravo jis.

— Žinoma.

Greta Kesidžio sėdintis Feračinis apžiūrinėjo savąją identifikacijos kortelę, kelionės leidimą, kurį puošė oficialūs Prancūzijos bei Ispanijos antspaudai, ir kitus Vinsleido išduotus dokumentus. Visus juos kažkokiu būdu suveikė Britanijos karinės žvalgybos slaptasis M16 departamento poskyris. Dokumentai išties buvo geri, deramose vietose jie buvo gerokai padėvėti ir anaiptol neatrodė nauji.

— Čionai rašoma, kad mes šią savaitę atplauksime į Prancūziją tiesiog iš Niujorko, — pastebėjo Feračinis.

Vinsleidas atskleidė aplanką ir ėmėsi krauti ant stalo pluoštus popierių.

— Štai, įsidėsite į portfelius… Praėjusio pirmadienio Niujorko „Herald Tribūne” numeris… dvi šeštadienio bilietų į Brodvėjaus teatrą šaknelės… čekis su data už marškinius ir kelnes iš vyriškų gatavų rūbų parduotuvės Trečiojoje Aveniu… žmonos laiškas į viešbutį Paryžiuje, pašto antspaudas uždėtas Bensonherste, Long Ailende, laiške įdėta keletas vaikų nuotraukų — nuoširdžiai sveikinu.

Feračinis atsainiai po vieną juos peržvelgė ir linktelėjo. Buvo savaime aišku, kad jų aprangoje, avalynėje, kišenėse ar asmeniniuose daiktuose niekas net nedvelks angliška kilme.

Šįsyk, be jų trijų, instruktaže dalyvavo tik Lindemanas, sėdįs ant sofos palei sieną. Kiekviena iš trijų „Ampersando” grupės porų bus informuota tiktai apie savąsias fiktyvias asmenybes bei savąjį kelią į Vokietiją. Feračinis ir Kesidis ničnieko nenutuokė apie tai, kaip, kokiu pavidalu ir kokiomis pavardėmis keliaus Vorenas, Peinas, Lemsonas bei Rajenas. Jie netgi nežinojo, kaip likusieji keturi bus suporuoti, taigi, jei nutiktų blogiausia, jie net nesugebėtų nusakyti kitų dviejų misijoje dalyvaujančių porų išvaizdos. Poras, kurių aprašas žinomas, aptikti visada kur kas lengviau nei pavienius asmenis.

— Romoje jums teks pakeisti asmenybes, — tęsė Vinsleidas. Jis įteikė jiems du raudonai įrištus aplankus. — Kai tik atvyksite, prisistatykite į Jungtinių Valstijų atstovybę. Ten kas nors nurodys jums kaip pasikeisti dokumentus ir visus asmeninius daiktus. Visos detalės pateiktos šiuose aplankuose. Išmokite jas atmintinai — prieš išvykdami aplankus grąžinsite. Trumpai tariant judu tapsite Nilsu Jorgensenu iš Danijos ir italu Benitu Kasala. Vienas jūsų bus mokytojas, antrasis — menininkas, abu turėsite bendrą pomėgį, būtent — klasikinę archeologiją. Visą žiemą judu praleidote Romoje, apžiūrinėdami miesto architektūrą bei senovinius griuvėsius — jums bus pateikta gausybė piešinių bei fotografijų su Romos vaizdais, kad prireikus turėtumėte ką pasakyti, bus ten ir užrašų, kuriuos turėsite perrašyti savo ranka. Jūs grįžtate į Daniją traukiniu per Boloniją, Veroną ir Miuncheną. Berlyne jums reikės persėsti į kitą traukinį, vykstantį Hamburgo bei Danijos sienos kryptimi.

Vinsleidas skėstelėjo rankomis.

— Tačiau Berlyno jūs taip ir nepasieksite. Išlipsite iš traukinio anksčiau, Leipcige. Jau bus naktis, ir jūs nesunkiai galėsite pasiaiškinti, kad, būdami užsieniečiai, apsirikote, jus suklaidino užtemdymas — pamanėte, kad jau atvažiavote į Berlyną. Palaukite iki pat tol, kol traukinys turės išvykti, ir tik tada išlipkite, kad garantuotai pasiliktumėte perone — tai bus pakankamai įtikinanti priežastis užsisakyti nakčiai viešbutį.

Vinsleidas dirstelėjo į Lindemaną ir kilstelėjo antakius, ragindamas jį kalbėti toliau.

Lindemanas atsikrenkštė.

— Aš supažindinsiu jus su vienu asmeniu, kuris suteiks jums smulkią informaciją apie viešbučių registraciją, policijos patikrinimus bei panašius dalykus, — prašneko jis. — O dabar apie tai, ką veiksite kitą rytą. Beveik pačiame miesto centre yra aikštė, vadinama Rathausplacu — arba Rotušės aikšte. Viena į ją išeinančių gatvių yra Kanclerštrasė — grįsta ir siaura, jos kampe įsikūrusi alinė, virš kurios durų kabo laikrodis. Nuėję kelis žingsnius Kanclerštrase, rasite batsiuvio dirbtuvę, prie durų kabos lentelė su Hofencolerio pavarde. Jums reikės įeiti vidun ir pasakyti, kad atėjote paimti panelės Šule batų, kuriems batsiuvys turėjęs pakalti užkulnius. Jūsų paklaus, ar ji jau atsigavo po peršalimo. Jums reikės atsakyti: „Taip, jai jau kur kas geriau. Žiema buvo išties siaubinga.”

— O paskui vadovausitės instrukcijomis, — užbaigė Vinsleidas.

— Abu puikiai žinote, kaip tai daroma.

Feračinis ir Kesidis susižvalgė, tačiau nė vienas nesumojo, ko čia dabar skubiai paklausus.

— O kaipgi įranga? — pagaliau paklausė Kesidis, vėl atsigręždamas į Vinsleidą.

— Nusprendėme, kad nuleisti jos iš oro neverta, — atsakė Vinsleidas. — Ji bus gabenama nepriklausomai, dviem atskirais konteineriais, kiekvienas — kitu keliu. Bet kurio vieno iš dviejų komplektų visiškai pakaks darbui atlikti.

„Gabenimas nepriklausomai” tebuvo tarnybinis eufemizmas. Tai reiškė, kad abu įrangos komplektai bus gabenami atskirai, ir gabens juos žmonės, kurie nėra branginami taip, kaip kad šešetas „Ampersando” specialistų. Jeigu konteineris pakliūtų į priešo rankas, o gabenę jį asmenys būtų sučiupti, jie nieko svarbaus negalėtų atskleisti, nežinodami nei kas tame konteineryje yra, nei koks galutinis jo pristatymo adresas, ir jau be jokios abejonės visiškai nenutuokdami, kad egzistuoja dar ir antras toks pat konteineris. Netgi tuo atveju, jeigu abu konteineriai pražūtų, žmonių grupė būtų išsaugota — vėliau ji galėtų vėl imtis veiklos, galbūt kokiais nors kitais metodais.

Gi tuo atveju jei viskas eisis kaip numatyta, „Ampersando” grupės nariai galės atgauti konteinerius, kai tik anoniminės „kitos grupės”, kaip kad jas vadino Lindemanas, atgabens juos į saugius pristatymo punktus ir kai bent viena „Ampersando” porų bus užmezgusi kontaktą. Tačiau, dėl papildomo atsargumo, tol, kol abi šios sąlygos nebus įvykdytos, nebus įmanoma atgauti ir konteinerių.

Vietovė, kurioje bus laikomas konteineris, aiškino Lindemanas, bus apibūdinta įprastomis šešiomis žemėlapio nuorodomis — tiek Feračinis, tiek ir Kesidis su tokiais sutartiniais ženklais jau buvo susipažinę. Kai tik kita šiame darbe dalyvaujanti grupė saugiai pristatys konteinerius, kur priklauso, dviejuose vietiniuose laikraščiuose bus išspausdinta pora asmeninių skelbimų. Kiekvienam, žinančiam, kaip juos iššifruoti, vienas skelbimas atskleis pusę reikiamo žemėlapio kodo. „Ampersando” žmonės žinos, kokio skelbimo reikia ieškoti viename laikraštyje, gi vietiniai jų sąjungininkai supras, kuris skelbimas jiems reikšmingas kitame. Taigi, tik abiem šalims susitikus bus įmanoma sujungti visas būtinas žemėlapio nuorodas. Antrasis konteineris atkeliaus lygiai tokiu pat būdu, tačiau, be abejo, apie jį pranešiantys skelbimai bus visai kiti, kaip ir kitos grupės žmonių bus atsakingos už krovinio pristatymą.

Užbaigus misiją atsitraukimas buvo planuojamas povandeniniais laivais, kurie turėjo laukti Baltijos jūroje netoli pakrantės. Buvo sukurtas koduotų telefono skambučių į Jungtinių Valstijų konsulatą Berlyne metodas, tokiu būdu susitikimo data ir laikas per Vašingtoną galėjo būti suderinti su Britanijos Admiralitetu.

Išvykimo data buvo numatyta vasario pabaigai. Gi iki paskirtosios dienos dar likęs laikas turėjo būti skirtas susipažinimui su šiuolaikinės Europos gyvenimo detalėmis, maskuotės istorijų mokymuisi bei kitiems tokiais atvejais įprastiems darbams.

Jiems jau bebaigiant instruktažą pasigirdo beldimas. Laivyno sargybinis iš lauko pusės atidarė duris, ir vidun įėjo Čerčilis, jis norėjo sužinoti, kaip sekasi. Tos dienos laikraščiai plyšote plyšojo aplodismentais jam už sprendimą pasiųsti „Kosaką”, spauda šūkavo, kad tai ir esąs pavyzdys tos kovinės dvasios, kurios žymiai daugiau turėtų demonstruoti ir vyriausybė — taigi, nieko nuostabaus, kad Čerčilis buvo puikiai nusiteikęs.

— Visi jie būtų užbaigę savo dienas koncentracijos stovyklose, jeigu mes būtume laukę, kol garsusis mūsų bičiulis lavono tempais krustelės pirmyn, — vos įžengęs pareiškė jis. Paskutinioji pravardė, kurią Čerčilis prisegė Čemberlenui, skambėjo taip: „Grabdirbys iš Birmingemo”. Feračinis ir Kesidis jau buvo bepakylą iš kėdžių, tačiau Čerčilis mostelėjo jiems sėdėti ir trindamasis delnus sužiuro į abu vyrus. — Nagi, ir kaip jums patinka šis planas? Šiaip ar taip, didžiąją juodo darbo dalį nuveikti teks jums.

— Atrodo… atrodo, visos detalės labai kruopščiai apgalvotos, sere, — atsakė Feračinis.

— Nuo galimų nesėkmių apsidrausta tiek, kiek tik buvo įmanoma tikėtis, — paantrino jam Kesidis.

Patenkintas Čerčilis linktelėjo.

— Žinote, buvo Brazilijoje toks žmogus, kuris į klausimą, kaip pasielgti su jo uošvės palaikais, atsakė: „Balzamuoti, sudeginti ir palaidoti. Kad garantuotai nebebūtų jokių netikėtumų.” Jūsų užduotis tokia svarbi, kad gera apdairumo dozė mums visiškai nepakenks.

Vinsleidas nusišypsojo.

— O kodėl Brazilijoje? — paklausė jis.

— Nė nenutuokiu. Pats šitaip girdėjau.

— Rytoj pasišnekėsime su paskutiniąja jūsų grupės pora, o paskui iki mėnesio pabaigos jūsų lauks įtemptas lavinimasis ir kalimas, — pareiškė Lindemanas.

— Ar jaučiatės įsitikinę, kad pajėgsite tai atlikti? — paklausė Čerčilis, žvelgdamas į abu jaunuosius amerikiečius.

— Žinoma, — Kesidis nerūpestingai gūžtelėjo pečiais. Jei visa misija nueis šuniui ant uodegos, patylomis burbtelėjo jis pats sau, koks bebus skirtumas, ką aš dabar pasakiau?

Feračinis atsakė kur kas atsargiau.

— Mūsų šansai, regis, neblogi. Užklupti priešą iš netyčių — visada geras metodas.

— Nuostabu, — visas švytėdamas Čerčilis dirsčiojo čia į vieną, čia į kitą. — Puikiai žinau, kad man visai nereikia aiškinti jums, kiek daug priklauso nuo jūsų žygio sėkmės. Taigi, neaušinsiu veltui burnos. Vis dėlto, žinote, manęs neapleidžia nuojauta, kad šitas žygis, pareikalavęs mūsų tautų bendradarbiavimo nepaisant skiriančio mus vandenyno, galų gale taps pranašu tvirtos sąjungos tarp mūsiškės ir jūsiškės šalies — ir tos sąjungos nebereikės laukti ilgai. Gal tai ir skamba keistokai, ypač dabar, kai jūsų pusėje pučia gan stiprūs izoliacionizmo vėjai, tačiau tokie dalykai gali pasikeisti, ir netgi labai greitai. Tarp kitko, ar judu žinojote, kad mano motina buvo amerikietė?

Jie šnekučiavosi iki priešpiečių, o tada Čerčilis ir Lindemanas išėjo į numatytą susitikimą su keletu admirolų, su kuriais turėjo aptarti kai kuriuos povandeninių laivų klausimus. Vinsleidas ir likusieji buvo susitarę priešpiečiauti drauge su Artūru Baneringu ir dar keletu žmonių. Jie užrakino kambarį, užkopė dviem aukštais aukščiau ir išėjo iš pastato pro paradines duris.

— Jūs jau, ko gero, spėjote priprasti prie štai tokio Londono, — prašneko Vinsleidas, gyvai lipdamas žemyn pagrindiniais laiptais; Feračinis ėjo jam iš vienos pusės, Kesidis — iš kitos. — Viskas atrodo gerokai kitaip nei tame pasaulyje, iš kurio atvykome, tiesa?

— Viskas atrodo kur kas gražiau, kai akyse nešmėžuoja visokios bjaurios uniformos, — sutiko Kesidis. — Hari, ar tu prisimeni, kas buvo kaip tik šiame pastate, iš kurio ką tik išėjome?

— O kaipgi — Pietryčių Regiono gestapo štabas, — atsakė Feračinis.

— O jo čia niekada neturi būti — štai toks ir yra mūsų misijos tikslas, — pareiškė Vinsleidas, ir visi trys pasuko Trafalgaro aikštės link.

Kitoje gatvės pusėje dunksančiame prišnerkštame pastate, kuriame buvo įsikūrę beveik vien įvairūs biurai, išsinuomotame kambarėlyje tūnojo žmogus su teleskopiniu fotoaparatu. Jis ištraukė plokštelę, kurioje kaip tik užfiksavo Admiraliteto pastato laiptais lipančią trijulę, ir numetė ją ant krūvos kitų, kurių spėjo prisikaupti nuo pat labo ryto. Žmogus buvo mirtinai nusinuobodžiavęs, jis atsiduso ir, prieš įdėdamas į fotoaparatą naują plokštelę, dirstelėjo į laikrodį. Dar penkios valandos — ir tada kelionė namo sausakimšu autobusu, vakarienei — bandelė su bulvių traškučiais vairuotojų kavinėje, na, dar gal pinta alaus kampinėje aludėje. O paskui grįžti pas savo nusmurgusią ligotą žmoną Vilsdene. Tik pamanykite, o juk kadaise jis tikėjo visomis tomis istorijomis apie šnipo gyvenimą, kupiną vyno ir gražių moterų, kvapą gniaužiančių nuotykių ir greičio. O iš tiesų jis kol kas dar netgi negavo užmokesčio už fotojuostą ir biuro nuomą!

* * *

Mėnesio pabaigoje Feračinis ir Kesidis pagal grafiką lėktuvu išvyko iš Kroidono į Paryžių, kitų keturių grupės narių jau kelios dienos nebebuvo matyti, kur jie iškeliavo — šito niekas nežinojo. O kitą dieną Vinsleidas gavo skubų pranešimą iš Niujorko. Kažkas dėjosi Sarginėje — vėl pavyko užmegzti dalinį ryšį su 1975-uosiuose esančia mašina. Ryšys nebuvo stiprus ar pastovus, tačiau šįsyk mokslininkams pavyko išlaikyti jį kiek ilgėliau. Mortimeris Grynas tvirtino, kad bet kuriuo metu gali pavykti užmegzti pilną kontaktą.

Jeigu jau ryšio užmezgimas su 1975-aisiais, kaip atrodė, bebuvo tik laiko klausimas, tokiu atveju visų bendru sutarimu dalyvauti turėjo ir Vinsleidas — kaip „Protėjo” grupės vadas. Juolab kad bent jau kol kas visi jo darbai Anglijoje buvo baigti. Iškilus tokiai būtinybei, visą ateinančią savaitę „Ampersando” operaciją dar buvo įmanoma atšaukti: Feračiniui ir Kesidžiui — pasiuntus žinią į Romą per Jungtinių Valstijų Konsulatą, kitiems gi irgi panašiais būdais buvo galima pranešti apie pasikeitusią situaciją. Tačiau užvis svarbiausia buvo kaip įmanoma skubiau susigrąžinti į Valstijas Vinsleidą. Prezidentas Ruzveltas gerokai susidomėjo išgirdęs, kad Ana Charkiovič — istorikė, besispecializuojanti to laikotarpio politikoje, taigi, jis pasiuntė per Čerčilį pageidavimą, kad drauge su Vinsleidu atvyktų ir ji. Ir vėl viskas buvo sutvarkyta taip, kad šiai kelionei būtų įmanoma gauti Amerikos karinių pajėgų lėktuvą.

— Tu tik pagalvok — vakar pietavome drauge su vyriausiuoju Britanijos Admiraliteto vadu, o šiandien mus asmeniškai kviečia pats Jungtinių Valstijų prezidentas, — pasakė Ana Vinsleidui. Karališkojo laivyno automobilis vežė juos į Hendono aerouostą, įsikūrusį šiauriniame Londono priemiestyje. — Kaip kažin ką, šiame pasaulyje baigiu išgarsėti! Žinai, tiesą pasakius, aš, ko gero, visai ir neprieštaraučiau, jei mums taip ir netektų grįžti į savąjį pasaulį.

Vinsleidas nusišypsojo ir apsimetė nepastebėjęs to dygaus žvilgsnio, kuriuo jam smygtelėjo Ana, juokaujamu tonu tardama žaismingus žodžius.

— Šiais metais Amerikoje kaip tik turi įvykti rinkimai, — priminė jis jai. — Galėčiau prisiekti — Ruzveltas tiesiog tikisi veltui gauti keletą naudingų patarimų savo rinkiminei kampanijai.

Ana atsiduso.

— Žinai, Klodai, tu išties turi tą retą dovaną realiai pakurstyti moters savigarbą.

— Ką tu, patikėk, tai anaiptol ne Dievo dovana. Norint pasiekti šiokių tokių rezultatų reikia be paliovos treniruotis.

Ūmai Anos veidas surimtėjo, ji tarsi kažkur nutolo.

— O tai, ko gero, gali reikšti geras naujienas, — mąsliai suniurnėjo ji. — Tiesą sakant, netgi labai geras naujienas.

— Kaip tai suprasti? — paklausė Vinsleidas.

— Tai gali reikšti, kad Ruzveltas, nors dar niekam nieko neprasitarė, bet širdyje jau yra apsisprendęs balotiruotis trečiai kadencijai, — atsakė ji. — O tai jau būtų rimtas pokytis, tiesa, Klodai? Juk pasaulyje, kurį mes prisimename, šitaip tikrai neįvyko.

34 skyrius

Vinsleido veidas buvo labai rimtas. Juodu su Mortimeriu Grynu nusekė paskui Aną pakrovimo platformos laipteliais ir pasuko link fasado, sukrauto iš ryšulių bei įpakavimo dėžių, maskuojančio užpakaliniąją pastato dalį. Du civiliais rūbais vilkintys karinės policijos pareigūnai, kurie drauge su Grynu važiavo į aerouostą pasitikti lėktuvo, kaipmat pradingo priekiniame kabinete raportuoti sargybos viršininkui.

— Man tai visiškai nepatinka, — pareiškė Vinsleidas. — Ta smulki mėgėjiška veikla gali pasirodyti besanti gan puiki priedanga. Sakai, jo bute buvo aptikti dokumentai iš Abvero štabo? Jau vien šis faktas gerokai mane neramina. Kanaris juk anaiptol ne kvailys, be to, jis sugeba pasirinkti išties neeilinius darbuotojus.

— Viskas tiesa, tačiau tuose dokumentuose kalbama tiktai apie visiškai kasdieniškus dalykus, — atsakė Grynas. — Ten nebuvo nieko, kas tiesiogiai užsimintų apie misiją ar mūsų veiklą čia. O be to, jei Frišas būtų profesionalas, jis netgi tokių popierių nebūtų palikęs šitaip voliotis.

— Ir vis dėlto man tai visiškai nepatinka, — laikėsi savo Vinsleidas, jiems besiskverbiant link užmaskuotų durų, vedančių į mechanizmų patalpas. — Vėliau pats norėsiu su juo pasišnekėti.

Pakeliui iš aerouosto Grynas papasakojo jiems apie kažkokį žmogų, kurį diena anksčiau apsauga nutvėrė bešmirinėjantį aplink Sarginės pastatą. Paaiškėjo, kad tai vokietis, vardu Valteris Frišas, prieš keletą metų emigravęs į Jungtines Valstijas. Jis buvo apklaustas kažkur kitur, tačiau jau preliminarinis patikrinimas atskleidė, kad FTB jis žinomas. Vis dėlto FTB nekreipė į jį per daug dėmesio, laikydamas jį komiška figūra, veikiančia savarankiškai ir nesusijusią su profesionaliomis vokiečių šnipinėjimo tarnybomis — buvo nuspręsta, kad jo baimintis neverta. Tačiau Amerikos kontržvalgyba sugebėjo išspausti iš jo naudos, atskleidžiant nacių informacijos rinkimo sistemos labirintą — jam būdavo pakišama suklastota informacija, o paskui kontržvalgyba atidžiai sekdavo jos kelią per visą sistemą. Visgi dabar atrodė, kad šitoks Frišo įvertinimas, ko gero, labai jau neteisingas. Jeigu Berlyną pasiekė bent menkiausia užuomina apie tai, kas iš tiesų dedasi Sarginėje, pasekmės galėjo būti iš tiesų katastrofiškos.

Patalpose, kur stovėjo įrengimai, darbas virte virė. Žybčiojo šviesos, virš galvų ir visur aplinkui dūzgė ir zvimbė įvairiausi prietaisai, prie duomenų nuskaitymo ekranų bei valdymo pultų triūsė technikai. Kurtas Šolderis drauge su Silardu ir vienu iš technikų buvo palinkę prie didžiulio, brėžiniais bei kitais popieriais apversto stalo, įtaisyto atvirame plotelyje po pačia laiko mašina. Fermis prie kažko krapštėsi jiems už nugarų, jo darbą stebėjo pulkininkas Adamsonas, dalyvavęs pirmajame susitikime su Ruzveltu Baltuosiuose Rūmuose, bei dar kažkoks laibas išgeltusio veido žmogus — tas veidas buvo nepažįstamas. Teleris ir dar kažkas šnekėjosi ant tiltelio viršuje.

Vinsleidu i ir Anai teko paspausti daugybę rankų, visi sveikino juos laimingai sugrįžus. Grynas pristatė jiems nepažįstamąjį — tai buvo Haris Hopkinsas, prezidento kurjeris ir padėjėjas, atvykęs čia iš Vašingtono ir turįs pranešti Ruzveltui kaip einasi reikalai. Ore stačiai tvyranti laukimo atmosfera neleido jiems įsivelti į begalines įžangas.

— Kaip kelionė? — paklausė Šolderis.

— Gerai, kiek tai išvis įmanoma, — atsakė Vinsleidas.

— „Ampersando” operacija?

— Išvyko pagal grafiką.

— O antpuolis Vakaruose?

— Vis dar ničnieko negirdėti.

Šolderis linktelėjo ir, žengęs žingsnį atgal bei ištiesta ranka rodydamas į plokštę sau už nugaros, tuojau pat prašneko apie visiems rūpimus dalykus.

— Štai čia, pažvelkite, mes turime išties labai keistą situaciją, kuri susidarė per pastarąsias kelias valandas. Šįryt mums pavyko stabilizuoti jungiamąją funkciją, ir dabar mes gauname zondo rezonanso dažnius sigma-tau spektre — ir ne žemame lygyje, o visu galingumu.

Vinsleidas suraukė antakius.

— Norėjai pasakyti — ro-sigma spektre?

— Ne — štai čia šuo ir pakastas. Susijungimo parametrai visiškai aiškūs ir nedviprasmiški.

Vinsleidas dar labiau susiraukė. Atsakydamas į klausiantį Anos žvilgsnį jis paaiškino:

— Tai reiškia, kad mus iš antrojo galo pasiekia zondo spindulys, kuris bando prisitvirtinti. Tačiau tai didžiausio galingumo spindulys, kuriuo aktyvizuojami pagrindiniai perkėlimo vartai, o ne paprastas pagalbinis informacijos perdavimo kanalas. — Jis atsigręžė į Šolderį. — Ar pavyko užmegzti kokį nors ryšį?

— Ne. Tylu ramu. Subsistema nerodo jokių gyvybės ženklų.

— O kaip pats spindulys, kurį pavyko užčiuopti? Ar bandėte pradėti jo įtvirtinimą, kad įsitikintumėte, ar pavyks tai padaryti?

— Dar ne. Jūs jau buvote pakeliui, taigi, nusprendėme palaukti, kol atvyksite čia, — atsakė Grynas. Jis dirstelėjo į Šolderį. — Ar buvo kokių nors kokybinių pokyčių?

Šolderis papurtė galvą.

— Ne. Spindulys vis dar svyruoja ties pačia riba. Tiesa, prieš kokią valandą buvome gal penkiolikai minučių jį paleidę, bet paskui ryšys savaime atsinaujino.

— Tačiau bet kuriuo momentu jis gali vėl pradingti, — įsiterpė Grynas.

Pagal visus prietaisų parodymus dabar turėjo būti galimybė per vartus susijungti su 1975-aisiais. Buvo visai tikėtina, kad vos po kelių minučių jie jau galėtų įžengti į tik per kelias pėdas virš galvų kabantį cilindrą ir sugrįžti į savo gimtąjį laiką.

Vinsleidas sugniaužė už nugaros rankas ir ankštoje erdvėje ėmė žingsniuoti pirmyn atgal. Tiesą sakant, svarstyti nebebuvo ko, tačiau jam jau seniai buvo tapę įpročiu prieš priimant galutinį sprendimą dar vieną, paskutinį kartą pasitikrinti, ar tikrai niekas neliko užmiršta.

— Tas nestabilumas kelia man nerimą, Klodai, — pasakė jam Šolderis, palaikęs jo žingsniavimą dvejojimu. — Jeigu vietinių pokyčių detales galėčiau perduoti kitame gale esantiems inžinieriams, galbūt jie sugebėtų tai kažkuo kompensuoti. Tokiu atveju gautume kur kas stabilesnį ryšį.

— Veikti reikia dabar, tučtuojau, Klodai, — primygtinai pasakė Ana. — Jei esama bent mažiausio pavojaus, kad vokiečiai jau seka mūsų pėdsakais, mes nebegalime prarasti nė dienos.

Vinsleidas apsisuko ir žengė kelis žingsnius atgal, bičiulių susirūpinimas privertė jį vos pastebimai šyptelėti.

— Ką gi, imsimės veikti, — ištarė jis ir kaip mat pagyvėjo. — Gerai. Kurtai, ruoškis pradėti spindulio įtvirtinimą, tučtuojau.

— Aš galiu tai padaryti, — pasisiūlė Silardas. Vinsleidas kilstelėjo antakį. Šolderis linktelėjo.

— Puiku, — ištarė Vinsleidas. Silardas pasitraukė ir ėmėsi skirstyti darbus aplink mašiną susispietusiems žmonėms.

— O tu verčiau susirinktum visą turimą informaciją, Kurtai, — pasakė Vinsleidas ir dirstelėjo į Gryną. — Jei mums pavyks susijungti, aš keliausiu atgal drauge su Kurtu, tu gi, Mortimeri, liksi čia už viską atsakingas. Ana, tau, ko gero, irgi derėtų keliauti su mumis, būtų neblogai kaip reikiant painformuoti politinius mūsų veikėjus apie tai, kas įvyko čia per pastaruosius metus. — Jo žvilgsnis nukrypo į Harį Hopkinsą ir pulkininką Adamsoną. — O be to, man regis, neblogai būtų pasiimti ir kokį nors šio laikmečio atstovą — tai būtų iš tiesų gražu iš mūsų pusės.

Hopkinsas kilstelėjo ranką tarsi gindamasis.

— Nagi, luktelėkite valandėlę! Neužmirškite — aš čionai esu tik pasyvus stebėtojas. Prezidento įsakymu. Jūs negalite manęs į visa tai įvelti.

Vinsleidas pažvelgė į Adamsoną.

— O kaip tu, Kitai? Ar nenorėtum tapti pirmuoju Jungtinių Valstijų ambasadoriumi kitame laike?

— Kodėl ne tryliktuoju? — paklausė Ana. — Ar mes nesiskaitome?

— Priklauso nuo to, kaip pažiūrėsi, — atsakė Vinsleidas. — Mes esame iš 1975-ųjų. Dabar gi — 1940-ieji. Šiaip ar taip, tūkstantis devyni šimtai keturiasdešimtieji yra anksčiau nei tūkstantis devyni šimtai septyniasdešimt penktieji.

Adamsonas žioptelėjo tarsi per galvą gavęs.

— Tiesą sakant, aš tikrai nežinau… Neturiu jokių nurodymų, kaip elgtis tokiu atveju, jei…

— Paistalai, — atšovė Vinsleidas. — Tau buvo nurodyta padėti mūsų misijai bet kokiomis tau prieinamomis priemonėmis. Na štai — kaip tik dabar ir gali padėti misijai. Štai, paimk, — Vinsleidas įbruko jam portfelį, kurį Šolderis ką tik prikimšo popierių. Paskui apsigręžė ir nužingsniavo link patalpos gilumoje esančių plieninių laiptų. Adamsonas bejėgiškai papurtė galvą, bet paskui atsidusęs nusekė iš paskos.

Užkopę laiptais jie nužingsniavo turėklais aprėminta platforma, juosiančia sugrįžimo vartų cilindrą prie įėjimo durų — tai buvo didelė durų anga, tiktai be durų, ji vedė į dėžę primenančią konstrukciją cilindro uodegoje. Priešais pat angą cilindrą juosiantis tiltelis išplatėjo ir virto erdvia, plienu kaustyta platforma, virš jos nuo sijų kabojo visa sistema skriemulių bei keliamųjų talių — iš anksto neįmanoma buvo tiksliai numatyti, ką gali tekti atsigabenti pro šiuos vartus, galbūt netgi branduolines bombas. Vinsleidas sustojo pačiame platformos viduryje priešais durų angą, vis dar kiek dvejojantis Adamsonas parimo per žingsnį ar du jam už nugaros.

Netrukus prie jų prisidėjo ir Ana bei Šolderis; Šolderis nešėsi antrąjį popierių prikimštą portfelį. Drauge su vienu technikų apsireiškė ir Fermis, jis pasuko prie vietinio monitoriaus plokštės — per čia buvo palaikomas ryšys su visais apačioje įrengtais valdymo prietaisais, prie kurių liko Grynas ir Silardas. Platformos pakraštyje jau spietėsi žiūrovai, tarp jų buvo ir Teleris, Haris Hopkinsas, Einšteinas bei Džordžas Pegramas iš Kolumbijos universiteto.

Stojo mirtina tyla. Fermis bei jo padėjėjas užsidėjo telefono ryšio ausines ir ėmė derinti prietaisus savo plokštėje pagal gaunamus iš apačios nurodymus.

— Laukų suderinimas baigtas, — pranešė Fermis. — Ten, apačioje, sekcijos pagrindo parodymai auga.

— Susijungimas jau vyksta! — sušnibždėjo Šolderis, prisislinkdamas arčiau Vinsleido. — Koncentruojasi zondo spindulys.

Vinsleidas linktelėjo. Greta Šolderio stovintis Adamsonas baimingai žvelgė į priešais juos tvyrančią tamsą, protarpiais vis apsilaižydamas džiūstančias lūpas.

— Štai, jis jau užsifiksuoja, — ištarė Fermis. Priešais jį esančiame pulte eile išdėstytos lemputės pakeitė spalvą, displėjaus ekrane sužibo kitas duomenų sąrašas.

— Taip, abu… pozityvūs, — kiek tyliau ištarė Fermis, atsakydamas į kažkokį telefonu gautą klausimą. — Devyni kablelis aštuoni ir aštuoni kablelis aštuoni… taip… Ne, nemanau. Labai gerai. — Jis atsigręžė ir nužvelgė ant platformos susispietusių žmonių būrelį. — Silardas reikalauja dar sykį kažką patikrinti. Užtruks kokią minutę ar dvi.

— Kaip visada! — kažkas prunkštelėjo.

— Bet kaip tik taip ir reikia, — atsiliepė Šolderis.

Tylą trikdė tiktai atsitiktinės, protarpiais iš apačios atsklindančios balsų nuotrupos ir prislopintas Vinsleido švilpčiojimas pro sukąstus dantis. Ana stovėjo nekrustelėdama, be jokios išraiškos žvelgdama į durų angą. Adamsonas nervingai sukiojo savo švarko sagą.

Žadėtoji minutė užtruko, regis, ištisą amžinybę. Ūmai Fermis vėl sukluso ir kažką pasakė į telefoną, po to staigiai atsigręžė į savo prietaisų pultą ir porą sykių linktelėjo galva, o paskui pranešė:

— Susijungimas įvyko! Kilpa užsimezgė. Dabar pradėsime generuoti energiją.

Jam dar nebaigus kalbėti, visi stovintieji ant platformos pajuto nestiprią, per visą konstrukciją sklindančią vibraciją. Cilindro vidų už durų angos apšvietė blausus raudono atspalvio švytėjimas, kiek primenantis užtemdyto fotografo kambario apšvietimą. Anga vedė į ilgą, stačiakampę, visiškai tuščią patalpą.

— Na štai, — pratarė Šolderis.

Kietai suspaudęs lūpas Vinsleidas žengė durų angos link. Visi kiti nusekė jam iš paskos.

— Laimingai! — iš užnugario šūktelėjo Teleris, jam ėmė antrinti ir kitų balsai. Ketvertas iškeliaujančiųjų pasiekė angą ir suėjo pro ją į vidinę patalpą. Likusieji susibūrė arčiau vieni kitų visai prie pat angos, taigi, jie puikiai matė, kas vyksta viduje.

Švytėjimo atspalvis palengva keitėsi, jis tapo vaiskiai oranžinis, tarsi pats oras viduje būtų įkaitęs. Ketvertas pavidalų stovėjo nejudėdami, užlieti šviesos. Švytėjimas vis ryškėjo, darėsi kone akinantis, žmonių kūnai, atrodė, tapo perregimi, tarsi palengva skaidytųsi ir nyktų. Oranžinė šviesa virto geltona, paskui — blyškiai žydra, keturių pavidalų kontūrai išnyko. Paskui patalpą užliejo violetinė spalva, ir pagaliau — neperregima juoda. Galų gale vėl sušvito blausus raudonis — ir tame prislopintame švytėjime visi išvydo… tuštumą.

Vidinė patalpa vėl buvo tuščia.

* * *

Tuo tarpu už trijų tūkstančių mylių, Italijoje, traukinys, važiuojantis per Brenerio perėją į šiaurę, į Vokietiją, prieš pusvalandį buvo išvykęs iš Romos.

— Prašom paruošti bilietus ir dokumentus! — koridoriuje nuskardėjo kontrolieriaus balsas. — Paruoškite bilietus ir dokumentus!

— Dokumentai, dokumentai… Amžinai visokiausi popieriai, — suniurnėjo žilabarzdis vyras, važiuojantis drauge su moterimi žaliu paltu. Jis ėmė raustis greta jo stovinčiame lagaminėlyje. — Dar dešimt metų fašistų valdžios — ir mums teks gyventi dykumoje. Tiesiog nebeliks medžių — visi bus sunaudoti tonų niekam nereikalingų popierių gamybai.

Moteris nervingai šyptelėjo drauge kupė sėdintiems bendrakelioniams.

— Prašau, atleiskite mano vyrui. Kelionė buvo išties varginanti, dėl to jis toks suirzęs. Neverta priimti už gryną pinigą visko, ką jis sako.

— Tokiu atveju verčiau jau prikąsti liežuvį, — drėbė vidurinėje sėdynėje įsitaisęs kostiumą vilkintis vyras, o priešais jį sėdinti jauna siauro veido moteris nepritariamai šnarpštelėjo nosimi ir nukreipė žvilgsnį. Feračinis padrąsinamai mirktelėjo žaliu paltu vilkinčiai moteriai, tuo tarpu traukdamas iš vidinės kišenės aplanką su savo bei Kesidžio dokumentais. Greta jo sėdintis Kesidis tylomis žvelgė pro langą.

Slystelėjusios prasivėrė koridoriaus durys, ir vidun įėjo kontrolierius — stambus vyriškis vešliais juodais ūsais. Du jauni ginkluoti policininkai juodomis uniformomis liko stovėti koridoriuje prie kupė durų. Kontrolierius paėmė poros, o paskui — viduryje sėdinčio vyro dokumentus, atidžiai juos apžiūrėjo ir kažką niurgztelėjęs grąžino atgal. Tada atėjo Feračinio bei Kesidžio eilė.

— Sinjoras Jorgensenas iš Danijos ir sinjoras Kasala, — garsiai perskaitė kontrolierius, kai Feračinis įteikė jam aplanką. Paskui atsainiai pasklaidė popierius. — Bene žiema šiaurėje jūsų bičiuliui pasirodė pernelyg atšiauri?

Feračinis išsišiepė.

— Jei pasitaiko proga ištrūkti kur nors pasišildyti — kodėl gi ja nepasinaudojus? — atsakė jis itališkai — šia kalba laisvai šnekėjo nuo pat vaikystės.

— Ir kokią gi progą jis sugebėjo nusičiupti?

— Puikiai pasakyta, — pareiškė Feračinis. — Matote, abu mes esame archeologai. Žiemą praleidome Italijoje, o dabar vykstame pas mano draugą į Daniją, kur drauge rašysime straipsnį. Cezariai virsta dulkėmis, didingiausios imperijos subyra į šipulius — o mes gi niekada neliksime be darbo.

Pastaroji pastaba buvo gan subtilus bakstelėjimas Musolinio adresu. Lašelis įžūlumo tokiais atvejais, kaip kad šis, paprastai puikiai suveikdavo — Feračinis jau buvo spėjęs tatai patirti. Tie žmonės, kurie iš paskutiniųjų stengdavosi nieko neįžeisti, dažniausiai turėdavo ką slėpti.

— Ar jūs kalbate itališkai? — paklausė kontrolierius Kesidžio.

— Tik truputį.

— Dokumentai tvarkingi, — kontrolierius grąžino Feračiniui aplanką. — Man regis, kai Hitleris užbaigs savo reikalus prie Mažino užkardos, jums atiteks dar daugiau griuvėsių, kuriuose galėsite raustis kiek širdis geidžia.

— Tikriausiai taip ir bus, — abejingu tonu atsakė Feračinis.

Likusiųjų bendrakelionių dokumentai greitai buvo patikrinti, nekilo jokių nesusipratimų. Galų gale užbaigęs darbą, kontrolierius išėjo atgal į koridorių ir uždarė kupė duris.

— Prašau paruošti bilietus ir dokumentus! Paruoškite bilietus ir dokumentus! — suskambėjo tolstantis koridoriumi jo balsas.

Barzdočius tuojau pat išsitraukė portsigarą, jauna moteris liesu veidu įsimūrijo į laikraštį. Vyras su kostiumu įdėmiai žvelgė į Feračinį ir Kesidį.

— Aš irgi esu archeologijos specialistas, — išdidžiai pareiškė jis. — Kokį laikotarpį jūs tyrinėjate? Aš, pavyzdžiui, itin domėjausi mezolito era Vakarų Europoje, ypač Airijoje bei Didžiojoje Britanijoje. Titnago dirbinių vystymosi eiga tame regione suteikia begalę įdomios informacijos, ar ne? Kaip jums atrodo?

Širdies gilumoje Feračinis sudejavo. Kaip tik šitokios situacijos jis visąlaik užvis labiausiai ir baiminosi. Tačiau jis nespėjo nė prasižioti — dar ką tik taikiai žvelgęs pro langą Kesidis žaibiškai atsisuko ir įsmeigė į bendrakelionį liepsnojantį skaidrių žydrų akių žvilgsnį.

— Mes nė nesirengiame švaistyti brangaus savo laiko tyrinėdami kažkokias nežmogiškas barbarų bei laukinių kultūras! — aštriai užriko jis vokiškai. — Vienintelis žmogiškosios pažangos kilmės šaltinis slypi grynosios rasės vokiečių protėvių karių gentyse, neužterštose nearišku krauju, kaip kad mus moko oficialus reicho mokslas. Visa kita yra prasimanymai, kuriuos visaip skleidžia žydai bei išgverėliai akademikai, bandydami nuslėpti savo rasinį išsigimimą. Jie bus nušluoti nuo žemės paviršiaus! Heil Hitler!

Žmogus akimoju atšlijo. Ak, vadinasi, jie bus iš tųjų archeologų, — iškalbingai bylojo jo veido išraiška.

— Atleiskite, — šaltai ištarė jis. Tai pasakęs išsitraukė iš kišenės knygą ir lįste sulindo į ją. Kesidis trumpai jam linktelėjo ir vėl nusigręžė. Greta jo sėdintis Feračinis staiga atsipalaidavo ir lėtai lėtai tylutėliai atsiduso. Paskui užsitraukė ant akių skrybėlę ir apsimetė miegąs.

* * *

Balta įkaitusi juos supusi migla palengva išsisklaidė, aplinkui materializavosi apčiuopiamos aplinkos detalės. Visai kitos nei tos, kurias jie dar ką tik regėjo.

Vidinė Sarginėje buvusios mašinos patalpa išnyko. Dabar jie pasijuto bestovį ant tviskančių metalinių grindų kur kas erdvesnėje patalpoje, iš abiejų pusių juos supo aukštos lenktos sienos, susiliejančios virš galvos ir sudarančios pusapskritimes lubas; visa patalpa priminė trumpą tunelį aukštais skliautais. Visi paviršiai buvo padengti kažkokia balzgana, iš vidaus švytinčia medžiaga, sienos atrodė dryžuotos — baltąją medžiagą lygiais tarpais kirto kažkokių metalinių konstrukcijų juostos.

Iš abiejų pusių palei grindis driekėsi plyšys, atskiriąs jas nuo sienų. Tokios pat lenktos sienos driekėsi ir žemyn, tiktai ten jų jau nebesimatė — atrodė, kad pats tunelis buvo horizontalaus cilindro formos, o „grindys”, ant kurių jie stovėjo, tebuvo platforma, įtaisyta cilindro viduryje. Priekyje platforma vedė prie didžiulių dvivėrių durų. Virš jų buvo įtaisytas stebėjimo langelis, pro kurį į atvykėlius spoksojo bent keletas veidų.

Visiškai suglumęs pulkininkas Adamsonas nevaliojo nė žodžio pratarti. Vinsleidas paskubomis apsidairė. Jis pats atrodė gerokai sutrikęs. Galų gale suvokusi aplinką Ana Charkiovič suraukė antakius ir nieko nesuprasdama papurtė galvą.

— Klodai, kas gi tai? Nieko nebesuprantu. Tai anaiptol ne ta pati vieta Naujojoje Meksikoje, iš kurios mes išvykome į praeitį. Tai visai ne Tularozos mašina! Nieko panašaus kaip gyva nesu mačiusi!

— Užtat aš esu matęs, — niauriai atsiliepė Kurtas Šolderis. — Ši vieta, kur mes patekome — netgi ne Jungtinės Valstijos. Čia juk „Vargonai” — slaptoji „Siuzereno” įmonė Brazilijoje. Kažkokiu būdu mes atkeliavome į 2025-uosius!

Durys priešais juos pradėjo palengva vertis.

35 skyrius

Durys nuslydo į šalis, ir priešais atsivėrė skaisčiai apšviestas prieškambaris. Abiejose pusėse iš jo vedė nedidelės durelės, dar vienerios, didesnės durys buvo tolimajame prieškambario gale. Gana aukštai, dviejų sienų įrėmintame kampe buvo įtaisyta įstiklinta galerija, iš jos iki pat grindų vedė laiptai su turėklais. Jais paskubomis jau lipo žemyn aukštas lieso veido, praretėjusiais plaukais žmogus, užsiželdinęs nedidelę barzdelę, paskui jį lipo dar vienas vyras ir moteris. Pirmasis vyriškis ant švarko ir šviesiai žydrų marškinių prasegtu kaklu vilkėjo baltą chalatą. Žmogus atrodė gerokai susijaudinęs. Kai visas trejetas pasiekė grindis, atsivėrė vienos šoninių durelių, ir vidun siūbtelėjo būrelis žmonių, visi jie kažką šūkavo, gyvai gestikuoliuodami rankomis.

Mintys Kurto Šolderio galvoje virte virė, jis iš paskutiniųjų stengėsi kuo greičiau suvokti situaciją. Čionai juk buvo antrasis galas Hitlerio ryšio su tuo pasauliu, kuris ir sumanė totalitarinės valstybės projektą bei padėjo jį įgyvendinti. Kaip tik iš čia išvyko „Siuzereno” agentai, kurie 1925-aisiais ir užmezgė ryšius su visiškai diskredituotos nacistų partijos vadais.

Perkėlimo veiksmų sinchronizavimas tiek atvykstant į „Vargonus”, tiek ir išvykstant iš jų, visada būdavo lemiamai svarbus — tai Šolderis puikiai prisiminė iš tų laikų, kai dar dirbo čia, dabar jau prieš trisdešimt ketverius metus pagal keistą jo paties gyvenimo trukmę. Kada išvykstantieji atsilikdavo nuo numatyto grafiko vos keletą sekundžių, programos vadovai įpuldavo į tikrą isteriją — matyt, tuo ir buvo galima paaiškinti tą sumaištį, kilusią prieškambarin susirinkusiųjų tarpe. Tiesa, Šolderis niekada tikrai nežinojo, kodėl šitai taip svarbu, tačiau dabar skubiai sumetė, jog kaip tik šia aplinkybe galima pasinaudoti, norint jei ir ne išsisukti iš padėties, tai bent jau išvengti visiškos katastrofos.

Jis paskubomis burbtelėjo kitiems:

— Jeigu įmanoma, pabandykime atsiskirti, laikinai. Jeigu visi būsime nutverti ir uždaryti — niekad iš čia nebeišsikrapštysime. Man reikia diversijos, kai tik atsidursime tarp jų. Jie pripratę prie nacių, taigi, juos nesunku sugluminti. Siautėkite, sukeikite kuo daugiau triukšmo.

Aukštasis barzdotas vyras žengė tarpdurin, it paklaikęs mosuodamas rankomis.

— Nagi, eikit šen! Nešdinkitės iš šliuzo! Kas jūs tokie? Iš kur…

— Mes? — irzliu karktelėjimu pertraukė jį Šolderis, ir juodu su Vinsleidu ryžtingai patraukė durų link. Jiems už nugarų pulkininkas Adamsonas dvejojo vos sekundės dalelytę — Ana Charkiovič alkūne vožtelėjo jam į šonkaulius, ir jis nedelsdamas nusekė iš paskos. — Kas mes esame? Tai mes turėtume klausti, kas esate jūs, jeigu jau mūsų nepažįstate! Ir tai vadinasi šiltas priėmimas?

Liesaveidis žmogus net atšlijo.

— Aš nesuprantu… Turėtų būti…

— Kur prasmego Herr Oberkeltneris? — vokiškai suriaumojo Vinsleidas. — Mums buvo pažadėta, kas jis mūsų lauks! O čia jo nėra! Nematau ir Fraiderhauso. Tai nepakenčiama! Palaukite, kas nors turės už tai sumokėti!

Ketvertas atvykėlių žengė į prieškambarį, kur tučtuojau užvirė tikras chaosas, mat laiptais ir pro antrąsias šonines duris čia apsireiškė dar keletas žmonių. Barzdočius atsigręžė į antrąjį vyrą, kuris? iš pažiūros visiškai suglumęs, paskubomis sklaidė aplanke kažkokius popierius.

— Kas atsitiko? — paklausė liesasis. — Kur sąrašas su jų vardais?

— Atleiskite, direktoriau Kalebai… Bet aš niekur jų nerandu. Panašu, kad…

— Nagi patraukite juos iš kelio! — užriko dar kažkas. — TG297 jau ir taip vėluoja ištisas devynias sekundes! Matersai, tučtuojau pranešk operatoriams. Tegul nedelsdami koncentruoja spindulį.

— Bandau, bet kanalas užimtas!

Iš visų pusių sklido sujaudintų balsų šurmulys.

— Velniai parautų, pasinaudok ypatinguoju kodu!

— Bet kas gi šitie žmonės?

— O Viešpatie… Juk mes nieko kito ir neveikiame, kaip bandome tai išsiaiškinti!

— Nagi, jeigu jau jie čia, vadinasi, jie turėjo atvykti. Matyt, kažkur sutriko grafikas.

— Sakau tau, tai visiškai neįmanoma!

— Ir kas čia per organizacija? — iš visų plaučių užbaubė Vinsleidas. — Kur tasai pusprotis, kuris čia vadovauja?

Atsidarė kitos šoninės durelės, ir vidun įėjo naujas būrelis žmonių. Vis dėlto atrodė, kad sumaištis prieškambaryje jų visiškai nedomina. Du ginkluoti vyrai, dėvį baltas kepuraites ir tamsiai pilkas, atlasinės medžiagos uniformas, prasiskynė kelią link atvirų durų, pro kurias ką tik buvo išėjęs Vinsleidas su draugais. Paskui dar keli vyrai baitais chalatais ir dar keli, apsirengę visiškai nematytu stiliumi, vis ragindami atlydėjo nedidelę grupelę žmonių, apsirengusių puikiai pažįstamais ketvirtojo dešimtmečio stiliaus drabužiais — matyt, ši grupelė turėjo tučtuojau išvykti. Tuo momentu žmogui, vardu Kalebas, kaip tik pavyko šiaip ne taip pro laisvas šonines duris išgrūsti visus kitus iš prieškambario lauk.

Artimasis galas erdvės, kur jie dabar atsidūrė, buvo visas baltas ir panėšėjo į kažkokį priimamąjį. Grindys čia buvo užtiestos minkštu kilimu, nedidelėmis grupelėmis stovėjo kėdės bei žemi staliukai, palei vieną sieną driekėsi baras. Kitoje pusėje prie sienos buvo išrikiuota keletas kėdžių, atgręžtų į kažkokius vaizdo ekranus, kurie iš pažiūros priminė darbinius kompiuterių terminalus. Kiek tolėliau atvira pertvara sudėta iš lentynų ir nukabinėta spalvotais piešiniais užstojo užpakalinę patalpos dalį, kur veikiausiai buvo patalpinti visokie mechanizmai. Ten matėsi daugybė sienose sumontuotų pultų bei elektronikos sekcijų. O tolimiausioji cilindrą perpus skiriančių grindų dalis sudarė kažką panašaus į išsikišusią nišą su langu, išeinančiu į erdvią apatiniąją dalį, kur buvo dar daugiau visokiausių mechanizmų ir virte virė darbas.

Vis dar mojuodamas rankomis ir visa gerkle protestuodamas Vinsleidas drauge su Ana nužingsniavo į patalpos vidurį. Adamsonas krustelėjo sekti jiems iš paskos, tačiau Šolderis spėjo nutverti jį už rankovės. Vinsleidas ir Ana atsidūrė visų dėmesio centre, žmonės glaudžiu būriu susispietė aplink juos. Šolderis stumtelėjo Adamsoną link durų, esančių viename baro gale.

— Gal malonėtumėte nusiraminti ir prisistatyti, — galų gale, netekdamas kantrybės dėl nesiliaujančių Vinsleido tiradų užbaubė Kalebas, perrėkdamas minios triukšmą. — Jei ir toliau plyšosite, šitaip mes nieko neišspręsime.

— Kas gi tu toks, kad drįsti šitaip su manim kalbėti? — užriko Vinsleidas.

— Mano pavardė Kalebas, esu atsakingas už sekciją F-1, Transfero operacijų kontrolierius. Aš…

— Tu juo tikrai nebebūsi, ir netgi labai greitai! Aš noriu tučtuojau pasikalbėti su vyriausiuoju kontrolės viršininku!

— Jūs peržengiate visas ribas! Aš…

— Aš reikalauju!

Vinsleidas nudrožė prie vieno terminalų ir pasilenkęs ėmė belsti kažką klaviatūroje. Ekranas akimoju žybtelėjo, ir visi, kas gyvas, neatsispyrė pagundai nukreipti dėmesį į jį, kad nepražiopsotų, kas jame pasirodys.

— Dabar! — sušnypštė Šolderis ir išstūmė Adamsoną pro čia pat esančias duris.

Jie pateko į nedidelį kambarėlį, kur buvo kriauklė su vandens čiaupu, šaldytuvas, keletas kavos aparatų bei maisto spintelių ir stirta kažkokių dėžių. Priešingame kambarėlio gale buvo dar vienerios durys. Šolderis mostelėjo Adamsonui sprukti pro jas. Dabar jie pateko į trijų trumpų koridoriukų plikomis betono sienomis susikirtimo vietą. Iš čia aukštyn ir žemyn vedė geležiniai laiptai, visuose koridoriuose bolavo durys, o vos už poros žingsnių buvo liftas. Vis dėlto jie dar buvo pernelyg arti pavojaus, kad galėtų rizikuoti lūkuriuodami. Šolderis protekine nuskubėjo vienu aukštu žemiau ir ten nuspaudė lifto iškvietimo mygtuką.

Liftas buvo sukonstruotas taip, kad kabinoje buvo įtaisytos dvejos, į skirtingas puses vedančios durys — Adamsonas jau pradėjo susigaudyti, kad Šolderis, matyt, žinojo tai iš anksto. Juodu įžengė į liftą, tačiau, užuot nuspaudęs kokio nors aukšto mygtuką, Šolderis atidarė antrąsias duris ir išsmuko į priešingą pusę. Paskui, kai durys jau buvo beužsiveriančios, jis mikliai kyštelėjo ranką vidun ir pasiuntė liftą aukštyn. Tą pat akimirksnį virš galvų pasigirdo atsilapojančių durų trenksmas bei įsikarščiavusių balsų šūksniai. Šolderis ir Adamsonas skubiai pasišalino, keliskart pasukę į kitas koridoriaus atšakas, galų gale jie pasiekė dar vieną liftą ir šįsyk nusileido žemyn.

— Iš tiesų sielotis juk reiktų man, Kitai, — pasakė Šolderis, žvilgtelėjęs Adamsonui į veidą, kai lifto kabina trūktelėjo žemyn. — Juk dabar aš visiškai tiesiogine prasme grįžau atgal ten, iš kur išvykau.

Adamsonas iš paskutiniųjų pasistengė suimti save į rankas.

— Kai tik sugrįšime atgal, nedelsdamas parašysiu skundą, — pareiškė jis.

— Prasmė rašyti skundą gali priklausyti nuo to, kur bus ta vieta, į kurią mes sugrįšime.

— Visų pirma, žinoma, su ta sąlyga, kad mes išvis kažkur sugrįšime. — Valandėlę patylėjęs Adamsonas vėl prašneko. — Vis dėlto tenka pripažinti, kad jūs tikrai žaibiškai susiorientavote. Išties įspūdinga. Bet kurgi mes eisime toliau?

Liftas sustojo, durys atsidarė. Šolderis perspėdamas kilstelėjo ranką ir pirmiausia kyštelėjo galvą laukan apsidairyti. Paskui mostelėjo Adamsonui skubiai perbėgti laiptų aikštelę ir atidarė kažkokias duris. Patalpoje buvo tamsu nors į akį durk ir gana triukšminga, į veidus plūstelėjo gūsis šilto oro. Šolderis uždegė šviesą, ir jie išvydo kambarį, grūste prigrūstą visokiausių motorų, kompresorių, oro cirkuliacijos įrangos bei vamzdžių. Netoli durų stovėjo keletas spintelių su kibirais, šepečiais bei įvairiomis valymo priemonėmis. Netoliese stovėjo karutis, panašus į tuos, kokius naudoja kiemsargiai, o už jo — sandėliukas plieno durimis. Šolderis atidarė sandėliuką, patenkintas suniurzgė ir išsitraukė purviną darbinį chalatą.

— Kelias minutes gali ramiai pabūti čia, — pasakė jis, užsimesdamas chalatą ant kostiumo. — Aš tuoj sugrįšiu — einu paieškoti mums tinkamesnės aprangos. Mūsų drabužiai čia pernelyg krinta į akis.

— O kas paskui?

— O paskui aplankysime vieną žmogų, kuris, tikiuosi, neatsisakys mums padėti.

— Ką tokį?

— Na, tam tikra prasme tu jį jau pažįsti, — atsakė Šolderis. Jis įsimetė į karutį porą butelių valiklio bei keletą skudurėlių ir išstūmė jį į laiptų aikštelę. Mįslingai nusišypsojęs, Šolderis uždarė duris, nekreipdamas dėmesio į surauktus suglumusio Andersono antakius, ir nustūmė karutį pirmyn.

Po kelių minučių Šolderis pasiekė apatiniuose aukštuose įsikūrusį metalo bei mechanizmų surinkimo kompleksą ir įėjo į persirengimo kambarį šalia čia pat esančių prausyklų bei dušų. Du vyrai šnekučiuodamiesi stoviniavo prie darbuotojų rūbų spintelių, ir Šolderis patalpos gilumoje ėmė krapštytis su skudurėliu bei valiklio buteliu. Galų gale sulaukė, kol vyrai įeis į dušą. Tada paskubomis patikrino spinteles ir patenkintas įsitikino, kad dauguma jų neužrakintos. Netrukus jis prisirinko visą glėbį drabužių, kurie iš pažiūros atitiko jo paties ir Adamsono dydžius, kai kuriuos tyčia pasirinko laisvus ir apdribusius tam atvejui, jei būtų apsirikęs numatydamas dydį. Šolderis sukrovė rūbus į karutį, susukęs porą baltų darbinių chalatų apkamšė jais savo krovinį ir po kelių akimirkų jau skubinosi atgal pas Adamsoną.

Tylėdami jie paskubomis persirengė ankštame, mechanizmų prigrūstame kambaryje ir pagaliau išėjo į koridorių kaip visai pakenčiamos teisėtų „Vargonų” darbuotojų kopijos. Tiesa, Šolderis tikėjosi, kad niekam neateis į galvą itin atidžiai apžiūrinėti fotografijų ant ženklelių, prisegtų prie darbinių chalatų. Jie vėl išsikvietė liftą ir Šolderis nuspaudė vieno viršutiniųjų aukštų mygtuką. Kai tik kabina pajudėjo, atgijo lubose virš galvos įtaisytos grotelės.

— Dėmesio. Dėmesio. Į apsaugos Zoną prasiskverbė nenustatyti asmenys. Visi personalo nariai privalo tučtuojau sugrįžti į savo darbo vietas saugumo patikrinimui. Visi personalo nariai tučtuojau grįžta į savo darbo vietas. Kartoju…

— Suspėjome pačiu laiku, — suniurnėjo Šolderis. — Tai reiškia, kad po kelių minučių bus atkirstas bet koks ryšys tarp aukštų.

Liftas sustojo, ir jie išėjo į erdvią, kilimu išklotą salę, kurioje vazose vešėjo augalai, o sienos buvo nudažytos pastelinėmis spalvomis. Iš čia į visas puses vedė koridoriai, kuriais kone protekine zujo darbuotojai. Greta beveik tuo pat metu sustojo antrasis liftas, iš jo išlipo dar keletas žmonių.

— Gal numanote, kas gi čia dedasi? — paklausė vienas jų.

— Nė nenutuokiu, — irzliai atsakė Šolderis. — Ką gi visa tai reiškia? Tikriausiai vėl bus koks nors mokomasis pavojus — ir tiek.

— Kaip visada! Regis, Saugumo tarnybos neturi daugiau ką veikti kaip tik vaikyti mus į visas puses.

Į salę plūstelėjo dar vienas būrys pilkomis uniformomis vilkinčių sargybinių, jie išsiskirstė ir užėmė savo pozicijas greta liftų.

— Paskubėkite! — riktelėjo vienas jų Šolderiui ir Adamsonui.

— Juk girdėjote pranešimą!

Šolderis linktelėjo ir spėriai nužingsniavo koridoriumi; Adamsonas vilkosi greta iš paskutiniųjų stengdamasis apsimesti, kad nutuokia, kur einąs. Jie praėjo keletą plokštėmis apkaltų durų ir atsidūrė erdviame plote, pristatytame laboratorinių stovų, metalu bei stiklu tviskančios įrangos eksperimentams, stalų ir kompiuterių. Patalpos pakraščiuose buvo įrengti pertvaromis atitverti kabinetai. Nė akimirkos nesudvejojęs Šolderis nužingsniavo per pečių aukštį siekiančių ekranų bei stiklinių sienų labirintą, kol pagaliau pasiekė vieną kampinių kabinetų. Nė nesulėtinęs žingsnio jis įpuolė vidun, tuo pačiu mostelėdamas Adamsonui uždaryti paskui save duris.

Kambaryje prie galinės sienos stovėjo du vienas į kitą atgręžti stalai. Už vieno jų sėdėjęs žmogus krūptelėjęs kilstelėjo galvą.

— Velniai griebtų, kas gi čia…

Antrasis žmogus stovėjo stačias — jis kaip tik ketino kažką padėti į spintelės, esančios už antrojo stalo, stalčių. Jis žaibiškai atsigręžė.

— Kas jūs tokie? — pasipiktinęs paklausė jis. — Bene negirdėjote — paskelbtas pavojus. Čionai jūsų tikrai neturėtų būti. Iš kokio jūs skyriaus?

Šolderis padrąsinančiai nusišypsojo.

— Nereikia taip smarkiai pulti, bičiuli, — pasakė jis. — Tau derėtų reaguoti kur kas ramiau — štai taip, kaip, pavyzdžiui, Edis.

Už stalo sėdintis žmogus suraukė antakius. Jis buvo jau įpusėjęs penktąją dešimtį, atviro apskrito veido, didelėmis bespalvėmis akimis ir nublukusiais plaukais. Ekrane priešais jį driekėsi matematinių simbolių eilės.

— Iš kur jūs žinote mano vardą? — įtariai paklausė jis. — Aš jūsų nepažįstu.

— Tikrai? — kone linksmai paklausė Šolderis.

Edis akimirką įdėmiai žvelgė į jį, bet paskui papurtė galvą.

— Tikrai.

Šolderis atsigręžė į jaunesnįjį vyrą, kuris vis dar tebestovėjo. Jis vilkėjo baltą megztinį ir mūvėjo tamsiomis kelnėmis. Išraiškingas jo veidas buvo griežtų aštrių bruožų, tiesūs plaukai vešlūs ir juodi, plonos lūpos ir smakras bylojo apie atkaklų charakterį — iš pirmo žvilgsnio galėjai įspėti šį žmogų esant vokietį.

— Kai tau buvo septyniolika, tu slidinėjai Dente Blanše ir ten patyrei nelaimingą atsitikimą, kuris paliko tau prisiminimą — ryškų randą kairiojoje rankoje kiek žemiau peties. — Šolderis dirstelėjo į Edį. — Ar žinojai apie tai?

— Ne, nežinojau, — Edis, regis, gerokai suglumo. — Bet kodėl gi jūs klausiate? Ką visa tai turi bendro su…

Šolderis vėl įsmeigė žvilgsnį į jaunesnįjį vyrą.

— Nagi, atsiraitok rankovę ir parodyk ranką.

— Kodėl turėčiau tai daryti? Visų pirma norėčiau sužinoti, kokio velnio…

— Na, prašau.

Vis dėlto tai buvo ne prašymas, o įsakymas. Akimirksnį žmogus dar dvejojo, bet paskui atsismaukė megztinio rankovę ir parodė L formos randą.

— Patenkintas? O dabar gal būsite toks malonus ir paaiškinsite?

Užuot atsakęs Šolderis atsismaukė darbinio chalato rankovę, atsisegė marškinių rankogalį ir atsiraitojo rankovę. Jo ranką ženklino lygiai toks pat randas, tiesa, gerokai nublukęs per trisdešimt ketverius gyvenimo metus, bet vis dar pakankamai ryškus.

— Matai, aš irgi esu Kurtas Šolderis, — paaiškino Šolderis. — O čia buvo mano kabinetas tuo metu, kai dar dirbau pas tave, Edi — na, bent jau pas kitą tavo versiją. Taip, turiu prisipažinti, kad visą šitą triukšmą dabar sukėlėme būtent mes. Ir mums reikia jūsų pagalbos — kad paslėptumėte mus tol, kol pasibaigs patikrinimas. Paskui pasišnekėsime. — Jis vėl pažvelgė į išsižiojusią kopiją to žmogaus, kuriuo kadaise buvo jis pats. — Esu tikras, tu neatsisakysi padėti, Kurtai. Juk iš tiesų aš esu tas pats tu. O tu juk neleisi sau pačiam pakliūti į rimtą bėdą, tiesa?

36 skyrius

Leipcigas dar nebuvo tapęs tuo miestu, kurį Haris Feračinis prisiminė iš viešagės jame 1970-ųjų savojo pasaulio metų pradžioje. Tame pasaulyje visi šlovės, amžinos gerovės ir galios pažadai, kuriais naciai, vos atėję į valdžią, apnuodijo kone visą vokiečių tautą ir atbukino pojūčius, jau seniai buvo pamiršti. Užuot sulaukę savo likimo išsipildymo ir tapę išdidžia Valdančiąja Rase, vokiečiai ūmai atsipeikėjo iš apdujimo ir suvokė tesą vergai negailestingo apsišaukėlio elito, į savo nagus sugrobusio visą valdžios bei galios monopoliją. Nepaisydami jokių etikos normų tojo elito nariai nepripažino sau jokių apribojimų, išskyrus ištikimybę savo pačių veislei. Jie nekliudomi savinosi ištisų bejėgių tautų triūso vaisius, grobė viso pasaulio išteklius, nebaudžiami naudodamiesi visomis šiurpiausio teroro priemonėmis, jie drauge su savo dvariškiais ir artimiausiais pasekėjais gyveno apsupti tokios prabangos bei tviskesio, kokie net nesisapnavo nė vienam cezariui, o tuo tarpu pilis jiems stačiusių meistrų vaikai apsiskarmalavę merdėjo iš bado. Vienu žodžiu, nacių vadai paveldėjo tą utopiją, kurią atkurti ir siekė „Siuzereno” grupė.

Tačiau šitokios ateities užuomazgos jau dabar buvo akivaizdžios — lėtai, susibrukę rankas į kišenes žingsniuodami miesto gatvėmis, Feračinis ir Kesidis puikiai jas matė ankstyvo ryto šviesoje. Jie matė jas languose iškabintose nacių vėliavose, būreliuose jaunimo, vilkinčio rudas uniformas su svastika padabintais raiščiais — tie jaunuoliai be ceremonijų įžūliai brovėsi per minią, gurgždėdami naujutėlaičiais auliniais batais, nykščius atsainiai užsikišę už diržų, papuoštų sidabrinėmis erelio formos sąsagomis. Katastrofos daigai buvo ryškūs ir uždarytose, užkaltais langais parduotuvėse su žydiškomis pavardėmis virš durų. O be to, visur, į kiekvieną gyvenimo smulkmeną jau buvo prasismelkusi baimė — visur esančių policijos ausų baimė, baimė amžino nežinojimo, kuris iš kaimynų, giminaičių ar bendradarbių gali pasirodyti besąs informatorius, baimė niekuo nepagrįstų kratų, areštų, tardymų bei kankinimų, įkalinimų be jokio teismo — ši baimė jau tvyrojo tiesiog ore, ji aiškiai matėsi praeivių veiduose.

Bevaikščiojant Kesidis pagaliau galėjo kaip reikiant išsitiesti.

— Žinai, Benitai, — prašneko jis, — kaip gyvas nebebambėsiu, kad transkontinentiniuose lėktuvuose nepatogios sėdynės. Pusantros paros tame velnio traukinyje! Ir ką gi jie veikdavo per visus tuos begalinius sustojimus? Bene keisdavo garo katilus? Galima pamanyti, kad patekome į patį karo sūkurį!

— Sėdynės čia niekuo dėtos. Tiesiog tu pernelyg ilgas ir kaulėtas. Visada sakiau, kad tu pernelyg ilgas.

— Nieko panašaus, kaip tik kaltos sėdynės. Viskas suprojektuota mutantams ir dar tiems, kuriems amputuotos kojos… O be to, netgi tuo atveju, jeigu tavo tiesa, ką gi man daryti, kad tai pakeisčiau?

— Dabar jau per vėlu, Nilsai. Tu tiesiog suklydai išsirinkdamas profesiją. Tau reikėjo tapti krepšininku ar kuo nors panašiu.

— Ak šit kaip? O kas tuomet būtų išgelbėjęs brangiausiąjį tavo kailį paskutiniojo tavo apsilankymo šiame mieste metu?

Išėję į Rotušės aikštę juodu persiskyrė. Buvo turgaus diena, ir aikštėje stovėjo gausybė prekystalių, visur knibždėte knibždėjo žmonių. Feračinis stabtelėjo pakraštyje prie kiosko ir nusipirko laikraštį, Kesidis tuo tarpu perėjo gatvę ir, apsukęs visą aikštę, galų gale sustojo prie kampinio namo durų — kitoje gatvės pusėje stūksojo alinė su pakabintu virš durų laikrodžiu, lygiai tokia, kokią ir nupasakojo Lindemanas. Iš čia Kesidis matė ir visą aikštę, ir lentelę, patvirtinančią, kad tas vingiuotas grįstas skersgatvis išties yra Kanclerštrasė.

Po valandėlės kitame aikštės gale pasirodė Feračinis, neskubėdamas jis palei krautuvėlių vitrinas patraukė link alinės. Pasukęs už kampo jis pateko į Kanclerštrasę ir, nuėjęs vos kelis žingsnius vieninteliu siauru šaligatviu, priešais, kitoje gatvės pusėje, pastebėjo batų taisyklą su užrašu „Hofencoleris”. Dirbtuvėlė buvo visai mažytė, su išsikišusiu stogo kraigu, kreivai sustatytais langais ir apsilaupiusiomis, žaliai dažytomis durimis. Feračinis taip ir neįžvelgė nieko neįprasto ar įtartino. Tačiau vis vien nesustodamas nužingsniavo iki kito kampo, ten nusitrypė nuo batų sniegą, nusipurtė paltą ir paskubomis apsidairė. Paskui apsisuko ir tuo pačiu keliu patraukė atgal.

Jis taip ir nepastebėjo jokio lyg ir be reikalo slankiojančio žmogaus, niekas nestebėjo dirbtuvėlės iš priešingos gatvės pusės, niekas nesėdėjo ir aplinkui sustatytose mašinose. Jis dar kartą peržvelgė gatvę. Kitapus turgaus namo tarpduryje įsitaisęs Kesidis kilstelėjo ranką prie burnos ir nusižiovavo. Tai reiškė, kad Feračiniui einant skersgatviu niekas neslinko iš paskos. Nusiraminęs Feračinis perėjo skersai gatvelę ir įėjo į batų taisyklą. Durys graudžiai sugirgždėjo, virš galvos skimbtelėjo varpelis.

Įėjus iš dienos šviesos, viduje atrodė tamsu nors į akį durk, dirbtuvėlėje tvyrojo sumišęs pelėsių ir odos kvapas. Po kelių akimirkų Feračinio akys apsiprato su prietema ir jis įžiūrėjo nudrengtą medinį prekystalį, o už jo — lentynas, prigrūstas dėvėtų batų, lentynėlę su batų tepalu bei raišteliais ir tuščią pavyzdžių vitriną — karo metu natūrali oda buvo dingusi neribotam laikui. Ant vienos lentynų Feračinis pastebėjo greta kits kito gulinčius plaktuką, peilį bei kelias didelių žirklių poras. Ant sienos priešais prekystalį, prie pat durų, kabojo nublukęs, arklius vaizduojantis paveikslas mediniuose rėmeliuose su įskilusiu stiklu. Kampe stovintis stalas su stalčiais buvo be jokios tvarkos užverstas kažkokiais popieriais bei vokais. Virš jo kabančiame kalendoriuje vis dar buvo atverstas sausio mėnuo.

Iš už durų, vedančių į patalpas pastato gilumoje pasigirdo tylus žvangtelėjimas — kažkoks instrumentas buvo numestas ant varstoto. Netrukus iš ten pat atsklido kažkieno riaugėjimas ir sunkus kojų šiūravimas. Galų gale pasirodė ir pats žmogus — tai buvo tikras milžinas juodais susivėlusiais plaukais ir vešlia neprižiūrima barzda, kas suteikė jam tikro laukinio išvaizdą. Jis dėvėjo odinę prijuostę, o iš atraitotų marškinių rankovių kyšojo masyvios rankos, užsibaigiančios kūjus primenančiais kumščiais — galėjai pamanyti, kad tokie kumščiai be jokio vargo įstengtų trupinti plytas. Prašieptos žmogaus lūpos atidengė stiprius lygius dantis, atrodė, jie stačiai švyti prietemoje. Eidamas žmogus vilko vieną koją.

— Labas rytas, — pasisveikino Feračinis. Milžinas abiem delnais atsirėmė į prekystalį, klausiamai kilstelėjo smakrą ir laukė.

— Aš — na… Man regis, jums buvo palikti froilen Šule batai pakalti pakulnes, — pasakė Feračinis. — Man sakė, kad darbas jau turėtų būti padarytas.

— Froilen Šule, a?

— Taip.

— Ar jūs jos draugas? Aš jūsų nepažįstu.

— Aš jos draugo draugas, suprantate. Atvykęs čia tik pasisvečiuoti.

Keletą akimirkų milžinas be jokios išraiškos dėbsojo į Feračinį.

— Valandėlę, — ištarė pagaliau.

Jis apsigręžė ir vėl nusliūkino į dirbtuvę. Iš ten vėl pasigirdo garsai. Ūmai Feračinis sugavo tylų spragtelėjimą — tiktai patyrusi ausis galėjo atpažinti, kad tai — užtaisomo revolverio garsas. Feračinis akimoju pajudėjo iš vietos ir prisispaudė prie sienos, kad nebestovėtų tiesiog priešais dirbtuvės duris. Jis apčiupinėjo lentyną sau už nugaros ir suradęs sugniaužė plaktuką bei peilį.

— O kaip laikosi froilen? — iš už durų pasigirdo milžino balsas.

— Ar ji jau sveiksta po peršalimo?

— Taip, jai jau kur kas geriau, — atsiliepė Feračinis. — Žiema buvo iš tiesų siaubinga.

Feračinio ausį vėl pasiekė vos sugaunami garsai: dunkstelėjo padedamas plaktukas, spragtelėjo revolverio gaidukas, tylus šnarėjimas išdavė, kad ginklas vėl buvo įkištas į slėptuvę. Kai milžinas vėl apsireiškė kambaryje, Feračinis jau vėl nerūpestingai stovėjo už prekystalio. Milžinas dunkstelėjo ant prekystalio porą moteriškų batų raišteliais surištų draugėn, prie jų buvo prikabinta etiketė.

— Nueisite čia užrašytu adresu šįvakar po aštuonių, — pusbalsiu burbtelėjo jis. — Iš ten jus ir paims. Tikiuosi, nepalikote savo daiktų viešbutyje?

— Ne. Jie stoties saugojimo kameroje.

— Gerai. Numeriukus palikite man.

Bagažas savo paskirtį jau buvo atlikęs. Dabar jau Italijoje pirkti drabužiai Feračiniui ir Kesidžiui nebegalėjo praversti.

— Ačiū.

— Sėkmės jums.

Po kelių minučių Feračinis jau buvo grįžęs pas kitoje aikštės pusėje jo laukusį Kesidį.

— Atrodo, viskas gerai, — pranešė Feračinis. — Turiu šiam vakarui kontaktinį adresą. O iki tol mums reikia kažkaip prastumti dieną.

— Eisime į kiną? — atsiduso Kesidis.

— Ko gero, taip. Gal bent nutuoki, ką čia rodo?

— Tu nepatikėsi.

— Ką gi?

Kesidis mostelėjo ranka, ir atsigręžęs Feračinis sau už nugaros išvydo afišą. Šią savaitę „Marmorhause” ėjo „Nuotykis Kinijoje” su Klarku Geibiu.

— Dabar mums betrūksta tik geltonų taksi ir Makso klubo už kelių žingsnių.

Ir Feračinis mintyse akimoju nuskriejo milijonus šviesmečių atgal — per traukinius ir lėktuvus, per Anglijos žiemą ir povandeninių laivų mokyklą, šturmo apmokymus armijoje, Londono autobusus, Jungtinių Valstijų oro pajėgų bombonešį virš Atlanto — tiesiog į Brodvėjaus bei Septintosios aveniu šviesas bei garsus. Kažkodėl Feračiniui staiga užėjo baisus noras, kad Kesidis niekad nebūtų ištaręs šių žodžių.

* * *

Tuo tarpu per šimtą su viršum mylių į šiaurę, netoli Kyrico miestelio, inspektorius Helmutas Štolpė iš vietinio gestapo skyriaus stovėjo Saugumo policijos štabo karininkų kambaryje. Koks pustuzinis esesininkų bei pora žmonių iš SD (žvalgybinio SS skyriaus) būriavosi aplinkui rūkydami ir šnekučiuodamiesi, o kambario gale už stalo įsitaisęs policaifiureris rėkė kažką į telefono ragelį. Iš lauko sklido sustojančių mašinų ir kaukšinčių žingsnių garsai, kažkieno balsas lojo įsakymus.

Greta Štolpės stovėjo jaunas, gal kokių dvidešimt penkerių metų vaikinas SS ginkluotųjų pajėgų unteršarfiurerio uniforma. Po praėjusios nakties jis atrodė gerokai išvargęs, susitaršiusiais plaukais, ištįsusiu veidu ir atsegiotu apsiaustu. Kalbėdamas jis vis nervingai užsitraukdavo cigaretę.

— Aš juk buvau ten — o jūs nebuvote. Jūs net neįsivaizduojate, ką Heidricho ainzacgrupė išdarinėja Lenkijoje. Nežino šito ir žmonės. Netgi armija nežino. Niekas jiems nepasako. Visi mano, kad mes buvome pasiųsti ten susidoroti su sabotuotojais ir sunaikinti partizaninio judėjimo užnugaryje. Tačiau tai juk netiesa! Mūsiškiai žudė visus iš eilės, kuriuos tik įtardavo sugebant kažką organizuoti — mokytojus, gydytojus, profsąjungų narius — tūkstančiais! Ir dar, žinoma, žydus…

Štolpei tai nepadarė jokio įspūdžio.

— Verčiau prikąstum liežuvį užuot šitaip verkšlenęs! — suurzgė jis. Kaip tik dėl šitokio minkštumo ir buvo pralaimėtas paskutinysis karas. Jis jautėsi asmeniškai įžeistas, aptikęs bent menkiausius to paties užkrato pėdsakus bet kuriame SS dalinyje — tame elite, kurį specialiai atsirinko pats Himleris, kad iš jo suformuotų naująjį vokiečių riterių ordiną. — Ar tik nebūsi praskydęs? Ar kaip tik todėl jie ir parsiuntė tave atgal?

Sežantas nekreipė dėmesio į jo žodžius.

— Seniai, invalidai, moterys su kūdikiais ant rankų… Mes išrengdavome juos tiesiog sniege, pleškinome iš automatų ir versdavome į iškastas duobes… Žudėme ištisais tūkstančiais… Ir šitaip kiekvieną dieną…

— Pakaks! — karktelėjo Štolpė. — Argi tau nebuvo įkalta į galvą, kad valstybė įkūnija savosios liaudies valią, taigi, visa, ką daro valstybė, yra teisinga? Nešdinkis man iš akių ir pagalvok apie tai, kokia daugybė vokiečių žuvo Didžiajame kare dėl išdavikų ir visokiausių padugnių kaltės! Šįsyk viskas bus kitaip. — Jis pastebėjo, kad nuo durų, vedančių į pastato gilumą, jam moja vienas saugumo karininkų. — Dabar aš turiu darbo. O tu, seržante, verčiau paklausytum mano patarimo ir išmoktum laikyti liežuvį už dantų. Pamokslams mes jau nebeturime laiko.

Mintyse pasižymėjęs, jog reikės kam nors rekomenduoti pasišnekėti su seržanto būrio vadu, Štolpė nuėjo pas saugumo karininką, kuris išsivedė jį į koridorių. Šio pradžioje durys vedė į kabinetus, o koridoriaus gale buvo įsikūręs kamerų kompleksas. Saugumo karininkas mostelėjo į medicinos kabinetą. Viduje Štolpė rado SS majorą ir antrąjį leitenantą — šiuodu stovėjo stebėdami, kaip policijos gydytojas drauge su asistentu apžiūrinėja vieną iš keturių prieš pusvalandį atgabentų lavonų.

— Kas atsitiko? — bereikšmiu balsu paklausė Štolpė. Iš tos veido dalies, kurios nebuvo sudraskęs šūvis, jis spėjo, kad ant lentos gulinčio žmogaus būta vidutinio amžiaus. Vienas žuvusiojo švarko petys buvo aplipęs sukrešėjusiu krauju ir audinio skivytais, susimaišiusiais su sutrupinto žandikaulio skeveldromis. Darbuodamasis žirklėmis gydytojas nurenginėjo lavoną, o asistentas tuo tarpu kruopščiai naršė šio kišenes, visus ten rastus daiktus tvarkingai kraudamas ant šoninio stalo.

— Prieš porą dienų buvo pastebėta, kaip trejetas jų perėmė kažkokį krovinį iš nedidelės valties netoli Rostoko, — paaiškino majoras. — Kiek vėliau prie jų prisidėjo ir ketvirtasis. O paskui jie patraukė į pietus ropių prikrautu sunkvežimiu.

Kiti trys lavonai apdangstyti tebegulėjo ant grindų neštuvuose, kuriais ir buvo atgabenti čionai. Štolpė pasilenkė ir, patraukęs į šalį pirmąjį apklotą, išvydo negyvą paauglį, vilkintį kulkų išvarpytą, krauju permirkusį apsiaustą.

— Ar kas nors žino, iš kur buvo atplaukusi ta valtis? — paklausė jis, skubiai vėl uždengdamas lavoną.

Majoras papurtė galvą.

— Ji stačiai išgaravo anksčiau, nei kas nors spėjo prie jos prisiartinti. Buvo sukelta ant kojų pakrantės sargyba, tačiau paimti valties jiems, deja, nepavyko. Todėl mes leidome šiai krovinį perėmusiai grupei nekliudomai traukti savais keliais ir neišleidome jų iš akių — norėjome sužinoti jų paskirties tikslą. — Jis gūžtelėjo pečiais. — O valtis? Veikiausiai atplaukė iš Danijos ar Švedijos… o gal netgi iš anglų povandeninio laivo.

Trečiasis negyvėlis buvo ūsuotas vyras, jo smilkinyje žiojėjo vienintelė tvarkinga skylutė.

— Na, ir?.. — paragino Štolpė.

— Instrukcijos buvo supainiotos, ir kažkoks pusprotis pakelės poste maždaug per dešimt mylių nuo čia bandė juos sulaikyti. Paaiškėjo, kad jie ginkluoti — ir priešinosi it pašėlę. Du sargybiniai žuvo, tačiau likusieji sugebėjo juos sutramdyti ir išsikviesti mus. Rezultatus matote patys.

Štolpė atmetė ketvirtosios drobulės kraštą ir pasijuto bežiūrįs į kone ramų veidą moters, kuri, būdama gyva, ko gero, buvo išties daili. Tačiau aukštielninko kūno veidas atrodė kažkaip nenatūraliai pasmukęs žemyn — Štolpė anaiptol neišsyk suvokė, kad taip yra todėl, kad moteris nebeturi pakaušio.

— Ji buvo likusi paskutinė, — paaiškino majoras. — Savižudybė. Nusišovė apsižiojusi šautuvo vamzdį.

— Kokia gėda, — Štolpė vėl uždengė numirėlės veidą ir išsitiesė. — O kas gi buvo paslėpta po tomis ropėmis, dėl ko vertėjo šitaip aukotis? — paklausė jis.

— Po ropėmis — nieko. Tačiau sunkvežimis turėjo dvigubą dugną. O tai, ką radome slėptuvėje, kelia išties nemenką susidomėjimą. Eime, pamatysite pats — visa tai sudėta gretimame kambaryje.

Majoras linktelėjo leitenantui tęsti ir išsivedė Štolpę atgal į koridorių, o paskui — į vieną iš kamerų. Čionai SD saugumo karininkas drauge su Pioneriu, Štolpės bendradarbiu iš vietinio gestapo skyriaus, pakavo keletą didelių ryšulių, kurie buvo susukti į guminį vandeniui nepralaidų audeklą. Jau išpakuoti daiktai buvo išdėlioti ant dviejų kameros gultų.

Štolpė pakėlė vieną keistą juodą vienos dalies drabužį su gobtuvu iš impregnuotos, kaučiuką primenančios medžiagos. Kurį laiką Štolpė įdėmiai jį apžiūrinėjo, paskui padėjo atgal ir paeiliui užmetė akį į kitus daiktus: kažkokį nematytą perregimą antveidį su pritvirtintais vamzdeliais bei vožtuvais, pakinktus primenančias juostas, nukabinėtas metaliniais cilindrais, ir diržą įrankiams ar ginklams pritvirtinti, ir pagaliau — ryšulį su storos medžiagos apatiniu kostiumu. Ant kito gulto mėtėsi rietimai virvių, į atskiras krūveles pagal dydį bei formą buvo sukrauti išrūšiuoti smaigai, kabliai, pleištai su skylėmis virvei prakišti ir dar gausybė kitokių metalinių įrankių, kurių paskirties nebuvo įmanoma įspėti.

— Nagi, ir ką visa tai reiškia? — paklausė Štolpė, dirstelėdamas į Pionerį.

Pioneris tik papurtė galvą.

— Čia esama tokių dalykėlių, į kuriuos nieko panašaus kaip gyvas nesu regėjęs. Neįsivaizduoju, ar jie ketino stoti į ugniagesių draugiją ar kopti į Aigerį. Be to, nori sužinoti dar kai ką, Helmutai? Tuose maišuose pritutinta tiek sprogmenų, kad jų visai pakaktų nuskandinti „Bismarką”. Taigi, teks apie visa tai pranešti aukščiau.

O tai reiškia, pasakė pats sau Štolpė, patyliukais sudejuodamas, kad visą likusiąją dienos dalį teks veikti ne ką kita, kaip rašyti raportą ir sudarinėti radinių sąrašus.

37 skyrius

Namas nurodytu adresu pasirodė besąs nevalyvas griozdas apšepusiame darbininkų kvartale į rytus nuo miesto centro. Bute nebuvo beveik jokių baldų, o vienintelis jo gyventojas — liesas akiniuotas praplikęs žmogelis, kuris prisistatė kaip daktaras Miuleris. Jis tiesiog spinduliavo niūrią bedžiaugsmę nuotaiką, kuri priminė Feračiniui vieną fermerį, aprašytą „Amerikos barbaruose”. Miuleris kalbėjo nedaug, o jeigu jau prasižiodavo, jo balsas būdavo įtemptas ir nervingas. Feračinis ir Kesidis net nesuspėjo ničnieko paklausti, kai jis išpylė: ne, jis nieko nežinąs nei kas jie, nei iš kur — ir nenorįs žinoti, jam pakanka žinoti tik tiek, kad kažkas iš ryto atvyks jų pasiimti. Kas bus paskui — tai jau ne jo reikalas, o jie tegul irgi nekaišioją snapo kur nereikia ir nebandą išsiaiškinti, kodėl jis daro tai, ką daro.

Drauge su neišvengiamais naujais dokumentais Miuleris įteikė jiems ir kitus, naujiesiems vaidmenims tinkamus drabužius: aplamdytą kostiumą su liemene, kaklaraištį, fetrinę skrybėlę bai apsiaustą Feračiniui, o Kesidžiui — odinį darbininko švarką, marškinius, megztinį bei velvetines kelnes. Vakarienei, kuri priminė kone šermenis, jie drauge užkando po gabalėlį juodos duonos, raugintų kopūstų ir po kąsnelį dešros bei sūrio kiekvienas. Paskui, vis dar pavargę iš po kelionės, Feračinis ir Kesidis pasišalino į jiems skirtą drėgną, pridulkėjusį kambarį viršuje, kur jiems teko dalytis ant grindų patiestu šiaudų prikimštu čiužiniu. Šis butas akivaizdžiai buvo „žmonių pašto dėžutė” — viena tarpinė grandinės grandis. „Miuleris” išgaruos it kamparas tą pat akimirksnį, kai tik jie išvyks, taigi, kad ir kas mėgintų atsekti jų šaknis, bet koks pėdsakas čia visiškai nutrūks.

Kitą dieną jie niauriai stūmė laiką iki priešpiečių. O tada prie paradinių durų pagaliau apsireiškė juos paimti turįs žmogus, vilkįs lietpalčiu su diržu. Žmogus prisistatė esąs Gustavas Knakė. Jis buvo neaukštas, kresnas, žvitrus, gyvas jo elgesys įkvėpė pasitikėjimą. Jo plaukai buvo juodi ir garbanoti, siaurų lūpų kampučiai nuolat vos vos kilstelėję į viršų, o tamsios akys, regis, be paliovos šmirinėjo po visus kampus ir nieko nepražiopsodavo. Jo guvus nevaržomas šnekumas atrodė tikra palaima po bendravimo su paniurusiu tylūnu Miuleriu.

Jie išvažiavo iš Leipcigo triukšmingu, smarkiai dūmijančiu „Fiatu”, kuris, be jokios abejonės, buvo regėjęs ir geresnių dienų. Pakeliui Knakė pasisakė jiems dirbąs Vaisenbergo gamykloje. Jis buvo chemikas ir dalyvavo kovos su ugnimi bei apsauginių priemonių vystymo programoje. Jo žmona dirbo toje pačioje gamykloje administratore. Pas juos „Ferdinandas” ir „Jugleris” — Knakė pažinojo Feračinį ir Kesidį tiktai „Ampersando” slapyvardžiais — ir turėjo apsistoti iki tol, kol ateis laikas veikti. Namuose jiems buvo paruošta ir daugiau drabužių, turinčių pakeisti tuos, kuriuos jie paliko stoties saugojimo kameroje.

— Privačiam asmeniui šiais laikais gauti benzino praktiškai neįmanoma, bet aš naudojuosi mašina kompanijos reikalais, — vairuodamas aiškino Knakė. — Paimkite štai šituos tam atvejui, jeigu mus sulaikytų. Tai Vaisenbergo gamyklos darbininkų leidimai, su jais galima patekti į komplekso teritoriją. Judu esate gamyklos remonto brigados prižiūrėtojas ir elektrikas. Jeigu kas nors paklaustų, žinokite: šįryt buvome išvykę į Leipcigą pasiieškoti detalių itin svarbiems remonto darbams. Taip taip, detalės sukrautos bagažinėje. O štai čia — čekiai. Peržiūrėkite juos ir sužinosite, ką įsigijome.

— Ar tokiu būdu ir ketinate vėliau įvesti mus į gamyklos teritoriją? — paklausė Feračinis.

— Taip.

— Vadinasi, jūs ir turėtumėte būti tas žmogus, kuris mus, visus šešis, suves krūvon, — pareiškė Kesidis.

— Visai teisingai.

Kiekviena iš Vokietijon atvykusių porų turėjo po skirtingą adresą žmogaus, su kuriuo turėjo užmegzti kontaktą — ką nors panašaus į Feračinio ir Kesidžio batsiuvį. Tie žmonės ničnieko nežinojo apie „Ampersando” grupės tikslus. Savo ruožtu Knakė, be jokios abejonės, nė nenutuokė, iš kur atkeliavo tie žmonės, kuriuos jis paėmė iš „pašto dėžutės”.

— O kaip kiti? — paklausė Kesidis. — Ar jau kas nors atvyko?

Knakė papurtė galvą.

— Dar ne. Ir negalėjo atvykti, dar anksti. Bet mes kol kas neturėtume kalbėti apie tai — kol… Ak, ak.

Tiesiog priešais šalikelėje stovėjo pora ginkluotų policininkų, dar vienas ėjo artyn iškėlęs vieną ranką, o antrąja rodydamas į juos. Knakė sustabdė mašiną per kelias pėdas nuo jo ir abu keleiviai įsitempė, tačiau policininkas kaipmat nusigręžė ir nužingsniavo atgal pas saviškius. Tik dabar jie pastebėjo atsidūrę tiesiog priešais geležinkelio pervažą, iš priešingos pusės atvažiuojančios mašinos irgi buvo sustabdytos. Po valandėlės pro šalį pradundėjo du sukabinti garvežiai, drauge tempiantys automobilių pakrautą sąstatą; prikabintos jam iš paskos trinksėjo plokščios platformos su apdangstytais kulkosvaidžiais bei pilkai dažytais tankais, paženklintais juodais Vermachto kryžiais.

— Patys matote — štai ką mes gauname! — suriko Knakė, iškeldamas į viršų rankas. — Apgavystė, apgavystė ir dar kartą apgavystė! Didžiai gerbiamas mūsų daktaras Lėjus tuojau taip ims ir pateiks „Liaudies Automobilių”, kainuojančių mažiau nei po tūkstantį markių. Tokius automobilius pažadėjo pats Fiureris, ir juos kone kiekvienas išgalėtų įsigyti. Jie sukūrė tokį labai jau išmoningą planą; pavadinkime jį: užmokėk prieš gaudamas. Išties puikus sumanymas: kiekvienas darbininkas sumoka po penkias markes per savaitę — arba ir daugiau, jei tik įmanoma iš jo išspausti. O paskui, kai jau sumoki septynis šimtus penkiasdešimt markių, gauni orderio numerį, kuris tau užtikrina, kad gausi savąjį automobilį tuojau pat, kai tik jis nueis nuo konvejerio. Tačiau tuo orderiu ir turi būti sotus. Mašinos kol kas dar niekas negavo. O gamykla, kurią jie už mūsų pinigus pasistatė Falerslebene — ir kuri, pasak jų, išleidžia daugiau automobilių per metus nei Fordas Amerikoje — gamina šit tankus. — Jis vėl skėstelėjo rankomis. — O kas man iš to? Bene vežiosiu tanku savo žmoną apsipirkti?

Kai mašina vėl trūktelėjo iš vietos, Feračinis ir Kesidis susižvalgė ir paslapčia kits kitam nusišypsojo. Feračinis vėl įsitaisė priekinėje sėdynėje, norėdamas apsižiūrėti, kur jie yra. Taip, vietovė jam buvo pažįstama. Kai kurie dalykai buvo visai tokie pat, kaip kad jis juos prisiminė, tačiau kai kas buvo ir pasikeitę. Arba, tiksliau pasakius, kol kas dar nebuvo pasikeitę. Tai buvo kažkoks keistas, atvirkščias deja vu pojūtis.

* * *

Direktorius Kalebas suraukė antakius. Jis sėdėjo už vieno stalo galo kambaryje virš priimamojo — ten buvo nugabenti Ana ir Vinsleidas, kai prieš pusvalandį netikėtai pradingo Šolderis ir Adamsonas. Direktorius jautėsi visiškai susipainiojęs.

— Jei jūsų ketinimai išties tokie nekalti, kaip kad jūs tvirtinate, kodėl tuomet du jūsų bendražygiai šitaip paspruko? — paklausė jis. — Iki šiol, deja, nesulaukiau jokio padoraus atsakymo.

— Iš kur aš galiu žinoti nepasiklausęs jų pačių? — atšovė Vinsleidas. — Galbūt jiems pasirodė, kad čia — tikras beprotnamis. Ir aš visai suprantu, kodėl jie galėjo šitaip pagalvoti.

Žilaplaukis žmogus, kurį buvo išsikvietęs Kalebas, kilstelėjo ranką.

— Tuo mes pasirūpinsime, kai tik atvyks Šelmeris, — pareiškė jis ir pažvelgė į Vinsleidą. — Dabar gi verčiau grįžkime prie ankstesniosios temos. Taigi, jūs tvirtinate, kad nesate ničnieko girdėję apie nacius? Jūs nesate Hitlerio šalininkai?.

— Hitlerio? — Vinsleidas išvertė akis, jo veidas išdavė didžiausią suglumimą. — Kokio Hitlerio? Bene turite omeny Adolfą Hitlerį?

— Na taip, žinoma. Kokį gi kitą?

— Tą beprotį? Bet jis juk buvo nužudytas prieš… nė nebežinau, prieš daugybę metų. Tad kodėl gi jis begali dar kam nors rūpėti?

— Ir kokiu būdu mes patys dar galėtume palaikyti su juo ryšius? — įsiterpė Ana Charkiovič.

— Jūs juk esate iš 1940-ųjų, — ištarė Kalebas vien tam, kad dar sykį tuo įsitikintų.

— Taip.

— Ir jūsų laike nebuvo jokio reicho fiurerio?

— Fiurerio? — Vinsleidas suglumęs dirstelėjo į Aną.

— Tikriausiai jie turi omeny Centrinės Europos komisarą, — atsakė Ana — ji labai sėkmingai apsimetė, kad iš paskutiniųjų stengiasi padėti.

— Ak taip, žinoma, — susiprato Vinsleidas. — Jie kalba apie draugą Georgijų Jusenklovovą.

— A, vadinasi, jūs dirbate jam, — lengviau atsikvėpė žilaplaukis linktelėdamas — jam pasirodė, kad pagaliau surado šiaudą, už kurio galės užsikabinti.

— Ne, — atsakė Vinsleidas.

Kažkas atsiduso, stojo nejauki tyla.

— Nagi, paklausykite, — išvargęs prašneko Kalebas. — Pradėkime dar kartą viską iš naujo…

Vienas pasienyje rymantis ir besiklausantis pokalbio mokslininkas ūmai pasisuko ir pasilenkė prie greta stovinčio kaimyno.

— Atvejis absoliučiai beprecedentinis, — sušnibždėjo jis. — Tiesą sakant, tai net teoriškai neturėtų būti įmanoma. Tačiau atrodo, kad mes kažkokiu neįtikėtinu būdu užmezgėme kontaktą su kažkokia visiškai nepažįstama visata. Galbūt tuo ir būtų galima paaiškinti pastaruoju metu ramybės mums neduodančius trukdymus.

* * *

Knakių namai buvo solidus, orus mūrinis pastatas čerpėmis dengtu stogu, palei sienas vijosi gebenės. Jaukiai pasislėpęs už gyvatvorių bei krūmokšnių, namas stovėjo tykiame miškingame rajone apie penkias mylias nuo Vaisebergo. Gustavas Knakė tvirtino, kad namą pastatė dar jo tėvas, dirbęs teologijos bei filosofijos dėstytoju Leipcigo universitete. Atrodė, Knakių šeima buvo giliai suleidusi šaknis į šitą žemę.

Knakė įsivedė juos vidun pro užpakalines duris ir užkūrė židinį svetainėje. Pasak jo, visą likusiąją popietės dalį svečiams teks praleisti vieniems ir įsitaisyti, kaip pageidaują — mat jam pačiam reikėjo grįžti į gamyklą. Grįšiąs tik vakare, drauge su žmona Marga. Jis dar perspėjo juos nekaišioti nosies į lauką, per daug neprikūrenti židinio, kad koks nors smalsuolis nepastebėtų dūmų ir nesuuostų, jog viduje esama įnamių, ir, be abejo, neatsakinėti į telefono skambučius ir niekam neatidaryti durų.

— Kaimynai! — su neviltim balse išeidamas sušuko jis. — Menkučiai jų gyvenimiūkščiai teka taip nuobodžiai, kad jie iš neturėjimo ką veikti kaip sugebėdami kaišioja nosis į svetimus gyvenimus. Laimė, šiame rajone namai stovi pakankamai atokiai vieni nuo kitų, o be to, čia auga daugybė medžių. Ir vis dėlto derėtų pasisaugoti. Kaimynai atsiunčia jums atvirukus Kalėdų proga ir, sutikę jus grįždami iš bažnyčios, maloniai linki labo ryto, tačiau suteik jiems bent pačią menkiausią progą — ir ištisais būriais paleis liežuvius, kad tik jų pavardės sumirgėtų policijos sudarinėjamoje gerų darbų knygoje. Jie grubiai elgiasi su savo tarnais, amžinai ieškodami priekabių — ir keliaklupsčiauja prieš viršininkus. Bijau, kad toks yra pernelyg didelės vokiečių tautos dalies mentalitetas.

Kesidis vienoje spintelių susirado antklodę, nusiavė batus, išsitiesė ant sofos priešais židinį ir užmigo. Feračinis nepažinojo kito tokio ištvermingo žmogaus, kuris prireikus sugebėtų šitaip ilgai apsieiti be miego — ir kuris, kita vertus, atokvėpio metu sugebėtų šitaip daug miegoti. Pats jis jautėsi paniuręs ir neramus.

Feračinis neskubėdamas slankiojo po namą viską jame apžiūrinėdamas. Namas buvo gana kuklus, bet tuo pačiu ir skoningai įrengtas, kažkoks tvirtas ir orus. Holas, iš kurio aukštyn vedė laiptai, buvo apkaltas lentelėmis, ąžuolo bei riešutmedžio baldai buvo tvirti ir masyvūs, svetainės spintelėje tviskėjo krištolas bei stiklo dirbiniai. Bibliotekoje nuo grindų iki pat lubų stūksojo knygų lentynos, stovėjo ir didelis pianinas. Netoli pianino rymojo piupitras su atversta Mocarto sonatos partitūra, čia pat atremtas į kėdę buvo ir smuiko dėklas.

Feračinis išsitraukė iš lentynų vieną kitą knygą ir išsiblaškęs ėmė sklaidyti puslapius. Pjesės ir eilėraščiai — Gėtė, Šileris, Šekspyras… „Didžiųjų kompozitorių gyvenimai”… Menas… istorija… sodininkystė… Feračinis žengė prie kitos lentynos. „Kintamųjų dydžių analitinės funkcijos”… „Įvadas į diferencinę geometriją ir kreivių teorija”… „Dvidešimtojo amžiaus fizika”… Ir toliau

— „Rytų mitologija”, „Minties istorija”…

Feračinis jautėsi vis labiau ir labiau prislėgtas. Šitiek daug pasaulyje buvo sukurta, šitiek atrasta… Gi jis pats, neskaitant mokykloje įgytų žinių, visą gyvenimą mokėsi tiktai žudyti ir naikinti. Meistras galėjo triūsti ištisus mėnesius, panaudodamas per gyvenimą sukauptas žinias, kad sukurtų kažką, ką koks nors kvailys su plaktuku rankoje gali sunaikinti per akimirksnį. Juk tokiu atveju niekas, kas bent kiek vertinga, neturi jokių vilčių išlikti! Ir vis dėlto, kad ir kaip keista, tačiau per šimtmečius miestai ir tautos vis augo, buvo kaupiami tiek mokslo, tiek ir meno darbai, civilizacija plačiai pasklido. Ar tai nereiškė, kad konstruktyvusis, kūrybiškasis žmogaus pradas gerokai pranoksta griovimo instinktą? Žmogus juk nuolatos jaučia nenumaldomą poreikį kurti ir išsaugoti. O griovimo ir naikinimo periodai tebuvo nukrypimas nuo normos.

Bet jeigu viskas tikrai yra taip, tokiu atveju visas tas pasaulis, iš kurio buvo kilęs Feračinis, buvo vienas didžiulis nukrypimas — o drauge su savuoju pasauliu ir pats Feračinis. Jį vėl užplūdo toji nuolat po pat paviršiumi kunkuliuojanti pagieža — jis suvokė, kiek daug yra praradęs dėl savojo pasaulio bei tų, kurie buvo atsakingi už jo suformavimą, kaltės. Dabar gi, atsidūręs akis į akį su vis dar gyvais išmirusio pasaulio likučiais, jis ūmai visiškai ir iki galo suvokė tikrąją prigimtį tos šiurpios jėgos, su kuria ir grūmėsi per visą profesionalią savo karjerą.

Visai netikėtai jis aiškiai suprato savo tikslą — iki šiol tikslas jam dar niekad nebuvo toks akivaizdus. Jam netgi pasirodė, kad visas ligšiolinis jo gyvenimas tebuvo pasirengimas štai šiam akimirksniui. Mintis buvo niūri, ironiška, bet drauge ir sukelianti pasitenkinimą: visos jo žinios, visi tobulai įvaldyti griovimo meno sugebėjimai dabar bus sutelkti į užduotį sunaikinti, tam tikra prasme, tą pasaulį, kuris ir padarė jį naikintoju. Feračinis žinojo, kad sėkmės atveju jis ir liktų to naujojo, dar tik susikursiančio pasaulio dalimi, kad drauge su kitais dalintųsi ateitimi, kad ir kokia ta ateitis bebūtų. Jis tikrai bus nusipelnęs tame naujajame pasaulyje sau vietą.

* * *

Frau Knakė buvo išdidi ir graži moteris, viena iš tų, kurių žavesys, užuot nublankęs, su metais subręsta ir įgauna savitumo. Ji buvo gan apkūni, bet vis dar dailios figūros, varno sparno juodumo plaukais, kuriuose kur ne kur jau ėmė rodytis sidabrinės gijos, jos lūpų linija buvo griežta, o akys — gilios ir protingos.

— Galite likti čia tiek, kiek jums reikės, — pasakė ji Feračiniui ir Kesidžiui, parodydama jiems vieną miegamųjų antrame aukšte. — Lovų skalbiniai išvėdinti, jūs rasite čia ir daugiau drabužių, o anoje spintelėje — skutimosi reikmenis ir dar šį tą, kas gali jums praversti.

Kambaryje stovėjo dvi lovos, ilga kušetė lango nišoje, du nedideli krėslai prie žemo staliuko, drabužių spinta bei komoda su stalčiais. Ant lentynos stovėjo keletas sportinių trofėjų drauge su knygomis bei Didžiojo Karo biplanų modeliais. Ant sienos pakabintoje nuotraukoje buvo įamžinta kelios eilės besijuokiančių jaunuolių, jie mūvėjo trumpas kelnes, ryšėjo kaklaraiščius, vilkėjo mokyklines sportines palaidines.

— Mes turime du sūnus, — paaiškino frau Knakė. — Volfgangas dabar Berlyne, jis studentas, ruošiasi tapti chemiku, kaip ir Gustavas. — Ji liūdnai nusišypsojo ir papurtė galvą pagalvojusi, kaip visa tai dabar beprasmiška. — Antrasis sūnus, Ulrichas, buvo pašauktas į armiją ir dabar yra kažkur drauge su savuoju artileristų batalionu.

— Mums buvo pranešta, kad jis Lenkijoje, — iš tarpdurio atsiliepė Gustavas, sulpsėdamas neprikimštą pypkę. — Tačiau mes žinome, kad jis toli gražu ne ten. — Jis vos pastebimai mirktelėjo. — Praėjusią savaitę gavome iš jo laišką. Jis rašė, kad atsiųs Margai porą batų, tokių pat kaip tetos Hildos. Tačiau, matote, mūsų tetulė Hilda parsivežė suvenyrinių medinių klumpių porą iš Olandijos, kur praleido medaus mėnesį. Taigi, mes spėjame, kad Ulricho batalionas buvo slapta permestas į Vakarus. Toje pusėje bus didelių įvykių, ir netgi labai greitai, paminėsite mano žodį.

Tad kaipgi atsitiko, kad šitie žmonės sutiko priglausti du vyrus, kovojančius prieš tą patį režimą, kurio ginti, netgi savo gyvybės kaina, buvo pašauktas jų sūnus? Vėliau, prie pietų stalo, Kesidis neištvėrė šito nepaklausęs.

— Kodėl gi jūs tai darote? — pasiteiravo jis. — Turėjau omeny — mes čia atsidūrėme gan netikėtoje situacijoje, ir mums tiesiog negali nebūti smalsu.

Gustavas duonos kriaukšliu išdažė savo sriubos likučius.

— Turbūt galima atsakyti šitaip: abu mes tikime šio pasaulio dalykais, siekiančiais kur kas giliau nei spalvos, kuriomis nudažytas žemėlapis, kurie reiškia kur kas daugiau nei vėliavos, himnai bei fanatikų ideologijos. Visa šitai juk laikina ir nežymu, tai sukūrė žmonės, kuriems nerūpi niekas daugiau, kaip vien tik smulkūs kasdieniai reikalai. Tokie dalykai ateina ir praeina, jie užsimiršta. Visata šito nė neprisimins, visa tai jai nerūpi.

Jis dirstelėjo į Margą. Žmona vos pastebimai nusišypsojo ir padrąsindama spūstelėjo jam ranką. Gustavas vėl įsmeigė žvilgsnį į svečius.

— Tačiau juk yra ir kitų, kur kas pastovesnių dalykų… tokių, kurie negali pasikeisti dėl kažkieno užgaidos.

— Ką jūs turite omeny? — paklausė Feračinis.

— Matote, abu mes esame mokslininkai, — kalbėjo Gustavas.

— Aš pats — chemikas. Marga gi anksčiau dėstė antropologiją Leipcigo universitete.

— Aš išėjau iš darbo, nes mums buvo liepta kalti studentams į galvas tas beprotiškas rasines doktrinas, kurios atitiko šiuolaikinės politikos poreikius, — pasakė Marga. — „Nacistų mokslas”! Juk tai gryni nuodai, grūdami į galvas jaunimui. O kaip tik su tuo mes ir esame pasirengę kovoti.

— Tiesa, be jokios abejonės, visiškai nepriklauso nuo kokių nors politinių poreikių, — tęsė Gustavas. — Jokia ideologija negali jos pakeisti ar pritempti prie savo dogmų. Tai, kas yra tiesa, ir pasiliks tiesa, nors ir kiek šio pasaulio galingieji nertųsi iš kailio įrodinėdami, kad yra priešingai. O mokslo tikslas ir yra aptikti tai, kas absoliutu, kas nesikeičia, kas stačiai įaugę į patį Visatos audinį, ko ne tik visiškai negali paveikti bet kokios žmonių aistros, bet kam netgi išvis nerūpi, egzistuojame mes ar ne.

— Jūsų lūpose visa tai skamba it kažkokia religija, — pastebėjo Kesidis.

Gustavas linktelėjo.

— Albertas Einšteinas… be jokios abejonės, juk esate apie jį girdėję? Man pačiam kartą yra tekę jį pamatyti, iš tolo. Taigi, Einšteinas sakė, kad mokslinis tyrinėjimas yra vienintelis dalykas, kurį galima prilyginti religijai. Jeigu religija skelbiasi kalbanti apie universalius, visuotinius dalykus, tad kas gi gali būti absoliutesnio ir universalesnio už dalykus, kuriuos atskleidžia matematika ir fizika? Tačiau sistemos, kurios paprastai vadinamos religijomis — kas gi joms yra svarbiausia? Žmogaus ištariami žodžiai — tam Dievui, su kuriuo jis manosi bendraująs. Kažkieno pasirinkimas ką mylėti. Kokias knygas skaityti. Trivialūs dalykai, apsprendžiantys nebent žmonių elgesį. O visame tame juk nėra nieko absoliutaus ar universalaus! Kas gi, savo pačių manymu, yra žmonės, jei leidžia sau įsivaizduoti, jog Visatai bent kiek rūpi jų maivymasis šiame kosmoso platybėse pasiklydusiame purvo grumstelyje? Tokie dalykai terūpi tik patiems žmonėms. Tačiau jie nenuilsdami patys save įtikinėja, kad menkos jų problemėlės išties yra kosminės reikšmės. — Gustavas kilstelėjo rankas, pabrėždamas savo žodžius. — Ir tai yra žmonės, kurie nė apsisukti nesuspėję čia pat imasi kaltinti mokslininkus arogancija! Nagi, kur tai matyta, klausiu jūsų? Ar esate kada nors girdėję didesnį absurdą?

— Esama tokių žmonijos progreso ir laisvės vystymosi koncepcijų, kurias mes vertiname kur kas labiau nei bet kokią politiką ar ištikimybę kokiai nors tautai, — įsiterpė Marga. — Nedaugelis žmonių valioja suvokti, kur veda šis siaubingas Hitlerio režimas. Ar jūs bent kiek įsivaizduojate mūsų pasaulio ateitį, jeigu naciai nebus sustabdyti?

Feračinis ir Kesidis kramtė nepakeldami galvų ir netardami nė žodžio.

— Hitlerį reikia sustabdyti, — pareiškė Gustavas. — Ir mes padėsime jį sustabdyti visomis mums prieinamomis priemonėmis. Visi kiti dalykai pasitraukia į antrą pianą. O jūsų tikslas, dėl kurio atvykote čia, gali tai paspartinti. Štai dėl ko mes esame jūsų pusėje ta vienintele prasme, kuri dabar išvis turi reikšmę.

Feračinis paklausė:

— Vien iš smalsumo — bet kiek gi buvo jums atskleista apie mūsų tikslą? Ką jūs žinote apie tai, ko mes čia atvykome?

— Nedaug, — atsakė Gustavas. — Mūsų darbas — tiesiog padėti jums šešiems patekti į gamyklą.

— Mūsų? — perklausė Kesidis. — Turite omeny save ir Margą?

— Yra ir dar vienas žmogus, vardu Erichas, — atsakė Gustavas. — Jis tikrai patikimas. Bet, šiaip ar taip, kas gi dar?.. Kadangi nesu gavęs daugiau jokių instrukcijų, taigi, manau, kad atsidūrę gamyklos teritorijoje jūs jau patys žinosite ką daryti. O jeigu jums ir toliau reikės kokios nors pagalbos — tikiuosi, patys jos ir paprašysite.

Feračinis linktelėjo.

— Gerai, man regis, viskas kaip tik taip ir turėtų būti. Taip visa ir paliksime.

Gustavo akys žybtelėjo, valandėlę jis vartaliojo tarp pirštų savo šakutę.

— Ir vis dėlto… Į visa tai yra įsivėlęs senas mano bičiulis profesorius Lindemanas, taigi, manau, nereikia būti dideliu dedukcijos specialistu, kad įspėtum, jog esate iš Anglijos. Tačiau kiek galiu spręsti, jūsų akcentas anaiptol ne angliškas… užvis labiausiai tikėtina, kad esate amerikiečiai. — Jis skubiai kilstelėjo ranką, kol dar nė vienas jų nespėjo prasižioti. — Oi ne, prašau, nieko nesakykite. Man išties kur kas geriau nieko nežinoti. Tačiau žmogui juk baisiai sunku atsispirti pagundai pasirodyti kitiems, kad esi ne visiškas kvaiša, tiesa?

Sulankstęs jis padėjo servetėlę ant stalo ir dirstelėjo į laikrodį, stovintį ant lentynėlės virš židinio.

— Jau beveik laikas — tuojau iš Londono bus transliuojamos BBC žinios, — pasakė jis. — Žinoma, klausytis jų griežčiausiai draudžiama, tačiau, sugretinę jų propagandą su saviške, mes paprastai sugebame visai neblogai išsiaiškinti, kas iš tikrųjų vyksta… ar bent jau patys taip manome. Panašu, kad rusai ir suomiai jau bet kurią dieną gali paskelbti paliaubas. Reikia pripažinti, suomiai išties didvyriškai kovėsi, tačiau jėgos juk tokios nelygios, kad dėl šio karo baigties ir negalėjo būti jokių abejonių.

Jis pakilo nuo stalo.

— Be to — na… bijau, kad mes neturime nei džiazo, nei svingo, tačiau bibliotekoje rasite visą kolekciją klasikinės muzikos įrašų. Beje, gal jums patiktų pasiklausyti ir gyvos muzikos? Mudu su Marga grojame duetus pianinu ir smuiku — iš tiesų grojame neblogai, nors aš pats jums tai ir sakau. Ar žinote, kad Rainhardas Heidrichas yra laikomas tikru smuiko virtuozu? Jis mėgaujasi neišpasakytu populiarumu nacių vadų damų tarpe, nes niekada neatsisako pagroti kviestinių pietų metu. Girdėjau kalbant, kad muzikos grožis jam neretai net ašarą išspaudžia. Nagi, ar galite įsivaizduoti raudantį tokį žmogų kaip jis? Regis, visas šis reiškinys bus sumetęs krūvon keisčiausią derinį iškrypusių asmenybių.

Praslinko dvi visiško neveiklumo dienos. Gustavas pranešė taip ir neišgirdęs jokių naujienų apie kitus keturis bendražygius. Be to, vietinio laikraščio skelbimų skyrelyje nepasirodė jokių užuominų apie du krovinius su įranga, kurie turėjo būti jau pakeliui į čia.

38 skyrius

Jaunesnysis Kurtas Šolderis paskubomis apsidairė, įsitikino, kad netoliese nėra nė gyvos dvasios, ir mikliai atrakino lazerių optinio kalibravimo kambario duris. Viduje buvo tamsu nors į akį durk. Blausioje violetinėje šviesoje ant sunkaus plieninio optinio stalo viršaus neaiškiai matėsi vaiduokliški veidrodžių, linzių, stovų bei kitos įrangos kontūrai. Jaunesnysis Šolderis išsitraukė žibintuvėlį, nukreipė jo spindulį į juodut juodutėlę tamsą pastalėje ir laikė jį nejudėdamas, kol vyresnysis Šolderis bei pulkininkas Adamsonas atitraukė dėžes bei kartono lakštus, kad pakaktų vietos patiems.

— Aš vis dar nesuprantu, kas čia dedasi, tačiau jums, regis, pavyko pasinaudoti mano dvejonėmis, — sukuždėjo jaunesnysis Šolderis, kai dvejetas atvykėlių sulindo pastalėn. Jis padėjo juodviem užsibarikaduoti dėžėmis. — Tupėkite čia ir, tikiuosi, viskas bus gerai. Aš grįšiu, kai tik pasibaigs patikrinimas. Manau, tai netruks ilgiau kaip valandą.

Jo žingsniai paskubomis nušlepsėjo atgal prie durų. Durys užsidarė, iš išorės sklidusi šviesa išnyko, ir jie išgirdo, kaip spynoje pasisuko raktas.

Šolderis ir Adamsonas valandėlę dar bruzdėjo, stengdamiesi patogiau įsitaisyti, paskui visai nurimo. Galų gale Adamsonas sumurmėjo:

— Netelpa galvoje, kodėl jie niekaip neįstengia suprasti iš kur mes atsiradome. Turiu omeny — vietiniai darbuotojai juk žino, kaip veikia visas šis įtaisas, tiesa? Jie turėtų žinoti ir apie visas tas beprotiškai išsišakojančias visatas, ir kam skirta toji mašina, iš kurios mes ką tik išlindome.

— Ne visai taip, — sukuždėjo Šolderis. — Taip, aš žinojau viso šio reikalo fizikinę pusę — norėjau pasakyti, tada, kai aš buvau jis — tačiau visiškai nenutuokiau, kam panaudojamos čionai sukonstruotos sistemos. Mums buvo tvirtinama, kad antrasis kanalo galas veda į tyrinėjimų bazę negyvenamoje erdvėje, o ta bazė naudojama tiktai priežastingumo ryšių tyrinėjimo eksperimentams. Aš ilgą laiką taip ir nežinojau, kas čia iš tiesų vyksta — iki pat tol, kol buvau pasiųstas į 1941-ųjų Vokietiją ir priverstas bendradarbiauti Hitlerio bombos programoje. Tačiau, žinoma, tuo metu jau buvo šaukštai popiet. Niekaip nepasakytum, kad mus dosniai aprūpindavo atgaliniais bilietais… Vėliau, kai Hitleris sunaikino nacių sugrįžimo vartus, aš, tiesą sakant, likau įkliuvęs į spąstus.

— Vadinasi, čionai tik keletas išrinktųjų težino tikrąjį šios įmonės veiklos tikslą?

— Būtent. O visi likusieji mokslininkai netgi tikėjo esą privilegijuoti, manė, kad jiems yra atskleista superslapta informacija. Matai, plačiajai visuomenei išvis buvo pranešta tik tiek, kad įvyko lūžis fizikoje ir tapo įmanoma akimirksniu pergabenti materiją itin dideliais atstumais. O mokslininkai išties stropiai saugojo paslaptį. Nė vienas jų nenorėjo būti išspirtas iš darbo — juk tai buvo, ko gero, pats įdomiausias projektas, koks tik gali pasitaikyti žmogaus gyvenime.

— Bet nejaugi niekam nešovė į galvą pasidomėti, kurgi keliauja tos bombos? Tu sakei, kad pats su jomis ir dirbai. Negi tau niekad nekilo jokių klausimų?

— Bombos būdavo galutinai surenkamos antrajame gale, nacistinėje Vokietijoje. Mes žinojome, kad mašina persiunčiami radioaktyvūs sprogmenys, tačiau manėme, kad jie skirti inžineriniams darbams antrajame gale — pavyzdžiui, kalnakasyboje ir panašiai. Tai buvo visiškai įtikėtina.

Kurį laiką viešpatavo tyla — Adamsonas permąstė visa, ką išgirdęs.

— O kaipgi toji elitinė grupė? — pagaliau paklausė jis. — Tie, kurie žinojo visą tiesą? Kodėl gi jie bendradarbiavo? Kokios, jų manymu, naudos jie galėjo iš viso to išpešti?

— Tikrai nežinau, — atsakė Šolderis. — Argi įmanoma iki galo perprasti žmogaus paskatas ir motyvus? Galbūt jie siekė galios? Prestižo? Tikriausiai jie tikėjosi tapsią vyriausiaisiais nacių utopijos techniniais žyniais.

— Ar jau turi sumetęs kokį nors planą, ką darysime toliau? — po valandėlės paklausė Adamsonas.

— Dar ne… Jeigu pavyktų gauti tinkamos pagalbos, tikriausiai užimtume kontrolės patalpas, manau, jeigu prireiktų, netgi atstatę šautuvus į personalą, ir priverstume juos išsiųsti mus atgal ten, iš kur atvykome. O paskui? Kas žino?

— Pasakyti, atrodo, kur kas lengviau nei padaryti.

— Turi geresnį sumanymą?

Tyla.

— Ne… Ko gero, ne.

— Visų pirma mums reiktų pamėginti susirasti Klodą ir Aną. Visiškai neįsivaizduoju, kas jiems galėjo atsitikti.

— Aš visai praradau laiko pojūtį, — ištarė Adamsonas. — Kiek jau laiko praėjo nuo tada, kai mes išlindome iš tos mašinos?

Šolderis atidengė švytintį savo laikrodžio ciferblatą.

— Maždaug trys ketvirčiai valandos, — atsakė.

* * *

Feračinis ir Kesidis jau mažne savaitę buvo praleidę Knakių namuose, priverstinis nieko neveikimas jau gerokai ištampė jiems nervus. Tiesa, porą dienų juodu praleido žvalgydami fabriko išsidėstymą, darydami brėžinius ir šį tą užsirašinėdami, tokiu būdu patikrindami ir atnaujindami turimą informaciją. O paskui vieną vakarą Gustavas Knakė kažkur išvyko. Jis grįžo vėlai ir pranešė, kad pagaliau atvyko „Druidas” ir „Saksonas” — o tai reiškė, kad Edas Peinas ir Floidas Lemsonas sėkmingai prisistatė į vietą. Knakė pasiėmė juos iš vienos savo „pašto dėžučių” ir įkurdino maždaug už mylios esančios apleistos fermos daržinėje. Anksčiau toji ferma priklausė žydų šeimai, bet dabar jie jau buvo prievarta iškeldinti kažkur į rytus, o ferma laukė naujų savininkų, kurių ariška kilmė niekam nekeltų abejonių.

Tą naktį Gustavas aprūpino savo svečius pora sunkių apsiaustų, šalikų bei skrybėlių ir nusivedė juos miško takeliais pasisveikinti su naujaisiais atvykėliais. Jie nešėsi konjako butelį bei Margos sukrautą provizijos krepšį. Peinas ir Lemsonas šiltai ir jaukiai įsikūrė šieno prikrautoje daržinės stoginėje. Juodu buvo išvargę ir alkani, bet puikiausios formos. Iš Anglijos juodu nukeliavo į Švediją, o iš ten įplaukė į Dancigo uostą kaip švedų pakrantės krovinvežio įgulos nariai. Buvo suplanuota, kad jie apsimes dviem oficialiais Raudonojo Kryžiaus atstovais ir tokiu būdu pateks į Vokietiją. Tačiau Poznanėje įvyko incidentas, po kurio įtarus geležinkelio policijos inspektorius bei pernelyg uolus sargybinis liko gulėti vagono tualete nusuktais sprandais. Peinui ir Lemsonui teko iššokti iš traukinio, o paskui improvizuoti, kad įveiktų likusį atstumą.

Kitą dieną laikraštyje, kurį nuolat peržiūrinėdavo Feračinis ir Kesidis, pasirodė skelbimas. Jame buvo rašoma, esą, kažkas nori parduoti dvidešimt tris metrus medžiagos už septynias markes. Teksto skaičiai reiškė nelyginius šešiaženklės žemėlapio nuorodos kombinacijos skaitmenis. Tą pačią dieną pasirodė skelbimas ir kitame laikraštyje, kurį skaitydavo Gustavas — čia buvo išspausdinti lyginiai tos pačios kombinacijos skaitmenys. Pažvelgus į žemėlapį paaiškėjo, kad skaičiais nurodytas taškas yra maždaug už aštuonių mylių miškingame rajone, vienintelis akvaizdus ženklas ten buvo per upokšnį permestas lieptas. Feračinis ir Kesidis drauge su Gustavu privažiavo keliu netoli tos vietos, o paskui nusigavo iki tiltelio. Netoliese buvo suversta krūmokšnių bei nugenėtų medžių šakų krūva, likusi čia po to, kai buvo išgabenti nukirsti medžiai. Po šia krūva ir buvo paslėptas vienas atgabentų iš Anglijos siuntinių su įranga.

Tą pačią naktį jie grįžo atgal ir nusigabeno automobilį prie pat liepto. Teko suvažinėti bent kelis kartus, kol pergabeno visą įrangą į daržinę. Išvydęs specialius kostiumus su kvėpavimo įranga, Gustavas gerokai susidomėjo.

— Kažką panašaus mes kuriame gamyklos laboratorijoje, kur aš dirbu, — pasakė jis. — Kontraktas su laivynu, suprantate — deguonies cirkuliacijos sistemos, skirtos darbams po vandeniu. Mes buvome visiškai įsitikinę, kad šioje srityje esame gerokai jus pralenkę!

— Kaip keista, — pasakė Kesidis, kai jie krovė ryšulius į bagažinę ir ant galinės sėdynės. — Štai iš kažkur atsiranda visas šis bagažas — o mes, ko gero, niekad ir nesužinosime nei kas, nei kaip jį čia pristatė. Pasirodo, vis dar esama daugybės narsių žmonių.

— Taip, tikrai. — Kurį laiką Feračinis dirbo tylėdamas, o paskui susimąstęs ištarė: — Aš šit svarstau, kas gi ištiko antrąjį krovinį.

* * *

Tuo tarpu kabinete, kur jaunasis Šolderis dirbo drauge su Edžiu, visiškai suglumęs Edis atsilošė kėdėje purtydamas galvą ir pažvelgė į savo sekcijos vadovą T’ung-Seną.

— Dabar patys suprantate, kodėl norėjau, kad šito imtumėtės judu su Džonu, — pasakė Edis. — Žinau, visa tai skamba kaip tikra beprotybė, tačiau užginčyti neįmanoma — šitas žmogus tikrai yra Kurtas. To negaliu paneigti, kad ir kaip norėdamas. O jeigu pripažįstame tai — tada nebelieka pagrindo abejoti ir visa neįtikėtina jų istorija.

— Taip, tai tiesa, — patvirtino jaunasis Kurtas. — Jis paminėjo keletą tokių dalykų… atsakė į kai kuriuos mano klausimus… Niekas kitas negalėjo to žinoti.

T’ung-Senas kilstelėjo rankas ir pirštais pasimasažavo akis.

— Slapta teroro ir tironijos grupuotė sumano užimti valdžią šimto metų senumo pasaulyje ir tokiu būdu ketina sukurti rojų mūsų beišmirštančiam elitui? O Viešpatie… Na, nežinau…

Džonas Halmanas, aršiausias Seno oponentas plazmonų tyrinėjimuose, žvelgė į Šolderį drauge ir stebėdamasis, ir abejodamas.

— Taigi, kaip manote, kas gi yra už visa tai atsakingas? — paklausė jis. — Ar daug žmonių čionai žino, kam iš tiesų yra skirti „Vargonai”?

— Kalebas ir Žiustino, — atsakė Šolderis. — Dar — Miskoropitis, Kreigas, Kvinsis, Bonorinskis… ir kiti į juos panašūs — visi, kurie sėdi šeštajame aukšte, žinoma, ir dar aukščiau. Apytiksliai, sakyčiau — na… nuo penkių iki dešimties procentų visų darbuotojų.

— O kaip Žuanseresas ir Saugumo tarnybos žmonės?

Šolderis papurtė galvą.

— Jie tiesiog dirba savo darbą.

— Bet kaipgi tokio masto paslaptis galėjo būti išlaikyta šitaip ilgai? — paprieštaravo Halmanas. — Negi jūs tvirtinate, kad visi kiti čionai dirbantys žmonės — na, pavyzdžiui, mes — galėjo būti šitiek laiko mulkinami? Neatrodo, kad tai būtų įmanoma.

— Matyt, jūs neįvertinate už viso šito slypinčių asmenų, — atsakė Šolderis. — Tiesa, jų tik saujelė, tačiau jie vis dar labai įtakingi. Tačiau dabar dar ne laikas atskleisti jums visą istoriją.

Halmanas pažvelgė į T’ung-Seną. Senas bejėgiškai skėstelėjo rankomis, papurtė galvą ir nieko neatsakė. Galų gale prašneko Edis.

— Visa, kas tiesa ir kas netiesa, atsisijos vėliau. Dabar gi mums svarbu kas kita, o būtent: ką darysime?

Iniciatyvos ėmėsi Šolderis.

— Į tai reikia atkreipti TT dėmesį, tegul atlieka visapusišką tyrimą, — pasiūlė jis. — O jeigu vietinė valdžia nenorės bendradarbiauti, tokiu atveju TT teks išsikviesti JTGP būrį ir priversti ją paklusti.

— Nagi, luktelėkit valandėlę… — buvo bepradedąs Halmanas.

— Tai — vienintelė išeitis, — primygtinai pabrėžė Šolderis.

— O kaipgi Brazilijos vyriausybė? Ar jie irgi yra į tai įsivėlę? — paklausė Edis.

— Be abejo, apie „Vargonų” egzistavimą jie žino. Tačiau jie tiki ta pasaka apie keliones laiku bei priežastingumo ryšių tyrimo stotį. Taigi, jie ir laiko visa tai paslaptyje.

— Palaukite, gal kas nors teiktųsi mane apšviesti? — įsiterpė pulkininkas Adamsonas, jis atrodė visiškai sutrikęs. — TT? JTGP? Apie ką gi jūs kalbate?

Šolderis ėmė jam aiškinti:

— Tame pasaulyje, kuriame esame dabar, nuo pat 1918-ųjų, kai daugiau nei prieš šimtmetį baigėsi Didysis karas, nebuvo jokių kitų globalinio masto konfliktų. Jau prieš daugelį metų didžiųjų valstybių vyriausybės išvis atsisakė armijos paslaugų, ir nuo to laiko paprastai konkuruodavo kitais metodais ir kur kas palankesnėmis sveikatai rungtyniavimo priemonėmis.

Tačiau tai šen, tai ten retsykiais vis įsižiebia kokie nors vietinės reikšmės kivirčai, kartais susidaro situacijos, kuriose neišvengiamas tvirtos rankos įsikišimas. Tiesa, tokio dalyko, kaip pasaulinė vyriausybė, nėra, tačiau visos tautos priklauso Tautų Tarybai, kuri veikia kaip tam tikras teismas, sprendžiant įvairiausius tarptautinius nesutarimus — panašiai kaip ir tau pažįstama Jungtinių Tautų organizacija, tik tiek, kad šitos Tarybos darbas yra veiksmingas. O be to, visos tautos bendrai išlaiko pasaulinę organizaciją, žinomą Jungtinių Tarptautinių Ginkluotųjų Pajėgų vardu. Ši organizacija atstoja TT pakankamai aštrius dantis.

Adamsonas linktelėjo.

— Gerai, — pasakė jis Halmanui. — Matau, jūs čionai turite priemonių susidoroti su situacija. Aš gi, tiesą sakant, visiškai nepageidauju į tai įsivelti. Juk šįryt aš paprasčiausiai išėjau iš namų į darbą, ketindamas praleisti ten paprastų paprasčiausią dieną. Čionai gi jūsų šimtmetis, ne mano. Ar negalėtumėte surinkti grupelės žmonių, kurie perimtų tą mašiną savo žinion tiktai trumpam, kad pakaktų laiko parsiųsti mus atgal ten, iš kur atvykome? O paskui jau galėtumėte galvoti, kaip uždaryti šitą įmonę, tiek laiko, kiek tik jums prireiks.

Netikėdamas savo ausimis Halmanas įsistebeilijo į jį.

— Parsiųsti jus atgal? Bene juokaujate? Ar manote, kad galite taip imti ir apsireikšti iš niekur su šitokia istorija — o paskui paprasčiausiai išnykti, tarsi nieko nė nebūtų įvykę? Kas žino, kokią košę jūs čia galėjote užvirti?

— Ką jūs turite omeny? Kokią dar košę? — ėmė protestuoti Adamsonas, visiškai nuoširdžiai jau kone puldamas į paniką. — Paklausykite, juk tai prakeiktoji jūsų mašina, ji pati atsibogino mus čionai. Mes…

— Jūs įsibrovėte į mūsų liniją, — atšovė Halmanas.

Šolderis kilstelėjo ranką ir taikiai linktelėjo.

— Jeigu mums reikia likti čia, kol viskas bus išspręsta — tegul taip ir bus, — sutiko jis. — Tačiau tai, be abejo, kiek užtruks. O tuo tarpu kažkur čia yra dar du mūsų žmonės. Aš noriu surasti juos ir ištraukti iš tos padėties, kurioje jie atsidūrė, kad ir kokia ji bebūtų. O paskui jau bus galima imtis ir viso kito.

Halmanas giliai įkvėpė, tarsi tokiu būdu stengdamasis sutelkti kantrybę, o paskui staigiai iškvėpė.

— Nagi, visų pirma reikia padaryti štai ką: perduoti visa tai į Saugumo tarnybos rankas, — pareiškė jis. — Man tikrai neatrodo, kad tai galėtų būti mūsų reikalas.

— Per daug neskubėk, Džonai, — perspėjo jį Senas. — Jeigu viskas, ką jie papasakojo, yra tiesa, tuomet pasikliauti Saugumo tarnyba gali būti klaida. Jie juk tiesiogiai atsakingi ne itin patikimai vadovybei.

Halmanas, regis, gerokai suirzo, tačiau tokios logikos nebuvo kaip nuginčyti.

— Ką gi tuomet darysime? — paklausė jis.

— Siūlau kreiptis į daktarą Pfancerį, — pareiškė Senas ir dirstelėjo į Šolderį. — Ar jis patikimas?

— Kiek žinau, taip, — atsakė Šolderis.

Halmanas abejojo. Viena vertus, jis buvo mokslininkas, kuriam pati mintis apie galimybę įsivelti į politiką atrodė pasibjaurėtina, iš kitos pusės, jis buvo tikras mokslininkas, taigi, smalsus. Visa ši istorija atrodė pernelyg intriguojanti, kad galėtum lyg niekur nieko užkrauti ją kažkam kitam ir sėkmingai pamiršti.

Halmanui nespėjus ko nors pasakyti, atsiliepė jaunesnysis Šolderis, kuris iki šiol atsainia veido išraiška sėdėjo atsilošęs kėdėje tylėdamas. Jis pažvelgė į savo antrininką ir paklausė:

— Tiesiog iš smalsumo norėčiau kai ką sužinoti. Ar žodis „Protėjas” ką nors reiškia kuriam nors iš jūsų?

— Taip, — atsakė Šolderis. — Tai kodinis pavadinimas misijos, kuri buvo išsiųsta iš 1975-ųjų į 1939-uosius. O ką?

— A, tada viskas aišku, — pasakė jaunesnysis Šolderis. — Dar prieš paskelbiant aliarmą aš kalbėjausi su vaikinais, kurie praėjusią naktį budėjo Transfero Kontrolės skyriuje. Atrodo, paryčiais įvyko kažkoks keistas prasiskverbimas į spindulį. Anksčiau niekas nebuvo patyręs nieko panašaus. O prieš pat vidudienį tai vėl pasikartojo. Labiausiai visus suglumino tai, kad, suvedus prasiskverbimo įrašą į kompiuterį ir išanalizavus raštą, paaiškėjo, kad pranešimas užkoduotas standartine Morzės abėcėle. Iššifravome žodį „Protėjas”.

— Taip, tai buvome mes, — patvirtino Šolderis.

— Aš nelabai suprantu, apie ką kalbate, — įsiterpė Senas.

Šolderis jam paaiškino:

— Kai mums pavyko išgauti dalinį rezonansą, mes bandėme pasiųsti žinią, kaip manėme, į 1975-uosius… — ūmai jo balsas nutrūko ir jis kažko sutriko. — Palauk, kaip sakei, kada tai įvyko? Šįryt? Nieko nesuprantu.

— Paskutinįsyk tai atsitiko maždaug prieš tris valandas. O pirmasis kartas buvo… man regis, pasak jų, dar keturiomis valandomis anksčiau, — atsakė jaunesnysis Šolderis.

Šolderis atsigręžė į Adamsoną visiškai suglumęs.

— Bet juk tą signalą mes pasiuntėme sausio pabaigoje, tiesa, Kitai? O ankstesnįjį siuntėme dar gruodį… jei norite tiksliai — per pačias Kūčias. Aš ne… — staiga jo akys išsiplėtė — jam smogte smogė suvokimas, kas gi iš tiesų įvyko.

— Na, žinoma! — sukuždėjo jis. Tik išlipus iš mašinos juos užgriuvo tiek įvykių, kad iki šiol nebuvo kada nė pamąstyti. Tokia galimybė netgi nebuvo atėjusi Šolderiui į galvą. — O Viešpatie Dieve…

— Kas atsitiko, Kurtai? — paklausė Adamsonas.

Šolderis nužingsniavo link dviejų stalų.

— Atsiprašau, aš tik valandėlę.

Edis atsitraukė, o Šolderis tuo tarpu įjungė vieną video terminalų.

— Einšteinas — jis dirbo drauge su mumis — nustatė, kad, persikėlus į ateitį, laikas ten slenka kur kas lėčiau. Jis išvedė ketvirtojo laipsnio lygtį, tiesiogiai priklausančią nuo laiko, kuriuo persikeliama į ateitį, atkarpos. — Šolderis ėmė barškinti kompiuterio klavišus, įvesdamas matematinius apskaičiavimus tiesiog į ekraną. — Kitai, ar tu prisimeni? Mes numatėme, kad ten, kur atvyksime, laikas slinks lėčiau faktoriumi penki kablelis septyni.

— Taip, — pritarė Adamsonas.

Ekrane sušvito rezultatas, ir Šolderis valandėlę netekęs amo dėbsojo į jį. Galų gale sunkiai nurijo seiles ir pasakė:

— Mes tikėjomės atsidursią 1975-uosiuose, tai yra, vos per trisdešimt penkerius metus ateityje. Tačiau iš tikrųjų mes juk nukeliavome į ateitį netgi aštuoniasdešimt penkerius metus! Vadinasi, pagal tą patį ketvirtojo laipsnio dėsnį laikas čionai slenka lėčiau ne penkis kablelis septyni, o du šimtus kartų!

Adamsonas tik žioptelėjo, išsyk nepajėgdamas suvokti, ką visa tai reiškia.

— Šiame pasaulyje mes praleidome maždaug dvi valandas, — tęsė Šolderis. — O tai reiškia, kad aname laike nuo mūsų išvykimo iš Niujorko praėjo jau šešiolika dienų! Dabar ten jau kovo vidurys. Bijau, Kitai, kad tavo žmona jau gerokai susirūpinusi.

Šolderis lėtai pats sau linktelėjo — jam ūmai paaiškėjo ir daugybė kitų dalykų. Tik dabar jis suprato, kodėl persikeliant į Vokietiją ir atgal toks svarbus buvo laiko sinchronizavimas: kiekviena minutė, sugaišta 2025-aisiais, reiškė daugiau nei tris valandas, prarastas 1940-aisiais. Tad nieko nuostabaus, kad planavimas bei dauguma susitikimų ir pasitarimų buvo rengiama Vokietijoje, o ne Brazilijoje. Tačiau anaiptol ne tai dabar buvo svarbiausia.

Šolderis pažvelgė į Halmaną, jo akys dabar buvo nepaprastai rimtos.

— Mes nebegalime kvailioti ir žaisti su TT, — pasakė jis. — Nebėra kada. Nejaugi vis dar nesupranti, ką visa tai reiškia? Tame pasaulyje, iš kurio mes atvykome, laikas bėga du šimtus kartų greičiau! Per kiekvienas dvi dienas, kurias praleisime čia plepėdami, ten praeis ištisi metai! Ištisi metai tame pasaulyje, kur civilizacija buvo šluote nušluota, kur ištisos tautos buvo išnaikintos taip barbariškai, kad jūsiškiai, sėdintys čia, jaukiame savo pasaulyje, nepajėgia nė įsivaizduoti! Tačiau juk kaip tik jūs, jūsų pasaulis ir išleido iš butelio tą beprotybės džiną. Tūkstantis devyni šimtai keturiasdešimt antriesiems skirtos bombos gaminamos juk čia ir dabar! Ar galite tai įsivaizduoti, daktare Halmanai? Ar galite įsivaizduoti šimto metų senumo pasaulyje laisvai sau vaikštinėjantį beprotį, apsikarsčiusį branduolinėmis bombomis? O juk ne ką kita jūs ir padarėte! O dabar būkite malonus ir dar kartą pakartokite, kad mes viską perduosime Saugumo tarnybai ir kantriai lauksime, kol kas nors teiksis pasikalbėti su TT.

Po Šolderio protrūkio stojo įtempta tyla. Galų gale Halmanas trumpai linktelėjo.

— Eime, pasišnekėsime su Pfanceriu.

39 skyrius

Naujiena, kad ryšys nutrūko tuojau po to, kai Vinsleidas, Ana ir Šolderis drauge su amerikiečiu pulkininku pradingo Sarginės mašinoje, be abejo, sukėlė nemažą Čerčilio grupės susirūpinimą Anglijoje. O kai praslinkus dviem savaitėms iš jų taip ir nebuvo gauta jokios žinios, susirūpinimas virto tikru siaubu.

Kadangi „Ampersando” grupės žygio rezultatas toli gražu nebuvo garantuotas, tad Vakarų atominės bombos, kuri turėjo būti atsvara nacių grėsmei, kūrimas akimoju tapo ypatingai svarbus. Dauguma Amerikos specialistų visas jėgas skyrė kruopščiai analizei nustatyti, kas gi atsitiko sugrįžimo vartams, taigi atomo branduolio tyrinėjimų centras kuriam laikui persikėlė į Didžiąją Britaniją. Pagrindiniai Britanijoje vykdomos programos centrai buvo Londono universitetas, kur, oro pajėgų ministerijos remiamas, profesorius Tomsonas Imperijos koledže eksperimentavo su lėtaisiais bei greitaisiais neutronais, taip pat Liverpulio universitetas, kur darbams vadovavo neutronų atradėjas Džeimsas Čedvikas, bei Birmingemo universitetas.

Birmingeme Lindemanas supažindino Gordoną Selbį su urano skilimą tyrinėjančia grupe, kuriai vadovavo profesorius Rudolfas Pejerlsas bei daktaras Otas Frišas — tas pats Otas Frišas, kuris 1938-ųjų gruodį iš Švedijos į Kopenhagą atgabeno žinią apie Berlyne atliktą Hano-Štrasmano eksperimentą. Kai prasidėjo karas, jis kaip tik viešėjo Anglijoje — ir nusprendė čia ir pasilikti. Šis bendradarbiavimas netrukus atnešė bent jau vieną rezultatą — Birmingemo grupė išsiaiškino, kad kritinė urano 235 masė (tai yra, mažiausias kiekis, reikalingas veiksmingai bombai sukurti) turėjo būti matuojama ne tonomis, kaip kad buvo manoma anksčiau, tiktai svarais. O tai visiškai pakeitė požiūrį į tikimybę iš tiesų sukurti atominę bombą. Atsakydama į Pejerlso bei Frišo straipsnį, o taip pat Lindemano kategoriškai mygiama vyriausybė įkūrė grupę, kuri vėliau tapo žinoma Modo komiteto vardu — ši grupė turėjo vadovauti branduolio tyrinėjimo darbams. Nustebusiems britų tyrinėtojams Lindemanas paaiškino, kad Selbį jis laikinai parsikvietė iš Amerikos pasidalyti drauge su amerikiečiais nuveikto darbo patirtimi.

— Išgirdę, ką jie ten daro, jūs gerokai nustebsite, — pareiškė jiems Lindemanas. — Kai kurie žmonės ten stačiai gerokai pralenkė savąjį laiką! — Bent jau pastarasis sakinys buvo šventa teisybė.

Tuo tarpu rusų-suomių karas, kuris „Protėjo” pasaulyje tęsėsi iki pat birželio, netikėtai pasibaigė „anksčiau laiko”, tuo gerokai priblokšdamas numatytos Norvegijos kampanijos sumanytojus. Matyt, šiame pasaulyje pasirašytas Stalino-Hitlerio paktas atrišo Rusijai rankas, ir ši galėjo pasiųsti į Suomiją kur kas skaitlingesnę armiją, kas gerokai paspartino karo baigmę. Tokiu būdu buvo prarastas svarbiausiasis pretekstas įsiveržti į Skandinaviją. Tačiau Čerčilį ne taip lengva buvo sulaikyti, jis vis vien spaudė priimti sprendimą išsilaipinti Norvegijoje.

— Tegu velniai griebia tuos suomius ir visus jų reikalus! — užriaumojo jis artimiausiojo Karo kabineto susirinkimo metu. Pirmuosius laivus prifarširuosime minų — ir pulsime, kai tiktai vokiečiai sureaguos. O net jei vokiečiai ir nesureaguos, tuomet tegriebia velniai ir juos. Mes vis vien išsilaipinsime!

Be jokios abejonės, tikrąją tokio atkaklumo priežastį jis nutylėjo — iš tiesų tokiu būdu jis ketino užkirsti kelią gegužės mėnesį laukiamam nacių įsiveržimui. Čerčiliui pavyko įtikinti Karo kabinetą, ir buvo sudarytas planas, pagal kurį jungtinės angių ir prancūzų pajėgos turėjo išplaukti balandžio mėnesio pradžioje.

Tačiau Čerčilis ir jo patarėjai nežinojo vieno dalyko, o būtent: po incidento su „Kosaku” admirolas Rioderis ėmė primygtinai įkalbinėti Hitlerį atkelti vokiečių įsiveržimo datą kiek įmanoma ankstesniam laikui. Ir Hitleris sutiko su šiuo pasiūlymu, mat pasirašius paktą su Stalinu laisva liko nemaža Vokietijos kariuomenės dalis. Taigi, galų gale buvo nutarta, kad vokiečių pajėgos irgi išplauks balandžio mėnesio pradžioje.

* * *

Didžiuliame kabinete už aukštų dvivėrių durų viršutiniame Abvero štabo aukšte admirolas Vilhelmas Kanaris, Vokietijos karinės žvalgybos vadas, įdėmiai studijavo dokumentus, kuriuos pulkininkas Pikenbrokas buvo padėjęs jam ant stalo. Kanario asistentas pulkininkas Osteris žvelgė į juos stovėdamas greta savo šefo kėdės, o pulkininkas leitenantas Biokelis pagarbiai stovėjo per kelis žingsnius jiems už nugarų.

— Taigi, nėra jokių akivaizdžių įrodymų, kad jie jau iš tiesų prasismelkė į Vokietiją, — padarė išvadą Kanaris.

— Nėra, — sutiko Pikenbrokas. — Ta fotografija, kurioje buvo užfiksuotas jų trejetas, vasario aštuonioliktąją išeinantis iš Britanijos Admiraliteto pastato, ir yra paskutinė tiksli mūsų informacija. Jeigu tas idiotas Niujorke nebūtų ėmęs rodyti kvailos, su jokiais nuostatais nesuderinamos iniciatyvos ir nebūtų įkliuvęs, mes dabar galbūt žinotume daugiau.

Osteris suniurzgė:

— Praėjusį birželį jie praėjo apmokymus Niujorke. Paskui, spalio mėnesį — atsisveikinimo ceremonija ar kas kita, kad ir kas tai buvo, Baltuosiuose Rūmuose. Paskui, vasarį — jau Londonas… Be jokios abejonės, jie vis artėja.

— Būtent, — pritarė Pikenbrokas. Jis parodė dar keletą popierių bei iškarpų. — Dabar gi vis nesiliauju galvojęs, ar tuos kitus dalykus tikrai galima laikyti vien sutapimais. Samneris Velsas, Jungtinių Valstijų valstybės sekretoriaus pavaduotojas, kovo pradžioje apsilanko Berlyne ir Romoje. Gi „Dženeral Motorz” viceprezidentas Džeimsas Munis lankosi Vokietijoje tuo pačiu metu — oficialiai pranešama, kad jis atvyko čia su privačia taikdariška misija. Ar tai atsitiktinumas? O gal jie kažkokiu būdu palaikė ryšį su ta sabotuotojų grupe, jau prasmukusia į mūsų šalį?

— Aš puikiai suprantu, kokios priežastys verčia tave taip manyti, — sumurmėjo Kanaris. — O kaipgi ta teorija, kad jie bandys prasismelkti į atomo branduolio tyrinėjimo darbus? Ar turime kokių nors naujų duomenų?

Pikenbrokas klausiamai dirstelėjo į Biokelį.

— Aš be paliovos tikrinau visų mums žinomų vietų, kur vykdomi tokio pobūdžio tyrinėjimai, sąrašą, pone, ir, tiesą sakant, ši teorija dabar jau atrodo mažiau įtikėtina, — atsakė Biokelis. — Profesorius Esau, kurio darbus remia Švietimo ministerija, vos suduria galą su galu ir labai vargingai stumiasi į priekį. Gi visi Kaizerio Vilhelmo instituto darbuotojai, su kuriais man teko šnekėtis, nėmaž netiki, kad kokių nors apčiuopiamų rezultatų bus įmanoma pasiekti greičiau nei per keletą metų — o gal ir išvis niekada. Heizenbergo laboratorija Leipcige išvis užsiima tik teorija. Dibnerio grupė, dirbanti karinės amunicijos departamente Gotove, vis dar nesusitaria dėl finansavimo… — jis skėstelėjo rankomis. — Kaip matote, šitoje stadijoje nė viena iš šių vietų priešui visiškai neverta per daug domėtis, o apie rimtą grėsmę išvis nėra ko nė kalbėti. Situacija ten tokia, kad ja niekaip nebūtų įmanoma pateisinti tokios kruopščiai suplanuotos operacijos, kokios mes tikimės. Tai būtų visiškai beprasmiška.

— Gotovas… — pakartojo Osteris. — Ten vykdoma daug superslaptų darbų surinkinėjant raketas. Galbūt tai priešas pasirinko taikiniu?

— Įtikėtina, — sutiko Kanaris. — Ką gi, apsaugą ten mes galime sustiprinti — šiaip ar taip, tai yra armijai pavaldi įmonė. Nagi, o kol kas ar turime dar ką nors nuveikti? — Pikenbrokas ir Osteris papurtė galvas. — Labai gerai. Tuomet… — išvydęs, kad Biokelis nori dar kažką pasakyti, Kanaris neužbaigė sakinio. — Kas gi dar?

— Yra dar vienas dalykas, pone, tačiau man taip ir nepavyko kaip reikiant jo išsiaiškinti, — pasakė Biokelis. — SS turi kažkokią itin slaptą įmonę amunicijos gamyklų komplekse Vaisenberge netoli Leipcigo, tvirtinama, kad toji įmonė irgi užsiima atomo branduolio tyrinėjimais. Aš bandžiau sužinoti ką nors daugiau, tačiau atsitrenkiau į akliną sieną, reakcija, kurios sulaukiau, buvo ypatingai priešiška. Kad ir kuo ten užsiima Himlerio žmonės, viena nekelia abejonių — jie visiškai nenori, kad mes ten kaišiotume nosis.

Pikenbrokas linktelėjo ir vėl pažvelgė į Kanarį.

— Šį klausimą mudu su pulkininku leitenantu Blokeliu šįryt kaip tik ir aptarinėjome. Taip apibūdinama įmonė galėtų būti puiki priedanga kažkokiems visai kitiems darbams.

— Taigi, jūs manote, kad ir amerikiečiai gali būti tokios pat nuomonės? — pasiteiravo Osteris.

— Arba jie žino kažką, ko nežinome mes, — pusbalsiu, kone pats sau ištarė Kanaris. Atsilošęs kėdėje jis ėmė pirštais barbenti į stalo paviršių. Visas dabartinis režimas priminė tikrą širšių lizdą, kur visi vėlėsi į nepabaigiamas intrigas ir progai pasitaikius niekad neatsisakydavo perkąsti kam nors gerklę — sunku buvo net patikėti, kad išvis dar pavyksta kažką padaryti. Paties Kanario padėtis buvo nė kiek ne geresnė. Didžiojo karo tnetu jis buvo povandeninio laivo vadas ir dabar vis dar tebebuvo linkęs laikytis tradicijų, būdingų profesionalių karininkų kontingentui. Nors išoriškai jis ir palaikė kuo nuoširdžiausius santykius su konkuruojančių organizacijų vadais, kurie gerokai pavydėjo jam karinės žvalgybos kontrolės monopolijos — su Heidrichu jie netgi tapo kaimynais viename Berlyno priemiesčių — tačiau iš tiesų Kanaris baisiausiai niekino Himlerį, tą išsišokėlį fermerį viščiukų augintoją su visu jo pašėlusiu antisemitizmu bei mistiškomis neogermaniškojo feodalizmo vizijomis. Gi Himleris savo ruožtu nepasitikėjo niekuo susijusiu su reguliariosiomis ginkluotosiomis pajėgomis — mat armija ir buvo potencialiausia opozicija, galinti sukliudyti jam įkūnyti savo svajonę įkurti esesininkų valstybę, kontroliuojamą jo paties asmeninės kariuomenės.

Tad, nejaugi dabar Kanariui derėtų suteikti Himleriui tokią dovaną ir pasidalyti šia informacija, kad būtų apsaugota ne kas kita, o greičiausiai kažkokia dar viena Himlerio asmeninė valdžios siekimo operacija? Buvo visiškai aišku, kad tuo atveju, jei informacija pasirodytų besanti iš tiesų vertinga, Kanaris nesulauktų jokios padėkos ar pripažinimo. O be to, jei Himlerio asmeninei policijai bei žvalgybos tinklui — tai yra, gestapui bei SD — pavyktų dar ką nors iššniukštinėti, visas savo surinktas žinias jie, be jokios abejonės, pavydžiai saugotų. Apie kokį nors atsilyginimą Kanariui už anksčiau suteiktą informaciją negalėjo būti nė kalbos.

— Parenkite išsamų raportą, kurį pateiksime OKV, — įsakė jis, turėdamas omeny vyriausiąją Vokietijos ginkluotųjų pajėgų vadovybę. Galų gale, juk kaip tik už tai jam ir buvo mokama. — Visą šį reikalą mes perduosime Keiteliui, o jis jau tegul imasi tokių veiksmų, kurie jam atrodys tinkami.

— Jūs neketinate tiesiogiai atkreipti į tai paties Himlerio dėmesio? — pasitikslino Pikenbrokas.

— Tegul mane velniai parauna, jei šitaip pasielgsiu, — atšovė Kanaris. — Mes dirbame Vermachtui, bet ne Himleriui! Jis jau ir taip turi pakankamai klapčiukų. Be to, argi kas nors iš jūsų karininkų nebandė su jais suartėti ar gauti kokių nors žinių — ir nebuvo šiurkščiai atstumti? Ne, Hansai, mes viską darysime oficialiai — jei Keitelis manys, kad verta, jis praneš apie tai pačiam fiureriui. O fiureris, jei tokia bus jo valia, atkreips į tai Himlerio dėmesį. Galų gale, mano ponai, juk tai yra jo prerogatyva.

* * *

Praėjo dar trys dienos, o apie majorą Voreną ir Padį Rajeną vis dar nebuvo jokios žinios. Kaip kad paprastai ir atsitinka žmonėms, visiškai pasiruošusiems tiek fiziškai, tiek morališkai, o paskui netikėtai paliktiems dykaduoniauti, kariai darėsi dirglūs ir ėmė nerimauti.

— Kaip tik dabar niekas nesukliudytų mums patekti vidun, — kunkuliavo Kesidis, žingsniuodamas pirmyn atgal apleistos fermos daržinės stoginėje. Visi keturi turėjo nuolat palaikyti ryšius, kad galėtų palyginti savo stebėjimus ir suderinti galutinius planus, taigi, Feračinis ir Kesidis didžiąją laiko dalį dabar ir praleisdavo daržinėje. Jie visai nenorėjo užtraukti kokio nors pavojaus Knakėms, jeigu kas nors pastebėtų aplink jų namus besitrinant pernelyg jau daug prašalaičių. — Jau trys savaitės, kaip mes kiurksome Vokietijoje, Hari. Kiek gi dar laiko tau reikia? Kiekviena mūsų prarasta diena vis didina tikimybę, kad kažkur kažkas pasisuks visai mums nepageidautina linkme. Anksčiau ar vėliau vis tiek, ko gero, turėsime pripažinti, kad juodu teks nurašyti. Aš gi sakyčiau, kad laukti nebėra prasmės. Manau, pradėti reiktų jau dabar.

Feračinis sėdėjo šešėlyje už šieno prėslo per kelias pėdas nuo durų angos, stebėdamas, ar kas neateina. Jis papurtė galvą. Dabar, kada drauge nebuvo majoro Voreno, Feračinis liko vyriausiasis rangu ir laikinai vadovavo visai misijai.

— Kai užduotis tokia svarbi, verta dar šiek tiek palaukti, jeigu tai reiškia, kad priešingu atveju prarastume trečdalį savo žmonių. Mes duosime jiems dar visą savaitę laiko.

— Visą savaitę! O Jėzau.

— Galėjo būti ir blogiau, — atsiliepė Edas Peinas. Sukryžiavęs kojas jis Budos poza sėdėjo tarp ryšulių ir antklodžių, stebėdamas ant žibalinės krosnelės kaistantį puodą su vandeniu. — Kiek prisimenu, esi sakęs, kad 1971-aisiais, kai judu su Hariu paskutinį kartą buvote čia, jums teko ištisą mėnesį pragyventi miškuose it laukiniams.

— Tik dvi savaites, — atsiliepė Feračinis. — Tuo metu gamykloje kaip tik vyko nervus paralyžiuojančių dujų bandymai. Mes turėjome gauti jų pavyzdį vienam Jungtinių Valstijų departamentui, kuris domėjosi ta medžiaga, tačiau žmogus, su kuriuo turėjome užmegzti ryšį, taip ir nepasirodė.

Peinas kilstelėjo antakius.

— Kaip? Turi omeny tą pačią Vaisenbergo gamyklą?

— Visai teisingai. Vėliau mes sužinojome, kad vienas to žmogaus pasiuntinių buvo gestapo infiltruotas agentas, kuris jį ir įdavė. Jie svilino jo kojas kaitinimo lempa, tačiau jis vis tiek neprasitarė. O informatorius užbaigė savo dienas upėje su peršauta galva.

— Taip, — sutiko Kesidis, — bet tąsyk buvo visai kas kita. Ten, paupyje, tada gyveno tokia mergužėlė… Ar beprisimeni ją, Hari — tokia raudonplaukė pupytė žaliomis it katės akimis? Ji gyveno drauge su savo broliu — po to, kai prisižiūrėjo vaizdelių Afrikoje, tas vaikinas dezertyravo iš armijos ir slapstėsi kita pavarde.

— Turi omeny tą šliuzo prižiūrėtoją?

— Taip, jį.

Nevilties apimtas Feračinis tiktai papurtė galvą.

— Tu tikras šunsnukis, Kesidi. Taip ir maniau, kad tu rėži sparną aplink jo seserį. Dievulėliau, kai kurie tipai taip niekad ir nepasimoko.

— Vyrui juk reikia kažkaip prastumti laiką, — teisindamasis suniurnėjo Kesidis.

— Nagi, imk ir nueik ten dabar, kodėl gi ne? — pasiūlė Peinas.

— Gal tavo mergužėlė vis dar ten?

— Bijau, kad 1940-aisiais iš jos Kesidžiui nebūtų kažin kiek naudos, — pareiškė Feračinis ir sukikeno. — Nebent būsi kažką nutylėjęs, a, Kesidi?

Peinas įmerkė į vandenį maltos kavos paketėlį.

— Žinote, — prašneko jis, pakeisdamas temą, — aš vis galvoju apie tai, ką Gustavas sakėsi dirbąs toje gamykloje — apie tas dujokaukes ir visa kita. Man regis, būsiu sumanęs ir kitą būdą, kaip mums įvykdyti užduotį, net jeigu ir nebūtume sulaukę iš Anglijos išsiųstų savo prietaisų. Kai viskas…

— Šššš! — Feračinis visas įsitempė ir kiek palinko į priekį — medžių tankmėje priešais fermos pastatus kažkas sujudėjo, ir tai neprasprūdo Feračiniui pro akis. Tačiau tuoj pat jis vėl atsipalaidavo. — Viskas gerai. Tai tiktai Floidas.

— A, ėdesys, — atsiliepė Peinas.

Apsigraibęs už nugaros jis susirinko prieskonius bei kitas maisto ruošimo priemones, o Kesidis tuo tarpu nuleido kopėčias iš daržinės pastogės. Po valandėlės apsireiškė maišu nešinas Lemsonas. Peinas atrišo maišą ir išvydo jame porą triušių, teterviną, kelias bulves, svogūnus bei morkas.

— Vakarienei pasitieksime kaimišką troškinį, — pranešė jis.

— Nagi, ir koks verdiktas? — pasiteiravo Lemsonas. — Ką nors nusprendėte?

— Duosime jiems dar vieną savaitę, — atsakė Feračinis.

Lemsonas flegmatiškai linktelėjo, ir iš po apsiausto išsitraukė ilgą dviašmenį peilį.

— Ką gi, tikiuosi, jūs, vaikinai, mėgstate triušieną, — nutęsė jis ir atsitūpęs ėmėsi darinėti savojo maišo turinį.

40 skyrius

— Kartais atrodo, — prašneko Vinsleidas, — kad visas gyvenimas — tai senėj ant vykstantis suvokimo procesas, jog anaiptol nesi toks išmintingas, kokiu save laikei jaunystėje.

Atsidusęs jis atsilošė sukamoje kėdėje ir ėmėsi stebėti du pilkomis uniformomis vilkinčius apsaugos darbuotojus, kurie nejudėdami stovėjo prie durų tolimajame kambario gale. Jo švarko kišenėje buvo aptiktas 1940-ųjų vasario mėnesio „Riders daidžest” numeris, kurį Vinsleidas skaitė lėktuve pakeliui iš Niujorko į Angliją. Laikraštyje buvo bent keletas straipsnių apie Hitlerį, nacistus bei karą Europoje, taigi, visos tos pasakaitės, kurias juodu su Ana taip išmoningai kūrė, norėdami išlošti laiko Šolderiui, subliūško kaip muilo burbulas. Kalebas drauge su kitais pasišalino pasitarti ir palaukti, kol atvyks kažkokie valdžios atstovai, kurie, regis, buvo jau pakeliui.

Ana Charkiovič vos pastebimai šyptelėjo jam iš kitos pusės žemo apskrito staliuko, už kurio juodu sėdėjo.

— Ką gi, galime pasiguosti nebent tuo, kad mes vis dar klestime, nepaisant savo netobulumo ir visų padarytų klaidų, — atsiliepė ji. — Juk būtume išties beviltiška ir trapi veislė, jei viskas priklausytų nuo vieno vienintelio slystelėjimo ar klaidos. Tokiu atveju mes kaip rūšis jau senų senovėje būtume išnykę.

— Man regis, tai tik vienas iš galimų požiūrių. Kaip kažin ką, Ana, man niekad ir į galvą nebūtų atėję, kad esi tokia filosofė.

— Tikrai? — Ana dygiai pažvelgė į jį. Jos balsas iškalbingai bylojo, kad pasakyti ji norėjo kur kas daugiau nei telpa į tą vieną žodį.

— Rodos, tu lauki, kol aš paklausiu, ką gi tu nori tuo pasakyti, — pareiškė Vinsleidas.

— Man atrodo, kad nedaug tesama dalykų, kurių tu nežinotum apie kiekvieną mūsų grupės narį, Klodai, — pasakė ji. — Ne, palauk, aš ne apie tai — juk savaime suprantama, kad šitokiai misijai kiekvieną žmogų reikėjo itin kruopščiai atrinkti, kad menkiausia užuomina apie bet kokias suderinamumo problemas būtų automatiškai atmetusi numatytą kandidatą — ir panašiai… Bet šįsyk aš turėjau omeny ką kita.

Vinsleidas linktelėjo. Neatrodė, kad jis būtų ypatingai nustebęs.

— Tęsk, — paragino jis Aną.

— Zinai, yra daugybė dalykų, Klodai… — Ana vangiai mostelėjo ranka. — Na, pavyzdžiui, kad ir grupės sudėtis, ypač tas faktas, kad dalyvauti misijai buvo pakviestas ir Harvis Vorenas su savo kariškiais. Kažkaip visi jie pernelyg jau gerai tiko tai situacijai, kuri išsiplėtojo tik vėliau: Rajenas — naras, Peinas — chemikas, ir visi jie jau turi bent šiokios tokios patirties vykdyti operacijas kaip tik tame regione… galima netgi pamanyti, kad tu iš anksto žinojai, jog turėsime problemų su sugrįžimo vartais ir nesulauksime jokios paramos. O paskui tu palikai Artūrą Anglijoje, stengdamasis suorganizuoti viską taip, kad vietoj Strengo į Maskvą būtų pasiųstas Idenas — tarsi jau būtum žinojęs, kad DžFK žmonės negalės laiku įsikišti. Ar supranti, ką turiu omeny, Klodai? Viso to gerokai per daug, kad patikėtum tai esant grynais atsitiktinumais. O ir dabar, kai nukreipei visų dėmesį nuo Kurto ir Kito Adamsono su tuo kompiuteriu… Tu juk labai gerai žinojai, ką darai! Na taip, suprantu: tai, kas pasirodė ekrane, tebuvo paprasčiausia direktorija ar kažkas panašaus — tačiau šiuo atveju svarbu yra tai, kad tu žinojai, kaip ją paleisti. Matai, Klodai, aš jau seniai svarstau sau, kaipgi tu…

Ji nutilo nebaigusi sakinio — kitapus durų tolimajame kambario gale pasigirdo balsų šurmulys, jis vis garsėjo.

Durys su trenksmu atsilapojo, ir vidun siūbtelėjo būrelis žmonių, kuriems vadovavo du ryžtingai nusiteikę vyrai pilkais kostiumais. Jie šluote nušlavė prie durų budėjusius sargybinius.

Vienas sargybinių krustelėjo, tarsi ketindamas išsitraukti ginklą, tačiau čia pat sudvejojo.

— Sere, atsiprašau, bet…

— Traukitės iš kelio, — įsakė aukštesnysis iš dviejų kostiumuotų vyrų, nė nemanydamas sulėtinti žingsnio.

— Tačiau mums įsakyta…

— Įsakymas atšauktas.

Sargybiniai pernelyg suglumo, kad dar sugebėtų kaip nors sureaguoti, ir netrukus kambarys prigužėjo žmonių.

Iš minios išniro Kurtas Šolderis, jam iš paskos sekė Adamsonas. Juodu puolė tiesiog prie Vinsleido ir Anos, kurie jau buvo pašokę ant kojų.

— Judu sveiki gyvi? Gerai.

— Ar jie yra tuodu žmonės? — paklausė vienas vyrų, dirstelėjęs į Šolderį.

— Taip.

— Mano pavardė Pfanceris, — prisistatė žmogus. — Esu vienos projekto grupių vadovas. O šit Jorgasenas yra direktoriaus pavaduotojas. Paklausykite, kol kas aš dar nežinau ką ir manyti apie visą šią istoriją, kurią ką tik išgirdome, tačiau tuo atveju, jei visa tai — tiesa, mes tučtuojau pasiimame jus iš čia, kol atvyks kas nors iš vyresnybės ir kaip reikiant ištirs visą šį reikalą. O norint susisiekti su vyresnybe, mums teks nusigauti į pranešimų centrą. Ryšys su visa šia įmone yra ribotas, nes čia atliekami itin slapti darbai. O kai pateksime ten, siūlau, kad…

Už pravirų durų vėl pasigirdo šurmulys. Koridoruje čia pat kažkas kalbėjosi pakeltais balsais, ir tuojau pat vidun įpuolė Kalebas drauge su pustuziniu savo žmonių. Jis buvo visas įsitempęs ir stačiai pamėlęs nuo įtūžio.

— Jums buvo įsakyta ničnieko neįleisti vidun! — užriko jis sargybiniams. — Kas drįsta nepaisyti mano valios? Ir išvis kas čia dedasi?

— Tai aš nepaisau tavo valios, — atsakė Jorgasenas, užtverdamas jam kelią. — Be to, kaip tik tą patį norime sužinoti ir mes, o būtent: kas čia dedasi?

Kalebas pastebėjo Šolderį ir Adamsoną.

— O štai ir abu bėgliai, — jis mostelėjo ranka sargybiniams. — Sulaikykite juos.

Sargybiniai, regis, nesiryžo. Nespėjus jiems nė krustelėti, dar vienas vyras, T’ung-Senas, žengė tiesiog priešais juos.

— Jo įsakymams jūs nepavaldūs, — pasakė jiems T’ung-Senas.

— Jūs privalote man paklusti! — pareiškė Kalebas sargybiniams. — Šičia tie žmonės neturi jokios teisės įsakinėti.

— Mes perimame visą valdžią į savo rankas iki tol, kol bus atsakyta į kai kuriuos klausimus, — pareiškė Pfanceris, atsistodamas greta Seno. — Čia vyksta kažkas netgi labai neteisėto — ir mes ketiname išsiaiškinti, kas būtent.

— Nedarykite tokių kvailysčių! Verčiau jau eikite iš čia ir grįžkite prie savo darbo.

— Nė neketiname, kol kas nors nepaaiškins, iš kur atsirado jis, — pareiškė Edis, galvos linktelėjimu parodydamas į Šolderį. — Jis yra tiksli Kurto Šolderio kopija — tik trisdešimčia metų vyresnis.

— Nagi, negali būti, kad jūs rimtai tikėtumėte šita absurdiška istorija! — su panieka prapliupo Kalebas. — Dėl Dievo meilės, juk iš pirmo žvilgsnio matosi, kad tai gan išmoninga apgavystė! Garantuoju, jie yra iš kokios nors šnipų gaujos ir prasiskverbė čionai nelegaliai. Kaip tik apie tai mes ir stengiamės išgauti kuo daugiau žinių. Kaip manote, dėl kokios kitos priežasties mes laikytume juos čia?

Atrodė, kad jis visiškai pasitiki savimi, o jo kalba irgi buvo pakankamai įtikinanti, kad pasėtų abejones. Be to, jo versija, be jokios abejonės, buvo kur kas mažiau fantastiška nei ta, kurią teko išklausyti prieš tai. Atmosfera kambaryje atvėso. Kai kurie čionai įsiveržusios grupės nariai persimetė neramiais žvilgsniais.

— Ar galite kuo nors tai pagrįsti? — sviedė iššūkį Pfanceris. Jis buvo gerokai sunerimęs. Pasipiktinusių balsų choras jam už nugaros jau rimo.

Kalebas nė nemanė prarasti įgyto pranašumo.

— Pagrįsti? Aš visai neprivalau jums aiškintis — nė vienam iš jūsų. O net jeigu ir privalėčiau — kokia gi prasmė kažką aiškinti, kai čionai kunkuliuoja tokia raganų medžioklės isterija? Juk jau sakiau jums — šie žmonės buvo sulaikyti po to, kai nelegaliai prasibrovė į įmonę, jie irgi nesugebėjo kaip nors įtikinamai pasiaiškinti. Mes ketinome juos apklausti, o paskui visą šį reikalą perduoti atitinkamam departamentui. Tad dabar gal malonėtumėte visa tai palikti žmonėms, kurie už tai atsako, ir grįžti prie savo darbo?

Stambus, įdegęs, drauge su Kalebu atėjęs žmogus kilstelėjo abi rankas ir permetė žvilgsniu kambarį, kreipdamasis į visus esančius jame:

— Gerai, visi jūs — viskas jau baigta — štai šitaip. Mes nuoširdžiai dėkojame jums, kad atgabenote likusius du, tačiau dabar grįžkime prie savo darbų ir palikime visa taip, kaip yra. Nagi, eime, eime, spektaklis baigtas.

Stebėdamas, kaip tiek vilčių teikusi situacija byra it kortų namelis, Vinsleidas karštligiškai suko galvą. Jis jau anksčiau įtemptai mąstė apie tą keistą padėtį, kurioje jie taip netikėtai atsidūrė, svarstydamas, kaip kuo geriau ją išnaudoti. Jis ničnieko apie tai neprasitarė Anai, nes jų pokalbį galėjo išgirsti sargybiniai. Tai, kad iš visų įmanomų vietų jie atkeliavo būtent čia, dvelkė kažkuo lemtingu.

„Plaktukas” buvo idealiai apsaugotas nuo bet kokio antpuolio iš išorės. Lygiai taip pat ir „Vargonai” iš lauko buvo visiškai neprieinami.

Iš išorės.

Abiejų įmonių atveju tai buvo lemtingas neapsižiūrėjimas. Jų kūrėjai apgalvojo visas apsaugos priemones — tačiau tik apsisaugoti nuo išorinės grėsmės. Tačiau tiek į „Plaktuką”, tiek ir į „Vargonus” buvo įmanoma patekti dar vienu keliu, kurio negynė jokios užtvaros. Nors abi mašinas ir skyrė laiko praraja, vis dėlto jos buvo įrengtos vienoje linijoje, abiejuose galuose jas jungiančio kelio, kuris visiškai tiesiai vedė iš vienos į kitą — tarsi tunelis, iškastas tarp dviejų pilių. O saugoti šį tunelį būtų prasmės nebent tuo atveju, jeigu kas nors sugebėtų materializuotis jame stačiai iš niekur.

Kaip tik tai ir atsitiko Vinsleidui bei jo bendražygiams! O tasai „tunelis”, kurio viename gale jie dabar buvo, tiesiu keliu vedė į visos „Protėjo” misijos tikslą! Per „Ampersando” grupės instruktažą Londone Vinsleidas apibūdino apleistą šachtą bei atliekų šalinimo sistemą kaip „užpakalines” „Plaktuko” duris, kurios liko praviros tik laimingo likimo įgeidžio dėka. Vis dėlto tų durų nebuvo galima net lyginti su šitais dabar tiesiog priešais juos plačiai atlapotais vartais.

— Gal ir jūsų tiesa, — kiek abejodamas ištarė kažkuris, — jeigu tikrai niekam negresia tiesioginis pavojus… Tačiau ir jūs turėtumėte suprasti mūsų nerimą.

— Na žinoma, — taikiai atsiliepė Kalebas. — Aš juk ir pats būčiau panašiai pagalvojęs. O dabar gal vis dėlto paliksite visą šį reikalą mums?

Vienas sargybinių stovėjo vos kelios pėdos priešais Vinsleidą, tačiau nusisukęs į priešingą pusę — jis stengėsi nepražiopsoti nė žodžio. Jis buvo atsipalaidavęs, dėmesys nukreiptas visai kitur, mat įtampa kambaryje jau buvo atslūgusi. Sargybinis priklausė vidaus apsaugos policijai — o tai buvo ne ką daugiau nei garbės sargyba, šių sargybinių nebuvo ko nė lyginti su kovos krikštą gavusiais veteranais iš griežtai atrinkto elitinio dalinio, koks buvo, pavyzdžiui, Specialiosios paskirties būrys. Vinsleidas pagalvojo apie pavojų, pakibusį virš galvų Vorenui ir jo žmonėms, vykdant jo, Vinsleido, pavedimą. Jis tiesiog neįstengė atsispirti pagundai bent pamėginti pasiekti tą patį tikslą dabar, kai pasitaikė tokia puiki galimybė.

— O gal kas nors norėtų išklausyti ir antrąją pusę? — garsiai prašneko Vinsleidas, žengdamas pirmyn, kad atkreiptų visų dėmesį. Visi akimoju atsigręžė į jį. Jis kilstelėjo ranką ištiestu pirštu, tarsi norėdamas pabrėžti kiekvieną savo žodį. Šis judesys buvo toks natūralus, kad sargybinis nespėjo net įsitempti, kai Vinsleidas žaibiškai prasibrovė pro jį. O tada Vinsleidas akimoju atsigręžė, tuo pat metu susilenkdamas dvilinkas ir smogdamas alkūne tiesiog sargybiniui į saulės rezginį. Sargybinis susirietė, o Vinsleidas jau buvo spėjęs žingtelėti į šalį ir išsitiesti; dabar jis skiausčiu delnu vožtelėjo sargybiniui per sprandą ir sėkmingai paėmė iš jo rankų ginklą dargi anksčiau nei nelaimėlis susmuko ant grindų. Čia pat jis nusitaikė tiesiog į antrąjį sargybinį, kuris sustingo vidury judesio, taip ir nesuspėjęs nusikabinti šautuvo nuo peties. Ana Charkiovič apstulbusi įsmeigė akis į Vinsleidą, tačiau tai truko vos sekundės dalelytę. Tuoj pat atsitokėjusi ji pripuolė prie antrojo sargybinio ir atėmė šio ginklą. Tuo tarpu susirinkusieji kambaryje dorai nė nesusigaudė, kas gi čia vyksta.

Vinsleidas atsitraukė į kampą, iš kurio galėjo matyti visą kambarį, ir šautuvo mostu įsakė Kalebui bei jo žmonėms atsitraukti prie tolimiausios sienos. Buvusioji Kalebo priešininkų grupė buvo pernelyg priblokšta, kad sumotų, kaip reaguoti.

— Tas šoninis skląstis — tai saugiklis, — pusbalsiu burbtelėjo Vinsleidas Anai, nenuleisdamas akių nuo susirinkusiųjų. — Svirtelė už dėklo: pozicija kairėje nustatoma pavieniams šūviams, dešinėje — išsklaidytiems. Buožės priekyje yra trijų pozicijų ugnies selektorius, stumdomas į priekį ir atgal: vienam šūviui, penkių šūvių serijai ir automatiniam šaudymui.

Ana apžiūrėjo ginklą ir apčiupinėjo jį tvirtais pirštais.

— Supratau.

Pora sargybinių kyštelėjo galvas iš koridoriaus, norėdami pasižiūrėti, kas čia dedasi — ir akimoju sustingo, išvydę tiesiog į juos nukreiptus vamzdžius.

— Nejudėkite, — griežtai perspėjo juos Vinsleidas. — O dabar padėkite šautuvus ant grindų, lėtai, lėtai.

Akimirksnį sargybiniai dvejojo. Paskui vienas jų žvilgtelėjo į susmukusį ant grindų kūną, kuris kaip tik dejuodamas bandė sėstis, ir pakluso. Jo pavyzdžiu pasekė ir antrasis.

— Spirkite juos tiesiog čionai, — įsakė Vinsleidas. — O dabar abu — rankas aukštyn. — Jis linktelėjo Šolderiui ir Adamsonui pasiimti po ginklą. — Paimkite jų revolverius, — pridūrė Vinsleidas. Šolderis ir Adamsonas, Vinsleido ir Anos pridengiami, pasiėmė sargybiniams prie diržų kabančius pistoletus. — Dabar ir apkabas… Taip, gerai.

Vinsleidas apžvelgė kambarį ir patenkintas linktelėjo. Jis žengė pirmyn iš savo kampo, o veide švystelėjo šypsena.

— Nagi, ponios ir ponai, — linksmai ir draugiškai kreipėsi jis į visus susirinkusiuosius. — Bijau, kad spektaklis dar toli gražu nepasibaigė.

41 skyrius

Virš Berlyno stogų dar tik tryško šalta priešaušrio brėkšma, kai SS tarnybinė mašina cypdama padangomis išniro iš už kampo į princo Alberto gatvę ir sustojo prie pat paradinių gestapo štabo durų. Susikūprinęs šlavėjas priešingoje gatvės pusėje ir pora ant kito kampo stoviniuojančių policininkų, kurie šnekučiuodamiesi žvarbiame šaltyje vis stipriau suposi į apsiaustus, nekreipė į ją jokio dėmesio. Iš priekinės mašinos sėdynės iššoko sargybinis ir nuskubėjo atidaryti užpakalinių durelių. Iš mašinos išlipo Heinrichas Himleris, ko gero, antras galingiausias trečiojo reicho žmogus — susikaustęs ir pasitempęs, vilkįs karininko apsiaustą ir aukštą juodą kepurę su SS reichsfiurerio ženkleliu. Kietai suspaustos jo lūpos buvo plonos, žemyn nusvirusiais kampučiais, smakras nusklembtas; jis želdino trumpai pakirptus ūsiukus, akys mieguistai mirksėjo už pensnė be rėmelių. Sargybinis palydėjo jį laiptais aukštyn. Apsauga kaip mat pagarbiai kaukštelėjo kulnais ir atidarė duris — abu atvykėliai skubiai žengė vidun, perėjo tuščią vestibiulį ir pasuko prie liftų.

Reinhartas Heidrichas, Himlerio pavaduotojas bei Vyriausiosios reicho saugumo tarnybos, į kurią įėjo tiek gestapas, tiek ir SD, vadas nekantriai žingsniavo pirmyn atgal savo kabinete. Netrukus čionai įėjo ir Himleris. Heidrichas buvo trisdešimt šešerių metų, aukštas šviesiaodis blondinas griežta lūpų linija, tiesia nosimi ir aštriais veido bruožais — žodžiu, nacizmo rasinių fantazijų šiauriečio idealas. Jis buvo tikras brutalia jėga pagrįstos valdžios įsikūnijimas ir gerokai išsiskyrė iš kitų trečiojo reicho vadų tiek ypatingu pasitikėjimu savimi, tiek ir kitais sugebėjimais. Heidrichas mokėjo darbe absoliučiai atsiriboti nuo bet kokių jausmų, jų tarpe ir nuo asmeninės pagiežos, jis tobulai suderindavo beaistrį techniko efektyvumo siekimą su ciniko pasirengimu išspausti visą įmanomą naudą iš bet ko, kas tik pasitaikys. Šį derinį įkūnijantis žmogus pasižymėjo apskaičiuotu žiaurumu, kuriam buvo svetimos bet kokios žmogiškos dvejonės, ir tai gąsdino visus, kuriems tik tekdavo su juo susidurti — kitąsyk net patį Himlerį.

— Labas rytas, — pasisveikino Himleris. — Na, kokios naujienos?

Prieš pusvalandį jį buvo pažadinęs telefono skambutis — Heidrichas paprasčiausiai pasakė, kad esama tam tikrų neatidėliotinų reikalų, kuriuos reikia nedelsiant aptarti. Iškilo kai kurių problemų dėl „Valhalos” — tai buvo kodinis pavadinimas įmonės Vaisenberge, iš kur ir buvo palaikomas ryšys su „Siuzerenu” bei 2025-aisiais. O diena anksčiau Hitleris išreiškė Himleriui savo susirūpinimą dėl kai kurių atsargumo priemonių. Feldmaršalas Keitelis, suvienytos gynybos dalinio, įkurto 1938-aisiais, vadas, parodė fiureriui iš Kanario gautą pranešimą, kuriame gan akivaizdžiai buvo užsimenama, kad anglų bei amerikiečių žvalgyba sudarė rinktinę šnipinėjimo grupę, kuri specializavosi tokiuose dalykuose kaip atomo branduolio tyrinėjimai. Savo pranešime Kanaris paminėjo Vaisenbergą, netgi ypatingai jį pabrėždamas, o skeptiškas kai kurių jo pastabų tonas iškalbingai bylojo, kad jo anaiptol neįtikina SS sukurta istorija, skirta tikrajai įmonės veiklai pridengti. Hitleris gerokai sunerimo ir įgaliojo Himlerį kaip reikiant viską ištirti.

— Situacija netgi blogesnė nei mes manėme, — pareiškė Heidrichas. — Gerokai blogesnė. — Jis mostelėjo į paskleistus ant darbo stalo popierius ir paėmė vieną aplanką, kurį buvo gavęs iš Abvero. — Kalbame apie elitinį karinio sabotažo dalinį, kurio šaknys siekia asmeniškai Čerčilį ir Ruzveltą.

Himleris niauriai perkreipė lūpas.

— Karinis dalinys? Ar nori pasakyti, kad į šį reikalą įsivėlusi Amerikos — neutralios šalies — kariuomenė?

— Būtent, — atsakė Heidrichas. — Kaip jau sakiau, į šį reikalą yra asmeniškai įsitraukęs netgi Ruzveltas. O koks gi dalykas yra pakankamai svarbus, kad pateisintų šitokias pastangas?

— O Viešpatie! Ar nori pasakyti, kad jie nutuokia, kas iš tiesų yra Vaisenberge? — Himleris pačiupo aplanką ir suskato paskubomis sklaidyti lapus.

— Visiškai akivaizdžių įrodymų neturime, tačiau Kanario žmonės beveik neabejoja, kad kaip tik tai priešas pasirinko savo taikiniu. Jie apsvarstė visas galimas alternatyvas — ir jas atmetė.

— O pats Kanaris ar žino, kas ten iš tiesų yra?

— Ne, nemanau. Tačiau jis įtaria, kad ten yra anaiptol ne tai, ką mes viešai paskelbėme ten esant.

Atskleidęs pirmuosius aplanko dokumentus, Himleris pajuto stingdantį siaubą.

— Praeitų metų liepa! Vašingtonas, spalio mėnuo… Londonas? Bet juk tai neįmanoma! Ar nori pasakyti, kad visą tą laiką jie viską žinojo?

— Ir tai dar ne viskas, — atsiliepė Heidrichas. — Prisimenate tą incidentą netoli Kirico, įvykusį jau daugiau nei prieš tris savaites? Tą, kurio metu buvo sunaikinti ketvertas diversantų, kai viename patikrinimo punktų mūsų dalinys buvo priverstas griebtis ginklo? Taigi, visi keturi kūnai buvo atpažinti. Visi jie užregistruoti — tai buvo paprasčiausi bagažo pergabentojai. Nė vienas jų nebuvo to anglų-amerikiečių sabotuotojų dalinio narys. O tai reiškia, kad pats dalinys nepatyrė jokių nuostolių.

Heidrichas pasiėmė dar vieną popierių pluoštą.

— O štai čia — laboratorijos ataskaita apie jų gabentus sprog menis bei kitus mūsų perimtus daiktus. Visa tai atkeliavo iš Anglijos. O štai, paklausykite, dalis jų išvadų, — Heidrichas ėmė skaityti balsu: — „Labiausiai įtikėtina prielaida, kad perimtieji kostiumai buvo pagaminti specialiai apsaugai, dirbant ypatin gai nuodingų cheminių skysčių bei dujų aplinkoje. Vis dėlto vi siškai tiksliai nustatyti jų paskirties neįmanoma.”

— Nuodingi chemikalai! — aiktelėjo Himleris. — Tai Vaisenber gas, jokios abejonės. Kažkokiu būdu jie tikisi prasiskverbti į pa čią gamyklą! — Galų gale suvokęs, ką visa tai reiškia, jis pastebi mai išblyško. — Ir, sakai, visi tie daiktai buvo perimti jau beveik prieš mėnesį? O, velnias…

— Vadinasi, sabotuotojai jau šalyje, — užbaigė Heidrichas. — O šitokiai svarbiai užduočiai, jie, be abejo, turėjo toli gražu ne vieną amunicijos komplektą.

Himleris nusigręžė ir įsmeigė akis į žemėlapį, kabantį ant Heidricho kabineto sienos. Pranešti apie tai „Siuzerenui” derėjo per Hitlerį, tačiau skubūs sprendimai, kaip paprastai, turėjo būti priimami vietoje. Laiko tėkmės greitis skyrėsi du šimtus kartų — 1926-aisiais, kai visa tik prasidėjo, greičių skirtumo faktorius buvo 360, praeičiai „vejantis” ateitį jis pastoviai mažėjo — o tai reiškė, kad jeigu „Siuzerenui” pakaktų vos valandos išsiųsti atsakymą, Vokietijoje per tą laiką praeitų daugiau nei aštuonios dienos. Taigi, „Siuzerenas” galėjo kontroliuoti strategiją ar galutinius tikslus, tačiau šiuo atveju apie kokią nors pagalbą iš ateities nebuvo ko nė galvoti.

— Tučtuojau informuokite SS oberstgrupenfiurerį Leipcige ir pasirūpinkite, kad nedelsiant būtų išsiųstas kariuomenės būrys, kuris ir perims vartų apsaugą toje gamykloje, — paliepė Himleris. — Be to, mūsų įmonė turi būti izoliuota, o šalia jos pastatyta apsauga tam atvejui, jei kiltų koks nenumatytas pavojus. Paskui duokite žinią į fiurerio štabą ir pasirūpinkite, kad fiureris priimtų mane, kai tik atsikels.

Heidrichas atrodė gerokai sunerimęs.

— O ar nevertėtų iškart uždaryti visą gamyklą, pasinaudojant „Valhaloje” dislokuotomis gynybinėmis pajėgomis, kol iš Leipcigo atvyks pastiprinimas? — pasiūlė jis.

Himleris papurtė galvą.

— Kol kas tegul jie lieka ten, kur yra, tam atvejui, jeigu mes kartais apsirikome manydami, kad tie sabotuotojai bandys prasiskverbti vidun per gamyklą. Liksime paskutinių kvailių vietoje, jeigu jie įsibraus vidun kaip tik tada, kai rinktiniai mūsų sargybiniai visai kitur tikrins darbininkų leidimus. Vis dėlto pasirūpinkite, kad visi, įeinantieji į „Valhalą”, būtų kuo kruopščiausiai tikrinami.

Akimirksnį Heidrichas dvejojo, bet paskui linktelėjo.

— Visi reichsfiurerio įsakymai bus įvykdyti, — ištarė jis.

— Be to, tegul kas nors užmezga ryšį su Todto organizacija ir perduoda jiems įsakymą surasti inžinierius, kurie buvo atsakingi už struktūrinius pakeitimus. Tada tegul atgabena juos čionai drauge su smulkiais visų atliktų darbų planais. Noriu žinoti kiekvieną menkiausią detalę apie visus įmanomus įėjimo vidun būdus.

Himleris tulžingai pažvelgė į Abvero popierius, paskleistus ant Heidricho stalo.

— Absoliučiai neatleistina, kad visa ši informacija pasiekė mus taip vėlai! — pratrūko jis. — Įtariu, kad senas mūsų bičiulis Kanaris kėsinasi mūsų sąskaita padidinti savo departamentą. Tačiau šįsyk jis įklimpo kur kas giliau nei numano. — Jo akys už pensnė stiklų nuožmiai blykstelėjo. — Jis darosi pavojingas. Mes juo dar pasirūpinsime, bet vėliau, kai sutvarkysime šiuos, kur kas skubesnius, reikalus.

* * *

Tai šit kaip, pagalvojo Feračinis, susilenkęs sėdėdamas užpakalinėje Gustavo Knakės „Fiato” sėdynėje. Jie palengva slinko ankstyvo ryto mašinų, dviračių bei pėsčiomis Vaisenbergo gamyklos link kulniuojančių darbininkų srovėje. Pagaliau buvo pasiekta kulminacija — po daugelio metų informacijos kaupimo bei planavimo darbų gimtajame jo pasaulyje dar prieš 1975-uosius, po sistemos sukonstravimo Tularozoje, po „Protėjo” grupės surinkimo bei apmokymų, po jos persiuntimo atgal laike, po įsikūrimo Sarginėje, o vėliau — persikėlimo į Angliją ir begalinių pasirengimų ten. Ir visa tai buvo skirta vien tam, kad jų ketvertas — mat praėjus savaitei Vorenas ir Rajenas taip ir nepasirodė — susirinktų čia, būtent šioje vietoje, šį giedrą ir žvarbų balandžio pirmosios rytą. O dienai baigiantis, viskas jau bus aišku: arba tas itin rizikingo lošimo ėjimas pavyks, ir tada atsipirks daugybė metų nenuilstamo triūso, neįtikėtinas žmonių pasiaukojimas ir mirtinas pavojus, grėsęs daugybei gyvybių — arba viskas vienu gaištu žlugs.

Automobilis pravažiavo pro paskutiniuosius darbininkų barakus Vaisenbergo pakraštyje, ir už kelio posūkio prieš akis išniro gamyklų kompleksas, pagrindiniai jo vartai žiojėjo vos už kokio pusmylio atviros plynės, nusėtos tiktai prožirnių kupstais. Neminint Citadelės, kurią valdė ir saugojo SS pajėgos, visa chemijos gamykla tebuvo paprastas pramoninis kompleksas, saugojamas tiek pat, kiek ir bet kuri kita tokio profilio gamykla. Gustavas tikėjosi, kad pravedant grupės narius į teritoriją neturėtų iškilti jokių rimtesnių kliūčių. Prasiskverbti į aptvertą teritoriją komplekso viduje, kur buvo įsikūręs karinės amunicijos fabrikas, būtų buvę gerokai sunkiau, tačiau tai neturėjo jokios reikšmės — pagal planą ten grupei ir nereikėjo patekti. Ir vis dėlto „Ampersando” grupė nusprendė papildomai apsidrausti ir įsismelkti į teritoriją po vieną.

— O tavo bičiulis ne itin šnekus, Gustavai, — prašneko Julius, įsitaisęs priekinėje sėdynėje greta vairuotojo. Jis buvo Knakės bendradarbis ir visuomet drauge su juo važiuodavo į darbą. — O gal ankstyvas metas kaltas, kad jis toks apsnūdęs, kaip manai?

— Nagi, aš, tiesą sakant, kaip reikiant jo ir nepažįstu, — atsiliepė Knakė. — Jis pas mus dar visai neseniai. Rodos, sakėsi dirbąs PM-4 skyriuje. Kažkas sužinojo, jog turiu mašinoje laisvos vietos, ir pasiūlė, kad galėčiau jį pavėžėti. Pats žinai, kaip yra su ta karo ekonomika — juk negali žmogus taip imti ir atsisakyti. — Knakė dirstelėjo per petį. — Juk taip, tu dirbi PM-4 skyriuje?

— Taip, teisingai, — atsakė Feračinis. Jis tyčia kalbėjo laužyta vokiečių kalba. — Pradėjau vos prieš penkias dienas. Nuo vamzdžių valymo.

— Koks tavo akcentas? — paklausė Julius.

— Ispaniškas. Tačiau oras čia anaiptol ne toks kaip Ispanijoje — vis lietus ir lietus, ir dar rūkas.

— Kaipgi tu patekai čia?

— Koviausi Franko gretose, o paskui padėjau italams, dirbau pas Musolinį. Tačiau girdėjau kalbant, kad Vokietijoje galima kur kas daugiau uždirbti — tiesa? Nagi, taip ir atsidūriau čia, bet pasirodė, kad tokios kalbos — grynas melas. Pinigų jie tikrai duoda, tai tiesa, bet paskui ir vėl atima.

— Na, prie šito tau teks priprasti, — karčiai nusijuokęs pasakė Julius. — Kaipgi tave vadinti?

— Atsiprašau?

— Vardas? Koks tavo vardas?

— A. Roberto.

— Tai jie jau pradėjo ir tave apgaudinėti, a?

Feračinis pamąstė valandėlę.

— Dėl pinigų — taip, — sutiko jis. — Bet, šiaip ar taip, pinigai — tai dar ne viskas. Užtat vokiečių mergaitės — tai jau visai kitas reikalas. Žinai, ispanės visos turi katalikes mamas, vis ne ir ne, iki vestuvių — jokiu būdu, o ir paskui galima tik tada, kai popiežius leidžia. Nagi, sakykite — argi popiežius ką nors išmano apie mergaites? Atrodo, Hitleris vis dėlto bus atnešęs vokiečiams šiokios tokios naudos.

Julius nusijuokė.

— Girdėjai, Gustavai? Žinai, Roberto, tu šaunus vaikis.

Artėdama prie vartų mašina sulėtino greitį, Feračinis, kyštelėjęs ranką į kišenę, užčiuopė leidimą, kurį jie patys ir pasigamino, naudodamiesi Margos parūpintais blankais. Kaip ir numatė Gustavas, patikrinimo procedūra prie vartų anaiptol nebuvo griežta, nusinuobodžiavęs fabriko apsaugos darbuotojas tik užmetė akį į leidimus, prispaustus prie mašinos langelio, ir mostelėjo jiems važiuoti vidun. Tą pat akimirksnį Feračinis visai čia pat pastebėjo ir Kesidį — šis iš paskutiniųjų stengėsi suvaldyti klibantį dviratį, leidimą laikydamas įsikandęs dantyse. Sargybinis mostelėjo jam pravažiuoti, į leidimą nė nedirstelėjęs.

Užpakalinėje sėdynėje kiūtantis Feračinis užsimerkė ir tylutėliai su palengvėjimu atsiduso. Jis neabejojo, kad Peinas ir Lemsonas, atvažiuojantys darbininkų autobusu, irgi neturės rimtesnių problemų.

Dabar beliko sulaukti tik kostiumų, ginklų bei įrangos siuntos. Tačiau šiais dalykais jau turėjo būti pasirūpinta. Trečiasis bendrininkas, kurį Gustavas bei Marga vadino „Erichu”, turėjo atgabenti visa tai metalo laužo surinkimo sunkvežimiu, kuris atvažiuodavo į kompleksą kas antrą rytą ir iš dirbtuvių išgabendavo metalo drožles bei kitas smulkias atliekas. Kartkartėmis, išvažiuojant iš teritorijos, sunkvežimį apieškodavo, tačiau niekas ir niekad nėra jo tikrinęs įvažiuojant.

* * *

Už dešimties mylių, kitame Vaisenbergo pakraštyje dunksojo kalvė bei mechaninės dirbtuvės su nublukusia iškaba, reklamuojančia tepalus bei padangas, greta stovėjo ir senovinis benzino siurblys. Priešais dirbtuvės duris kiurksojo ką tik atitemptas apdaužytas, leisgyvis sunkvežimis, o jo vairuotojas aršiai ginčijosi su žmogumi odine kepuraite ir riebaluotomis dėmėmis nusėtu kombinezonu.

— Rytoj? Bet juk tai visiškai man netinka! Sakau tau, reikia, kad padarytum tai šiandien, ir tučtuojau!

— Ak štai kaip? O kas tu toks, kad šitaip man nurodinėtum? Tau ir taip gerokai pasisekė, kad važiavau pro šalį pakeliui į čia, priešingu atveju vis dar tebekiurksotum ten pat, kur įstrigai! Šįryt esu pasižadėjęs atlikti bent du kitus užsakymus. Taigi, tau teks palaukti savo eilės.

Susinervinęs Erichas sugriežė dantimis.

— Klausyk, dar šįryt man būtinai reikia pasiekti gamyklą. Pripilk tą velnią šalto vandens, ir aš pasiimsiu jį tokį, koks yra.

— Ką? Su šitokia skyle radiatoriuje? Visiškai neįmanoma! Žmogau, juk tu net pirmosios mylios nenuvažiuosi.

— Gerai, klausyk — jei sutaisysi jį tučtuojau, sumokėsiu penkiasdešimt markių viršaus.

— Na, tiesą sakant, nežinau…

— Šešiasdešimt! Žūtbūt turiu išjudinti šitą grabą!

— Septyniasdešimt.

Pokalbį pertraukė sirenų kauksmas — atsigręžę abu vyrai išvydo, kaip visos keliu važiuojančios mašinos skubiai suka į šalikelę. Vos po kelių akimirksnių atzvimbė du motociklininkai su plieno šalmais, vilkį SS uniformomis, jiems iš paskos važiavo konvojus, kurį sudarė karininkų automobilis bei trys sunkvežimiai, grūste prigrūsti kareivių. Konvojus dideliu greičiu lėkė nuo Leipcigo pusės. Išvydus tai, Ericho veidas ištįso.

— Gerai, tegul bus septyniasdešimt, — tvirtai pasakė jis. — Su sąlyga, kad tu pradėsi tučtuojau. Beje, kur galėčiau rasti telefoną? Tai labai skubu.

Tuo tarpu už kokio šimto jardų šoniniu keliuku priartėjo juodas „Mersedesas” su svastika, išpaišyta ant durelių, bei plazdančia SS vėliavėle. Automobilis įsuko į pagrindinį kelią ir nuriaumojo paskui konvojų.

42 skyrius

Jaunesnysis Kurtas Šolderis neryžtingai žengė žingsnį pirmyn, tada sustojo ir papurtė galvą. Vinsleidas, kuris tebelaikė paruoštą šautuvą, klausiamai kilstelėjo smakrą.

— Klausykit, aš vis dar nesuprantu, kas čia darosi, tačiau esu visiškai tikras, kad jis nėra jokia apgavystė, — prašneko jaunesnysis Šolderis, kryptelėdamas galvą vyresniojo Šolderio link. — Galbūt tai kainuos man darbą, tačiau aš linkęs jums padėti. Jeigu visa tai, ką jūs papasakojote, yra tiesa, tokiu atveju visai nenoriu tiesiog stypsoti čia nieko neveikdamas.

Vinsleidas linktelėjo.

— Labai pagirtina, — pripažino jis. — Gal dar kas nors?

Visi kiti, atėjusieji su Pfanceriu ir Jorgasenu susižvalgė ir neramiai subruzdo.

— Tiesą sakant, man reikalingas ne bet koks žmogus, o toks, kuris nusimanytų, kaip veikia kontroliniai prietaisai, — tęsė Vinsleidas. — Ar bent jau toks, kuris būtų susipažinęs su jais pakankamai, kad suprastų, ar darbuotojai ten iš tiesų daro tai, ką reikia.

— Gal pirma pamėginkite bent paaiškinti mums, ką ketinate daryti, — pasiūlė Pfanceris.

Vinsleidas dirstelėjo į vyresnįjį Šolderį.

— Kurtai, laiko tėkmės greičio neatitikimo faktorius čionai juk turėtų būti kur kas didesnis nei tas, kurį apskaičiavome 1975-iesiems, tiesa?

— Taip, — atsiliepė Šolderis. — Aš, šit, svarsčiau sau — kažin, ar tu pagalvosi apie tai?

— Gal bent apytikriai numanai, koks jis čia turėtų būti?

— Maždaug du šimtai. Aš paskaičiavau.

Vinsleidas linktelėjo, tarsi kažko panašaus ir būtų tikėjęsis.

— Vadinasi, atominių bombų detalės, skirtos gabenti 1942-ųjų Hitlerio antpuoliui į Rusiją, jau turėtų būti beveik visiškai paruoštos.

Šolderio akys išsiplėtė — jis pradėjo suvokti, kur link suka Vinsleidas. Jis skubiai paskaičiavo mintyse. Tam, kad bombos būtų paruoštos naudojimui 1942-ųjų vasarą, jų komponentai turėtų būti gauti maždaug po dvejų metų nuo dabartinio jų laiko, tai yra, 1940-ųjų pavasario. Dvidešimt keturi mėnesiai po trisdešimt dienų, padalinti iš dviejų šimtų… Jis linktelėjo.

— Išeina, kad perkelti juos reikės vėliausiai po pustrečios paros. Tavo tiesa. Komponentai jau turėtų būti čia.

— Juos atgabens pro tas didžiąsias duris kitame transfero šliuzo prieškambario gale, — pasakė Vinsleidas. — Juk ten ir yra siuntinių paruošimo patalpos, tiesa?

— Jūs tik paklausykite! — prapliupo Kalebas nepajudėdamas iš vietos — drauge su visais savo žmonėmis jis piktai dėbsojo nuo pasienio kitame kambario gale. Sargybinis, kurį buvo partrenkęs Vinsleidas, dabar sėdėjo ant grindų rankas prispaudęs prie pilvo, jis atrodė gerokai apdujęs. — Jie juk tikri pamišėliai! Nejaugi jūs sutiksite dalyvauti masinėse skerdynėse?

Grėsmingu šautuvo mostu Ana Charkiovič jį nutildė.

— Nemanau, kad vertėtų tęsti šį pokalbį, dalyvaujant visiems susirinkusiems, — pareiškė Vinsleidas ir atsargiai patraukė į priešingą kambario galą. — Pereikime į gretimą kambarį. — Ana ir Šolderis vis dar laikė ginklus nukreiptus į Kalebo grupę, o Adamsonas tuo tarpu paragino visus likusius eiti pro duris paskui Pfancerį bei Jorgaseną.

— Būk geras, Kurtai, patikrink, ar nė vienas jų su savimi neturi asmeninio komunikatoriaus, — paprašė Vinsleidas.

Šolderis mikliai apieškojo likusiuosius kambaryje ir netrukus jau turėjo keletą kišeninių siųstuvų bei vieną ant riešo nešiojamą bloką, o taip pat ir sargybinių diržus su įmontuotais komunikatoriais. Vinsleidas parodė nuolatinį video komunikatorių kambaryje ir linktelėjo galva Anai — ši vienu šūviu paklusniai ištaškė jį į gabalėlius.

— Dėl to labai atsiprašau, — atsitraukdamas pareiškė Vinsleidas pasipiktinusiems žmonėms. — Tik nemėginkite demonstruoti kokio nors didvyriškumo. Durys bus saugomos, ir pirmąjį, kuris iškiš nosį pro jas, ištiks komunikatoriaus likimas.

Jis mostelėjo Adamsonui išeiti pro duris ir paliepė jam be perspėjimo šauti į bet ką, kas tik bandys sekti jiems pridurmui.

Paskui jis nuėjo pas kitus į konferencijų salę, kur juodu su Ana pirmiausia ir buvo atgabenti.

Ana ir Šolderis vis dar laikė visus pagarbiu atstumu nuo savęs, tačiau dabar, kai Kalebo žmonės buvo nebepavojingi, jie irgi elgėsi nebe taip grėsmingai.

— O dabar luktelėkit valandėlę, — susijaudinęs prapliupo Pfanceris, vos Vinsleidas įėjo vidun. — Jei jums bent vieną akimirksnį pasirodė, jog kas nors čionai ruošiasi pasiųsti ryšio kanalu veiksmingą branduolinį ginklą — vadinasi, jums išties protas pasimaišė. Juk mes tiktai iš jūsų išgirdome apie tai, kas, esą, vyksta aname gale. Bet juk ir čia esama žmonių — gyvų žmogiškų būtybių! Ir aš, be jokios abejonės, nė nemanau pasinaudoti tarnybine padėtimi tam, kad kas nors būtų užmuštas. Aš niekad to nepadarysiu ir su tokiais dalykais nesitaikstysiu, supratote? Niekad.

— Niekas čia nė neužsiminė, kad ryšio kanalu reiktų pasiųsti bombą, — atsiliepė Vinsleidas. — Tačiau tos detalės, laikomos pas jus čia, apačioje, skirtos prietaisams, kurie detonuoja, nusmailintais įprastų sprogmenų užtaisais įsprogdinant į juos kritinę skilimo masę. — Jis vėl pažvelgė į Šolderį. — Juk kaip tik tai ir buvo tavo darbas čionai, tiesa?

— Tai yra, tavo, — pasakė Šolderis jaunajam savo antrininkui.

— Taigi, esame čia du specialistai.

Vinsleidas atsigręžė į Pfancerį.

— Štai ką noriu pasiūlyti, — prašneko jis. — Jūs kratotės atsakomybės dėl kieno nors žūties. Ką gi, šito visiškai nenoriu ir aš. Tačiau, tikite jūs tuo ar ne, tačiau antrajame ryšio gale esama pasaulio, kurį jūsų operacijos čionai ir sukūrė, kuriame jau prasidėjo karas, galų gale visiškai sugriausiąs Vakarų civilizaciją — sugriausiąs, jeigu niekas nė piršto nepajudins, kad visa tai pakeistų. Aš kalbu apie prarastas gyvybes, kurias teks skaičiuoti dešimtimis milijonų, toli gražu ne apie tas keletą, kurios bus paaukotos, jei sprogus bombai kas nors netyčia atsidurs netoliese.

— Na gerai, tarkime, aš linkęs patikėti — kol kas vien tam, kad galėtume tęsti pokalbį, — atsargiai pasakė Pfanceris. — Bet jūs vis dar nepateikėte savo pasiūlymo.

— Aš siūlau sunaikinti sugrįžimo vartus aname gale bent jau iki tol, kol įgaliotieji valdžios atstovai čia išsiaiškins situaciją, — pareiškė Vinsleidas. — Taikysimės tiktai į pačią mašiną, mums pakaks poros strategiškai tiksliai padėtų sprogmenų, niekas nenukentės. O paskui iškviesime TT ir viską perduosime JTGP kontrolei, kol jie viską išnarplios.

— Skamba visai protingai, — atsiliepė kažkas.

— O kodėl būtinai reikia sunaikinti sugrįžimo vartus? — paprieštaravo Halmanas. — Juk galėtume paprasčiausiai išsikviesti TT?

— Dėl laiko tėkmės greičio faktoriaus, — atsakė Vinsleidas. — Tenai laikas bėga maždaug du šimtus kartų greičiau. Bet koks delsimas gali būti lemtingas. Kelios sugaištos dienos čia reiškia, kad aname gale bus prarasti ištisi metai.

Halmanas gūžtelėjo pečiais.

— Na ir kas? Mes tiesiog suspenduotume visas operacijas šiame gale ir lauktume tolimesnių nurodymų. Vis dar nesuprantu, kodėl būtina susprogdinti vartus.

— Mes negalime šitaip rizikuoti ir palikti juos veikiančius, — neatlyžo Vinsleidas. — Kol kas mes sugebėjome perimti valdžią čionai į savo rankas, tačiau dėl bet kurios iš daugybės tikėtinų priežasčių situacija gali tučtuojau pasikeisti. Taigi, vienintelis būdas absoliučiai įsitikinti, kad ryšio kanalas bent kol kas nebus naudojamas — tai padaryti taip, kad juo ir nebūtų įmanoma pasinaudoti.

— Be to, pažvelkime ir iš kitos pusės, — pasiūlė Šolderis. — Jeigu vartai bus taip sugadinti, kad jiems pataisyti prireiks ne vienerių metų, net tokiu atveju čionai praeis vos kelios dienos. Taigi, jūs tikrai ne kažin ką prarandate. O jeigu ryšys vėl pradės veikti niekšų rankose, pasekmės aname gale bus išties katastrofiškos.

Edis žengė pirmyn ir atsistojo kambario viduryje greta jaunojo Šolderio.

— Pasiutimas, man regis, kažkam galų gale derėtų apsispręsti, — pareiškė jis. — Gerai, aš jumis tikiu. Ir padėsiu kuo galėdamas.

— Ir aš, — pareiškė dar vienas žmogus, sekdamas jam įkandin.

Daktaras Pfanceris vis dar svyravo.

— Paklausiu dar kartą — ką būtent jūs siūlote? r vėl kreipėsi jis į Vinsleidą.

— Viena grupė turi perimti savo žinion valdymo prietaisų patalpą, — prašneko Vinsleidas, jis kalbėjo greitai, primygtiniu to nu. — Toji grupė priverčia budinčiuosius darbuotojus aktyvuo ti spindulį ir prižiūri, kad būtų deramai pradėtas perkėlimas Tuo tarpu abu Kurtai nusiveda antrąją grupę į siuntinių paruo Šimo patalpas ir ten pasiima sprogmenų, detonatorių ir sprog dinimo kabelių — tiek, kad užtektų keletui užtaisų. O pasku mes — tik keletas mūsiškių, aš visai nenoriu, kad jūs dėl to rizi kuotumėte gyvybėmis — persikeliame į kitą galą, išdėliojame sprogmenis, nustatome taimerius visai trumpam laikui — ir tučtuojau grįžtame atgal, tikėkimės, anksčiau, nei 1940-ųjų galas suspės susigaudyti, kad vyksta kažkas negero.

— Ar tai gali pavykti? — abejodamas paklausė Senas.

— Nežinau, — prisipažino Vinsleidas. — Tačiau labai noriu pabandyti. Mes pasiryžę rizikuoti. O visa, ko prašome iš jūsų — tai mums padėti.

— Dešimt sekundžių, — pasakė Šolderis. — O jei antrajame gale pakanka dešimties sekundžių išdėlioti sprogmenis ir sugrįžti atgal į mašiną — kiek gi laiko praeis šitame gale? Nė kiek! Mažiau nei sekundės dalelytė!

Pfanceris linktelėjo.

— O kas tada?

— O tada keliausime į pranešimų centrą ir duosime žinią į TT štabą Ciuriche, — atsakė Vinsleidas.

— Šitai išties privers visus subruzti, — pasakė Edis. — Saugumo tarnybos iki šiol vis dar nesusigaudė kas čia darosi, tačiau, jei jūs nukreipsite šautuvų vamzdžius į pranešimų centro personalą, visi be jokios abejonės kaipmat sukrus. Ir leisis čionai it akis išdegę. O kas bus tada?

— Jeigu sugrįžimo vartai nebeveiks, man nebebus labai svarbu, kas dar įvyks, — atsakė Vinsleidas. — Galbūt tada mes sudėsime ginklus ir atsiduosime likimo valiai. O jūs galėsite pasakyti, kad neturėjote jokio pasirinkimo — mes privertėme jus bendradarbiauti. Tai ir viskas, ko mes prašome — pabendradarbiauti su mumis vos keletą minučių. Argi gaila paaukoti keletą minučių, jeigu šitaip bus išgelbėta milijonai gyvybių?

— O kas bus, jei mes vis dėlto atsisakysime bendradarbiauti? — paklausė Pfanceris.

Vinsleidas nusišypsojo it atsiprašydamas ir mostelėjo ginklu, kurio vis dar nepaleido iš rankų.

— Tokiu atveju mes, bijau, būsime priversti reikalauti, kad vis vien tai padarytumėte, — atsakė jis.

43 skyrius

Feračinis žingsniavo betonuotu taku vedančiu tarp kažkokių alyva vėsinamų transformatorių, stūksančių už vielinės tvoros vienoje pusėje, ir vamzdžių raizgyno, vedančio iš perdirbimo cisternos kitoje. Pagaliau jis pasiekė konvejerį, nuo kurio buvo pakraunami nitratų vagonėliai su apverčiamais kėbulais. Čia jis pasuko į dešinę, pasiekė tiltą virš susikryžiuojančių geležinkelio bėgių ir nužingsniavo palei ilgą, juodai dažytą, skarda apkaltą pašiūrę. Visa buvo lygiai taip, kaip ir tame modelyje, kurį Feračinis išstudijavo dar Londone.

Užnugaryje pasigirdo prislopintas cyptelėjimas, ir po akimirkos Feračinį prisivijo Kesidis, jis nusiropštė nuo savo tratančio dviračio ir ėmė žingsniuoti greta.

— Jokių problemų, — ištarė Kesidis.

— Žinau. Mes įvažiavome bevek drauge su tavim. Gal kur nors matei Floidą ir Edą?

— Pakeliui mane pralenkė autobusas, bet nežinau, ar tikrai tas.

— Netrukus sužinosime.

— O kur Gustavas?

— Nuvažiavo pastatyti mašinos. Bus čia po kokios minutės.

Jie apsuko vieną galą pastato, kuriame buvo sumontuoti triukšmingi akmens druskos trupinimo mechanizmai, ir patraukė pirmyn siauru keliuku, kurio grindinyje buvo įmūryti geležinkelio bėgiai. Kairėje driekėsi dalis atliekų perdirbimo kombinato, kur link jie kaip tik ir suko: čia grūdosi visas miškas plieninių atramų bei vamzdžių, virš kurių stūksojo dengti plieno rezervuarai, už jų dunksojo du dar didesni ir aukštesni rezervuarai. Tesiog priešais, prie pat vienaaukštės siurblinės, į kairę nuo kelio atsišakojo trumpas takas.

Feračinis ir Kesidis pasuko į taką — buvo sutarta, kad Erichas čionai paliks sunkvežimį. Tačiau jo nesimatė nė pėdsako.

Kesidis atrėmė dviratį į sieną, ir juodu, paspartinę žingsnį, nudrožė pro siurblinę iki tako galo, kuris baigėsi atramine siena tarp dar dviejų, horizontalių sandėliavimo rezervuarų. Kairėje pusėje, tarp betono blokų, kurie buvo virš galvos kyšančių sijų atramos, ir juos prilaikančių sienų žemyn vedė trumpas laiptelių su turėklais maršas. Laiptelių apačioje dunksojo žemas mūrinis šešiakampis pastatas, kaip tik ir slepiantis angą į pačią atliekų šachtą. Virš jo, už bakų, vamzdžių bei metalo karkasų tankumyno, dunksojo užpakalinė atliekų perdirbimo pastato siena, iš kurios stačiu kampu vedė keletas masyvių vamzdžių, pradingstančių mūrinio šešiakampio stoge.

Pats šešiakampis buvo pusiau nugrimzdęs žemėje, gal aštuonių pėdų aukščio ir kokių dvidešimties pėdų skersmens, aplink visą jį driekėsi siaura tranšėja, kurios kraštas buvo sutvirtintas betonine siena. Lemsonas ir Peinas jau laukė čia, susigūžę transėjoje laiptelių papėdėje, kaip tik priešais šešiakampio sienoje įtaisytą trijų pėdų skersmens plieninį liuką.

— Mes jau patikrinome, — atsakė Lemsonas, nors Feračinis dar net nesuspėjo paklausti. — Sunkvežimio čia niekur nėra.

Vos keletą akimirkų Feračinio protas stačiai atsisakė tuo tikėti. Jis užsimerkė ir giliai iškvėpė, jausdamas apninkančią neviltį. Tik ne dabar, širdies gilumoje patyliukais ėmė melsti jis, na prašau, tik ne dabar. Neleisk, kad visa nueitų šuniui ant uodegos dabar, po viso šito. Jis porą kartų smarkiai krestelėjo galvą, kad praskaidrėtų protas, ir apsidairė, norėdamas įvertinti aplinką.

Šešiakampis pastatas dunksojo žemoje vietoje, virš jo raizgėsi tanki sijų, vamzdžių bei bakų užuolaida. Tranšėjos kraštus sutvirtinanti siena bei betono blokai kiek aukščiau sudarė išties puikią priedangą, be to, ši gamyklos dalis tikrai nebuvo pati judriausia visame komplekse. Taigi, realus pavojus, kad juos tučtuojau kas nors pastebės, buvo visai nedidelis. Kita vertus, takas, kuriuo jie čia atkako, buvo aklikelis, jeigu juos kas nors užtiktų, jiems nebūtų kur trauktis.

— Čionai mes kuo gražiausiai galime įkliūti į spąstus, — pasakė Kesidis, tarytum perskaitęs jo mintį. — O be kita ko dar ir esame visiškai beginkliai. — Tai buvo tiesa: ginklus irgi turėjo atgabenti sunkvežimis.

Tačiau įrankių dėžę Lemsonas atsinešė su savimi.

— Ar apžiūrėjai tą dangtį? — paklausė jo Feračinis, rodydamas plieninį liuką.

Lemsonas linktelėjo.

— Jokių problemų, galiu kaipmat jį nuimti.

— Ką gi, tuomet taip ir padaryk, pasižiūrėsime, kas ten viduj, — pasakė Feračinis. — O sunkvežimiui tokiu būdu duosime dar keletą minučių. Kesidi, tu tuo tarpu palypėk tais laipteliais ir nenuleisk akių nuo tako.

Lemsonas linktelėjo ir kibo į liuką, Kesidis palypėjo laipteliais aukštyn. Feračinis įsmeigė akis į virš galvos dunksančius bakus bei plieno konstrukcijas. Iš kitapus tako esančios siurblinės sklido nenutrūkstantis išmetamųjų vamzdžių riaumojimas, iš viršuje dunksančio atliekų perdirbimo pastato sienoje aukštai įtaisytos angos šnypšdamas veržėsi garas. Kažkur tolėliau, komplekso gilumoje, pasigirdo garvežio švilpukas. Feračinis dabar te troško vieno vienintelio dalyko — laiko pagalvoti.

Atliekų šalinimo šachta, dešimties pėdų skersmens, kaip ir įprasta kalnakasybos šachtoms, buvo uždengta cilindro formos plieno kamera, į kurią iš viršaus ir vedė atliekų šalinimo vamzdžiai. Kamera buvo pritvirtinta jos šone įtaisytomis dujoms nepralaidžiomis plokštėmis — kaip tik pro jas „Ampersando” grupė ir ketino patekti vidun. Mūrinis šešiakampis iš tiesų buvo išorinė apsauginė kamera, pridengianti viduje esančią plieninę. Tokiu būdu bent du apsauginiai sluoksniai neleido nuodingoms dujoms prasiveržti išorėn, o remonto darbų ar patikrinimo atveju buvo dirbama vienu metu atidarius tik vieną šių barjerų.

— Gali būti, kad įmanomas dar vienas būdas nusileisti žemyn ir apsieiti be skafandrų, — pratarė Edas Peinas, padavinėdamas Lemsonui įrankius.

— Koks? — paklausė Feračinis.

— Kaip tik apie tai ir mąsčiau, stumdamas laiką toje daržinėje… tiesiog dėl visa ko, jeigu atsitiktų blogiausia, — išsitiesdamas atsakė Peinas. — Toji šachtą pridengianti kamera čia viduje stačiai turi turėti sienose įmontuotus standartinio modelio vožtuvus, o taip pat ir uždengtus liukus — juk protarpiais neišvengiamai reikia patikrinti šachtoje susikaupusio dujų mišinio sudėtį. Taigi, o toliau — šiame komplekse juk gąminama karinė amunicija, tiesa? Taigi. O gaminant bombas bei sviedinius paprastai naudojami milžiniški pneumatiniai presai — tokiu būdu nuliejami reikalingos formos užtaisai. Kitais žodžiais tariant, tokiose vietose, kaip ši, būtinai turi būti aukšto slėgio oro tiekimas.

Feračinis linktelėjo, tuo pat metu nesąmoningai dairydamasis aplinkui, ar kas nesiartina.

— Na — ir..?

— Jeigu mes sugebėtume kažkaip nukreipti vieną tokių suslėgto oro linijų į kurį nors vidinės kameros vožtuvą, tokiu būdu gerokai padidėtų ir dujų, susikaupusių šachtoje virš skysčio, slėgis. Dujos neišvengiamai imtų stumti skystį žemyn. Galbūt mums pavyktų nuleisti skysčio lygį tiek, kad išnirtų ir anga į tą vamzdį, kuris įstrižai veda tiesiog į „Plaktuką”. Jei visa tai pavyktų, mes, ko gero, galėtume virvėmis nusileisti šachta žemyn ir įsigauti į tą vamzdį nė kojų nesušlapę.

— Bet tai ilgokai užtruktų, tiesa? — paklausė Feračinis.

Peinas gūžtelėjo pečiais.

— Matyt, taip. Bet tai, ko gero, vienintelė mums dar likusi išeitis.

Feračinis skubiai apsvarstė pasiūlymą. Šiaip ar taip, tai buvo bent kažkas pozityvaus, ko būtų galima imtis tuo atveju, jei sunkvežimis vis dėlto nepasirodys. Be to, kaip kad Edas ir sakė, daugiau ir nebuvo kas bedarą.

— Kaip manai, kiek tai užtruks? — paklausė jis.

— Aš nežinau. Priklauso nuo to, kaip giliai po skysčio paviršiumi yra vamzdžio anga, kokį slėgį mums pavyks išgauti — ir panašių dalykų. Jei būtų įmanoma atidaryti vidinę kamerą ir nuleisti vidun zondą, o patiems čia pat nenusinuodyti, aš galėčiau atlikti bent apytikslius apskaičiavimus.

— Dangtis nuimtas, — pranešė Lemsonas. Jis nukėlė plieninę plokštę, atidengdamas angą į išorinę kamerą, ir atrėmė ją į sieną.

— Pasižiūrėk, kas ten viduj, — ištarė Feračinis.

Lemsonas linktelėjo, iš įrankių dėžės pasiėmė žibintuvėlį ir įsiropštė pro atvirą liuką vidun. Feračinis vėl pažvelgė į Peiną.

— Gustavas kažką dirba su priemonėmis, skirtomis gaisrams gesinti. Galbūt jis sugebėtų aprūpinti mus respiratoriais ar kuo nors panašiu? — Jis dirstelėjo į laikrodį. — Bet kurgi velniai nešioja tą Gustavą? Jis jau seniai turėtų būti čia.

Peinas kaipmat atgijo.

— O taip pat mums reikės virvių, ginklų, sprogmenų, termito išsprogdinti tą dangtį vamzdžio viršuje…

— Palauk, Edai, po vieną dalyką vienu metu, — Feračinis dar sykį pakartojo visa, kas buvo pasakyta iki šiol. — Bet ar pavyks? Jei mes padidinsime slėgį šachtoje ir nustumsime skystį žemyn, ar slūgdamas jis neužlies mums reikalingo vamzdžio? Ar neatsitiks taip, kad skystis ir liks jame, užblokuodamas mums kelią viršun?

— Taip ir atsitiks, — atsakė Peinas, — bet tik tol, kol bus apsemta vamzdžio anga. Kai skysčio lygis nukris žemiau jos, skystis iš vamzdžio vėl ištekės, panašiai kaip vanduo iš pasvirusio butelio. Oro pūslelės kils iki pat viršaus ir subalansuos slėgį.

— Ar esi tikras?

— Juk tai mano sritis, Hari.

Feračinis linktelėjo ir buvo dar kažką besakąs, tačiau jam sutrukdė laiptais žemyn palypėjęs Kesidis.

— Ateina Gustavas, jis labai skuba. Panašu, kad kažkas atsitiko.

Po kelių akimirkų viršuje pasigirdo žemyn besileidžiančiojo žingsniai, ir tuojau pat greta Kesidžio jau stovėjo Knakė.

— Na, kas? — riktelėjo Feračinis, vos išvydęs Knakės veido išraišką.

Knakė niūriai papurtė galvą.

— Sunkvežimis neatvažiavo. Erichas skambino Margai, o ji šiaip ne taip susirado mane. Sunkvežimyje kažkas sugedo visai kitame Vaisenbergo pakraštyje. — Jis kilstelėjo ranką, niekam nespėjus nė prasižioti. — Bet tai dar ne viskas. Yra ir kitų naujienų, kur kas blogesnių. Erichą pralenkė SS kariuomenės kolona, jie važiavo sunkvežimiais į čia, dideliu greičiu. O tai jau, regis, visai ne kas. Norėjau pasakyti — kadangi netekome dviejų jūsų žmonių bei vieno krovinio, visiškai nežinia, kas galėjo juos ištikti. Nesu net visai tikras, kad mums pakaks laiko saugiai išvesti jus iš gamyklos teritorijos.

— Palauk palauk, neskubėk, — nutraukė jį Feračinis. — Gal dar visai ne viskas baigta. Ką gi veikia Erichas? Ar kas nors sutaisys jo sunkvežimį?

— Taip, bet Marga liepė jam vėl paskambinti jai į kontorą prieš bandant įvažiuoti į gamyklą. Jeigu SS perims vartų apsaugą ar atsitiks kas nors panašaus, mes negalėsime prašyti jo, kad tai darytų. Jis tiesiog neturėtų jokių šansų.

— Su tuo aš negaliu ginčytis, — pasakė Feračinis. Jis bandė bent apytikriai paskaičiuoti, kiek jiems dar liko laiko, tačiau buvo pernelyg daug neapskaičiuojamų dalykų.

Įėjimo liuke kyštelėjo Lemsono galva.

— Čionai viskas atrodo kuo gražiausiai, visai taip, kaip mes ir tikėjomės, — pranešė jis. — Jokių siurprizų. — Tik dabar jis pastebėjo atvykusį Knakę ir linktelėjo jam: — Sveiks.

— Visi siurprizai čionai, išorėje, Floidai, — pasakė Feračinis. — Mūsų sunkvežimis sugedo kitame Vaisenbergo pakraštyje, be to, čionai atvyksta SS kolona. Panašu, kad turėsime vargo.

Lemsonas tik paprasčiausiai kilstelėjo antakius.

— Tuomet verčiau nesnauskime ir pradėkime, — lakoniškai pasiūlė jis.

Ūmai visą įprastą gamyklos triukšmą persmelkė pavojaus sirenos kauksmas.

— Matyt, tai jie, — pasakė Kesidis, pasukdamas galvą ir žvilgtelėdamas aukštyn. — Tikriausiai jie jau prie vartų.

— Grįžk atgal į viršų, — paliepė Feračinis Kesidžiui. Paskui jis prisitraukė Knakę artyn ir ėmė kalbėti greitai ir primygtinai: — Klausyk, mes būtinai turime prasiskverbti į tą vamzdį, atsiveriantį į atliekų šachtą, kuri čionai smenga tiesiog žemyn. Labai gali būti, kad vamzdžio angą semia skystis — kaip tik tam ir buvo skirti skafandrai, kuriuos matei. O tasai vamzdis veda viršun, į slaptą, po Citadele įrengtą įmonę. Supratai, Gustavai? — įdėmiai klausęsis Knakė linktelėjo. Feračinis kalbėjo toliau: — Klausyk. Edas sugalvojo pravesti čia oro tiekimo liniją, kad oro slegiamas skystis nuslūgtų, ir anga atsidurtų virš jo paviršiaus. Taigi, mums reikės kai kurių priemonių: prikabinamo su jungiklio, kurį galėtume pajungti į čionai, viduje, esantį vožtuvą, be to, kokio nors kvėpavimo aparato ar ko nors panašaus, kad galėtume prasiskverbti per koncentruotas dujas bei kitas atliekas, dar žibintuvėlių, virvių bei sprogmenų, kurių turi pakakti išsprogdinti užtvarą tolimajame vamzdžio gale, taip pat — sunaikinti taikinį. O be to, mums reikės ir ginklų.

— Gerai būtų ir kokie nors storos medžiagos drabužiai bei nemažas kiekis taukų odai apsaugoti, — įsiterpė Peinas.

Feračinis linktelėjo.

— Ar gali ką nors padaryti?

Knakė beviltiškai papurtė galvą, jį baugino vien pati mintis apie šitokį neįmanomą žygį.

— Nagi galvok, Gustavai, galvok! — neatlyžo Feračinis, smarkiai jį papurtydamas. — Pradėkime nuo suslėgto oro tiekimo. Ar įmanoma kur nors čia, netoliese, prisijungti prie tiekimo linijos? Kur galėtume gauti šarnyrų bei movų?

Galų gale Knakė atgavo žadą.

— Nebėra laiko! Užtruktumėte visą amžinybę, kol sukeltumėte pakankamą oro slėgį!

— Tu juk negali šito žinoti, — atšovė Feračinis. — Tu netgi nesi tikras, kad esesininkai sulėkė čionai gaudyti būtent mūsų. O net jeigu ir taip, jie, ko gero, nė nenutuokia, kur mūsų ieškoti. O paieškos šitokiame gamyklų komplekse gali užtrukti ištisas valandas.

Knakė bejėgiškai apsilaižė lūpas ir paskubomis perbėgo mintyse visa, ką sakė Feračinis.

— Kai tik jūs išsprogdinsite dangtį kitame gale, slėgis kaip mat kris, o tada skysčio lygis šachtoje vėl pakils ir užtvindys angą į vamzdį. Kaipgi jūs iš ten išsikapstysite?

Feračinis dirstelėjo į Peiną.

— Ar pagalvojai apie tai, apmąstydamas savo planą, Edai? — paklausė jis.

— Mes nuleisime skystį pakankamai giliai, kad po vamzdžio anga galėtume įmontuoti užtaisus — nuo sprogimo šachta įgrius ir užsikimš, — atsakė Peinas. — Tokiu būdu, net ir kritus slėgiui, anga nebebus užpilta.

Tai reiškė, kad, užtaisams sprogus, visi jie turės būti šachtos viduje. Tačiau jie buvo pakankamai patyrę dirbti su sprogmenimis, kad žinotų: esant tam tikru atstumu nuo pačios sprogimo vietos, smūgio banga spėja pakankamai išsisklaidyti, kad nesukeltų jokių rimtesnių nemalonumų. Šachtininkams nuolatos tekdavo sprogdinti uždaroje erdvėje.

— Bet tai reiškia, kad jums reikės dar daugiau sprogmenų! — užprotestavo Knakė.

Feračinis tik numojo ranka.

— Ką gi, jei jau tokioje vietoje kaip ši negalima rasti pakankamai sprogmenų…

Knakė beviltiškai papurtė galvą.

— Bet jūs anaiptol negalite būti tikri, kad šachta kaip reikiant įgrius ir aklinai užsidarys. Juk kalbate apie šachtą, kupiną sprogstamojo dujų mišinio! O kur dar visa tai, kas jau yra ten, apačioje — nuodingi oksidai, pusiau sureagavę nitrotoluolai, nesudegęs TNT — visa tai juk garantuotai mirtinos medžiagos! Kaip gi jūs tikitės prasikapstyti pro visa tai?

— O kaip tie dalykėliai, su kuriais tu, kaip minėjai, esi dirbęs? Visokios dujokaukės ir panašiai? — paklausė Feračinis. — Ar įmanoma ką nors iš jų gauti?

Knakė vėl papurtė galvą.

— Iš jų nebus jokios naudos — tik jau ne tokiame mišinyje, ir dar dideliame slėgyje. Be to, tos dujokaukės tiktai išfiltruoja toksinus. Jos neprideda jokios medžiagos, kurios savaime nėra aplinkoje. O juk ten, šachtos gelmėse, deguonies tikrai nebus.

— Man rodos, tu kažką minėjai apie deguonies cirkuliavimo aparatą — tokį, kuriuo kaip tik labai domisi laivynas. Ar jis negalėtų mums praversti?

— Mes teturime tik bandomuosius pavyzdžius — ir tik porą jų.

— Bet ar jie gali mums praversti? — neatlyžo Feračinis.

— Gal ir taip… Bet juk teturime tik du!

Feračinis klausiamai dirstelėjo į Peiną. Šis skubiai apsvarstė visas įmanomas galimybes.

— Tuose kvėpavimo įtaisuose neišvengiamai turi būti kažkoks atsargų rezervuaras, — galų gale pasakė jis, žvelgdamas į Knakę.

Knakė linktelėjo.

— Kažkas panašaus į deguonies balioną… Paprastai jų būna vienas ar du, nešiojami ant krūtinės.

— Puiku, — pareiškė Peinas. — Neabejoju, kad tose dujokaukėse turėtų būti įmanoma pramušti papildomą skylę ir sujungti ją su tuo deguonies balionu. Nieko sudėtingo — juk jo mums tereikės vos kelias minutes. Du mūsiškiai su gerais kvėpavimo aparatais nusileis į šachtą. Likusieji du, su perdirbtomis dujokaukėmis, liks laukti išorinėje kameroje. Po to, kai slėgis nustums skystį žemyn ir šachta jau bus užkimšta, tuodu, kurie jau bus viduje, užkops vamzdžiu aukštyn ir išsprogdins vamzdžio viršuje esantį dangtį, tokiu būdu atidarydami įėjimą į patį „Plaktuką”. Slėgis automatiškai kris. Tada tuodu, likusieji čia, atsidarys vidinę kamerą ir mikliai nusileis šachta žemyn — o ten jų lauks atviras kelias vamzdžiu. Jeigu jie sugebės pasiskubinti, jiems turėtų pavykti.

Visi sužiuro į Knakę. Šis skėstelėjo rankomis.

— Galbūt… Atrodo visiškai neįmanoma… Aš nežinau.

Visi kiti tylėdami žvelgė į jį. Knakė žiojosi dar kažką sakyti, bet čia pat sudvejojo, ir galų gale jį užplūdo gėda, kad pats viską tik neigia. Juk tai šitiems žmonėms teks leistis ten, į šachtos gelmes. Jie buvo pasiryžę grumtis su visais ten tykančiais pavojais — o kliūčių ieško būtent jis, kuriam visai nereikės ten lįsti. Knakė pasitrynė akis, giliai atsiduso ir suėmė save į nagą.

— Jūsų tiesa, — pasakė jis. — Reikia bent pabandyti. Net jeigu ir nepavyks — tegul tai įvyksta dėl kitos priežasties, o ne todėl, kad taip ir neišdrįsome pabandyti.

Feračinis draugiškai kumštelėjo jam į petį.

— Tai jau kita kalba, Gustavai. Dabar šneki kaip tikras amerikietis.

— Aš tai žinojau! — sušuko Knakė.

— Vadinasi, eisi su mumis iki pat galo? — paklausė Feračinis.

— Taip — su viena sąlyga, — atsakė Knakė.

— Sakyk.

— Kada nors, kai viskas jau bus baigta ir mes sėkmingai iš viso šito išsikapstysime, jūs pasakysite man, kas iš tiesų yra Citadelėje.

Nuvargęs Feračinis šyptelėjo.

— Gerai, Gustavai, sutarta.

Visas Knakės požiūris ūmai pasikeitė ir virto pozityviu.

— Tos dujokaukės… — prašneko jis. — Naujesniuosiuose modeliuose filtrai būna įtaisyti pačiame antveidyje. Taigi, tas dujokaukes perdirbti būtų gana sudėtinga. Tačiau senesniuose modeliuose būdavo naudojamas atskiras įtaisas, tad viskas būtų kur kas paprasčiau. Man regis, aš žinau, kur būtų galima keletą tokių surasti.

— Turiu pasiūlymą, — atsiliepė ir Lemsonas iš liuko angos, kur iki šiol tūnojo klausydamasis.

— Sakyk, — paragino jį Feračinis.

— Bombos juk išskiria begalę lakiųjų dujų. Jei šiaip ar taip planuojame susprogdinti užtaisą šachtos apačioje, kad ją užkimštame, tai kodėl gi tokiu pat būdu nepadidinus ir slėgio? Toks būdas tai padaryti būtų šimtąsyk greitesnis už tą, apie kurį kalbėjote. Išvis nereiktų knaisiotis su jokiomis oro tiekimo linijomis.

Valandėlę pagalvojęs Peinas linktelėjo.

— Visai įmanoma. O kodėl gi ne? — ištarė jis.

Feračinis su iššūkiu dėbtelėjo į Knakę.

— Matai, Gustavai? Jau turime viena problema mažiau. Gerai. O dabar — kur mes čia galėtume kuo patogiau prikišti nagus prie sprogmenų? Daugybės daugybės sprogmenų?

Tačiau Knakė jo nebegirdėjo. Su klausiama išraiška veide jis žvelgė pro Feračinio petį kažkur aukštyn. Atsigręžęs ir pasekęs jo žvilgsnį, Feračinis išvydo primygtinai mojantį Kesidį. Tuo pat metu šis nenuleisdamas akių žiūrėjo į kažką viršuje. Mostelėjęs kitiems tupėti ir nejudėti, Feračinis atsargiai nuslinko aukštyn apsidairyti iš tos vietos, kur kiūtojo susigūžęs Kesidis. Ir kaip mat pajuto, kad širdis ritasi į kulnus.

Tako gale sustojo karinis atviras „Mersedesas” su svastika ant durelių. Pro priekines duris išlipo žmogus, vilkįs SS leitenanto uniforma, rankose jis laikė automatą. Nuo užpakalinės sėdynės jį pridengė dar vienas kariškis, pirmasis tuo tarpu ėmė atsargiai artintis.

Ir staiga Kesidis sustingo atvipusiu apatiniu žandikauliu. Feračinis apstulbęs akimirkai užsimerkė, vėl atsimerkė ir tada pamažu atsistojo stačias.

— Jėzau! — kvėptelėjo Kesidis. — Šito negali būti, Hari, netikiu savo akimis. Švenčiausiasis Jėzau Henri Kristau… Juk tai Padis Rajenas ir Harvis Vorenas!

44 skyrius

Vorenas ir Rajenas įvažiavo į Vokietiją iš Olandijos su bulgariškais dokumentais. Juodu apsimetė prekiautoju brangiaisiais akmenimis, grįžtančiu iš Amsterdamo, ir civiliu inžinieriumi. Nelaimei, Voreno išvaizda visiškai atitiko aprašymą prancūzų agento, kuris, kaip buvo išsiaiškinusi pasienio policija, turėjo mėginti patekti į šalį tuo pačiu keliu ir maždaug tuo pat metu. Taigi, abu nedelsiant buvo suimti.

Vokiečiai pakankamai greitai suprato savo klaidą, tačiau po apklausos netruko įsitikinti, kad abu „bulgarai” irgi anaiptol nebuvo tie, kuo sakėsi esą. Taigi, nedelsiant buvo iškviesta SS tarnybinė mašina, turėjusi nugabenti juos apklausai į regioninį SD biurą Osnabriuke. Jie išvyko lydimi pulkininko, jo vairuotojo leitenanto bei dviejų sargybinių. Tačiau Osnabriuko jie taip ir nepasiekė — amerikiečiai ne tik sugebėjo atsikratyti palyda, bet ir įsigyti automobilį. Vis dėlto jiems nepavyko to padaryti visiškai be nuostolių: majoras Vorenas įsigijo kulką kelyje. SS uniformos padėjo jiems gauti kvalifikuotą medicininę pagalbą, tačiau nuo to laiko majoro koja sunkiai lankstėsi. Vis dėlto jie nusprendė laikytis ankstesniojo plano ir vykti į numatytą susitikimo vietą. Apsimetę SS pulkininku bei jo vairuotoju, jie pervažiavo visą Vokietiją su pasisavintais dokumentais, ir jų niekas nė karto nesustabdė.

Vis dėlto tuo jų problemos dar toli gražu nepasibaigė. Galų gale pasiekus Leipcigą, jiems vis dėlto nepavyko užmegzti kontakto. Kodėl — šito jiems nepavyko išsiaiškinti. O tai reiškė, kad nutrūko ryšys, turėjęs suvesti juos su vietiniu operacijos koordinatoriumi, tai yra, Gustavu Knake. Supratę, kad niekas jų nepasitinka ir jau nepasitiks, be to, žinodami, kad likusieji „Ampersando” grupės nariai jau turėtų būti kažkur netoliese, Vorenas ir Rajenas ištisas dvi savaites įžūliai važinėjosi po Vaisenbergą bei jo apylinkes, tikėdamiesi pastebėsią ką nors iš saviškių ar patys būsią jų atpažinti. Tačiau nieko nepešė.

Tik šiandien pro juos prazvimbė gamyklos link lekiantis esesininkų konvojus. Tuo metu jie jau buvo pripratę prie atviros rizikos ir šūkio „viskas — arba nieko”, taigi, kiek atsilikę nusekė kolonai iš paskos ir suskubo pasiekti šoninius vartus kaip tik tuo metu, kai esesininkai įvažiavo į teritoriją pro pagrindinius. Pakako majorui Vorenui kaip reikiant užrėkti, ir suglumę fabriko sargybiniai nedelsdami juos praleido.

Na, dabar bent jau ginklų problema išspręsta, pagalvojo Feračinis, iš mašinos bagažinės iškeldamas brezentinį krepšį, prigrūstą Erma MP38 tipo automatų, buvo čia ir amunicijos dėžė. Jie nuvairavo automobilį grįstu keliuku kiek toliau nuo tako galo, į ne tokią atvirą vietą. Padis Rajenas ištraukė dar vieną krepšį pridėtą devynių milimetrų „Mauzerių” ir šovinių bei porą dėžių 39 modelio „bulvių košės” granatų.

— Mes nusprendėme, kad, jeigu jau šauktis bėdos — reikia padaryti tai kaip pridera ir būti viskam pasiruošus, — paaiškino Rajenas, kol jie kiūtino atgal nešini kroviniais. — Jūs net nepatikėtumėt, kokių dalykų žmonės palieka šiaip voliotis.

Jie pasuko už siurblinės kampo ir jos tarpduryje netikėtai išvydo stovintį žmogų dėmėtu kombinezonu, jis ramiai rūkė cigaretę ir dairėsi aplinkui. Žmogus pastebėjo esesininko uniforma vilkintį Rajeną ir smalsiai įsispoksojo į jį.

— Ko čia vėpsai? — užriaumojo Rajenas. — Bene neturi darbo? Ar nežinai, kad vyksta karas?

Žmogus skubiai kažką suniurnėjo ir akimoju išnyko siurblinėje.

Tuo metu Gustavas Knakė, po pažastimi nešdamasis sulankstytą maišą, sugrįžo į savo kabinetą Saugumo priemonių vystymo sekcijoje, įsikūrusioje netoli vartų, beveik pačioje gamyklų komplekso pradžioje.

— Kur buvai dingęs? — pasiteiravo už gretimo stalo sėdįs jo kolega Francas. — Ar negirdėjai naujienų?

— Kokių naujienų?

— Vyksta kažkoks galingas apsaugos patikrinimas. Visur knibždėte knibžda esesininkų, jie tikrina vartus. Gautas nurodymas nepalikti savo darbo vietos, dėl to ir buvo įjungtos sirenos. Negi tu jų negirdėjai?

— Vaje, o aš maniau, tai vėl koks nors mokomasis pavojus. Daugiau jokių žinių?

— Skambino tavo žmona.

— Aišku.

Knakė atsisėdo už stalo ir surinko vidaus telefono numerį.

Po kelių akimirkų mergaitės balsas atsiliepė:

— Darbininkų personalo biuras.

— Atleiskite, ar yra Marga Knakė?

— Luktelėki t valandėlę.

Gustavas ėmė nervingai barbenti pirštais į stalą. Toji valandėlė užtruko ištisą amžinybę. Galų gale Marga atsiliepė:

— Alio!

— Gustavas.

Ji kaip mat pritildė balsą.

— Kas čia dedasi? Girdėjai naujienas?

— Taip, tačiau piknikas vis vien įvyks — man rodos, jie kažkiek pakeitė planus. Jeigu Erichas vėl paskambintų, pasakyk, kad jiems užteks tų produktų, kuriuos turi patys.

— Aišku. Gerai, pasakysiu. Tikiuosi, oras ir toliau liks puikus.

— Ir aš tikiuosi. O dabar man jau metas.

— Pasisaugok.

Knakė pakilo, vėl pasiėmė maišą ir, perėjęs biurą, pateko į už jo esančią laboratorijų teritoriją. Vienas technikų triūsė prie varstoto kaip tik tame kambaryje, kur buvo laikomos deguonies tiekimo sistemos. Minutę ar dvi Knakė pasikrapštė prie kažkokio bandymų agregato, o paskui išsiuntė techniką, skubiai sumetęs jam kažkokią užduotį. Kai tik kambarys liko tuščias, Knakė paskubomis nuplėšė vieną deguonies kaukę nuo mokomojo manekeno galvos, kur ji ir buvo surinkta, antrąją nusikabino nuo sienos ir tuoj pat subruko jas į maišą drauge su keletu deguonies balionų, kuriuos pastvėrė nuo kiek aukščiau įtaisytos lentynos.

Paskui jis išniro į koridorių ir nuskubėjo į sandėlius, esančius pastato gilumoje. Čia Knakė užsidarė paskui save duris ir kibo naršyti spintelėse. Kiek jis prisiminė iš keleto bandymų, kuriuose jam buvo tekę dalyvauti, kažkur čionai turėjo būti senesniojo modelio dujokaukių — tokių, kokios buvo naudojamos Didžiajame kare — su susispaudžiančiais it armonika vamzdeliais, vedančiais į filtravimo įtaisą, paprastai nešiojamą prie klubų. Be dviejų jau nučiuptų deguonies įtaisų jam bereikėjo tik trijų dujokaukių, nes paskubomis surengtame pasitarime buvo nuspręsta, jog dėl kojos būklės „Kriketininkas”, užuot leidęsis žemyn, pasiliks prie šachtos angos viršuje, kad prireikus padėtų pridengti atsitraukimą. Amerikiečiai vis dar tikėjosi turėsią galimybę pasprukti tuo pačiu keliu, pro kurį ketino įeiti — ar bent jau taip jie tvirtino Knakei. O šis jau nebesiėmė ginčytis. Jis sukišo tris dujokaukes ir dar vieną, atsarginę, į maišą, įmetė ten dar ir dėžutę švarių filtrų kaištukų, o paskui nuskubėjo pro sandėlio lentynų stovus į kambario galą ir atsidarė langą.

Apačioje, kitoje kiemo pusėje atvirose duryse stovėjo Kesidis. Netoliese, prie pastato galo buvo pastatytas sargybinis, tačiau jis, nusisukęs į kitą pusę, atidžiai stebėjo kelią. Kesidis skubiai žengė artyn ir linktelėjo lango pusėn. Knakė švystelėjo maišą žemyn. Kesidis jį sugavo ir nužingsniavo sau. Knakė kruopščiai uždarė langą, išėjo iš kambario, nulipo laiptais žemyn ir pro užpakalines duris išsmuko iš pastato. Grįždamas į atliekų perdirbimo sekciją, jis pasiėmė plokščią vežimėlį — platformą ir ant jo pakrovė porą tuščių alyvos bidonų.

Kai Kesidis sugrįžo su deguonies aparatais bei dujokaukėmis, Feračinis ir Peinas lindėjo mūrinio šešiakampio viduje, laukdami, kol bus galima atidaryti vidinę kamerą. Jie buvo nusivilkę įprastus savo drabužius ir apsirengę alyvoje išmirkytus kombinezonus, pirštines bei vilnones kepures, prieš tai išsitepę kūnus storu taukų sluoksniu. Per vieną sienoje įmontuotų vožtuvų išorėn buvo išvesta žarna, pro kurią turėjo išeiti slėgio perteklius, kol bus atidaryta vidinė kamera. Tuo tarpu Feračinis, pasinaudodamas Lemsono įrankių dėžėje buvusia lipnia juosta, vijo tvirtą lyną iš varinės, pavogtos iš dirbtuvių, vielos bei virvės, kurioje vienodais intervalais buvo sumegzti mazgai.

Drabužius ir taukus, taip pat keletą rankinių prožektorių bei, regis, ištisas mylias susuktos vielos ir virvės atgabeno Lem sonas ir Rajenas — tuo tikslu juodu buvo išėję paplėšikauti. Sėkmingai sugrįžę su grobiu, jie, vadovaudamiesi Knakės nurodymais, patraukė jau į pavojingesnį žygį — reikėjo prasiskverbti kur kas atidžiau saugojamą amunicijos kompleksą ir pasivogt pakankamą kiekį sprogmenų. Majoras Vorenas triūsė išorėje — jis stovėjo sargyboje ir tuo pat metu dėliojo aplinkui ginklus bei amuniciją taip, kad prireikus visa būtų ranka pasiekiama. Esesininkai, bent jau kol kas, susitelkė aplink vartus bei svarbesniuose gamyklos komplekso taškuose, be to, visame komplekse išstatė sargybą, be jokios abejonės, ketindami iššukuoti kiekvieną užkaborį.

Padėdamas Peinui grubiai perdaryti dujokaukių filtravimo sistemą, kad vidun būtų galima įvesti deguonies tiekimą, Feračinis papurtė galvą.

— Kodėl gi visada turi įvykti būtent šitaip, Edai? Mes juk viską buvome suplanavę iki menkiausios smulkmenos: tvirtos kopėčios nusileisti šachta žemyn, impregnuoti kostiumai, netgi vaistinėlė… Kiekvienam krustelėjimui turėjome turėti marias laiko… O viskas baigiasi kaip visada — lekiame strimgalviais, nėra kada nė šūdo gabalą paspirti…

Prieš vilkdamasis savo improvizuotą kovinį kostiumą, jiems už nugarų įsitaisęs Kesidis ėmėsi gausiai teptis visą kūną taukais.

— Ar jūs bent pagalvojote apie tai, koks bus smūgio poveikis pačiame „Plaktuke”, kai judu susprogdinsite tą vamzdžio galą uždengusią plokštę? — paklausė Peinas, tikrindamas slėgio lygį pro vieną vidinės kameros vožtuvų.

— Ką? — nepaleisdamas iš rankų savo darbo žioptelėjo Feračinis.

— Nagi, prisimeni, ką mums sakė Gustavas? Visas tas vandenilio oksidų, hidrokarbonatų, nitrotoluolų, TNT garų, gal netgi cianidų mišinys — visas šis malonumas sprogs, spaudžiamas milžiniško slėgio. Jeigu tuo metu ten, antrame gale, kas nors bus, be specialios apsaugos ir kitų dalykų jo popieriai bus tikrai prasti.

Feračinis smalsiai pažvelgė į jį, paskui dirstelėjo į Kesidį.

— Girdi, Kęsai? Mes, ko gero, sugebėsime prasilaikyti, kol pas mus atkaks kiti vaikinai.

— Apie ką ir šneku, — sutiko Peinas.

— O tai — tokia naujiena, kurią prireikus mes sugebėsime neblogai išnaudoti, — pareiškė Kesidis.

Liuko angą užtemdė šešėlis, ir po akimirksnio vidun šmurkštelėjo Knakė.

— Saksonas ir Zulu vis dar nepasirodė? — paklausė jis. Grupės narius jis vis dar pažinojo tiktai kodiniais vardais.

— Jie išėjo pargabenti sprogmenų ir dar negrįžo, — atsakė Feračinis. — Turėtų būti paskutiniai mūsų reikmenys.

Knakė linktelėjo.

— Gerai. Tada aš kaip tik turiu laiko trumpai jums paaiškinti, kaip veikia tie deguonies aparatai, — pasakė jis.

Jam už nugaros majoras Vorenas pro liuko angą įvertė vidun pirmąjį alyvos baką. Peinas sučiupo jį ir nurideno prie dviejų ant grindų patiestų plačių lentų.

* * *

Tuo tarpu į gamyklos apsaugos viršininko kabinetą, kuriame SS generolas Haincas Rasenau buvo įsirengęs laikiną savo štabą, įžengė majoras ir energingai saliutavo.

— Kas atsitiko, majore? — paklausė Rasenau, atsigręždamas nuo didelio, ant sienos pakabinto komplekso plano, kurį drauge su pavaduotoju karininku kaip tik studijavo.

— Iš Leipcigo atvyko antrasis kontingentas, pone, kareiviai kaip tik rikiuojasi prie pagrindinių vartų, — raportavo majoras. Tą pat akimirksnį gretimame kabinete suskambo telefonas. — Be to, jau apieškojome antrąjį sektorių, būriai Geltonasis Du ir Geltonasis Keturi kaip tik ruošiasi šukuoti trečiąjį sektorių.

— Gerai, — atsakė Rasenau. — Pasirūpinkite dabar atvykusiais žmonėmis ir išsyk pradėkite ketvirtojo sektoriaus tikrinimą. O be to, užmegzkite ryšį su Citadelės vadu ir išsiaiškinkite…

— Herr generole! — iš už atvirų durų pasigirdo išsigandusio ir smarkiai sunerimusio apsaugos viršininko balsas.

— Atsiprašau.

Rasenau išėjo į gretimą kabinetą. Apsaugos viršininkas stovėjo stačias, vienoje rankoje laikydamas telefono ragelį, antrąja pridengdamas jo mikrofoną.

— Kas yra? — pasiteiravo Rasenau.

— Skambina sprogmenų saugyklos prižiūrėtojas iš R38, iš uždaros teritorijos…

— Ir..?

Apsaugos viršininkas sunkiai nugurkė seilę.

— Ten, biure, ką tik buvo aptiktas sargybinis ir dar vienas žmogus… surišti, užkimšomis burnomis. Vidun buvo įsibrovę du automatais ginkluoti vyrai, jie pagrobė mažų mažiausiai šimtą svarų pačių galingiausių sprogmenų, be to, kažkiek terminio mišinio, dagčių bei detonatorių…

Rasenau lūpos susispaudė į siaurą brūkšnį.

— Vis dėlto pavėlavome, — sumurmėjo jis. — Jie jau čia.

Apsaugos viršininkas skubiai sulinksėjo galva.

— Jie prasiskverbė į Amunicijos fabriko teritoriją! O Viešpatie, juk jie gali nušluoti nuo žemės paviršiaus bent pusę šio komplekso!

— Vėliau pasišnekėsime apie tai, kaip jie sugebėjo ten prasiskverbti, — lediniu tonu pažadėjo Rasenau. — Majore, paskutinysis mano įsakymas atšaukiamas. Visus naujai atvykusius žmones tučtuojau permeskite į Amunicijos fabriko teritoriją, be to, paimkite dar keturis būrius iš tų, kurie šukuoja visą kompleksą. Tegul jie visiškai atkerta Amunicijos fabriką — kad nė uodas nepraskristų, supratote? O paskui visa fabriko teritorija turi būti apieškota colis po colio — turite tuos įsibrovėlius nors iš po žemių iškasti!

— Taip, pone, — majoras patvirtino supratęs įsakymą ir išskubėjo.

* * *

Kvėpuoti užsidėjus deguonies aparatą nebuvo pernelyg nepatogu. Įsitvėręs virvės kilpos, pririštos ant atraminių sijų, pritvirtintų vidinės kameros viršuje, Feračinis jautė, kaip pirštinėmis apmautomis rankomis teka taukai. Kameros anga buvo aklinai uždaryta, ir visą Feračinio pasaulį dabar sudarė vaiduokliškas gobtuvuotas greta kybančio Kesidžio pavidalas, kurį jis neaiškiai įžiūrėjo drėgnoje blausios jų lempelės skleidžiamoje šviesoje, bei gilyn į neperregimą juodumą smenganti šachta. Kruopščiai išmatavę, jie įsitikino, kad nuo skysčio paviršiaus juos skiria šimtas devyniasdešimt aštuonios pėdos, gi vamzdžio anga buvo vos dvidešimt penkiomis pėdomis giliau — tai buvo visai neblogai, reikalai galėjo būti ir kur kas prastesni. Didžiausias pavojus dabar jiems grėsė iš viršaus — antpuolio atveju. Ir pats geriausias būdas jo išvengti buvo kiek įmanoma paskubėti.

Feračinis linktelėjo ir, apglėbęs ranka jį prilaikančią virvę, per gobtuvą užsispaudė ausis. Kesidis uždegė greitai degančią dagtį, pritvirtintą prie vienos nutįsusių šachtos gelmėn virvių, liepsnos taškelis žaibiškai nučiuožė žemyn link grupelės nedidėlių užtaisų, pakabintų penkiasdešimčia pėdų žemiau. Feračinis veikiau pajuto nei išgirdo sprogimą, virvių kilpomis apraizgytas jo kūnas ėmė pašėlusiai siūbuoti. Per sekundės dalelytę jis dar suspėjo pastebėti tumulą dūmų siūbtelint šachta aukštyn tiesiog link jo, ir tuojau pat jį apsiautė visiškai neperregima migla.

Kesidis pirštais patapšnojo jo petį — tai buvo ženklas „viskas gerai”. Feračinis atsakė supratęs. Apčiuopomis jis susirado zondo virvę ir paskui kokią minutę leido žemyn plūdę, atidžiai skaičiuodamas pro pirštus slystančius mazgelius. Pagaliau pajuto, kaip virvė atsipalaidavo — vadinasi, plūdė pasiekė skysčio paviršių. Tačiau dar buvo negana. Sprogimai pakėlė slėgį ir nustūmė skystį gilyn, tačiau nepakankamai. Vamzdžio anga vis dar liko apsemta dvylikos pėdų gylyje. Feračinis užčiuopė Kesidžio ranką ir lytėjimo ženklais pranešė jam, kad teks susprogdinti dar vieną užtaisą. Kesidis atsakė susprogdinsiąs bent kelis išsyk. Feračinis ėmėsi kelti plūdę aukštyn, o Kesidis tuo tarpu pranešė apie padėtį išorinėje kameroje likusiems bičiuliams, geležiniu smaigu bilsnodamas Morzės abėcėle į šachtos sieną.

Išorinėje kameroje likę Lemsonas ir Peinas jau buvo visiškai pasiruošę leistis žemyn, kol kas tik be dujokaukių. Peinas patikrino vožtuve įtaisytą matavimo prietaisą ir įsitikino, kad slėgis iš tiesų pakilo. Lemsonas tuo tarpu priiminėjo į sieną bilsnojamus signalus.

— Dar dvylika pėdų! — šūktelėjo Lemsonas prie liuko angos laukiančiam Rajenui. — Jie ketina susprogdinti galingesnį užtaisą. Kaip ten, viršuje?

Rajenas perdavė žinias Vorenui ir Knakei, kurie budėjo lauke.

— Kol kas tylu ramu, — pasukęs galvą pranešė jų atsakymą.

Keli šviesos žybsniai sublykčiojo vos prasiskverbdami per urduliuojančią miglą, ir tuojau pat antrasis sprogimas vėl viską užklojo tirštu dūmų kamuoliu. Feračinis pajuto, kaip užgulė ausis, tačiau jis ėmė be paliovos ryti seiles, ir tai kiek padėjo. Be to, jis jautė, kad dūmai palengva ima graužti akis. Deguonies kaukėje buvo plyšelių, kai kur ji ne visai prisispaudė prie veido, o gerokai padidėjusiame slėgyje dujos skverbėsi vidun. Feračinis pabandė kiek pasukti antveidį, kad šis geriau priglustų prie veido.

Jis vėl nuleido žemyn zondą, skaičiuodamas mazgelius. Du šimtai… du šimtai dvidešimt penki… Vamzdžio anga jau nebeapsemta!.. Du šimtai trisdešimt… Plūdė pasiekė skysčio paviršių dviejų šimtų trisdešimt šešių pėdų gylyje. Vadinasi, skystis nuslūgo bent dešimt pėdų žemiau vamzdžio angos! Tačiau ar šachta tikrai buvo nepralaidi dujoms? Ar jos sienos galėjo jas absorbuoti? Ar skysčio lygis nepradės vėl kilti?

Sutartiniais ženklais jis perdavė Kesidžiui ką sužinojęs, ir juodu bendromis pastangomis ėmė leisti žemyn improvizuotą plaustą iš storų lentų bei alyvos bidonų, prie kurio buvo pririštas TNT krovinys, turįs išsprogdinti ir užkimšti šachtą. Patikrinimo anga vidinės kameros sienoje nebuvo labai didelė, taigi, jiems teko sukišti plaustą dalimis ir sujungti jį į vieną visumą jau viduje. Atrodė, praėjo visa amžinybė, kol pagaliau jie pajuto, kad plaustas nusileido ant skysčio paviršiaus. Nepaleisdamas iš rankų virvės, kurios antrasis galas buvo pritvirtintas prie plausto, Feračinis perdavė zondo virvę Kesidžiui. Atėjo laikas Feračiniui leistis šachta žemyn.

Ničnieko nematydamas, apčiuopomis Feračinis įsitikino, kad jo automatas vis dar tvirtai laikosi pririštas ant nugaros, o durklas, pistoletai, šoviniai, įrankiai, granatos, taip pat ir terminiai reikmenys, kurių prireiks ištirpdyti vamzdžio viršutinę angą dengiančios plokštės sklendėms, tebėra, kur buvę. Tada jis užčiuopė suvytą virvę nusileidimui ir švystelėjo ją žemyn. Galų gale atsargiai atsistojo, kiek pasisuko prilaikančioje jį kilpoje, apsuko virvės galą sau apie nugarą ir vieną šlaunį ir, pagaliau atkabinęs apsauginę kilpą, atatupstas žengė į tuštumą ir nuslydo žemyn.

Feračinis skriejo žemyn it švytuoklės svambalas, kojomis vis atsispirdamas nuo sienų, o virvė šnypštė pirštinėtose jo rankose bei trindamasi į riebaluotus drabužius. Jis jautė, kaip nuo lipnių nelygių sienų atskyla akmenėliai bei purvo gurvuoliai ir pirm jo lekia žemyn. Tamsa buvo neperregimai juoda, ir lytėjimas buvo vienintelis Feračiniui dar likęs būdas bent šiek tiek išsaugoti krypties pojūtį. Laimė, šachtos skerspjūvis buvo kvadratinis, taigi, Feračinis sugebėjo prisilaikyti vienos iš keturių sienų — jeigu ne tai, jam būtų visiškai susisukusi galva. Galų gale pajutęs perspėjančius mazgus, kuriuos specialiai iš anksto buvo užmezgęs, kad susivoktų atsidūręs devyniasdešimties pėdų gylyje, jis stipriau suveržė kūną juosiantį diržą, kad prireikus galėtų liautis slydęs žemyn, ir atsargiai nurėpliojo likusį atstumą, atidžiai grabinėdamas šachtos sieną padais. Galų gale užčiuopė vamzdžio angą ir įsirito į ją.

Pagrindas po kojomis atrodė esąs pakankamai tvirtas. Feračinis lėtai ir gana stipriai triskart timptelėjo virvę, tokiu būdu pranešdamas Kesidžiui, kad pavyko sėkmingai nusileisti. Po poros sekundžių virvė dusyk trūktelėjo — tai buvo atsakymas. Vėl pauzė — ir tada dar trys trūktelėjimai iš viršaus. Tai reiškė, kad Kesidis išmatavo gylį, ir kad skysčio paviršius apačioje tebesilaiko tame pačiame lygyje. Lengviau atsidusęs Feračinis įkalė į sieną porą geležinių smaigų ir pritvirtino prie jų apatinį virvės, kuria nusliuogė žemyn, galą. Paskui paėmė palaidą virvę, kurios antrasis galas buvo pririštas prie plausto, ir prisitraukė jį artyn. Plaustas atsidūrė kaip tik ties ta vieta, kur jis stovėjo. Tada Feračinis davė ženklą Kesidžiui leistis žemyn.

Taigi, galų gale teko apsieiti be jokių telefonų, pagalvojo Feračinis, įbesdamas dar keletą smaigų, prie kurių pritvirtino plausto virvę. Stačiai stulbinantis dalykas, kaip įgudus, pasirodo, įmanoma mintyse susidaryti aplinkos modelį, vadovaujantis vien tik lytėjimu! Dabar Feračinis jautėsi dėkingas už tas begalines treniruotes dirbti apčuopomis Britanijos laivyno mokomajame rezervuare Portsmute. O juk anksčiau Feračinis, būdavo, ima ir pagalvoja, kad majoras Vorenas yra pernelyg priekabus, pernelyg linkęs nušlifuoti kiekvieną detalę. Ir vis dėlto tos detalės turėjo bjaurų įprotį visiškai netikėtai pavirsti gyvybės ar mirties klausimu. Klodas, kaip ir visada, pasirinko patį tinkamiausią asmenį numatytam darbui atlikti. Gan netikėtai Feračinis susimąstė, ką šiuo metu galėtų veikti Klodas, kai jis pats tuo tarpu apčiuopomis skverbiasi per akliną šachtos tamsą, kupiną nuodingų dujų bei sprogmenų, kažkur po Vokietijos žeme, kur paviršuje, kaip tik virš galvos, knibždėte knibžda esesininkų. Tikriausiai jis drauge su Čerčiliu ir Artūru Baneringu gurkšnoja jau vyną prie pietų stalo kur nors Londone, spėjo Feračinis.

Atsliuogęs Kesidis sėkmingai nutūpė vamzdžio angoje greta Feračinio. Feračinis padėjo jam užčiuopti virvę, kuria buvo pririštas apačioje plūduriuojantis plaustas. Tada Feračinis antrąja virve ėmė leistis iš angos žemyn, kol pagaliau pasijuto klūpąs ant paties plausto viršaus. Jis apgraibomis susirado viename gale pritvirtintą dėžutę su detonatoriais bei sprogdinimo kabeliais, ir paskui geras penkiolika minučių yrė plaustą palei visas šachtos sienas, kaišiodamas į jas užtaisus, grūsdamas sprogmenis giliai į plyšius bei įdubimus, kur tik buvo įmanoma, pasinaudodamas geležiniu strypu, kurį specialiai tam reikalui ir buvo atsigabenęs ant plausto.

Kai šis darbas buvo atliktas, Kesidis vėl pritraukė plaustą tiesiog po vamzdžiu, ir Feračinis užsliuogė aukštyn, drauge atsigabendamas ir pagrindinį sprogdinimo kabelį. Pačiame šachtos dugne dujų koncentracija buvo užvis didžiausia, Feračinio veidu po kauke žliaugte žliaugė prakaitas. Nervinė įtampa ir nenuilstamas triūsas apačioje darė savo — Feračinis nebegalėjo ištverti giliai nekvėpavęs, ir gerklėje jau juto aitrių garų skonį. Jam po truputį pradėjo svaigti galva.

Kesidis jau laikė paruoštą ilgą dagtį, kurią pririšo prie Feračinio atsineštojo sprogdinimo kabelio galo. Tempdami jį paskui save, juodu ėmė ropštis vamzdžiu aukštyn. Vamzdis buvo gana status, tačiau iš „Plaktuko” jis buvo iškastas, o ne pragręžtas, taigi, pakankamai erdvus, kad jie galėtų pakenčiamai slinkti pirmyn. Be to, vamzdžio pagrindas buvo nelygus, vedė aukštyn lyg ir pakopomis — matyt, todėl, kad šitaip andai buvo patogiau darbininkams — o tai padėjo šiek tiek kompensuoti nuotakumą.

Feračiniui perštėjo akys, jis iš paskutiniųjų grūmėsi su poreikiu atsikosėti. Pagaliau kiek plačiau atsidarė deguonies tiekimo vožtuvą, nuo ko jam šiek tiek palengvėjo, nors jis puikiai žinojo, kad tokiu būdu greičiau išeikvos oro atsargas. Feračinis jautėsi pernelyg apkvaitęs, kad dar pajėgtų susimąstyti, ar ilgam jam pakaks deguonies, tiesą sakant, jam tai jau nelabai ir berūpėjo. Nagi, pirmyn, pirmyn, viens du trys — užsiropšti ant pakopos, viens du trys — užsiropšti ant pakopos. Kai susprogs dar vienas užtaisas, bus dar blogiau — slėgis dar labiau padidės… belieka tikėtis, kad pavyks kažkaip nusikapstyti iki galo ir išlįsti iš šito vamzdžio… o dievulėliau, tada juk dar laukia grumtynės su tuntais esesininkų… Nagi, pirmyn, tik pirmyn, viens du trys, užsiropšti ant pakopos…

Nusigavę kokį šimtą pėdų aukštyn, juodu susigūžė ant vamzdžio grindų. Kesidis uždegė sprogdinimo kabelį, ir abu bendražygiai kaip įmanydami užsidengė galvas bei ausis.

O išorinėje kameroje vožtuve įmontuoto slėgio matuoklio adatėlė ūmai šoktelėjo aukštyn — Peino žibintuvėlio šviesoje tai matėsi visiškai aiškiai.

— Na štai! — šūktelėjo Peinas. — Jie išsprogdino šachtą.

— Kol kas, atrodo, viskas gerai, — perdavė Lemsonas Rajenui, kuris tebekiūtojo prie liuko angos. — Jie išsprogdino šachtą.

— Jie išsprogdino šachtą, — pranešė Rajenas išorėje laukiantiems Vorenui ir Knakei.

Prie uždarytos vidinės kameros angos tūnantys Peinas ir Lemsonas įsitempė ir dar sykį pasitikrino visą savo įrangą. Kai slėgio matuoklio rodyklė vėl ims leistis žemyn, tai reikš, kad vamzdžio dangtis po pat „Flaktuku” jau pašalintas. O tai bus ženklas atidaryti vidinę kamerą ir leistis žemyn.

O Feračinis ir Kesidis tuo metu gelmėse vis ropštėsi ilgu įžambiu vamzdžiu aukštyn — po pagrindinio gamyklos komplekso tvora, po ypatingo saugumo zona, supančia Citadelę, po pačiu „Plaktuku”. Feračinis jau buvo kiaurai permerktas prakaito, sumišusio su tirpstančiais taukais. Jam svaigo galva, ausyse ūžė, galų gale jis kluptelėjo. Tačiau Kesidis čia pat jį pastvėrė ir vėl tvirtai pastatė ant kojų.

* * *

Tuo tarpu gestapo štabe Berlyne Heinrichas Himleris nesavu balsu klykė į telefono ragelį — antrame laido gale jo klausėsi Citadelės garnizonui vadovaujantis SS generolas. Kitapus stalo, užversto konstrukcijos brėžiniais, stovėjo du Todto organizacijos inžinieriai ir siaubo kupinomis akimis žvelgė į pačiame viršuje patiestą lakštą.

— Jie eina visai ne per gamyklą, kvaily tu neraliuotas! Jie prasibrovė po gamykla! Nesupranti? Apkurtai ar ką? Po gamykla!! Tegul visi tie bukapročiai iš viršutinių aukštų skuodžia žemyn! Rasenau tik gaišta laiką naršydamas Amunicijos fabriką. Nėra, nėra jų Amunicijos fabrike! Jie braunasi vidun per atliekų šalinimo šachtą numeris trys! Taip taip, mes turime ryšį su juo kita linija, jis jau siunčia savo būrius tenai! Bet gali būti, kad jie jau sulindę žemyn. Tu privalai visiškai, aklinai uždaryti „Valhalą”… Ką?.. Ne, kvaily nelaimingas, juk jau sakiau, kad tos kitos šachtos ničnieko nereiškia! Yra viena, atvedanti tiesiog po jūsų pasturgaliais! Jie gi išlįs stačiai jums po nosimis!

Tačiau dar Himleriui nebaigus stūgauti, plieninė plokštė, dengusi išėjimą iš vamzdžio, nulėkė šalin, kelias į apatinį „Plaktuko” komplekso aukštą buvo atviras. Rusvai raudonos dujos akimoju pasklido į visas puses. Iš angos išniro du gobtuvuoti, juodai apsirengę pavidalai su deguonies kaukėmis ir automatais rankose. Gi netoliese pasipainioję darbuotojai dusdami susmuko ant žemės.

O atliekų šachtoje dar du juodi pavidalai skubėjo į pagalbą, aklinoje tamsoje skubiai sliuogdami žemyn.

45 skyrius

Majoras Vorenas tūnojo prie angos mūrinio šešiakampio išorėje, liuko dangtis laikinai vėl buvo įstatytas į vietą, kad dabar, kai vidinė kamera jau buvo atidaryta, laukan neišsiveržtų milžiniškas tirštų dūmų debesis. Dangtis buvo pritvirtintas vos dviem varžtais, kad, laikui atėjus, jį būtų galima tučtuojau nuimti. Skubus Rajeno barbenimas iš vidaus pranešė Vorenui, kad Lemsonas ir Peinas jau nusileido į šachtą, o Rajenas ruošiasi mesti žemyn virvines kopėčias — dvi kilpomis sujungtas virves, kuriomis atsitraukianti grupė turėjo išlipti iš šachtos. Paskui ir pats Rajenas ketino leistis žemyn. Vorenas pabeldė į sieną linkįs jiems sėkmės, o paskui išsitiesė ir atsigręžęs pažvelgė į Knakę, kuris budėjo laiptų viršuje.

— Rajenas leidžiasi žemyn! — šūktelėjo jis.

Knakė linktelėjo, net nepasukdamas galvos. Vorenas vargingai ėmė ropštis laiptais aukštyn, sukandęs dantis vilkdamas sužeistąją koją.

— Klausyk, daugiau tau ten nebėra ką veikti, — pridūrė Vorenas. — Kol dar viskas gerai, verčiau pasišalintum. Dabar, tiesa, nėra laiko kalboms, tačiau tu nuveikei iš tiesų didelį darbą. Mes to nepamiršime.

— Kodėl gi amerikiečiai tuo užsiėmė? — pasiteiravo Knakė.

— Pernelyg ilga istorija. O be to, aš šiaip ar taip neturėčiau teisės jos tau atskleisti.

— Ar tai reiškia, kad įrenginys, esantis po.Citadele, gali turėti įtakos ir Amerikos likimui?

— Netgi viso pasaulio likimui.

Knakė linktelėjo, tarsi galvodamas apie ką kita.

— Tikiuosi, tai iš tikrųjų svarbu. Žinai, man ne taip lengva visa tai daryti. Aš juk, šiaip ar taip, esu vokietis.

— Tiesa. Ir man labai gaila, kad viskas taip įvyko. Tačiau, jei mums pasiseks, žinok: visa ši operacija yra nukreipta prieš nacius, prieš tai, kas atsitiktų, jei niekas jų nesustabdytų.

— Aš galiu tai įsivaizduoti. Juk kaip tik todėl mes ir sutikome padėti.

— Tu negali net įsivaizduoti.

Tą pat akimirksnį kažkur visai netoli pasigirdo moters balsas, jis buvo spigus iš susijaudinimo:

— Gustavai! Gustavai, tu čia?

Knakė siektelėjo čia pat gulinčio ginklo ir žvilgtelėjo virš laiptus slepiančios sienos bei betono blokų. Tako gale jis išvydo lietpalčiu vilkinčią Margą. Ji puldinėjo į šalis aiškiai pasimetusi ir beviltiškai dairėsi aplinkui.

— Marga! — šūktelėjo jai Knakė. — Čionai!

Dar akimirksnis — ir kažkur iš už kampo šiurkštus balsas sukriokė:

— Halte!

Marga žaibiškai atsigręžė pasižiūrėti, klyktelėjo ir kiek kojos įkerta pasileido bėgti link Gustavo. Pasigirdo kaustytų batų dundėjimas į grindinio akmenis, ir tučtuojau Margai už nugaros išniro koks pustuzinis esesininkų.

— Halte! — vėl užkriokė priekyje bėgantis karininkas.

Jis kilstelėjo pistoletą. Tą pat akimirksnį, kai bėgančios Margos pavidalas pasitraukė iš ugnies linijos, Knakė nedelsdamas šovė į karininką. Šūvis užkliudė ir dar vieną greta bėgusį esesininką. Kone tuoj pat pačiame atskubančio būrio viduryje sprogo granata — Knakei už nugaros stovintis Vorenas jau ruošėsi mesti antrą. Esesininkai išsklido į šalis ieškodami kokios nors priedangos, Knakė tuo tarpu nesiliovė šaudęs, tuoj pat driokstelėjo ir dar viena granata.

Visiškai uždususi Marga susmuko laiptų viršuje greta Knakės.

— Jie kažkaip sužinojo, kur tu. Norėjau tik perspėti, kad jie ateina, bet…

— Vėliau, — Knakė pirštu užspaudė jai lūpas ir įbruko į rankas šautuvą. Kai tik įsipainiojo į visą šį reikalą, Knakėms užteko nuovokos išmokti pakenčiamai šaudyti.

Iš už kampo tako gale pasigirdo šauksmai, nenutildamas žviegė švilpukas. Iš kažkur virš galvos ėmė zvimbti kulkos, cvaksėdamos jos smigo į sijas. Karininkas, kurį pašovė Knakė, nejudėdamas tysojo kniūbsčias, po jo krūtine ant grindinio plėtėsi kraujo dėmė. Greta susmukęs ant kelių kiūtojo antras kareivis — viena ranka spausdamas kitą, sužeistąją, jis bandė stotis. Dar du kareiviai žaibiškai iššoko iš už kampo ir nuvilko jį į šalį, tuo tarpu kiti, juos pridengdami, pleškino salvėmis. Knakė aršiai atsišaudė, akimirkai išnirdamas virš tiesiog priešais jį esančios sienos ir tuoj pat vėl pritūpdamas, vis kiek pasislinkdamas į šalį, kad nepasirodytų virš sienos du kartus toje pačioje vietoje.

Marga kiūtojo už jo keliais laipteliais žemiau. Pora plieno šalmais prisidengusių galvų išniro ant siurblinės stogo kitoje tako pusėje. Marga nedelsdama pliekė į jas, ir galvos akimoju dingo iš akiračio. Vorenas švystelėjo granatą virš stogo parapeto, ir ši po akimirkos sprogo, į viršų siūbtelėjo visas debesis šukių bei nuolaužų, apačioje žvangėdami išdužo pora langų. Vorenas nusviedė dar vieną granatą į tako galą. Tuo pat metu kažkur iš dešinės atšvilpusi granata sprogo tranšėjoje prie pat šešiakampio papėdės. Marga žaibiškai pasisuko ir ėmė pliekti į tamsius šešėlius, šmaižiojančius siurblinės languose.

Knakė vis dar pyškino į kareivius tako gale, kurie savo ruožtu nenuilsdami pliekė į jį.

— Jie persigrupuoja! — riktelėjo jis, tarp dviejų šūvių grįžtelėjęs per petį. — Rodos, ketina mus užspausti!

Vorenas nusirito laiptais žemyn ir suskato veržlėrakčiu atsukinėti du angos dangtį prilaikančius varžtus.

— Šaudykit kur pakliuvo! — suriko jis dviem savo bendrininkams. — Sukeikite kuo daugiau triukšmo! Taikykite į rezervuarus, pamėginkite juos susprogdinti! O paskui darysite tai, ką įsakysiu.

Jis paleido ilgą papliūpą į horizontalias atliekų surinkimo talpas virš tako galo, ten pat švystelėjo ir granatą. Be žodžio paklusę įsakmiam jo balsui, Gustavas ir Marga ėmė pliekti į rezervuarus bei vamzdžius virš galvų, Vorenas tuo tarpu svaidė granatas. Vienas rezervuarų sprogo, tirštas baltų garų debesis siūbtelėjo tiesiog ant tako kaip tik tuo metu, kai iš už kampo išpuolė keletas kareivių. Paskui kažkas užsiliepsnojo pačioje siurblinėje, balti garai tučtuojau susimaišė su juodais riebiais dūmais.

— Giliai kvėpuokite, pripildykite plaučius oro! — sustaugė Vorenas, mikliai užsidėdamas SS pulkininko kepurę ir apsitampydamas uniformą. — Pasiruoškite! Jau! — Jis nušveitė šalin liuko dangtį, ir iš angos siūbtelėjo tirštas rudas debesis, čia pat jis susimaišė su dūmais bei garais, apsiausdamas viską aplinkui dusinančia neperregima užuolaida.

Vorenas paliko tranšėjoje porą uždelsto veikimo granatų, dar keliskart pykštelėjo į orą, ir tada per tirštą rūką puolė laiptais aukštyn.

— Stokite! Rankas aukštyn! — įsakė jis abiem savo bendražygiams, pasičiupdamas jų šautuvus. Knakė buvo pernelyg suglumęs, kad kaip nors sureaguotų. Vorenas tėškė jam skambų antausį. — Rankas aukštyn, sakyta! Drožkite atgal! Atgal!

Baksnodamas šautuvu, jis išsivarė juos į taką. Visur aplinkui šmižinėjo neryškūs, nuolat susidūrinėjantys pavidalai. Kai tik pradėjo sproginėti jo paliktos tranšėjoje granatos, Vorenas atsigręžęs ėmė šaudyti į šešiakampį, sumaištyje sudrioksėjo ir daugiau šūvių.

Tako gale rūkas kiek prasisklaidė ir virto skysta miglele. Takas jau buvo atkirstas, čionai susitelkė visas būrys esesininkų. Pabrėžtinai šlubčiodamas Vorenas nusivarė savo kostinčius ir ašarojančius, aukštai iškeltomis rankomis „belaisvius” į pačią tirštumą. Seržantas ir pora eilinių puolė jam į pagalbą.

— Ten jų yra ir daugiau! — subaubė jiems Vorenas. — Eikite! Ten reikia jūsų pagalbos!

Kariai paskubomis nėrė į rūką.

Trijulė pasuko į grįstą kelią ir patraukė prie mašinos. Jiems už nugarų rusvai geltonas rūkas jau kilo virš stogų, apsiausdamas visą aplinkinę gamyklos teritoriją, tirštame debesyje netilo šauksmai, šaudymas, granatų sprogimai. Tarsi dar būtų maža sumaišties, pradėjo kaukti bent kelios sirenos. Pro šalį į įvykio vietą būriais skuodė kareiviai, kiti gi vijo atgal gamyklos darbuotojus, kurie vienas po kito lindo laukan pasižiūrėti, kas atsitiko. Vorenas nuleido ginklą.

— Atsipalaiduokite. Eikite kuo natūraliau, — sušnypštė jis, ir visi trys akimirksniu pavirto tiesiog karininku ir dviem civiliais, kurie visai galėjo būti iš gestapo.

Kai jie pasiekė „Mersedesą”, tebestovintį ten, kur Rajenas ir Feračinis buvo jį palikę, niekas jiems nesukliudė.

— Pasistenk atrodyti taip, tarsi tau ir derėtų čia būti, — pasakė Vorenas Margai, stumdamas ją link priekinės sėdynės. — Tu vairuosi.

Paskui jis įgrūdo Knakę ant užpakalinės sėdynės, pats įsitaisė greta ir grąžino jiems ginklus. Mašina trūktelėjo, ir SS seržantas paslaugiai mostelėjo savo kariams pasitraukti, kad nekliudytų mašinai išsukti į kelią.

Tačiau nuo to laiko, kai Vorenas ir Rajenas pateko vidun, situacija prie šoninių vartų buvo jau gerokai pasikeitusi. Kol mašina privažiavo artyn, Vorenas žaibiškai apmetė veiksmų planą. Šlagbaumas buvo nuleistas, o prie vartų būdelės stovėjo SS kapitonas, kapralas ir du eiliniai, kitapus vartų būriavosi dar keletas kareivių, čia pat stovėjo ir „Kiobelvagenas” (vokiškas „Džipo” atitikmuo) su užtupdytu ant stogo kulkosvaidžiu, mašinoje sėdėjo viskam pasirengę vairuotojas bei kulkosvaidininkas. Nekilo abejonių, kad sargo būdelėje buvo ir daugiau kareivių. Iškėlęs rankas kapralas žengė priešais jų mašiną, Marga sulėtino greitį. Pora karių irgi atstatė ginklus, tačiau kaipmat juos nuleido, kai tik Vorenas atsistojo, ir kariai išvydo jo uniformą.

— Kas gi ten dedasi? — paklausė kapitonas. — Mums čia atrodo, kad… — nebaigęs sakinio jis sustingo: jo žvilgsnis nuslydo nuo išblyškusio įtempto Margos veido prie tiesiog į jį atstatyto automato vamzdžio, atremto į mašinos dureles. Marga iššovė ir tą pat akimirksnį iki galo nuspaudė akceleratorių. Kapitonas griūdamas atsitrenkė į būdelės sieną, kapralas nėrė slėptis, o tuo pat metu Knakė iš automato ėmė pleškinti į kareivius, susibūrusius prie būdelės, gi Vorenas vienu šūviu patiesė kitapus vartų „Kiobelvagene” sėdėjusį kulkosvaidininką ir tada sviedė granatą. Priešais „Kiobelvageną” stovėję kareiviai dar nesuspėjo išsilakstyti į šalis, o „Mersedesas” iš visų jėgų rėžėsi į šlagbaumą ir jį pralaužė. Uraganinė ugnis nuo galinės jo sėdynės neleido kareiviams nė galvų kilstelėti, kol mašina nukriokė tolyn.

* * *

Apatiniame „Plaktuko” aukšte buvo sutelkti beveik vien tik energijos generatoriai, ventiliacijos įranga bei įvairių atsargų sandėliai. Keletą čionai dirbusių žmonių dujos ir dūmai akimoju išvedė iš rikiuotės. Nebuvo nė mažiausios tikimybės, jog per artimiausias keletą minučių kas nors iš jų pakankamai atsipeikės, kad didvyriškomis pastangomis sukeltų kokį nors pavojų, taigi, Feračinis ir Kesidis metėsi į priekį, po kelis šuolius paeiliui, pridengdami kits kitą. Juodu stengėsi pasiekti plieninius laiptus, kurie ir buvo vienintelis kelias į viršutinius aukštus.

Feračiniui jau kopiant laiptais, sargybinis esesininko uniforma ir dar vienas žmogus baltu chalatu viršuje pamėgino užstumti sunkias duris. Tačiau Feračinis iššovė iš už variklio dėžės — sargybinis kaipmat atšlijo, o antrasis žmogus susmuko tarpduryje. Dar keli žmonės bandė užstumti duris iš užnugario, tačiau sukniubęs kūnas gan patikimai jas užrėmė. Kažkas pasilenkė, norėdamas nustumti negyvėlį į šalį, tačiau Feračinis dar kartą iššovė, ir ant vieno kūno užgriuvo dar antras. Šūvių priedangoje Kesidis šoko pirmyn ir pro duris švystelėjo vidun porą granatų, paskui jas, tiktai kitu kampu, paleisdamas ir šūvių papliūpą. Tada priekin prasiveržė Feračinis ir nustūmė šalin abiejų nukautųjų kūnus.

Jis atsidūrė tarpduryje kambario, kuriame ir buvo patys sugrįžimo vartai — jų konstrukcija buvo beveik tokia pat, kaip ir Bruklino mašinos, kuri ir buvo sukonstruota pagal tą patį projektą. Pagrindinis cilindras stūksojo tiesiog priešais Feračinį jam virš galvos, ties viduriu aplink jį driekėsi turėklu apjuosta platforma. Kambario šonuose buvo gausybė nišų, prikimštų prietaisų bei aparatūros, kopėčių ir kabančių tiltelių. Visur aplinkui skambėjo šūksmai, aidėjo kojų tapsėjimas; tiesiog už durų, ten, kur susprogo granatos, kilo didžiausia sumaištis. Žmonės, sugebėję laiku pasprukti iš apatinio aukšto, kaktomuša susidūrė su priešinga kryptimi plūstančiu srautu tų, kurie bėgo iš viršaus žemyn pasižiūrėti, dėl ko kilo šitoks triukšmas. Tuo tarpu dujos iš apačios prasismelkė ir į viršų, žmonės ėmė kosėti ir dusti, ir sumaištis netrukus virto tikra panika.

Kokioms nors subtilybėms nebeliko laiko. Tarpduryje sustojęs Feračinis šūviu serijomis šienaute šienavo susigrūdusius, konvulsijų tąsomus kūnus. Kesidis liuoktelėjo pro jį vidun, pildamas į galerijas viršuje ir keliais šūviais ištaškydamas artimiausias lempas. Feračinis žaibiškai įsidėjo naują apkabą ir po akimirksnio nusekė paskui bičiulį.

Galų gale atsidūrę viduje, juodu vėl persiskyrė, kad galėtų pleškinti platesniu kampu ir tokiu būdu vienas kitą pridengti, visąlaik slinkdami artyn sugrįžimo vartų, užsiglausdami kertėse, pridengtose nuo įėjimo į pačią mechanizmo patalpą. Ant vieno tiltelių pasirodė kažkoks svirduliuojantis pavidalas ir nukreipė pistoleto vamzdį į Kesidį. Tačiau jam dar nesuspėjus iššauti, Feračinis paleido šūvių kartečę į aplinkines sijas, ir žmogus kaip mat atsitraukė.

Visa scena jau gerokai priminė Breigelio nutapytą Hadą — priešakinė patalpos dalis buvo visai užtemdyta, aplink didžiulį dunksantį mechanizmą vijosi vis tirštėjančios dūmų sruogos, o krauju nutaškytomis grindimis paniškai traukėsi atgal siaubo apimti žmonės, klupdami ant susmukusių, besiraitančių kūnų. Antpuolis buvo toks staigus ir nuožmus, kad mechanizmo patalpoje budėję esesininkai buvo užklupti visiškai nepasiruošę, o siūbtelėjusios dujos užkirto kelią bet kokiam organizuotam pasipriešinimui. Užlindęs už prietaisų stovo Kesidis skubiai iš naujo užtaisė savo šautuvą, o Feračinis visą dėmesį sutelkė į laiptus ir platformą viršuje, stengdamasis prasiskinti kelią prie pačios mašinos.

Kaip tik tuo metu pro įėjimą tolimajame patalpos gale vidun siūbtelėjo pirmasis SS pastiprinimų būrys iš viršutinių aukštų. Tačiau jie puolė pernelyg karštligiškai, pernelyg skubėdami. Jie išniro į skaisčiai apšviestą plotą ir pateko tiesiog į kryžminę ugnį, šauliai gi lindėjo šešėliuose. O be to, jie visiškai nebuvo numatę dujų. Esesininkai netvarkingai puolė atgal, palikdami keletą saviškių voliotis ant grindų. Anapus įėjimo kažkieno balsas amsėjo įsakymus. Vidun siūbtelėjo dar vienas būrys sargybinių, tačiau jie čia pat susidūrė su atsitraukiančiaisiais, užvirė tikras pragaras. Kesidis švystelėjo granatą į patį susigrūdusių kūnų vidurį. Visiškame chaose Feračinis sugebėjo pasiekti vienus į pačią mašiną vedančius laiptus ir keliais šuoliais atsidūrė ant platformos priešais transfero kamerą.

Platforma kyšojo virš koridoraus, vedančio į transfero kamerą, čia budėję esesininkai išsisklaidė tarp mechanizmų bei prietaisų konsolių. Feračinis girdėjo, kaip į plieninį rėmą visur aplink jį caksi kulkos, apačioje nenuilsdamas šaudė Kesidis. Feračinis paskubomis paleido porą šūvių pro turėklus žemyn, kur pastebėjo porą pasislėpusių sargybinių, o paskui nėrė už platformos krašto ir karštligiškai kibo išpakuoti atsigabentus sprogmenis.

Ir staiga jis pajuto, kad plaučiai plyšte plyšta. Pasibaigė jo deguonies atsargos. Pasirinkimo Feračinis neturėjo. Jis atpalaidavo raiščius ant pakaušio ir paskubomis nusuko savo kvėpavimo aparato antveidį į šoną. Jo plaučiai nevalingai išsipūtė reikalaudami oro, ir po akimirkos Feračinis susilenkęs dvilinkas jau klūpojo ant kelių kosėdamas ir žiaukčiodamas. Jis jau nebesuvokė, kad ūmai nušvito užtemdytasis patalpos galas, kai atsilapojo antrosios durys ir iš avarinės šachtos vidun siūbtelėjo dar vienas esesininkų būrys.

Tuo tarpu apačioje esesininkai sugebėjo prasiskverbti tarp Kesidžio ir durų, pro kurias juodu su Feračiniu pateko vidun. Jie užspeitė Kesidį tarp vienos atraminių kolonų ir elektros generatoriaus. Kesidis be paliovos keitė padėtį ir beviltiškai šaudė, stengdamasis apsiginti nuo vienu metu iš trijų pusių pleškinančių priešų, tačiau puikiai suvokė esąs įvarytas į kampą. Jis švystelėjo paskutiniąją granatą, šoviniai jau visiškai baigėsi… Bet tada iš apatiniojo aukšto pro duris įpuolė Lemsonas su Peinu ir puolė šienauti priešą iš užnugario.

* * *

Palikęs Kurtą Šolderį drauge su Pfanceriu ir dar pora vyrų prižiūrėti apstulbusios kontrolės kambario budėtojų pamainos, Vinsleidas nuskubėjo laiptais žemyn pas kitus, laukiančius prie šliuzo durų. Jaunasis Šolderis padavė jam ryšulį cilindro formos daikčiukų, iš kurių kiekvieno kyšojo po strypelį. Panašių daikčiukų jau turėjo ir Ana bei Kitas Adamsonas. Adamsonas atkakliai reikalavo vykti drauge, taigi, Kalebo ir jo kompanijos apsaugą perėmė keletas „Vargonų” darbuotojų.

— Jie nustatyti trisdešimčiai sekundžių, — paaškino jaunasis Šolderis. — Tiesiog spustelėkite ir ištraukite kaiščius.

Vinsleidas pasikabino savo automatą ant peties ir pažvelgė į Aną.

— Viskas paruošta?

Ji linktelėjo.

Kažkas išėjo iš kontrolės kambario ir tiesiog iš viršutinio aukšto šūktelėjo žemyn:

— Spindulys jau prisitvirtina!

Tą pat akimirksnį dvivėrės durys, vedančios į transfero šliuzą, ėmė palengva slysti į šalis. Viduje sutvisko raudonas švytėjimas.

— Ar nesiliausite! — staiga suriko kažkieno balsas. Pro vienas šoninių durų išėjo du žmonės aukso spalvos, laisvai krintančiais Vyriausiosios Valdybos apsiaustais, jiems iš paskos sekė Kalebas bei kiti jo grupės nariai. Viršutinis aukštas prigužėjo pilkomis uniformomis vilkinčių apsaugos kareivių, jie kiek įkabindami skuodė kontrolės kambario link. Tačiau kažkas iš vidaus užtrenkė jo duris, pro langelį aiškiai matėsi automatu ginkluotas Šolderis. Pfanceris gi karštligiškai mojo žemyn, rodydamas į transfero šliuzą, o tuo tarpu viršuje susitelkusi apsauga pradėjo laužti duris.

Durys priešais transfero šliuzą buvo atviros, iš krovinių paruošimo skyriaus paknopstomis link jų skuodė ten buvę sargybiniai.

— Pirmyn! — suriko jaunasis Šolderis ir glaudžia greta drauge su Edžiu, T’ung-Senu bei kitais sustojo priešais šliuzą, o Vinsleidas, Ana ir Adamsonas žaibiškai nėrė vidun. Sargybiniai įsirėžė į žmonių sieną, blaškydami juos į visas puses — tačiau akimirksnį pavėlavo. Transfero šliuzo durys buvo jau užsivėrusios.

* * *

Feračinis pajuto esąs veidu prisispaudęs prie plieninės platformos pagrindo plokštės — tačiau jis vėl kvėpavo. Galingi ventiliacijos vamzdžiai, įtaisyti lubose virš galvos, iš apatinio aukšto pumpavo viršun ten tiekiamą gryną orą. Prie pat Feračinio galvos nusileido kažkieno pėda. Jis instinktyviai pasirito į šalį ir pasijuto bežiūrįs į juodą, gobtuvu prisidengusį pavidalą, kurio akys žvelgė iš už stiklo plokštės, o veidą dengė kaukė su kyšančia iš jos žarnele. Tai Rajenas, pagalvojo Feračinis, nors ir nebuvo visai tikras. Kitoje platformos pusėje dar vienas grupės narys tvirtino sprogdinimo kabelį prie užtaisų, išdėliotų palei mašinos sieną, o paskui ėmėsi jungti jį prie kito, iš apačios atsidriekiančio kabelio. Tuo tarpu likusieji du bendražygiai kaip pašėlę pliekė tiek žemyn, tiek ir aukštyn, į balkonus. Vienas jų buvo Kesidis, antrasis, visas kruvinas, bejėgiškai nukarusia viena ranka, gerokai priminė Peiną.

Kažkieno ranka truktelėjo Feračinį už sukryžiuotų ant nugaros diržų — jis apdujęs kilstelėjo ir atsiklaupė. Žmogus greta jo iš tiesų buvo Rajenas. Jis iššovė į kažką apačioje, o paskui pastvėrė užtaisus, kurių Feračinis taip ir nesuspėjo išvynioti ir, nuskuodęs į kitą platformos pusę, prijungė juos prie tų, kuriuos jau buvo išdėliojęs Lemsonas. Feračinio žvilgsnis nuslydo mašinos siena tolyn ir pagaliau užkliuvo už SS uniformų — esesininkai jau buvo ant tiltelio ir skubinosi platformos link. Apsigraibęs Feračinis užčiuopė šalia tebegulintį automatą. Jis prisitaikė ir nuspaudė gaiduką tą akimirksnį, kai taikiklyje pasirodė link platformos atskubantis esesininkas.

Ničnieko! Tuščia!

Aplinkui suzvimbė kulkos, bet Feračinis vis vien pamėgino atsistoti. Kažkas nusvilino jam krūtinę ir ranką, o nuo smūgio į petį jis apsisuko vilkeliu ir vėl išsitiesė ant grindų, tiesiog priešais mašinos duris. Ant grindų, vos per pėdą nuo jo veido, nutūpė granata. Feračinis bukai dėbsojo į ją, nepajėgdamas nė piršto pakrutinti. Staiga iš kažkur materializavosi Kesidis, paleido salvę Feračiniui virš galvos, tą pat akimirksnį nuspirdamas granatą kažkur tolyn. Kesidžiui už nugaros išdygo Rajenas, jis be paliovos pyškino išilgai tiltelio kitoje mašinos pusėje. Dabar esesininkai jau artėjo iš abiejų cilindro pusių, dar daugiau jų garmėjo iš apačios, perlipdami tiesiog per turėklą platformos gale. Reikėjo kažkaip sulaikyti juos iki tol, kol sprogs užtaisai — tai buvo vienintelis dar likęs svarbus dalykas.

Peinui vėl kliuvo, jis susmuko. Rajenas susvirduliavo ir griuvo aukštielninkas, atsitrenkdamas į duris. Ant kojų beliko tiktai Kesidis ir Lemsonas. Feračinis iš paskutiniųjų stengėsi išsitraukti iš amunicijos maišelio naują apkabą, tačiau taip ir neįstengė priversti savo rankos pajudėti. Kilstelėjęs akis jis išvydo iš kitos platformos pusės tiesiog link jo artėjančius esesininkus, visų priešakyje skuodė šviesiaplaukis žydraakis milžinas. Akimirksnį milžinas triumfuodamas dėbtelėjo žemyn, jo lūpas iškreipė paniekos kupina šypsenėlė, kuri ūmai pasirodė kažkokia groteskiška netikėtai kažkur Feračiniui už nugaros sutviskusioje šviesoje. Sveikąja ranka Feračinis dar bandė sugriebti prie šono kabojusį pistoletą, tačiau milžinas jau prisitaikė… ir staiga jo galva ištiško it pernokęs persikas nuo plaktuko smūgio.

Juodomis uniformomis vilkintys pavidalai, dar ką tik negailestingai artėję iš užnugario, ūmai virto kruvina drykstančių į gabalus kūnų koše, kurią kažkas šluote nušlavė atgal prie turėklo platformos gale. Visiškai apdujęs Feračinis pasuko galvą ir pažvelgė į viršų. Ir staiga suprato, kad buvo sužeistas kur kas sunkiau, nei jam pasirodė. Mat pagaliau jis suvokė esąs nebegyvas.

Tiesą sakant, išėjimą anapus jis įsivaizduodavo visai ne taip

— šiaip jau, nelabai dažnai apie tai ir susimąstydavo. Ir vis dėlto jis tikėjosi išvysiąs daugybę įvairiausių mistinių, spalvingų vizijų, patirsiąs ypatingai aštrių pojūčių, išgirsiąs keistą muziką — žodžiu, išgyvensiąs, ko gero, kažką panašaus į tuos neįtikėtinus potyrius, apie kuriuos pasakodavo prisiekę narkomanai… Pačiam jam niekad nebuvo šovę į galvą išbandyti narkotikų. Suniokotos smegenys buvo paskutinis dalykas Specialiųjų operacijų kariui reikalingų daiktų sąraše. Dabar gi, kai tai atsitiko iš tikrųjų, realybėje išėjimas pasirodė besąs kažkoks… na, kažkoks visai kasdieniškas. Gal netgi šiek tiek nuviliantis. Taip, jis buvo visai kasdieniškas, tačiau įprastos detalės atsidūrė kažkokioje nerealioje aplinkoje…

Feračinis išvydo Klodo šmėklą, stovinčią visai greta jo ir skinančią ištisas ordas esesininkų kažkokiu neįtikėtinu rankiniu kulkosvaidžiu, kuris šaudė miniatiūrinėmis bombomis ir kėlė triukšmą it visas traukinio sąstatas. A, matyt, tai haliucinacija, kurią sukėlė pasąmonės noras, tarsi kažkur nutolęs ramiai pagalvojo Feračinis. Buvo čionai ir Ana Charkiovič, ji pliekė iš tokio pat kulkosvaidžio. Ogi štai ir Kitas Adamsonas — tas gi čia iš kur? Jis liuoktelėjo iš mašinos, pasilenkė ir nuspūdino atgal, drauge vilkdamas ir Peiną. Kesidis tuo tarpu užsimetė Rajeno ranką sau ant pečių, o Lemsonas kaip tik traukė peilį iš suglebusio esesininko kūno, kuris čia pat dunkstelėjo į grindis.

O Klodas žvelgė į Feračinįjsypsodamasis taip, kaip tik jis vienas ir sugebėjo.

— Nagi, Hari, kelkis, — pasakė šmėkla Feračinio astralui. — Negalime kiurksoti čia ištisą dieną. Įtariu, ir taip užsibuvai, o svečias — kaip žuvis…

Ana Charkiovič pasilenkė ir padėjo Klodui pastatyti Feračinį ant kojų. Kokia nepagarba. Argi galima šitaip elgtis su numirėliu? Kodėl jie nepalieka jo ramybėje? Ana stumte įstūmė jį į raudoną švytėjimą vartuose, per žingsnį priešaky Kesidis tempė Rajeną, iš užnugario vis dar atsklido Klodo kulkosvaidžio tratėjimas.

— Ne, ne čia, — išgirdo Feračinis kvailai lemenantį savo balsą.

— Mums visai ne čia, mums reikia į priešingą pusę. Ten, viršuje, laukia Harvis.

Ir pagaliau jis nugrimzdo į tamsą.

46 skyrius

Prieškambaryje susispietusioje minioje pasigirdo keletas prislopintų aiktelėjimų — transfero šliuzo durys vėl nuslydo į šalis. Vinsleidas ir dar du jo bendražygiai, išnykę vos prieš keletą akimirkų, sugrįžo atgal, tačiau dabar drauge su jais buvo dar penketas žmonių. Visi penki vilkėjo riebaluotus kostiumus su gobtuvais, jų veidus dengė kaukės. Trejetas jų buvo sužeisti ir neapsiėjo be bičiulių pagalbos, du, regis, net be sąmonės. Nekreipdami jokio dėmesio į sargybinius, kurie bandė nustumti juos atgal prie sienos, keletas mokslininkų atskubėjo artyn padėti atvykėliams, kurie palengva patraukė durų link. Vinsleido skruostas buvo nubruožtas kulkos — žaizda buvo gan gili, kraujas lašėjo ant jo marškinių krūtinės bei švarko atvarto.

Apsaugos pajėgų vadas majoras Felipė Žuanseresas, atskubėjęs čia drauge su Jorgasenu paskui abu auksarūbius direktorius, gerokai paniuro, išvydęs suglebusius, krauju pasruvusius iš šliuzo išnešamus kūnus, taip pat ir likusiųjų, dar paeinančių, būklę. Siūbtelėjęs aitrių garų gūsis pasiekė jo šnerves.

— Tai jie, — pareiškė Kalebas, žengdamas į priekį ir rodydamas pirštu. — Štai tuodu ir moteris. O šitas užpuolė sargybinį.

— Suimkite juos! — įsakė vienas direktorių. Sargyba susitelkė artyn ir žiedu apsupo šliuzo duris.

— Jūs tik pažvelkite į juos! — kreipdamasis į Žuanseresą užprotestavo Jorgasenas. — Pažvelkite ir dar kartą pasakykite man, kad ten, antrajame gale, nevyksta ničnieko daugiau, kaip tik moksliniai eksperimentai. Juk šitie žmonės atkako čia tiesiog iš mūšio lauko!

— Suimkite juos, tai įsakymas! — pakartojo vienas direktorių.

— Šioje įmonėje vadovaujame mes. Jūs esate mums pavaldūs.

Viršutinio aukšto galerijoje grupė sargybinių ištempė Šolderį ir Pfancerį iš kontrolės kambario. Dar vienas žmogus išėjo jiems iš paskos.

— Ryšys nutrūko! — riktelėjo jis žemyn. — Visos jungiamosios funkcijos nuliniame lygyje.

— Jūs visiškai neprivalote paklusti nusikaltėliams, — pareiškė T’ung-Senas sargybiniams, kurie atstatę šautuvus neleido jam bei jo grupei nė per žingsnį atsitraukti nuo sienos. — Jų rankos kruvinos! Jie dalyvauja žudynėse, visi jie!

— Masinėse žudynėse, — pridūrė greta jo stovintis Edis.

Sargybiniai klausiamai sužiuro į Žuanseresą, laukdami nurodymų.

— Įsakymas jau duotas! — karktelėjo vienas direktorių.

— Jūs juk atsakote už saugumą, — T’ung-Senas kreipėsi į Žuanseresą. — O čionai buvo padaryta itin stambių pažeidimų.

— Mes čionai jiems nepavaldūs! — laikėsi savo Kalebas.

Žuansereso žvilgsnis slysčiojo nuo vienos grupės prie kitos.

— Pakaks, — galų gale prašneko jis. Paskui kreipėsi į sargybinius: — Uždarykite juos visus. Šitą kompaniją, anuos — visus iki vieno. Tegul apsiramina, kol visą šį reikalą perduosime į kitas rankas. Aš iškviesiu JTGP.

— Jūs negalite… — prasižiojo vienas direktorių, tačiau greta stovėjęs sargybinis alkūne vožė jam į šonkaulius.

— Sakau: šito jau pakaks, — pakartojo Žuanseresas. — Aš prisiimu visą atsakomybę. Mano tiesioginės pareigos yra palaikyti čionai tvarką. — Jis vėl atsigręžė į sargybinius. — Šituos žmones patalpinkite į konferencijų salę R7, anuos uždarykite personalo poilsio kambaryje, o šią grupę — priimamajame. Pasirūpinkite, kad tučtuojau prisistatytų medikų brigada ir suteiktų pagalbą sužeistiesiems, žiūrėkite, kad būtų paruoštos patalpos ypatingiems atvejams. Tuos, esančius drauge su jais, irgi gabenkite ten — tegul susitvarko, be to, ten jie bus patikrinti. O paskui perkelkite juos visus į personalo valgyklą pastato gilumoje ir akylai saugokite. Jie gali palaukti ten.

47 skyrius

Jau leidosi sutemos. Ana Charkiovič drauge su Adamsonu sėdėjo už vieno iš stalų erdvioje patalpoje baltomis ir oranžinėmis sienomis. Jiems buvo atneštos kelios lėkštės jautienos su aštriu padažu, daržovėmis bei vaisiais, tačiau laukimo įtampa buvo tokia didelė, kad nė vienas beveik neprisilietė valgio. Šolderis neramiai žingsniavo palei ilgą langą vienoje sienoje. Aptvertoje ir skaisčiai apšviestoje teritorijoje apačioje jau nusileido pirmoji JTGP lėktuvų eskadrilė; iš pažiūros puikiai apmokyti, dangaus žydrumo uniformomis vilkintys kariai paskubomis telkėsi prie vartų ir išsisklaidė tarp antžeminių „Vargonų” įmonės pastatų.

— Apytiksliu paskaičiavimu namuose jau turėtų būti balandžio vienuoliktoji, — prašneko Šolderis. — O tai reiškia, kad buvome išvykę jau šešias savaites.

— O čia praėjo vos daugiau nei penkios valandos, — sumurmėjo Adamsonas.

Ana pakėlė galvą.

— Tai kiek gi jie užtruko? Maždaug mėnesį, kol pasiekė numatytą tikslą Vokietijoje?

— Maždaug, — linktelėjo Šolderis. — Šiek tiek ilgiau, nei buvo numatyta, bet, regis, galų gale kaip tik dėl to jiems viskas palyginti gerai baigėsi.

— Išskyrus majorą Voreną, — atsiliepė Ana. — Norėčiau sužinoti, koks likimas ištiko jį.

— Ką gi, tikiuosi, galų gale sužinosime, — atsiliepė Šolderis. — Bet, man rodos, prieš kam nors iškeliaujant namo, visi mes dar šiek tiek užtruksime čia.

— Bet iš esmės sugrįžti atgal įmanoma? — paklausė Ana.

Šolderis linktelėjo.

— Manau, taip. Tačiau sunku įspėti, kiek laiko bus praėję ten, kol čia kas nors susipras kažko imtis.

Pasikalbėti su kuo nors apie tai jis turėjo visai nedaug laiko, taigi, spėjo suprasti tik tiek, kad „įsibrovimas” iš Sarginėje sumontuotos mašinos įvyko dėl hiperdimensinės bangos funkcijos, rezonuojančios dažniais, kurie šiek tiek skyrėsi nuo nacių sugrįžimo vartų, su kuriais paprastai ir susijungdavo „Vargonai”, spektrinės grupės. Smalsumo paakintas vienas iš tuo metu kontrolės kambaryje dirbusios pamainos vadovų liepė įvertinti spindulio parametrus nukrypimo ribose — o gautas rezultatas ir buvo ryšys su Sargine. Pakartojus tų pačių parametrų spindulį ryšys vėl būtų atkurtas — žinoma, su ta sąlyga, jei Sarginėje likę žmonės nepalaidojo visų vilčių ir vis dar tebebudi prie mašinos.

— Aš vis dar kaip reikiant nesuprantu visų tų gudrybių apie laiką, — prisipažino Adamsonas. — Kodėl gi mūsų pasaulyje išvis turėtų būti praėję kažkiek laiko? Jei jau mašinoje yra koks mygtukėlis ar koks nors kitas analogiškas prietaisas, skirtas pasirinkti norimą datą susijungimui, kodėl gi nenustačius jo mūsų išvykimo akimirkai, visiškai nepaisant to, kiek laiko bus prabėgę čia? Tokiu būdu mano žmona netgi nesužinotų, kad tą dieną įvyko kažkas ypatingo… — Jo kaktoje susimetė raukšlės — suglumęs jis vystė tą pačią mintį toliau, kol priėjo neišvengiamą išvadą. — O jeigu jau taip, tuomet mašiną juk būtų galima nustatyti netgi dar ankstesnei datai? Oi ne, juk tai neturėtų jokios prasmės, ar ne? Galbūt aš nuspręsčiau nė kojos nekelti čionai… Bet aš juk esu čia! O be to, tokiu atveju savo pasaulyje aš pats jau būčiau nebe vienas, o du — panašiai kaip tu, Kurtai, čia… Tačiau ten aš visąlaik buvau vienas, o ne du! O, velnias…

— Matai, ir pats gerokai susipainiojai, — linktelėdamas prabilo Šolderis. — Tam, kad sugrįžtum į tą pačią Visatą, iš kurios išvykai, tu privalai išsaugoti vienalaikiškumo santykį. Priešingu atveju — na, pavyzdžiui, jei sugalvotum grįžti šiek tiek anksčiau, kas suteiktų tau galimybę kažką pakeisti, tu pakliūtum į kitą Visatų medžio atšaką, kas ir nutiko mums, kai atkeliavome iš 1940-ųjų. Jei labai nori, Kitai — tai padaryti įmanoma, tačiau tokiu atveju tu nebesugrįši į tą patį pasaulį, iš kurio išvykai.

Adamsonas apmąstė, ką išgirdęs, atsiduso ir galų gale papurtė galvą.

— Oi, ne, ir taip jau viskas pakankamai blogai. Verčiau jau palauksiu, kol viskas savaime vienaip ar kitaip baigsis, — sutiko jis.

Lauke vertikaliai nusileido dar keletas JTGP lėktuvų. Paskui vienas apsaugos darbuotojų iš išorės atidarė duris tolimajame kambario gale, ir vidun įėjo Vinsleidas drauge su Jorgasenu ir dar kažkokiu žmogumi, vilkinčiu gydytojo chalatą. Šolderis atsigręžė, Adamsonas kone pašoko nuo kėdės.

— Kaip gi jie? — įtemptai paklausė Ana.

— To, kurio pavardė Peinas, būklė sunkiausia, jam sutrupinta ranka ir prakiurdintas pilvas, kas sukelia kai kurių vidinių komplikacijų, — atsakė daktaras. — Rajenui šiuo metu kaip tik įstatinėjamas dirbtinis metalinis klubo sąnarys. Feračinis vidinių sužalojimų išvengė, jis tik gerokai apdaužytas, tačiau kenčia nuo smarkaus apsinuodijimo nitratų dalelėmis ir galbūt netgi cianidais.

— Laimė, pakliuvome į dvidešimt pirmąjį amžių, — įsiterpė Vinsleidas.

Gydytojas kalbėjo toliau:

— Kiti du pripumpuoti raminančiųjų — juos kamuoja visiškas nervinis išsekimas, tačiau nieko rimtesnio jiems nenutiko. Vis dėlto, praėjus šiek tiek laiko, visi penki vėl bus ant kojų.

Kesidis ir Lemsonas, tiesa, sutiko pamėginti pailsėti, tačiau, užuot prigulę, neramiai vaikštinėjo iš kampo į kampą; galų gale teko kone prievarta juos užmigdyti. Gydytojas smalsiai dirstelėjo į Vinsleidą, paskui apžvelgė kitus.

— Sakykite, ar tai tiesa, ką žmonės šneka? Jūs tikrai atsibastėte iš praeities?

— Jūs viską sužinosite, kai tam ateis laikas — kai savo darbą užbaigs TT, — atsakė Jorgasenas.

Gydytojas, regis, gerokai nusivylė.

— Gerai, — jis klausiamai apžvelgė grupę. — Na, jeigu daugiau neaiškumų nėra…

— Manau, kol kas daugiau neturime jokių klausimų, — pasakė Vinsleidas.

— Visi jie pasveiks. O tai užvis svarbiausia, — pridūrė Šolderis.

— Jei dar kas nors atsitiks — mes juk žinome, kaip jus surasti, — pasakė daktarui Vinsleidas. — Ir dar kartą labai ačiū jums už tai, ką padarėte.

Tuo metu kažkas šūktelėjo iš tarpdurio ir pamojo.

— JTGP žmonės jau ateina čia, — pasakė Jorgasenas gydytojui.

— Mums tikriausiai reikės su jais pasišnekėti. — Paskui jis kreipėsi į kitus: — Atleiskite, bet mums reikia eiti.

Kiti prie Vinsleido padėkų pridėjo savąsias, ir gydytojas drauge su Jorgasenu išskubėjo iš kambario. Ana giliai su palengvėjimu atsiduso.

— Ką gi, galėjo būti ir kur kas blogiau, — dėkingu balsu ištarė ji.

Atmosfera kambaryje gerokai praskaidrėjo. Vinsleidas prisitraukė kėdę, atsisėdo ir įsipylė kavos. Jis patapšnojo storą tvarstį, pritvirtintą vienoje veido pusėje.

— Jums bus malonu sužinoti, kad aš pats irgi kol kas dar nemirsiu, — pranešė jis.

Už lango, vakarų pusėje, dangų jau nudažė raudona vakaro žara, kalnai virto juodais siluetais.

— Taigi, jūs tai padarėte, — ištarė Šolderis.

Vinsleidas papurtė galvą.

— Mes neturėjome jokių šansų. Tai jie viską padarė. — Jis gurkštelėjo kavos. — Tačiau Kesidis sakė man, kad visas reikalas buvo pakibęs ant plauko. Vokiečiai jau lipo ant kulnų — jie žinojo mūsiškių tikslą ir tik per stebuklą nenusigavo ten pirmieji. Kaip tik todėl mūsų vaikinams taip smarkiai kliuvo. Labai norėčiau sužinoti, kas gi iš tiesų atsitiko. Be to, buvo prarasta visa įranga — abu siuntiniai. Visą savo žygį kariams teko improvizuoti — ir dar po automatų vamzdžiais.

— Neįtikėtina! — purtydamas galvą suniurnėjo Adamsonas.

— Specialiųjų operacijų daliniai visada yra rinktiniai, — atsakė Vinsleidas. — Jie pasirenka tik iš tiesų neeilinius žmones.

— Man teko stebėti jų apmokymus… turėjau omeny, dar 1975-aisiais, — pasakė Šolderis.

Ana Charkiovič įdėmiai žvelgė į Vinsleidą, tarytum svarstydama, ar dabar tinkamas metas išlieti visa tai, kas seniai nedavė jai ramybės. Pokalbis nutrūko, ir pakėlęs akis Vinsleidas pastebėjo Aną jį stebint. Jis atlaikė jos žvilgsnį ir atsilošė kėdėje, jo akyse sutvisko vos pastebimi žaismingi žiburiukai, o veide pasirodė lyg ir iššūkis — tarsi jis būtų perpratęs Anos mintis ir ragintų ją kalbėti.

— Gerai, — ramiai prašneko ji. — Juk tai — dar anaiptol ne viskas, ką reiktų paaiškinti, tiesa, Klodai?

Vinsleidas kilstelėjo antakius ir siurbtelėjo dar gurkšnelį kavos.

— Tikrai?

— Nagi, pakaks tų žaidimų, — kalbėjo Ana. — Pats laikas pratęsti tą pokalbį, kurio niekad taip ir nespėjame užbaigti. — Vinsleidas tylėdamas laukė. — Tu pernelyg daug iš anksto žinojai apie tai, kaip klostysis mūsų misija. Buvai pasiruošęs visą reikalingą įrangą. Bet ir tai dar ne viskas. — Ana vardydama ėmė lenkti pirštus. — Pirma — kai tik mes vėl materializavomės kitame laike, tu išsyk žinojai, kur mes pakliuvome. Taip, tikrai — aš stebėjau tavo veidą. Tu nesupratai, kaip mes čia atsiradome, bet kur kas čia yra — žinojai kuo puikiausiai. Žinojai ir požeminės įmonės dalies išplanavimą, taip pat žinojai ir tai, kad bombų komponentai gaminami kaip tik už durų, esančių priešais tas, pro kurias mes išėjome iš šliuzo. Antra, tu žinojai, kaip elgtis su tuo kompiuteriu. Trečia — tu žinojai, kaip naudotis tais šautuvais.

Šioje misijoje, Klodai, mes aklai sekėme paskui tave. Mes tavimi pasitikėjome ir niekada neklausi nėjome, kodėl tu priėmei vienokį ar kitokį sprendimą. Kai kurie grupės nariai buvo sunkiai sužeisti. Tačiau tikslą jie vis dėlto pasiekė. Dabar gi tu esi mums skolingas. Atėjo metas šį bei tą paaiškinti.

Vinsleidas baigė išgerti kavą ir lėtai bei kruopščiai pastatė puodelį ant stalo. Ir pagaliau linktelėjo.

Tačiau atsakyti jis taip ir nesuspėjo. Durys tolimajame kambario gale atsidarė, ir vidun įėjo Jorgasenas, šįsyk jį lydėjo keletas dar nematytų žmonių. Du jų dėvėjo smailiaviršūnes kepures ir vilkėjo dangaus žydrumo uniformas su daugybe juostelių — matyt, tai buvo vyresnieji JTGP karininkai. O tarp abiejų karininkų stovėjo dar jaunyvas žmogus banguotais plaukais, įraudusiu veidu, suktomis išdykėliškomis akimis, jo lūpose žaidė vos pastebima pašaipi šypsenėlė. Jo eisena buvo smagi ir nerūpestinga, kupina pasitikėjimo savimi; apsirengęs jis buvo labai tvarkingai: vilkėjo tviskantį mėlyną kostiumą su pilkais atlapais ir apsiuvais, marškinius žydrais ir baltais dryžiais, prasegtus ties kaklu, avėjo batus smailiais galais. Jorgasenas mostelėjo ranka, ir abu karininkai kiek prasiskyrė, praleisdami jaunąjį vyrą į priekį.

— Atrodo, TT ir JTGP jau kuris laikas paslapčia atidžiai sekė visą operaciją, — prašneko Jorgasenas. — Taigi, visa, kas įvyko, jų nenustebino taip, kaip kad buvo galima tikėtis. Štai šis žmogus ir vadovavo tyrimams… — ūmai jis nutilo, pastebėjęs plačią šypseną Vinsleido veide — atrodė, jokių pristatymų nebereikia.

Vinsleidas linktelėjo su giliu ir visiškai akivaizdžiu pasitenkinimu.

— Taip ir maniau, kad tai, ko gero, būsi tu.

Jaunesnysis vyras kurį laiką tylėdamas žvelgė į jį, jo išraiška išdavė tiek suglumimą, tiek ir šiokį tokį linksmumą bei įtarumą. Bet pagaliau jis ėmė suprasti, ir šįsyk jo veide jau pasirodė begalinė nuostaba.

— Ne! — negalėdamas patikėti sušuko jis. — Šito negali būti!

— Kurgi ne, dar ir kaip gali, — užtikrino jį Vinsleidas. — Ir kas-gi, jei ne tu, žino tai užvis geriausiai.

Suglumusi Ana dirsčiojo tai į vieną, tai į kitą. Paskui papurtė galvą ir dar kartą pasižiūrėjo. Ji įsmeigė akis į Vinsleidą, o paskui į jaunesnįjį vyrą, mintyse mėgindama įsivaizduoti, kaip jis atrodytų po kokių trisdešimties su viršum metų… gal kiek labiau įraudusiu veidu… dar reiktų pridėti akinius… ir galbūt minkštą fetrinę skrybėlę…

Taip! Viskas atitinka!

Ana susmuko kėdėje, pirmąsyk gyvenime netekusi žado visiškai tiesiogine prasme.

Tai buvo Vinsleidas — jaunesnė Vinsleido kopija!

48 skyrius

Feračinis gulėjo lovoje švariame erdviame kambaryje, už lango stūksojo žali, saulės nutvieksti kalnai. Dešinioji jo ranka ir petys buvo sutvarstyti. Juodaplaukė tamsiaodė mergaitė slaugės chalatu ir kepuraite tvarkė buteliukus bei sidabrinius indelius ant stovinčio prie lovos vežimėlio stikliniu viršumi. Kurį laiką Feračinis bandė susivokti. Jeigu jis pateko į rojų — ką gi, tokiu atveju juk neturėtų jaustis taip bjauriai. Kita vertus, jeigu tai pragaras, tuomet, be jokios abejonės, jis turėtų jaustis kur kas bjauriau. Galų gale jis nusprendė, kad užvis labiausiai tikėtina, jog jis vis dėlto dar anaiptol ne miręs.

— Sveikas, — pasakė slaugė, pastebėjusi, kad jis atsimerkė. — Vadinasi, grįžai į šį pasaulį. Jeigu tau įdomu: turiu rimtą pagrindą tvirtinti, kad netrukus būsi sveikutėlis.

— A. — Tiesą sakant, Feračinis visai apie tai nepagalvojo, tačiau sužinoti vis dėlto buvo malonu. — Kur aš atsidūriau? — paklausė jis kilstelėdamas galvą, kad pamatytų daugiau jį supančios aplinkos.

— Netoli Žuruenos, Brazilijoje, — atsakė slaugė, skepeta uždengdama vežimėlį.

Feračinio galva dunkstelėjo atgal ant pagalvės. Koks velnias atnešė jį į Braziliją ir ką gi jis čia veikia? Valandėlę jis bukai vypsojo į lubas. Per kambarį tyliai dardėdamas nuriedėjo vežimėlis, vos girdimai dūgzdamos atsivėrė durys. Brazilija? Bet argi ne Brazilijoje buvo sukonstruota pati pirmoji mašina, nuo kurios ir prasidėjo visa šita kebeknė? Feračinis vėl pakėlė galvą ir dirstelėjo į kaip tik beišeinančią slaugę.

— Kelinti dabar metai?

Slaugė nusijuokė.

— Nesirūpink, tu nebuvai išsijungęs taip jau ilgai. Vis dar tie patys 2025-ieji.

Feračinio galva vėl nugrimzdo į pagalvę.

— O, velnias… — sudejavo jis ir vėl užmigo.

* * *

Paskui jis pajuto, kad slaugė jį žadina — buvo jau vakaras. Netrukus jam pakeitė drabužius, ir tuo metu atėjo gydytojas pasižiūrėti, kaip jam sekasi. Feračiniui buvo įskilę pora šonkaulių, įtrūkę krūtinės bei rankos raumenys, petį prakiurdino kulka, be to, jis buvo apsinuodijęs dujomis — visa tai jam pasakė gydytojas. Kelios savaitės poilsio — ir jis būsiąs it naujutėlis.

— O kaip kiti? — parūpo Feračiniui.

— Peinui ir Rajenui prireikė chirurginės pagalbos, juodu vis dar guli veikiami narkozės. Tačiau viskas bus gerai, jie atsigaus, — atsakė gydytojas. — Kesidis ir Lemsonas jaučiasi puikiai.

— Ar galiu juos pamatyti?

— Pajėgsi?

— Žinoma, velniai rautų.

— Puiku, bet pirmiausia noriu, kad ką nors suvalgytum. Atsidarė durys ir tarpduryje pasirodė Vinsleidas, apsivilkęs kažkokią šviesiai žydrą uniformą, kokios Feračinis kaip gyvas nebuvo regėjęs.

— Ak, štai ir jis… atrodo kuo puikiausiai! — Vinsleidas pažvelgė į gydytoją. — Kaip jis?

Gydytojas linktelėjo ir pamojo ranka.

— Viskas gerai. Užeikit.

— Mane pasiekė žinia, kad jau atsigavai, Hari, taigi, kaipmat ir atskubėjau, — pareiškė Vinsleidas. — Atrodai jau kur kas geriau — lūpos atgavo normalią spalvą. Kaip jautiesi?

— Jis laikosi puikiai, — atsiliepė gydytojas. — Jei jums manęs prireiktų — būsiu savo kabinete.

Slaugė pakėlė lovos galą taip, kad Feračinis galėtų atsisėsti, ir patogiai apkamšė pagalvėmis. Paskui ir pati išėjo iš kambario.

Feračinis linktelėjo.

— Rodos, tuoj atsistosiu ant kojų.

Jis bandė kažką prisiminti, tačiau galva kol kas dar neveikė taip, kaip turėtų. Tačiau jis miglotai suvokė netikėtai atsidūręs Brazilijoje.

— Kas gi nutiko, Klodai? Juk čia ta pati vieta Pietų Amerikoje, iš kurios atkeliavo Kurtas, tiesa?

— Taip, — patvirtino Vinsleidas.

Feračinis papurtė galvą. Ją skaudėjo.

— Tai ką, po šimts velnių, čionai veiki tu?

— Būdami Anglijoje mes gavome žinią iš Sarginės, kad jiems vėl pavyko užmegzti ryšį, — paaiškino Vinsleidas. — Taigi, mudu su Ana skubiai išskridome atgal.

— Aišku.

— Tačiau mes prasiskverbėme anaiptol ne į tą liniją, į kurią planavome patekti. Ir, užuot nugabenusi mus į Tularozą, kaip kad tikėjomės, mašina kažkokiu būdu susijungė su „Vargonų” sistema 2025-aisiais.

Feračinis kilstelėjo sveikąją ranką ir pasitrynė kaktą.

— O kaip… kaip mes čia atsidūrėme?

— „Vargonai” juk turi tiesioginį ryšį su „Plaktuku”, — priminė jam Vinsleidas.

— Ak, taip…

Vinsleidas gūžtelėjo pečiais.

— Taigi, sykį gavę, mes ir nepraleidome šanso įsibrauti pro užpakalines Hitlerio sugrįžimo vartų duris ir pamėginti užimti juos tokiu būdu — gali, jei nori, pavadinti tai netikėta papildoma lanko temple. Tačiau paaiškėjo, kad kaip tik tuo metu pro paradines duris įsiveržėte jūs. Taigi, sinchroniškumas buvo suderintas tiesiog tobulai. Manau, dėl to mes galime kuo nuoširdžiausiai vieni kitus pasveikinti.

Taip, tai tiesa. Feračinis ėmė miglotai prisiminti scenos ant platformos fragmentus: Peinas ir Rajenas sukniumba pakirsti, Klodas ir Ana nušluoja esesininkus, veiksme dalyvauja ir Kitas Adamsonas…

— Tačiau juk „Vargonuose” turėjo knibždėte knibždėti nacių ar jų parankinių! — galų gale ištarė jis. — Kaip jūs sugebėjote prasiskverbti iki mašinos?

— Tai ilga istorija, Hari. Dabar verčiau nesuk sau galvos apie tai.

Feračinis giliai atsikvėpė ir užsikosėjo. Jis linktelėjo galva.

— Taip, gal ir tavo tiesa… Ir dar… ačiū.

Vinsleidas papurtė galvą ir išsyk kiek apsiniaukė.

— Ne, Hari. Tai tau ačiū — tau ir tavo bičiuliams. Jums pavyko, misijos tikslas buvo pasiektas. Floidas ir Kesidis jau spėjo šį tą papasakoti man, kaip viskas klostėsi Vaisenberge… Jūs nuveikėte neįtikėtiną darbą, ir dar tokiomis aplinkybėmis, kai sėkmės šansai buvo kone lygūs nuliui. Tad, ramiai ilsėkis — jūsų pastangos nebuvo veltui.

Netrukus Vinsleidas išėjo. Sugrįžo slaugė, ji atnešė lengvą užkandą, kurią sudarė virti kiaušiniai, pakepinta duona, pienas, apelsinų sulčių stiklinė bei pora tablečių. Valgyti kaire ranka ėjosi gana sunkiai, tačiau maistas padėjo bent kiek išstumti aitrų prieskonį iš burnos.

Feračiniui dar nespėjus pabaigti, už durų pasigirdo sambrūzdis, ir tučtuojau vidun įpuolė Kesidis bei Lemsonas, palikę koridoriuje vis dar tebeprotestuojančią slaugę. Abu virš rudų pižamų vilkėjo purpurinius chalatus ir avėjo šlepetes.

— Na, ką aš tau sakiau? — prabilo Kesidis. — Jis gyvų gyviausias. Nagi, Hari, jei kartais atkristam — gal išsyk aptarkime, kaip bus su tais dešimt baksų, kuriuos esi man skolingas…

Feračinis išspaudė šypseną.

— Sveikas gyvas, šunsnuki tu.

— Kaip laikaisi, Hari? — pasiteiravo Lemsonas.

— Netrukus būsiu it naujutėlis — taip man sakė daktaras. O kaip Edas ir Padis?

— Jie irgi sulopyti kuo puikiausiai, bet praeis dar kiek laiko, kol atsistos ant kojų, — atsakė Lemsonas. — Edas įsigijo keletą naujų skylių, bet jos užgis. Gi Padis nuo šiol nešiosis alavinį klubo sąnarį. Žinai, viskas galėjo baigtis ir kur kas liūdniau.

Feračinis bejėgiškai papurtė galvą. Jam rūpėjo tiek daug dalykų, ir apie visus jis norėjo kalbėti vienu ir tuo pačiu metu. Staiga jis kiek paniuro.

— Ko gero, niekas taip ir nežino, kaip viskas baigėsi Harviui, a?

Kesidis gūžtelėjo pečiais.

— Galbūt ir jis išsisuko — ko tik neatsitinka. Tokia galimybė visada yra. Štai, pavyzdžiui, kiek, tavo manymu, šansų išsisukti turėjome mes?

— Taip, tikėkimės… — valandėlei Feračinis nugrimzdo į susimąstymą, tačiau tuoj pat valios pastangomis grįžo į realybę. — Nagi, o kas toliau? — paklausė jis. — Ar mus kas nors pargabens atgal? Ar kas nors tuo pasirūpino?

— Klodas dabar kaip tik tuo ir užsiima, — atsakė Kesidis. — Bet, pats supranti, kaip visada — visokios komplikacijos…

— Kokios komplikacijos šį kartą?

— Prisimeni, ką sakė mums Klodas, kai tik nuvykome į Angliją? Apie tą Kurto perduotą žinią, kad Einšteinas apskaičiavo, esą, ryšio ateities gale laikas slenka gerokai lėčiau?

Feračinis linktelėjo.

— Kažką prisimenu. Tiesą sakant, taip ir nesugebėjau dorai šito suprasti. O ką tai dabar reiškia mums?

— Matai, iš tikrųjų taip ir yra, — atsakė Kesidis. — Ir tai dar ne viskas. Supranti, kuo toliau nukeliauji į ateitį, tuo lėčiau slenka laikas.

— Klausyk, mano smegeninė vis dar veikia gerokai sulėtintai. Ką gi reiškia tas laiko greitis?

— Ogi tą, kad ten, iš kur mes atvykome, viskas vyko daug daug kartų greičiau.

— Kiek kartų?

— Maždaug du šimtus, — atsakė Kesidis. — Žinai, tau reiktų pasišnekėti apie tai su Kurtu ar dar kuo nors, kas viską gerai išmano. Svarbu yra štai kas: ten, aname pasaulyje, dabar jau gruodis. Visi vėl ruošiasi Kalėdoms.

Feračinis netikėdamas išvertė akis.

— Dėl Dievo meilės, tai kiek gi laiko mes prakiurksojome čia?

— Nusiramink, Hari, — atsiliepė Kesidis. — Mes čionai dar tik parą su trupučiu — na, gal parą ir dar ketvirtį. Tu taip ir nesupratai, kur šuo pakastas. Būtent taip viskas ir vyksta: kol čia praeina para, aname gale pralekia daugiau nei šeši mėnesiai. Štai kodėl Klodas taip skuba išjudinti mūsų reikalus. Žinau, tai tikras kliedesys, bet pats juk supranti, kokie tie mokslininkai. Negi jie yra kada nors atradę kokį nors iš tiesų prasmingą dalyką?

— Ir tai dar ne viskas, — įsiterpė Lemsonas. — Dabar mes juos jau turime du.

Feračinis pasuko galvą ir pažvelgė į kitą pusę.

— Du? Ką du?

— Du Klodus.

— Klausyk, dabar jau bene tau galvoj pasimaišė?

Lemsonas papurtė galvą.

— Nieko panašaus. Čia, šiame šimtmetyje, yra dar vienas Klodas — maždaug trisdešimčia metų jaunesnis už mūsiškį. Supranti, pasirodo, kaip tik čia ir yra gimtasis jo laikas.

— Klodo? Vadinasi, jis kilęs iš čia?

— Na, šiaip ar taip, iš kitos šito „čia” versijos. Jis atsidūrė nacistinėje Vokietijoje ketvirtąjį dešimtmetį, — paaiškino Lemsonas. — Bet jam pavyko pasprukti ir sėkmingai pasiekti Jungtines Valstijas.

Feračinis atrodė visai apkvaitęs.

— Nori pasakyti — panašiai kaip Kurtas?

— Teisingai, — atsakė Kesidis. — Tiesą sakant, čionai yra ir antrasis.

— Kas antrasis?

— Antrasis Kurtas, — pasakė Lemsonas.

— Žinai, Hari, verčiau mes nebepūsime tau miglos į smegenis, — pareiškė Kesidis. — Tau reikia pasišnekėti su Kurtu ir Ana. Juodu kaip tik pietavo apačioje, kai sužinojo, kad atsipeikėjai. Kai tik užbaigs, tučtuojau ateis čia. Kaip jau sakiau, jie viską žino.

Feračinis užbaigė paskutinį lašą pieno ir pažvelgė į priešais jį gulintį indais apkrautą padėklą.

— Kesidi, jūs iš tiesų visiškai susukote man galvą, — pareiškė jis. — Ir aš tikrai noriu pasišnekėti su Kurtu bei Ana. Kodėl gi mums nenusileidus žemyn pas juos? Gal jūs, vaikinai, galėtumėt surasti čia man dar kokį nors drabužį?

— Esi tikras, kad pajėgsi? — susirūpino Lemsonas.

— Žinoma.

Feračinis nustūmė šalin padėklą, nusviedė antklodę ir pamėgino atsistoti. Kambarys netikėtai ėmė važiuoti aplink jį ratu, ir Feračinis vėl šlumštelėjo ant lovos krašto, mirksėdamas apkvaitusiomis akimis.

— Tai vis per tas moteris, Hari, rodos, kiek kartų tave perspėjau, — pareiškė Kesidis. — Tavo amžiuje tokie dalykai darosi pavojingi. Ei, Floidai, kažkur čia netoliese mačiau vežimėlį. Gal atgabentum jį čia? Įkelsime Harį į jį.

Po penkių minučių į antklodę suvyniotas Feračinis jau sėdėjo invalido vežimėlyje, o abu jo bičiuliai, sėkmingai įveikę aršų slaugės pasipriešinimą, išvežė jį į koridorių. Prie lifto stovėjo du sargybiniai žydromis uniformomis, tačiau jie nė nebandė jų sulaikyti.

— Kas gi tie vaikinai? — jau lifte paklausė Feračinis. — Ir ką reiškia tie nežmoniški apdarai, kuriais išsipustęs Klodas? Regis, buvo apsirengęs panašiai kaip ir šitie du, tiktai turėjo daugiau juostelių.

— Nagi, jis visiškai turi teisę dėvėti šią uniformą, — atsakė Lemsonas. — Jis gi yra pulkininkas.

— Pulkininkas? Koks pulkininkas?

— Palauk, Hari, kol nusigausime žemyn. — Kesidis atsiduso. — Tegul Kurtas ir Ana imasi tau viską išaiškinti.

Po dvidešimties minučių jie drauge su Šolderiu, Ana ir Adamsonu jau sėdėjo už stalo įstiklintoje terasoje, išeinančioje į aptvertą ir skaisčiai apšviestą centrinę teritoriją. Pietų indai buvo sukrauti ant stalo krašto, Feračinis gurkšnojo apelsinų sultis.

— Taip, tai tiesa, — kalbėjo Šolderis. — Klodas tikrai kilęs iš šio pasaulio — tiksliau sakant, iš paralelinės šio pasaulio versijos, jeigu tik tu susipažinęs su visus šiuos įvykius sąlygojančia fizika. — Feračinis linktelėjo. Jis sėdėjo kitame stalo gale, kur Ana ir Kitas Adamsonas buvo paslinkę savo kėdes į šalis, šitaip prie stalo padarydami vietos ir Feračiniui, ir jo vežimėliui. Šolderis kalbėjo toliau: — Jis gimė 1997-aisiais Vašingtone, Kolumbijos Apygardoje. Tapo karininku, greitai kopė karjeros laiptais, specializuodamasis žvalgybos srityje. Be jokios abejonės jis buvo vienas geriausiųjų — sulaukęs vos dvidešimt aštuonerių metų jis jau tapo JTGP pulkininku.

Feračinis vėl linktelėjo. Priešingai nei Adamsonas, jis per visą Sarginėje praleistą laiką daugybę kartų šnekėjosi su Šolderiu apie dvidešimt pirmąjį amžių ir puikiai žinojo, kas yra JTGP.

— Na, ir kur link tu suki? — Jis pastatė stiklinę ant stalo ir pasitrynė smakrą. — Ar nori pasakyti, kad Klodo kompanija galų gale išsiaiškino, kas iš tikrųjų buvo „Vargonai” ir kam jie skirti?

— Taip. Pasirodo, būta netgi dviejų lygių apgaulės. Be jokios abejonės, nebuvo įmanoma visiškai nuslėpti nuo pasaulio, kad kažkur, nuošaliame Brazilijos užkampyje, kažko esama. Taip pat neįmanoma buvo išlaikyti visiškoje paslaptyje, kad fizikoje buvo padarytas kažkoks itin reikšmingas atradimas. Vienu žodžiu, visuomenei buvo pareikšta, kad čionai esama eksperimentinės įmonės, kurioje tyrinėjamos naujoviškos, niekur negirdėtos materijos transportavimo technologijos.

— Materijos transportavimo?

— Na taip, visai kaip mokslinėje fantastikoje, — įsiterpė Kesidis. — Prisimeni tą puskvaišį iš Kolumbijos universiteto, apie kurį nuolat kalbėdavo Džefas?

— Azimovą, o kaipgi.

— Ko gero, jis toli gražu nebuvo puskvaišis, — nutęsė Lemsonas.

— Žinoma, prie to projekto dirbantys mokslininkai neišvengiamai turėjo žinoti daugiau, — tęsė Šolderis. — Jie žinojo, kad jų tyrinėjimo objektas — kelionių laike sistema, arba, tiksliau sakant, perkėlimo į alternatyvią realybę sistema. Tačiau jie buvo įtikinti, esą, visas projektas turi būti slepiamas nuo visuomenės dėmesio tol, kol nebus pasiekta apčiuopiamų rezultatų. Toks paaiškinimas buvo išties visai įtikinantis, ir visi mokslininkai — išskyrus, žinoma, privilegijuotą išrinktųjų grupę — nėmaž tuo neabejojo. Man pačiam gi niekad nė į galvą neatėjo ko nors klausinėti.

— Tačiau, kaip dabar jau žinome, iš tikrųjų ten vyko štai kas: buvo formuojamas pasaulis, kuriame dirbtinai buvo sukurta nacistinė Vokietija, turinti konkretų tikslą: nušluoti nuo žemės paviršiaus Sovietų Sąjungą, — įsiterpė Ana. — Ir situacijai, kuri ir sąlygojo tradicinių oligarchijų žlugimą šiame pasaulyje — tame, kuriame mes dabar kaip tik ir esame — ten nebuvo leista išsivystyti. Turėjo būti sukurstytas karas, kuriame naciai ir sovietai sunaikintų vieni kitus, o paskui būtų atėjęs metas ir pohitlerinei epochai, kurioje visa valdžia ir privilegijos vėl sugrįžtų tiems, kuriems, jų pačių manymu, jos teisėtai ir priklauso.

Kilstelėjęs ranką Feračinis ją sulaikė.

— Palauk, kaip tik to aš ir nesuprantu, — pertarė jis. — Kesidis kalbėjo apie tai dar Anglijoje, apmokymų laivyno mokykloje metu… Kurgi tai buvo?

— Portsmute, — pasufleravo Lemsonas.

— Taip, teisingai. Šiaip ar taip, Kęsas bandė man išaiškinti, kad, nesvarbu, ką bedarytum, savo paties dabarties pakeisti tu negali. Nė vienas mūsų taip ir nesugebėjome to užginčyti. Taigi — ar tai tiesa?

— Taip, tai tiesa, — sutiko Šolderis.

— Tuomet juk tie vaikinai, kurie visas vadeles laikė savo rankose čionai — na, toji viršūnėlių grupė, kurią patys minėjote — be jokios abejonės juk irgi turėjo tai žinoti. Noriu pasakyti — velnias, nagi jie juk sukonstravo mašiną ir užvirė visą šitą košę. Bet tai juk neturi jokios prasmės! Kodėl gi „Siuzerenas” ėmėsi šitokio darbo, jei niekas vis vien negalėjo pakeisti jų padėties čia, šiame pasaulyje?

— Atsakymas labai paprastas, — paaiškino Šolderis. — Jie ketino sukurti kitą pasaulį, kuriame Hitleris atsikrato Rusijos ir įtvirtina kur kas labiau jų skonį atitinkančią sistemą. O tada jie susikrauna daiktus, persikelia ten — ir užima valdžią.

Feračinis sumirksėjo.

— Na žinoma… — sumurmėjo jis. Iš tiesų, labai paprasta.

— Tam tikslui ir reikalingas nacistų režimas, — pridūrė Šolderis. — O galutinis jo rezultatas — tai tas pasaulis, iš kurio jūs atvykote.

Feračinis linktelėjo.

— Bet juk kažkur kažkas įstrigo? Noriu pasakyti, „Siuzerenas” juk taip niekad ir neapsireiškė su savo lagaminais.

— Po to, kai Rusija buvo sunaikinta, o Jungtinių Valstijų dienos irgi jau buvo suskaičiuotos, nacių lyderiai nusprendė nebežaisti pingpongo su savo bendrininkais, — paaiškino Šolderis.

— Kuriems galams jiems tai daryti? Kam gi tapti durininkais kažkieno kito pasaulyje, kai visa valdžia tiesiog pati lenda į rankas? Taigi, jie sunaikino ryšį.

O rezultatas ir buvo gimtasis Feračinio pasaulis.

— Gerai, kol kas viską suprantu, — pasakė jis. — O kada gi į jį įsibrovė Klodas?

Atsakė Ana:

— Klodas prasiskverbė į „Vargonus” apsimetęs pleibojumi aristokratu iš Europos, kuris pasikeitęs asmenybę pabėgo iš savo šeimos. Jis buvo pakankamai smalsus, pakankamai veržlus, kad padarytų visa, kas įmanoma, ir naująja sistema būtų perkeltas į kitą galą. Jis norėjo savo akimis išvysti, kas gi ten darosi.

— Tačiau sugrįžti anaiptol nebuvo taip paprasta, — spėjo Feračinis.

— Žinoma. Klodas išsikapstė iš „Plaktuko” tiktai užmušęs ese sininką sargybinį ir pasisavinęs jo asmenybę, — atsakė Ana. — Ne sileisdama į ilgas istorijas pasakysiu tik tiek, kad jam pavyko prasmukti iš Vokietijos į Angliją, o iš ten jis pasiekė ir Jungti nes Valstijas. Jis atsidūrė ten — jau mūsų pasaulyje — 1938-aisiais

Įsiterpė Šolderis:

— Suprask gi, jis buvo iš alternatyvios šio pasaulio versijos Taigi, ir pasaulis, į kurio praeitį jis sugrįžo, nebuvo tas pats, iš kurio mes ką tik atkakome. Abiejuose įvykiai buvo šiek tiek skirtingi. Tokiu būdu jis nukeliavo į 1938-uosius, nors šis pasaulis sujungtas su mūsiškiais 1940-aisiais.

Feračinis pasitrynė kaktą. Šiuo metu jam visiškai nesinorėjo sukti sau galvos dėl visų tų dalykų. Tačiau šitai puikiausiai paaiškino, kaip atsitiko, kad Klodas visą tą laiką praleido Europoje ir kaip jis galėjo šokti grojant Gleno Milerio orkestrui.

— Ir jis liko ten iki 1975-ųjų, tai yra to laiko, kol visiškai paruošė „Protėjo” misiją, — užbaigė Feračinis.

— Jam padėjo ir Kurtas, kuris įstrigo Vokietijoje po to, kai naciai sunaikino ryšį, — pasakė Ana.

— Klodas gan anksti užmezgė ryšį su manimi vienos savo žvalgybinių misijų Europoje metu, — paaiškino Šolderis. — Tiesą sakant, kaip tik jis ir ištraukė mane iš ten 1955-aisiais.

— Ir tu žinojai, kad jis yra iš dvidešimt pirmojo amžiaus?

— Taip, be abejo, — atsakė Šolderis. — Turėdami atlikti šitokį darbą mes negalėjome leisti sau dar kažko slėpti nuo kits kito.

— Tai kodėl gi tu nepasakei to ir visiems kitiems? — sušuko Feračinis.

Šolderis gūžtelėjo pečiais.

— Taip pageidavo Klodas. Manau, vien dėl psichologinių priežasčių. Tokios grupės, kaip kad mūsiškė, nariai — na, pavyzdžiui, kad ir tu pats — paprastai nori tikėti, kad žmogus, kuriam jie dirba, yra vienas iš jų, o ne kažkoks svetimas. O be to, Klodas visiškai netroško, kad jį kas nors laikytų kažkokiu dvidešimt pirmojo amžiaus antžmogiu. Juk dirbantieji antžmogiui paprastai būna linkę pernelyg juo pasikliauti, užuot patys tempę savo vežimą. Aš asmeniškai manau, kad jis pasielgė teisingai.

— Taip, ir man taip atrodo, — pritarė Kesidis. Lemsonas linktelėjo.

— Gerai, — pratarė Feračinis. — Ko gero, ir aš galiu su tuo sutikti. Bet kiek gi jūs suspėjote išsiaiškinti iki to laiko, kai buvo suorganizuota „Protėjo” grupė? Ar Klodas jau žinojo, kad, nesvarbu ką mes bedarytume, savajame pasaulyje jokių pokyčių nesulauksime?

— Ne, nežinojo, dėl to esu visiškai tikras, — atsakė Šolderis. — Juk aš pats visiškai to nenutuokiau, o fizika buvo mano, ne jo sritis.

— Tačiau kažką juk įtarei? — mygo Feračinis.

— Taip, ir todėl mes ėmėmės atitinkamų atsargumo priemonių. Tačiau iki pat pokalbio su Einšteinu mes nieko tikro nežinojome. Aš gi nemelavau sakydamas, kad čionai buvau tik jaunesnysis mokslinis bendradarbis. Patys galite tuo įsitikinti, jei susitiksite jaunesniąją mano kopiją, kuri kažkur čionai trainiojasi. Be to, visų mūsų, dirbusiųjų čia, žiniose buvo nemaža esminių spragų. Pavyzdžiui, žinia apie laiko tėkmės greičio skirtumą išties buvo didžiausias netikėtumas.

Feračinis sujudėjo, stengdamasis patogiau įsitaisyti, ir net susiraukė, pernelyg staigiai trūktelėjęs sužeistąją ranką.

— Taigi, iš esmės mes juk ničniekuo ir negalėjome padėti DžFK bei jo žmonėms, — mąsliai nutęsė jis. — Kokia gėda, juk jie šitiek nuveikė.

— Niekas, kad ir ką mes darėme, nieko negalėjo pakeisti, — sutiko Šolderis. Tačiau jo balse suskambėjo kažkokios keistos gaidelės. Feračinis jas išgirdo ir klausiamai dirstelėjo į Šolderį.

— Vis dėlto mes žinome, kad, prieš mums išvykstant, jie užmezgė ryšį su kažkuo…

Feračinis sumirksėjo.

— Sakykime, taip… Ir kas dabar pasakys, kaip pasisuko įvykiai ten?

— Bijau, kad šito mes niekada nesužinosime, — atsakė Šolderis. — Tačiau, ko gero, mes vis dar galime sukurti kažką geresnio kitame pasaulyje, kuris šiaip irgi neturėtų jokių šansų. O tuo pačiu ir patys galėsime pasidžiaugti šviesesne ateitimi. Argi tai taip jau blogai? — Jis gūžtelėjo pečiais. — Visa, ką mums dabar reikia padaryti — tai kuo greičiau sugrįžti į tą kitą pasaulį. Mes nebegalime delsti, ten ir taip jau baigiasi 1940-ieji.

Feračinis žvilgsniu nuklydo į sutemų apgaubtas kalvas, stūksančias už skaisčiai apšviestos teritorijos, ir netikėtai prisiminė, kaip smarkiai jis iš pat pradžių niekino tą kitą pasaulį. O dabar gi jau laikė jį savu — ir jo ilgėjosi. Taip pat kaip Klodas, kaip ir Šolderis, Feračinis prarado pasaulį, kuris turėjo būti jo — ir prisidėjo kuriant naują. Taigi, dabar jo vieta ir buvo tame naujajame pasaulyje, kurio ateityje slypi ir paties Feračinio ateitis. Kažin, susimąstė jis, kas galėjo atsitikti ten per devynis mėnesius, praėjusius nuo tos atmintinos dienos Vaisenberge? Ar visa „Protėjo” grupės veikla atnešė bent kokių nors naudingų rezultatų? O gal ir tas pasaulis, lygiai kaip ir jo gimtasis, vis tiek liko pasmerktas tokiai pat pražūčiai?

49 skyrius

Po viso to, ką teko patirti „Protėjo” misijos nariams, Vinsleidui tiesiog liežuvis nesivertė pasakyti kitiems, kad, nepaisant „Ampersando” grupės sėkmės, ryšys su Hitlerio Vokietija gali būti atkurtas kiekvieną akimirką. Tiesą sakant, jam ir pačiam sunku buvo tatai pripažinti.

Praėjus vos pusantros paros po antpuolio Vaisenberge, „Vargonų” aparatūra jau rodė, kad „Plaktukas” vėl veikia ir be paliovos siunčia signalus vėl susijungti.

— Tai juk buvo visiškai akivaizdu — ir vis dėlto mudu abu tai pražiopsojome, — pasakė jaunasis Vinsleidas. Juodu abu stovėjo kontrolės kambaryje tarp švytinčių įrengimų konsolių bei ilgų indikatorių ekranų eilių, stebėdami keleto operatorių brigadą, fiksuojančią parodymus. — Nacistai juk turėjo kažkur paslėpę pakankamai atsarginių dalių, kad atstatytų mašiną. Iš tiesų, kai gerai pagalvoji, darosi net keista, kad jie šitaip ilgai užtruko. — Praėjus pusantros paros 2025-aisiais, kitame ryšio gale esančiame pasaulyje turėjo būti jau 1941-ųjų sausis.

Vinsleidas linktelėjo, pirmąją akimirką net nepajėgdamas nuslėpti kartėlio bei savigraužos.

— Mes neturime kuo pasiteisinti. Šitokiam svarbiam įrengimui jie, be jokios abejonės, turėjo būti apsidraudę nuo bet kokių įmanomų nelaimingų atsitikimų. Prakeikimas!

— Ir tai dar ne viskas, — pasakė jaunasis Vinsleidas ir sudvejojo. — Tik apie tai verčiau pasišnekėkime kur nors kitur.

Išėjęs pro pagrindines duris, jis patraukė link lifto. Kai atvažiavo kabina, jis nuspaudė vieno iš viršutiniųjų aukštų mygtuką.

— Aš ką tik kalbėjausi su generolu Forbesu ir Derijo, vicepirmininko patarėju, — vos užsivėrus durims vėl prašneko jaunasis Vinsleidas. — Jie jokiu būdu negalėjo užtikrinti, kad mes dar ilgai sugebėsime išlaikyti šią įmonę uždarytą.

Siaubo apimtas Vinsleidas įsmeigė į jį akis.

— Negali būti, kad tu kalbi rimtai!

— Bijau, kad kaip tik kalbu labai labai rimtai. Yra tokia tikimybė — ir ji nuolatos vis didėja, — kad čionai vykdytos operacijos bus atnaujintos — ir netgi labai greitai.

— Bet kaipgi? — Vinsleidas papurtė galvą, išsyk nesugebėdamas patikėti savo ausimis.

— Mes tiesiog jų neįvertinome, — paprastai atsakė jaunasis Vinsleidas. — Vis dar tebeegzistuojantis šiame pasaulyje valdžios elitas įgudo tyliai tūnoti ant dugno, tačiau prireikus jie vis dar gali timptelėti reikalingą virvelę — ir ne vieną.

Jie išlipo iš lifto ir skubiai perėjo apsauginę teritoriją, supančią visus taškus, iš kurių buvo galima patekti į apatinius aukštus. Iš čia jie pateko į platų koridorių, vedantį į pagrindinio antžeminio pastato vestibiulį.

— Tai kas gi atsitiko? — paklausė Vinsleidas, kai jie išniro į gryną nakties orą ir neskubėdami patraukė betonuotu taku, kertančiu aptvertą įmonės teritoriją.

— Kaip tik dabar iš visų pakampių netikėtai ir ima lįsti tikrieji niekšai, — atsakė jaunasis Vinsleidas. — Tu pats puikiai supranti, apie kokius žmones aš kalbu — tuos, kurie veikia paslapčia, bet efektyviai. Svarbiausias jų uždavinys dabar — išjudinti kuo daugiau tarptautinių ratukų, protestuojant prieš tai, ką jie vadina nusikaltėlišku įsikišimu į valstybės vidaus reikalus, neteisėtu JTGP pajėgų panaudojimu, tarptautinio teisėtumo nepaisymu — na, pats gerai žinai, kaip visa tai vadinasi. Be to, jie, be jokios abejonės, kiekvienoje įstaigoje turi artimų bičulių, jiems pavaldūs teisininkai į kairę ir į dešinę jau žarsto šaukimus į teismą — sukasi visas mechanizmas. Visai gali būti, kad turėsime išties rimtų nemalonumų.

Vinsleidas jau spėjo pakankamai atsigauti nuo pirmojo smūgio, kad vėl pajėgtų blaiviai mąstyti.

— Ir ką gi visa tai reiškia? Juk norėdami jie galėtų uždelsti viską iki begalybės, o patys tuo tarpu — ką? Priverstų TT atnaujinti visas operacijas čionai tol, kol bus gauti išsamaus tyrimo rezultatai? — Po truputį aiškėjant vaizdui, Vinsleidas ėmė lėtai pats sau linkčioti galva. — Na taip, žinoma. Kai laiko tėkmės greitis skiriasi faktoriumi du šimtai, jiems čia pakaktų tik visai trumpam atnaujinti darbus, kad jų planai antrajame gale atneštų vaisių. O tada jie patys sėkmingai persikeltų ir sunaikintų ryšį — vienu žodžiu, išgaruotų iš šio pasaulio gerokai anksčiau nei tyrimas sugebėtų ką nors išsiaiškinti.

— Kaip tik taip viską suprantu ir aš, — pritarė jaunasis Vinsleidas. — Tiesą sakant, jie sujudo dargi anksčiau nei TT Ypatingųjų atvejų kabinetas pranešė JTGP vadovybei, kad atšauktų iš čia savo žmones. Taigi, dabar pats matai, kaip operatyviai reaguoja opozicija.

Vinsleidas papurtė galvą.

— Ne, jie negali taip paprastai imti ir išsisukti, — pasipriešino jis. — Negali gi viskas imti ir baigtis štai šitaip! Tu pats žinai, kiek į visa tai buvo sudėta. Juk turi būti dar kažkas, ką mes galėtume padaryti.

— O ką gi tu darytum? — paklausė jaunasis Vinsleidas.

Vinsleidas dar kartą viską apmąstė.

— Jeigu jie nori atlikti tyrimą — ką gi, tegul sau daro ką nori, — pagaliau atsakė jis. — Tačiau tikrą tyrimą, kuriuo būtų tiksliai nustatyti faktai. Juk mes turime vieną dalyką, kurio „Siuzerenas” nebuvo apskaičiavęs — mus. Visus aštuonis, kurie liudys iš savo asmeninės patirties. Kaipgi „Siuzerenas” sugebėtų paneigti mūsų parodymus? Mes galime akivaizdžiai visiems atskleisti tikruosius jų ketinimus, galime išvilkti į dienos šviesą jų melą. O jeigu visa tai viešai paskelbtume, TT turėtų sutikti atlikti išsamų tyrimą anksčiau, nei iš čia bus atšauktos JTGP pajėgos. O to visai pakaktų, kad „Siuzerenas” nebegalėtų prikišti pirštų prie mašinos. Štai ką aš padaryčiau tavimi dėtas.

Pastarasis sakinys privertė jaunąjį Vinsleidą nusišypsoti.

— Ir vis dėlto nederėtų užmiršti, kad tu esi tu, o ne aš, — atsakė jis. — O turint tai omeny — ar esi tikras, kad kaip tik šito nori? Ar tikrai nori būti įpainiotas į šitokią kebeknę: tarptautinė teisė, komitetai, perklausos, nesibaigiantis tampymasis po teismus? Ar pagalvojai, kokiam laikui įstrigtum čia? Net keli čionai praleisti mėnesiai reikštų, kad pasaulyje, esančiame kitame ryšio gale, praėjo visas žmogaus gyvenimas! Visa, ką tu tikėjaisi ten pamatyti, bus jau dingę, viskas bus vienaip ar kitaip pasibaigę gerokai anksčiau nei tu sugrįši. Visi žmonės, kuriuos ten pažinojai, bus jau išmirę. Ir netgi jei tu pats ir sutiktum su šitokiomis sąlygomis — ar tai būtų teisinga tų žmonių, kurie atvyko čia drauge su tavimi, atžvilgiu?

Juodu sustojo prie išrikiuotų transportinių JTGP lėktuvų, kurių liekni korpusai pilkšvai švytėjo prožektorių šviesoje, eilės. Vinsleidas užsižiūrėjo į mišką, juoduojantį už tvoros, ir giliai atsikvėpė.

— Taip, žinau, žinau… — Jis sunkiai atsiduso. — Bet… Viešpatie Dieve, mes juk negalime stovėti nuošaly ir ramiai stebėti, kaip visa tai atsitinka. Tu, gyvendamas šiame pasaulyje, negali net įsivaizduoti, kas laukia to kelio gale — ten sunaikinta viskas, kas bent kiek dvelkia padorumu ar civilizacija. Oficialioji politika yra teroras. Vergauja ištisos tautos. Genocidas… — Jis papurtė galvą. — Jeigu vienintelė išeitis to išvengti yra mums pasilikti čia — ką gi, tuomet tebūnie taip.

— Tačiau, jei mokslininkų spėjimai yra teisingi, tokiu atveju egzistuoja begalybė visatų, kuriose tai vis vien atsitiks, — pabrėžė jaunasis Vinsleidas. — Sakykime, jūs sugebate pakeisti vienos jų raidą. Ir ką gi tai lemia? Iš didžiulio skaičiaus atėmus vieną, vis vien liks didžiulis skaičius. Ką gi jūs būsite pasiekę?

Vinsleidas tarsi kažkur nutolo, jis atsainiai linktelėjo galva.

— Taip, prisimenu… Tokiais atvejais iš tiesų būdavau itin analitiškas, stengdavausi viską apskaičiuoti… Bet, žinai, su amžiumi žmogaus požiūris į daug ką išties pasikeičia. Negaliu tvirtinti, kad sendamas tampi išmintingesnis — bet vis dėlto tikiuosi, kad taip. Tu šit nori pasakyti, kad beprasmiška net mėginti pakeisti vieną pasaulį į gerąją pusę, jeigu negali tuo pačiu pakeisti ir jų visų. Tačiau vadovaudamasis ta pačia logika galėtum tvirtinti, kad žmogui visiškai nėra prasmės stengtis tapti geresniu, jeigu tokiu būdu visas pasaulis netaps geresnis. Ar gerumas yra beprasmis, jeigu jis vienu ypu negali sunaikinti kitų visuresančių blogybių? Nejaugi beprasmiška išgelbėti vieną gyvybę, jeigu kiti vis vien turės mirti? Arba leisti į mokslus vieną vaiką, jeigu kiti taip ir liks beraščiai? Ne… Manau, kad ne. — Valandėlę Vinsleidas patylėjo, klausydamasis naktinių vabzdžių dūzgesio sutemų gaubiamame miške. — Aš gi sakyčiau, kad viskas yra kaip tik priešingai. Kad svarbūs tėra kaip tik maži dalykai. Visas universaliąsias tiesas bei kosminius principus verčiau palikti filosofams bei mistikams. Tie dalykai juk iš esmės visiškai ir nėra svarbūs.

— Tikėjausi, kad tu pasakysi kažką panašaus, — atsiliepė jaunasis Vinsleidas. — Matai, mes irgi priėjome daugmaž tą pačią išvadą.

Vinsleidas atsigręžė, neįsitikinęs, kad teisingai išgirdo.

— Mes?

— Aš pats, kai kurie iš čia atvykusių JTGP vadovaujančiųjų asmenų ir kone visi mokslininkai, kurie iki šiol ničnieko nenutuokė apie tikrąją „Vargonų” paskirtį. Mes manome, kad tu ir tavo bendražygiai ir taip jau nuveikėte pakankamai — ir kad jums visiškai nereikia veltis į šio pasaulio problemas. Savo darbo dalį jūs jau atlikote. Dabar gi mums metas imtis savosios.

— Ar man tik pasirodė, ar tu kažką siūlai? — pasiteiravo Vinsleidas. — Ką būtent?

— Mes galime išsiųsti jus atgal, — atsakė jaunasis Vinsleidas rimtu prislopintu balsu — ūmai Vinsleidas suprato, kad jaunasis jo antrininkas tik dabar prašneko apie tuos dalykus, kuriems ruošė dirvą viso ankstesniojo jų pokalbio metu. — Galime išsiųsti jus dabar, neoficialiai, kol įmonę dar kontroliuoja JTGP. Jūs nuveikėte pakankamai, kad suteiktumėte pasauliui, apie kurį pasakojai, šansą išsigelbėti pačiam. O be to, jūs patys irgi nusipelnėte gauti šansą — visi jūs.

Vinsleidas atsigręžė veidu į jaunesnįjį save ir įdėmiai į jį įsižiūrėjo už nugaros plieskiančių prožektorių šviesoje.

— Tu tikrai tai padarytum? Pasinaudotum tarnybine padėtimi ir prisiimtum atsakomybę? Tu tikrai eitum taip toli?

— Taip. Ir tai — nė kiek ne daugiau, nei iki šiol ant kortos buvote pastatę jūs. Mes aptarėme visa tai — ir, žinai, visų mūsų nuomonės sutapo.

Pasiūlymas buvo pernelyg viliojantis, kad galėtum jo atsisakyti. Vinsleidas nė neketino komplikuoti ir taip sunkios padėties, versdamas jaunąjį savo antrininką jį įkalbinėti. Jis linktelėjo.

— Aš tau tikrai labai labai dėkingas. Kada būtų galima tai padaryti?

— Apytiksliais paskaičiavimais galutinai viską paruošti mums reikės dar dviejų dienų, — atsakė jaunasis Vinsleidas. — Tikiuosi, tiek laiko mes dar turėsime, kol bus teisėtai išspręsti visi nesutarimai.

— Dar dvi dienos… Tai reiškia, kad aname gale prabėgs nemažas laiko tarpas, — Žinau. Bet, neužmiršk, Peinas irgi kol kas dar labai silpnas. Aš kalbėjausi su gydytojais — jie anaiptol nesidžiaugtų, jeigu imtumėmės judinti jį anksčiau nei po dviejų dienų.

Vinsleidas giliai atsiduso.

— Puiku. Vadinasi, mums belieka vienas vienintelis rūpestis — tai tikimybė, kad „Siuzerenas”, ko gero, vėl perims „Vargonų” kontrolę į savo rankas.

Jaunojo Vinsleido akys apniuko.

— Šito tikrai nebus, — pažadėjo jis. — Mes — toji grupė, kurią tau jau minėjau — dėl to susitarėme. Nesvarbu, kas ir kokių neteisėtų machinacijų mėgintų imtis, tačiau ryšys su naciais niekad ir jokiu būdu nebebus atkurtas. Mes esame visiškai apsisprendę padaryti taip, kad net tokia galimybė visiškai išnyktų — visiems laikams. Tai ir yra mūsų priesaika jums.

Vinsleidas tiriamai pažvelgė į jį.

— O kokios pasekmės?

— Pasekmės ir yra toji darbo dalis — darbo, kurio imtis dabar mūsų eilė šiame pasaulyje, — atsakė jaunasis Vinsleidas.

50 skyrius

Albertas Einšteinas pakilo nuo stalo sujauktame savo kabinete, esančiame pirmajame Aukštesniųjų studijų instituto Prinstono universitete aukšte, ir priėjo prie lango, norėdamas kiek pailsinti akis. Jau buvo prabėgę treji metai nuo to laiko, kai 1939-aisiais institutas persikraustė iš laikinų savo patalpų universiteto miestelyje į naujutėlį pastatą Fuld Hole. Einšteinui čia kur kas labiau patiko, čionai jį supo taikingos Niu Džersio apylinkės, miškai, lankos bei fermos — tai buvo tarsi kitas pasaulis, atokiai nuo visų tų baisybių, kurios, regis, jau buvo visur išplitusios. Rusijoje vokiečiai jau pasiekė Kaukazą, japonai išsilaipino Filipinuose, užėmė pietryčių Aziją ir buvo vos per žingsnį nuo Indijos sienos. Romelis vijo anglus atgal į Egiptą. Einšteinas abejojo, ar civilizacija išvis sugebės visa tai atlaikyti.

Jis prisikimšo pypkę ir atsigręžęs dirstelėjo į lentą, kabančią ant sienos už stalo. Lenta buvo išmarginta simboliais bei lygtimis. Einšteinas pats prirašė jų, eilinį kartą mėgindamas įžvelgti nors menkiausią prošvaistę toje painioje problemoje, kuriai ir skyrė visas savo pastangas nuo pat tų atmintinų mėnesių 1939-ųjų pabaigoje. Jis žinojo, kad turi būti įmanoma kažkaip sukurti vieningą išraišką tokioms iš pirmo žvilgsnio nesusijusioms tarpusavyje sąvokoms kaip erdvė, laikas, jėga, dalelė ir laukas — visas jas atskirai ir išreiškė ant lentos surašyti simboliai. O toje vieningoje išraiškoje turėjo slypėti raktas į suvokimą, kokiu būdu, pasinaudojant kvantine mechanika, įmanomi perkėlimai tarp daugelio pasaulių. Retsykiais jam pavykdavo įžvelgti atskiras vientiso paveikslo detales, ir tai buvo tikra kančia — tam tikro reliatyvumo dėka pasisekdavo sujungti erdvę ir laiką, masę ir energiją, o bendroji reliatyvumo teorija padėjo įvertinti gravitaciją, kaip erdvėlaikio geometrijos išraišką. Tačiau visa vieninga išraiška, kurią pats Einšteinas tik intuityviai nujautė ir kurią bent jau vieno dvidešimt pirmojo amžiaus pasaulio fizikams pavyko suformuluoti, kos kas jam vis dar išslysdavo. Kartais jam net pasirodydavo, kad visą likusį gyvenimą ir praleis, apgraibomis narstydamas šią problemą.

Į duris kažkas pabeldė.

— Ja? — Einšteinas grįžtelėjo ir atsitraukė nuo lango.

Vidun galvą kyštelėjo jo sekretorė.

— Atleiskite, kad sutrukdžiau, daktare Einšteinai, bet jums skambina daktaras Fermis iš Čikagos, — pasakė ji. Einšteinas nė už ką nesutiko įsivesti telefoną savo paties kabinete. — Jis primygtinai tvirtina, kad reikalas labai skubus, negalima delsti nė akimirkos. Man pasirodė, kad jis siaubingai susijaudinęs.

— Ak štai kaip, negalima delsti nė akimirkos? Ką gi, tuoj sužinosime, kas ten atsitiko.

Dar 1940-ųjų pavasarį, kai slenkant mėnesiams taip ir nebebuvo sulaukta jokių žinių nei iš karių, išvykusių į Vokietiją, nei iš Sarginės mašinoje pradingusių žmonių, prezidentas Ruzveltas nusprendė, kad Vakarams teks pasikliauti vien savo turimais resursais ir apsiginti patiems. Todėl jis įsakė atšaukti visus darbus, susijusius su bandymais perprasti vartų veikimo fiziką — visi Sarginėje dirbę mokslininkai dabar turėjo sutelkti visas jėgas savos atominės bombos kūrimui. Tam reikalui buvo įkurtas Nacionalinis gynybos priemonių tyrimo komitetas, kuriam vadovavo Vanevaras Bušas, Karnegio instituto prezidentas. Jis ir prisiėmė visą atsakomybę koordinuoti branduolio skilimo tyrinėjimo darbus.

Vėlesniais metais situacija ėmė kelti vis daugiau nerimo — Sarginėje nesimatė jokių gyvybės požymių, niekas nežinojo ir neturėjo galimybių sužinoti, ar buvo vis dėlto sunaikinta mašina Vokietijoje. Taigi, 1941-ųjų birželį Ruzveltas ėmėsi dar labiau intensyvinti programą, Nacionalinį gynybos priemonių tyrimo komitetą įjungdamas į naujai sukurtą Mokslinio tyrinėjimo ir vystymo biurą, kuris buvo tiesiogiai pavaldus pačiam prezidentui. Grandininės reakcijos fiziką tyrinėjančioms grupėms naujojoje organizacijoje vadovavo Artūras Komptonas, Čikagos universiteto Fizikos fakulteto dekanas. O Komptonas visus darbus perkėlė į Čikagą — kad mokslininkai dirbtų po vienu stogu. Tai buvo pirmasis žingsnis, siekiant perduoti visą programą tiesioginei karinės vadovybės kontrolei.

— Sveikas, Enrikai. Kalba Albertas Einšteinas. Kuo galėčiau tau padėti? Man sakė, kad esi smarkiai susijaudinęs.

— Tai Sarginė! — springdamas Fermis bėrė žodžius kone visiškai nesuprantamai. — Mums ką tik paskambino žmonės iš Sarginės! Ten kažkas vyksta!

— Kažkas vyksta?

Nuo to laiko, kai 1940-ųjų pradžioje buvo suimtas šnipas mėgėjas, nebepasitaikė jokių akivaizdžių įrodymų, kad vokiečiai ir toliau domėtųsi Sargine. Taigi, dabar ten bebuvo likusi tik negausi grupė technikų, vis dar tebepalaikančių nuolat gęstančią viltį, kad vieną gražią dieną dar kas nors įvyks. Savo nuoboduliu technikai dalijosi su Sarginę saugančiu karinės policijos kontingentu ir FTB.

— Mašina aktyvizuojasi! Pilnas susijungimas! — daugiau detalių telefonu Fermis, žinoma, negalėjo atskleisti. — Gali būti, kad jie sugrįžta! Kai kurie mūsiškių tučtuojau išskrenda į Niujorką. Ar nenorėtum tučtuojau irgi vykti ten?

Einšteinas sumirksėjo ir čiulptelėjo pypkę.

— Na kaipgi, taip… Taip, žinoma. Aš labai, netgi labai norėčiau būti ten.

— Taip mes ir manėme, — pasakė Fermis. — Gerai, perduok ragelį savo sekretorei, pasakysiu jai, kad tučtuojau suorganizuotų tau automobilį. Mes būsime ten po kokių penkių valandų.

* * *

Maždaug trečią valandą ryto pasigirdo beldimas į duris, ir vidun įėjo pora JTGP sargybinių. Kiek anksčiau atėjęs Kesidis padėjo Feračiniui apsirengti, ir dabar abu jie, kaip ir prisakė Vinsleidas, jau buvo visiškai pasirengę išvykti.

Pastarosios pora dienų buvo iš tiesų keistos — į teritoriją be paliovos atskrisdavo ir išskrisdavo visokiausių dydžių bei formų vertikaliai pakylantys ir nusileidžiantys aparatai, atgabenantys ir išgabenantys tuntus save labai svarbiais laikančių žmonių, kurie, lagaminėliais nešini, šmižinėjo visur aplinkui, kalbėjosi pakeltais balsais ir nuolat įkyrėdavo JTGP pareigūnams, kaišiodami nosis į tokias vietas, kur jų niekas neprašė lįsti. Feračinis ir kiti tik labai miglotai nutuokė apie tai, kas vyksta, tačiau ir tai nuo jų neatbaidė įkyrių lankytojų. Galų gale netekęs kantrybės jaunasis Vinsleidas įsakė užrakinti Medicinos korpusą ir pastatė prie įėjimų trigubą sargybą.

Paskutiniąją dieną kariai praleido drauge su Rajenu ir Peinu, kurie abu sparčiai sveiko. Jie smaginosi su kambaryje įtaisyta „išsikviesk ką tik nori” video sistema, kurioje buvo kompiuteris, biblioteka, laikraščiai, muzikinis centras bei televizorius. Jie matė tiesiogines transliacijas apie kosminėje orbitoje konstruojamą platformą, dokumentinę medžiagą apie tai, kaip žmonės išsilaipino Marse, pramoninio šnipinėjimo trilerį, kurio veiksmas vyko Rusijoje, Kinijoje bei Europoje, ir daugybę kitų dvidešimt pirmojo amžiaus gyvenimo epizodų. Vis dėlto, kadangi „Vargonai” buvo ypatingo saugumo zonoje, telefono paslaugų čionai nebuvo — Pranešimų Centras blokuodavo visus skambučius. Vien iš smalsumo Kesidis išbandė keletą numerių, atvirai reklamuojamų skiltyje, vadinamoje „Sekso partneriai, grupės ir klubai”, tačiau kam nors prisiskambinti jam nepavyko.

— Viskas parengta? — pusbalsiu pasiteiravo vienas sargybinių.

— Mes pasiruošę, — atsakė Kesidis.

— Jokio bagažo? — paklausė antrasis, apsižvalgydamas po kambarį.

— Ko gero, jokio, — atsakė Feračinis. — Tiesą sakant, atvykome čia visiškai nepasirengę atostogauti.

Jie išėjo į užtemdytą vestibiulį; čionai, prie tolimųjų durų, ant stalo stovinčios lempos šviesos rate, sėdėjo naktinė slaugė.

— O kurgi Floidas? — paklausė Feračinis.

— Jis drauge su Padžiu ir Edu, — atsakė Kesidis. — Pasivysime juos jau kitoje pusėje.

Išeidami juodu stabtelėjo prie slaugės stalelio.

— Labai ačiū, kad jį suremontavote, — pasakė jai Kesidis. — Jūs čia iš tiesų kaip reikiant padirbėjote. Tik pažiūrėkite, kaip jis atrodo. Visiškai panašus į žmogų.

— Ačiū už viską, — pridūrė ir Feračinis. — Gaila, kad turime šitaip strimgalviais išlėkti.

— Mes irgi smarkiai apgailestaujame, kad negalite šiek tiek ilgiau pabūti, — atsakė slaugė. — Ką gi, kad ir kur jūs keliaujate, kad ir kas jūsų ten laukia — linkiu jums sėkmės.

Jie išėjo į koridorių ir pasuko prie liftų, kur drauge su Ana Charkiovič ir Kitu Adamsonu jau lūkuriavo dar keletas JTGP sargybinių. Vienas jų prilaikė atidarytas kabinos duris. Persimetę vos keliais žodžiais, visi nusileido į vieną požeminių aukštų. Jie nuskubėjo ilgu, skaisčiai apšviestu tuneliu, vedančiu po centrine įmonės teritorija, ir pagaliau išniro į didelę salę, esančią po pagrindinio antžeminio pastato vestibiuliu. Čionai jau laukė pora vyresniųjų JTGP karininkų, turinčių įvesti juos į uždarą zoną. Po kelių minučių jie jau traukė žemyn link transfero šliuzo — į pačią „Vargonų” komplekso širdį.

Jie pateko į dar vieną salę ir, išėję pro duris priešingoje sienoje, atsidūrė šliuzo prieškambaryje. Čia keletas žmonių būriavosi aplink dvejus neštuvus, kuriais buvo atgabenti Peinas ir Rajenas. Prie šliuzo susirinko mokslininkai: T’ung-Senas, Halmanas ir Edis, taip pat daktaras Pfanceris, abu Šolderiai ir abu Vinsleidai. Kontrolės kambaryje dar keletas mokslininkų, JTGP sargybinių būrio dengiami, jau buvo nustūmę visą suglumusių teisėtų budėtojų pamainą prie galinės sienos ir patys užėmę jų vietas prie pagrindinio valdymo prietaisų pulto. Atmosfera buvo įtempta, ore stačiai tvyrojo nekantra.

Jaunasis Vinsleidas, jaunojo Šolderio lydimas, priėjo artyn ir kiekvienam paspaudė ranką.

— Ką gi, štai ir viskas, — ištarė jis. — Man tikrai labai galia, kad negalėjote ilgėliau pasisvečiuoti mūsų pasaulyje. Juk mes no retume parodyti jums tokią daugybę visokiausių dalykų.

— Tiesą sakant, gerai nesuprantu, kas gi čia vyksta, bet tikrai žinau, kad jūs dėl mūsų rizikuojate prikišti kailį, — pasakė Fera činis. — Mes tikrai šito neužmiršime, esame labai jums dėkingi.

Jam antrino ir Kesidis bei Lemsonas.

— Mums atrodo, kad bent jau tiek esame jums skolingi, — at sakė jaunasis Šolderis. Tuo metu kažkas išėjo iš kontrolės kam bario viršuje ir pamojo nuo galerijos.

— Siaubingai nemėgstu šitaip kūlversčiom lėkti, tačiau mus labai spaudžia laikas, — pasakė jaunasis Vinsleidas. — Spindulys jau sukoncentruotas ir nukreiptas.

— Laikas, — pasakė Vinsleidas saviškiams.

Feračinis prisigretino prie neštuvų ir pažvelgė į Peiną.

— Kaip jautiesi, Edai? Ar atlaikysi tokią kelionę?

— Juk mes išvykstame namo! Jeigu reikės — aš kaipmat nusiropšiu nuo šito nelemto įtaiso — ir eisiu savomis kojomis! — sukriokė Peinas. Feračinis išsišiepė.

— Kai grįšime, Padi, tau su šituo sąnariu teks iš paskutiniųjų vengti bet kokių nelaimingų atsitikimų, — pareiškė Vinsleidas, tapšnodamas Rajenui per petį. — Jei kada nors pateksi į rentgeną — juk niekaip negalėsi pasiaiškinti.

Pora JTGP karių jau stūmė neštuvus į šliuzą. Visi likusieji patraukė jiems iš paskos. Šolderis akimirksnį sudelsė, norėdamas paspausti ranką jaunesniajam savo antrininkui. Ir tuo pat metu jis pastebėjo, kad prasiveria tolimajame prieškambario gale esančios krovinių paruošimo patalpos durys. Už jų keletas technikų spietėsi aplink žemą vežimėlį, kuriame drobule pridengtas kūpsojo kažkoks masyvus cilindro formos objektas. Atrodė, kad technikai laukia, kol galės išstumti vežimėlį į prieškambarį. Ūmai Šolderis suprato, kas yra tas vežimėlyje dunksantis daiktas, ir jo akys išsiplėtė.

— Kurtai, tie žmonės, štai ten… Juk tai — surinkta…

— Eik gi, — pasakė jam jaunesnysis Šolderis. — Laiko liko visai nebedaug, o mes čia dar turime šį tą nuveikti.

— Bet ten, po tuo uždangalu, yra surinkta atominė bomba! Jūs…

Jaunasis Šolderis tvirtai suspaudė jam ranką.

— Juk mes jums prižadėjome, kad ryšys niekada nebebus atnaujintas, — pusbalsiu suniurnėjo jis, stumdamas vyresnįjį savo antrininką link transfero šliuzo. — Bet mes vėluojame. Jau esame gavę žinią, kad sustabdomi visi pulkininko Vinsleido įgaliojimai. Čionai jau atvyksta jo pamaina — jie gali prisistatyti kiekvieną akimirką.

Įvežę vidun neštuvus JTGP kariai pasišalino iš šliuzo. Jaunasis Šolderis stabtelėjo tarpduryje ir mostelėjo vyresniajam eiti vidun. Vyresnysis Šolderis dar atsigręžė, ketindamas protestuoti, tačiau durys jau užsidarinėjo. Jis nieko nebegalėjo nei pasakyti, nei padaryti. Apsigręžęs Šolderis nuskubėjo pas kitus. Juos apsiautė vis skaisčiau spindintis raudonas švytėjimas, ir po kelių akimirkų šliuzas liko tuščias.

* * *

Sarginėje viskas buvo taip pat, kaip ir senais gerais laikais. Čionai susirinko Einšteinas ir Fermis, taip pat Teleris ir Silardas. Mašina dūzgė, mirgėjo žiburiukai prietaisų pultuose, prie valdymo prietaisų budėjo žmonės — o bendrame valgomajame užpakalinėje pastato dalyje burbuliavo kavinukas. Įsitempęs it styga Mortimeris Grynas drauge su kitais stovėjo ant platformos priešais šliuzo duris, vis dar nedrįsdamas patikėti, kad viduje sušvintantis spindesys iš tiesų reiškia tai, ką jis patylomis meldė, kad reikštų. Drauge su juo buvo ir Gordonas Selbis, jau daugiau nei prieš metus sugrįžęs iš Anglijos. Artūras Baneringas irgi strimgalviais atskubėjo iš savo užsienio reikalų ministerijos Vašingtone.

— Ryšys užsimezgė, spindulys prisitvirtino, — pranešė Fermis, nenuleisdamas akių nuo viename šone įtaisyto duomenų ekrano. — Pradinis mazgas atsipalaiduoja…

Žydras švytėjimas vartų kameroje nublanko, paskui sutvisko žalsva šviesa, geltona ir pagaliau — oranžinė. Ant platformos susispietę žmonės aiktelėjo it vienas — švytėjime ėmė ryškėti žmonių kontūrai. Oranžinis spindesys priblėso, virto raudonu, kuris tuojau pat patamsėjo. Viduje esantys perregimi pavidalai virto normaliais žmonėmis; švytėjimui užgesus, jie patraukė link išėjimo.

— Tai jie! — dusdamas suriko prie durų budintis Fermis. — Ten Klodas ir Ana! Ir Kitas Adamsonas… Bet ten yra ir dar kažkas… Jų gerokai per daug…

Visi kiti, baisiausiai susijaudinę, susigrūdo aplink jį. Telerio balsas perrėkė visus šūksnius ir nekontroliuojamą kvatojimą.

— Kas gi tai? Juk čia kariai!

— Praleiskite! Praleiskite! — suriko dar kažkieno balsas. — Du iš jų sužeisti. Nagi, leiskite juos iš čia išgabenti.

Mortimeris Grynas it apdujęs spoksojo į artėjančius vaiduoklius, kurie tuojau pat išniro į šviesą.

— O Viešpatie… — išspaudė jis ir užspringo, skruostais pasipylė ašaros.

Greta jo stovintys Selbis ir Baneringas buvo pernelyg priblokšti, kad pajėgtų bent krustelėti.

— Haris, Kesidis, Floidas… — sumikčiojo Selbis. — Jie visi čia… Bet šito negali būti…

Apkvaitęs Silardas tik papurtė galvą.

— Tie žmonės! — netikėdamas savo akimis jis pasiguodė Einšteinui. — Juk tai kariai, tie patys, kurie dingo Vokietijoje jau beveik prieš trejus metus… Iš kurgi jie čia?

Vinsleidas išsišiepęs spaudė Gryną glėbyje.

— Taip, čia tikrai mes, mes visi! O tu laukei, Mortimeri! Taip ir žinojau, kad mūsų neapvilsi!

Kesidis žengė į platformos vidurį, čia stabtelėjo, pasitempė ir giliai įkvėpė.

— Ei, vaikinai, mes jau namuose! — sušuko jis, grįžtelėjęs per petį. — Aš tai užuodžiu! Dievulėliau, ir kas būtų galėjęs pamanyti, kad Bruklino uostas taip maloniai kvepia!

— Koks dabar laikas? — paklausė Šolderis. — Kokia data? Kada gi mes sugrįžome?

— Lapkritis, — atsakė Fermis.

— Kurių metų?

— Tūkstantis devyni šimtai keturiasdešimt antrųjų.

Iš šliuzo išėjo Feračinis ir apsidairė susižavėjimo ir nuostabos kupinomis akimis. Kaip kad ir sakė Kesidis, čia iš tiesų buvo namai. Lygiai tokie pat, kokius jis ir prisiminė. Aplinkui žmonės šūkavo, juokėsi, plekšnojo vieni kitiems per pečius. Feračinio žvilgsnis smigo į vieną pavidalą — tai buvo aukštas, tvirtai sudėtas žilaplaukis žmogus, apsivilkęs žydru megztiniu ir baltais, atlapu kaklu marškiniais. Jis stovėjo kiek atokiau, jausmų antplūdis trukdė jam bent žodį ištarti. Feračinis sekundę ar dvi žvelgė į tą veidą — jis buvo kiek papilnėjęs nuo to laiko, kai Feračinis paskutinįsyk jį matė, be to, dabar apžėlęs barzda. Ir pagaliau Feračinis jį atpažino. Hario veide nušvito šypsena, ji pamažu platėjo.

— Ei, bičiuliai! — sušuko jis kitiems. — Juk tai Harvis! Vadinasi, jam pavyko išsikapstyti! Harvis Vorenas čia!

Visi kaipmat susispietė aplink Feračinį, ir Vorenas žengė artyn. Feračinis saliutavo.

— Užduotis įvykdyta, sere! Visi čia!

— Prašau atleisti mane nuo pareigos stovėti „ramiai”, — suniurnėjo Peinas nuo savo neštuvų.

Galų gale Vorenas irgi nusišypsojo.

— Prašymas patenkintas, kary, — ištarė jis.

— Taigi, tau pavyko išsikapstyti, — prašneko Rajenas, liovęsis žaisti karinius formalumus. — Sėkmingai užmezgei ryšį su anglų povandeniniu laivu?

Vorenas linktelėjo.

— O kaipgi Gustavas ir Marga? — paklausė Kesidis. — Kas nutiko jiems?

— Man pavyko drauge pasiimti ir juos, — atsakė Vorenas. — Dabar jie kitomis pavardėmis gyvena Kanadoje. Armijoje tarnavęs jų sūnus Šiaurės Afrikoje pakliuvo anglams į nelaisvę. Šiuo metu jis karo belaisvių stovykloje ir jaučiasi ten kuo puikiausiai. Antrasis jų sūnus Švedijoje.

— Vadinasi, karas vis dar tęsiasi, — įsiterpė Ana Charkiovič. — Šiaurės Afrika dar nekapituliavo? Anglai vis dar kaunasi?

— Čerčilis tapo Britanijos ministru pirmininku, — atsakė Vorenas. — Priešas nebežino, ką su juo daryti. Jis gi visą kraštą pavertė tikra kautynių mašina.

Ana netikėdama įsmeigė akis į jį.

— Čerčilis — ministras pirmininkas? Nori pasakyti, tai iš tikrųjų atsitiko? Mes iš tiesų sugebėjome bent šį tą pakeisti?

— Šį tą pakeisti? — perklausė Vorenas. — Aš juk dar nė pusės nepasakiau! Į karą įsijungė ir Amerika! Ruzveltas balotiravosi trečiai kadencijai — ir buvo perrinktas. Mes drauge stojome prieš Vokietiją, Italiją, Japoniją — prieš juos visus!

Ana valandėlę tiktai vypsojo į jį išsižiojusi.

— O kaip Rusija? — galų gale paklausė, vis dar neįstengdama patikėti savo ausimis.

— Vis dar kovoja, stipri kaip niekada.

— O nacių atominės bombos?..

— Jokių bombų.

Vis dar kunkuliuodami neslūgstančiu džiaugsmu, visi patraukė nuo platformos žemyn, prisistatę karinės policijos atstovai padėjo nugabenti laiptais neštuvus.

— Ar kas nors negalėtų telefonu sujungti manęs su miestu? — paklausė pulkininkas Adamsonas, kai jie nusileido žemyn ir visi drauge patraukė į bendrą valgomąjį.

— Taip, tikrai, mes gi turime informuoti prezidentą, — greta einantis Vinsleidas pritariamai linktelėjo galva. — Tačiau gal nevertėtų naudotis bendrąja linija. Argi mes nebeturime tiesioginio ryšio su Baltaisiais Rūmais?

— Matai, Klodai, aš ne visai tai turėjau omeny… — tarsi atsiprašydamas pasakė Adamsonas. — Aš tik norėjau paskambinti savo žmonai.

51 skyrius

Priešakyje važiavo motociklininkai ir sunkvežimis, pilnas ginkluotų sargybinių, jiems iš paskos sekė dvi šarvuotos karinės mašinos. Vingiuotu, keturias mylias besidriekiančiu keliu kortežas iš Oberzalcburgo per vis plačiau atsiveriančią kalnų panoramą ropštėsi aukštyn link uolėto skardžio papėdės netoli Bavarijos Alpėse stūksančio Kelštaino kalno viršūnės. Pasibaigus keliui mašinos sustojo, ir iš jų išgarmėjo visas būrys juostelėmis bei medaliais apsikarsčiusių aukštų karinės nacių vadovybės pareigūnų. Jie visi susibūrė prie masyvios akmeninės, įėjimą rėminančios arkos, ir glaudžiu ratu apsupo liesą griežto veido žmogų tamsiomis kibirkščiuojančiomis akimis, nedideliais juodais ūsiukais ir ant kaktos užkritusią tiesių plaukų sruoga, kyšančia iš po aukštos kepurės. Žmogus ryžtingai patraukė į keturių šimtų keturiasdešimties pėdų ilgio tunelį, vedantį į kalno gilumą.

— Taigi, pasakyk dabar, — su iššūkiu kreipėsi Adolfas Hitleris į greta žingsniuojantį apkūnų žmogų, — argi galų gale nepaaiškėjo, kad aš ir vėl buvau teisus?

— Turiu pripažinti: regis, tikrai jūsų tiesa, — atsakė Hermanas Geringas, sunkiai pūtuodamas nuo varginančio kopimo.

— Gal neskubėkime daryti išvadų, — perspėjo Hitlerį iš kitos pusės einantis Martinas Bormanas. — Praėjo jau gana ilgas laiko tarpas.

— Ak, atsargumas, atsargumas — nieko kito ir negirdžiu, tik raginimus nepamiršti atsargumo, — suniurzgė Hitleris. — Imperijas juk sukuria narsa ir plieninė valia. Kada gi sulauksiu tokio meto, kai žmonės pateikinės man atsakymus su tokia pat energija, kiek jos iššvaisto kurdami problemas?

Jie Jau ketino iš Oberzalcburgo stoties važiuoti į Berlyną, kai juos iš Hitlerio „Erelio Lizdo” pasivijo pasiuntinys su netikėta žinia iš „Valhalos” direktoriaus. 1941-ųjų pradžioje sugrįžimo vartai buvo visiškai atstatyti po to, kai dėl iki šiol neišaiškintų apsaugos spragų į slaptąją įmonę prasiveržė anglų ir amerikiečių diversantų grupė, tačiau iki šiol vartai taip ir neveikė — o dabar staiga vėl aktyvizavosi. Ši žinia sukėlė fiureriui energingo atvirumo pliūpsnį.

— Argi atsargumas ir drovumas padėjo mums užimti Reino sritį? — paklausė Hitleris, lipdamas į liftą, kuris turėjo nugabenti juos paskutiniuosius keturis šimtus pėdų aukštyn. — O gal jų dėka mums atiteko Austrija bei Čekoslovakija — ir abi netgi be kovos? — Kelias akimirkas jis nesišypsodamas nužiūrinėjo savo pakalikus, o paskui bakstelėjo pirštu sau į krūtinę. — Sakoma, kad aš esu genijus, — priminė jis jiems. — Bet, norite, atskleisiu jums paslaptį? Ar pageidaujate sužinoti, kur slypi tikrasis genialumas? Manote, kad tai — intelektas? Smegenys? Išsilavinimas? Kiekis faktų, kuriuos žmogus pajėgia susikimšti į galvą? A? — Jis pagrūmojo jiems pirštu. — Visus reikalingus faktus jūs galite susirasti knygose. Žilabarzdžius kretančius akademikus galima nusisamdyti. O genialumo šaknys slypi sugebėjime priimti sprendimus, valioje laikytis jų iki galo ir veikti netgi nepalankiausiomis sąlygomis — ir dar gebėjime nesvyruojant siekti užsibrėžto tikslo. Anglai tokiais atvejais sako „nesudėti ginklų”. Iš tiesų geras posakis.

Išlipę iš lifto jie perėjo vestibiulį, ir iš čia pateko į koridorių, vedantį į Hitlerio kalnų šventovę. Tuojau pat prisistatė pasiuntinys, kuris padėjo fiureriui nusivilkti paltą ir paėmė jo kepurę, o paskui visa grupė įsitaisė pasitarimų kambaryje, kuriame stalas buvo užtiestas didžiuliu žemėlapiu, ant sienų irgi kabojo vietovių planai su pažymėtu kariuomenės išsidėstymu, o pro langus matėsi dantytos Bavarijos Alpių viršūnės.

— Kaip tik dėl šios priežasties įsakinėju aš — o Stalingrade esančio Pauliuso pareiga — man paklusti, — tęsė fiureris. — Menkesnis visada privalo nusileisti didesniajam. Juk toks yra gamtos dėsnis, tiesa? Pauliusas nesugeba suprasti tikrųjų mūsų tikslų rytuose. Jo karininkų protai funkcionuoja tiktai taktiniame lygmenyje. Tačiau, norint suprasti kur kas platesnio masto strategiją, reikalinga vado išmintis.

— Taip, dėl Prancūzijos ir Norvegijos jūsų buvo tiesa, — pasakė Gebelsas savajam stabui. — O tai reiškia, kad neišvengiamai paaiškės, jog neapsirikote ir dėl Rusijos.

— Herr direktorius Maušelenas skambina jums iš „Valhalos”, — pranešė įėjęs adjutantas, paduodamas Hitleriui telefoną.

— Taip, bet kas gi pačioje 1941-ųjų pradžioje pritarė man Rusijos klausimu? — sušuko Hitleris, paimdamas aparatą. — Ar daugeliui pakako drąsos paremti mano Barbarosos planą, kai, užbaigus visus remonto darbus, naujoji mašina taip ir nepradėjo veikti? „Fiureri, mes negalime taip rizikuoti ir pulti Rusijos, kol neatnaujintas ryšys”, — tvirtino man Halderis, — pasakė Hitleris, pamėgdžiodamas kariuomenės vado intonacijas. — Brauchitšas įkalbinėjo nepamiršti atsargumo. Patys matote, mano ponai — visada tas pats! Tačiau kiek gi tai būtų mums atsiėję? Dvejus sugaištus metus! — Jis energingai mostelėjo telefonu. — Tik man vienam pakako ryžto pulti Rusiją netgi be jokių garantijų, kad 1942-aisiais sulauksime žadėtųjų atominių bombų. Kaip matote, aš „nesudėjau ginklų”.

Geringas linktelėjo ir kreipėsi į kitus:

— Dabar gi mes jau pasiekėme Volgą ir Kaukazą. O visa tai būtų prarasta, jeigu būtume laukę.

Hitleris pakėlė telefono ragelį prie ausies.

— O štai dabar mes ir sužinosime, ar mano tikėjimas savąja tiesa bei mano vizija buvo klaidingi, — sušnibždėjo jis ir tuoj pat prakalbo garsiai: — Alio! Herr direktorius Maušelenas?.. Taip, kalba fiureris… Iš tikrųjų? Ir kokios naujienos? — Hitleris klausėsi, o visi susirinkusieji kambaryje laukė užgniaužę kvapą. Ūmai fiurerio akyse sutvisko triumfas, ir visi kiti persimetė padrąsinančiais žvilgsniais.

— Taip, luktelėkite valandėlę, — Hitleris delnu pridengė mikrofoną ir atsisėdo, tuo pat metu su pasitenkinimu pašaipiai šyptelėdamas savo pasekėjams.

— Viskas taip ir yra, kaip aš pranašavau, — pranešė jiems. — „Valhala” vėl atnaujino ryšį. Dabar jie ruošiasi pirmajam persiuntimui. — Jis su panieka mostelėjo ranka. — Taigi, praslinko šeši mėnesiai nuo to laiko, kada pagal susitarimą turėjome gauti pirmąją bombų siuntą. O kiek gi laiko praėjo aname gale? Para? Dar mažiau? — Jis gūžtelėjo pečiais. — Patys suprantate — tai juk beveik nieko. Kokie nors laikini techniniai nesklandumai visai lengvai galėjo juos tiek sugaišinti. Galbūt tie diversantai, neteisėtai persikėlę į „Siuzereno” galą, sukėlė ten vieną kitą problemą. Svarbiausia yra nepamiršti, kad laikas čia ir ten slenka skirtingu greičiu — ir nepulti į paniką. Štai kodėl Pauliusui buvo duotas griežtas įsakymas „nesudėti ginklų” Rusijoje. O dabar mes gausime bombas — ir Stalingrado problema bus išspręsta. O tada galėsime nebesirūpinti ir pačiu Stalinu.

Geringas kikeno, riebus, rausvas it kūdikio jo veidas švytėjo džiaugsmu.

— Jūs visiškai, visiškai teisus! Dveji metai — mums atrodė, kad tai toks ilgas laiko tarpas! Tačiau ką gi tai reiškė aname ryšio gale? Vieni niekai! Mes šitaip nerimavome dėl visiškų niekų!

— Dabar, žvelgdamas į praeitį, gali šitaip kalbėti, — pareiškė Gebelsas. — Tačiau tiktai genijus galėjo numatyti perspektyvą iš anksto.

Netgi Bormanas paniuręs linktelėjo galva.

— Galbūt aš buvau linkęs žvelgti į viską pernelyg pesimistiškai, — prisipažino jis, — tačiau tai, ko gero, galima laikyti ir išminties požymiu…

Jis ketino dar kažką sakyti, tačiau Hitlerio veide ūmai pasirodė didžiausias suglumimas. Slūgstant įtampai, kambaryje buvo bepratrūkstąs linksmas erzelis, tačiau visi kaipmat vėl pritilo, staiga suvokę, kad anaiptol ne viskas gerai.

— Ką? — riktelėjo Hitleris į telefoną. — Ką norite tuo pasakyti? Vartuose pasirodė kažkoks objektas? Koks objektas? Kaip jis atrodo?.. Kokio dydžio?.. Apvalus?.. Ant ratų?.. Alio! Alio!.. — Hitleris pakėlė galvą, jo kaktą perkirto suglumimo raukšlė. Pasilenkęs per stalą, jis paklibino telefono šakutę. — Alio! Alio! Herr direktoriau, ar girdite mane?

— Operatorius, — pasigirdo ragelyje kitas balsas.

— Kas atsitiko? — griežtai paklausė Hitleris. — Aš ką tik kalbėjau su „Valhalos” direktoriumi. Kažkoks kvailys nutraukė ryšį.

— Atleiskite, tučtuojau patikrinsiu. — Valandėlę tvyrojo tyla. Paskui vėl pasigirdo operatoriaus balsas. — Meldžiu man atleisti, mano fiureri, tačiau visos ryšio su „Valhala” linijos nutrūko, — pranešė jis.

* * *

Trisdešimt penkių tūkstančių pėdų aukštyje virš Leipcigo srities skrido Karališkojo Oro Laivyno žvalgybinis „Uodas”. Ūmai lakūno — navigatoriaus akys virš deguonies kaukės išsipūtė iš nuostabos.

— Velniai raguoti parautų, Skipai, tu tik pažvelk! — gergždžiantis jo balsas suskambėjo interkomo ryšiu, nustelbdamas dviejų „Merlino” variklių riaumojimą.

— Kur?

— Dešinėje pusėje, žemyn dviejų laipsnių kampu.

— O Jėzau! Kas gi ten dedasi?

— Nė nenutuokiu. Panašu, kad kažkas užvirė neblogą košę.

— O Viešpatie… Kaip gyvas nesu nieko panašaus matęs!

— Neblogas vaizdelis, a?

— Kurgi tai yra?

— Valandėlę — tuojau pasižiūrėsiu.

Lakūnas išvedė lėktuvą į platų viražą, kad galėtų stebėti vis tirštėjantį dūmų debesį, antrasis pilotas tuo tarpu peržiūrinėjo išskleistus žemėlapius.

— Ko gero, tai bus ta chemijos bei amunicijos gamykla netoli Vaisenbergo, Skipai. Panašu, kad kažkas bus ne vietoj numetęs degtuką.

— Atrodo, visas galas švariai išlėkė į orą. Bum!

Kurį laiką juodu dar suko ratus aplinkui, viską fotografuodami.

— Ko gero, bombonešis „Haris” bent kuriam laikui galės ramiai išbraukti šią vietelę iš savo taikinių sąrašo, — pasakė lakūnas. — Nagi, man regis, pats metas sukti šitą seną griozdą namolio. O jei taip po pintą alaus „Buliuose” šįvakar, a, Džordžai?

— Visa nebloga mintis, Skipai. Ko gero, neatsisakysiu.

52 skyrius

Ar įmanoma tiksliai nustatyti, kurie iš svyruojančių pasaulio istorijos pokyčių iš tiesų buvo „Protėjo” grupės nuopelnas? Buvo įvertinta daugybė faktorių, tačiau iš analizės, Artūro Baneringo pateiktos Floridos kurorte, kur visa grupė po apsilankymo Baltuosiuose Rūmuose buvo išsiųsta pailsėti, aiškėjo, kad didžiausius pokyčius sąlygojo du ypatingos reikšmės faktai, neįvykę „Protėjo” pasaulyje: tai yra, Čerčilio paskyrimas Didžiosios Britanijos ministru pirmininku, ir Ruzvelto perrinkimas Jungtinių Valstijų prezidentu trečiai kadencijai. Tuodu įvykiai buvo susiję, o Ana Charkiovič įtarė, kad juos nulėmusiose aplinkybėse slypėjo kur kas daugiau, nei buvo atskleista visiems.

1940-ųjų balandžio mėnesį, po viso to, kas įvyko Sarginėje ir Vaisenberge, anglų bei prancūzų pajėgos, kaip ir buvo planuota, išplaukė į Norvegiją. Tačiau Hitleriui atidėjus ataką vakaruose, vokiečių laivynas irgi išplaukė Norvegijos link daugmaž tuo pat metu, o ne gegužės mėnesį, kaip kad buvo tikėtasi. Taigi, abu laivynai, žinoma, susidūrė, o po to neišvengiamai sekė daugybė chaotiškų grumtynių bei išsilaipinimų, visa tai nusitęsė ir į kitą mėnesį.

O rezultatas buvo toks, kad Sąjungininkai patyrė absoliutų fiasko, ir į dienos šviesą iškilo visi šiurpūs majoro Voreno perspėjimai, esą, Britanijos karinis pasirengimas yra labai jau mėgėjiško lygio. Iš pirmo žvilgsnio buvo aišku, kad Sąjungininkai išvengė visiško sutriuškinimo jau po pirmųjų susidūrimų tik todėl, kad priešo kariniai patarėjai visiškai nesiruošė rimtam karui šiame regione.

Į Norvegiją pasiųsti britų pėstininkai neturėjo slidžių ir net nebuvo apmokyti jomis naudotis — kita vertus, prityrusi prancūzų „Šaser Alpen” alpinistų brigada slides, žinoma, turėjo, tačiau jos buvo atgabentos be pritvirtinimo diržų. Gi lauko komunikacijų ryšio įrangą teko nurašyti vokiečiams neiššovus nė vieno šūvio — mat pati įranga buvo gabenama vienu laivu, o ją aptarnaujantis personalas — kitu, gi pakeliui pirmasis laivas pakeitė kursą ir nuplaukė į kitą paskirties punktą, o antrasis — ne. Kariai Škotijos uostuose buvo be jokios tvarkos sodinami į laivus, vėl išlaipinami — ir vėl susodinami, o tuo tarpu kitoje jūros pusėje iki tol nesaugojamus objektus jau užėmė vokiečių daliniai. Be to, nebuvo pasirūpinta jokia priešlėktuvine ginkluote.

Tačiau didžiausia klaida buvo ta, kad, nepaisant visų perspėjimų, anglai taip ir nesugebėjo suprasti, kokią įtaką dabar turi oro pajėgos pasaulyje, kuriame anksčiau ištisus šimtmečius karaliavo laivynas. Užėmus bazes Danijoje ir Norvegijoje, Luftvafė netrukus jau kontroliavo visą oro erdvę, ir Sąjungininkų padėtis tapo išties nepavydėtina. Taigi, Norvegijon išplaukusias pajėgas teko evakuoti, mėnesio gale prasidėjo atsitraukimas, dar labiau aptemdytas to fakto, kad vos prieš keletą savaičių ministras pirmininkas Čemberlenas įtikinėjo Parlamentą, esą, Hitleris „pavėlavo į autobusą”.

— Jeigu tai ir yra iškalbingas pavyzdys, kuo mums gali praversti išankstinis istorijos žinojimas, — bambėjo Čerčilis visai apdujusiam Artūrui Baneringui, kuriam po to, kai Vinsleidas ir Ana pradingo, teko atlaikyti visą priekaištų ugnį, — tai mes jau verčiau apsieitume be jo!

Tačiau galų gale atsitiko taip, kad visiškos katastrofos buvo išvengta, o ši nesėkmė subrandino visai neblogą vaisių. Gegužės pradžioje Anglijos parlamente įvyko audringi debatai, ir jų metu vyriausybė buvo nuskalpuota ne tik už Norvegijoje patirtą sutriuškinimą, bet ir išvis už visą elgesį karo metu. Čemberlenui teko atsistatydinti. Kurį laiką atrodė, kad jo vietą užims lordas Halifaksas — kas ir atsitiko „Protėjo” pasaulyje, tačiau šis pasaulis buvo jau kitoks, ir Halifakso įsitikinimai anaiptol neatitiko naujosios visuomenę apėmusios nuotaikos. Halifaksas toli gražu nebuvo apsigimęs karo vadas — ir pats kuo puikiausiai tai žinojo. Taigi, jo kandidatūra galų gale buvo atmesta, o vietoj jo formuoti vyriausybę karalius įsakė Čerčiliui.

— Visa tai — Klodo ir Artūro darbeliai! — primygtinai tvirtino Ana, kai visi aptarinėjo šį epizodą, patogiai įsitaisę smėlėtame Floridos paplūdimyje. — Jie patys juk visa tai parengė ir suorganizavo. Jie žinojo, kad Norvegijos kampanija patirs nesėkmę — ir kad vyriausybė to niekaip neišgyvens.

— Tačiau iš kurgi jie galėjo žinoti, kad valdžią iš tiesų perims Čerčilis? — bandė prieštarauti Selbis.

— O argi buvo kitų kandidatų? — atkirto Šolderis.

— Iš anksto buvo visiškai akivaizdu, kad Norvegijos kampanija ir negalėjo pasisekti, — atsiliepė Vorenas. — Ir ji iš tiesų siaubingai sukrėtė visą Anglijos valdžios viršūnėlę. Bet aš nedrįsčiau tvirtinti… negi Klodas būtų ryžęsis šitaip rizikuoti?

— Tu prisimink antrąjį Klodą, — įsiterpė Kesidis. — Prisimink, kuo rizikavo jis. O juk iš esmės tai tas pats žmogus, argi ne?

— Sakau jums — jie puikiai žinojo, kad būtent taip viskas ir atsitiks, — primygtinai pakartojo Ana. — Jie patys viską ir suorganizavo. Klodas ir Artūras nuvertė visą Anglijos vyriausybę.

Už kelių jardų Artūras Baneringas nerūpestingai sėdėjo už stalo po skėčui nuo saulės ir skaitė laikraštį. Tuo tarpu Vinsleidas tūnojo it sfinksas pats sau paslaptingai šypsodamasis ir žvilgsniu klajodamas po vandenyno platybes. Nei vienas, nei antras neištarė nė žodžio.

Ministru pirmininku prie karališkojo sosto Čerčilis oficialiai tapo 1940-ųjų gegužės dešimtąją. Visai atsitiktinai kaip tik tą dieną Hitleris pradėjo savo blickrigą į Vakarus.

— Aš neturiu ką jums pasiūlyti — tik kraują, vargą, ašaras ir prakaitą, — pasakė Čerčilis Parlamente savo inauguracinėje kalboje. Nebegalėjo būti nė kalbos apie kokius nors susitarimus su priešu — Čerčilis puikiai žinojo, kuo baigtųsi Anglijos kapituliacija. — Jūs klausiate: kokia dabar bus mūsų politika? Aš atsakysiu jums: mes kariausime, kausimės jūroje, sausumoje ir ore iš visų jėgų, panaudodami visus savo sugebėjimus, kokius tik Dievas yra mums suteikęs. Mes kariausime prieš šiurpią tironiją, prieš kraupias tamsos jėgas, kurioms iki šiol nėra buvę lygių, prieš apverktiną visų įmanomų žmogiškų nusikaltimų rinkinį…

Tuo metu situacija Europoje jau buvo įgavusi tokį pagreitį, kuris dabartinę istoriją atskyrė nuo „Protėjo” pasaulio istorijos kur kas labiau ir kur kas didesniu greičiu, nei bet kas galėjo tikėtis. Kaip ir buvo sutarta, šiaurės Prancūzijoje sutelktos anglų pajėgos pajudėjo Belgijos link, kad atremtų tame regione laukiamą vokiečių antpuolį — tačiau Hitleris buvo pakeitęs savo planus. Pagrindinė vokiečių smūgio jėga teko ne Belgijai, Liuksemburgui ir Nyderlandams, o Ardėnams, tai yra, gerokai toliau į pietus esančiai teritorijai. Per kelias dienas vokiečių šarvuočiai pralaužė nestiprią prancūzų gynybinę liniją ir nuskubėjo į pakrantę ties Abeviliu. Šiaurėje sutelkti daliniai pakliuvo į spąstus, ir mėnesio pabaigoje pėstininkus teko evakuoti, nors tuo tarpu vis dar plūdo iš Norvegijos atsitraukianti armija — šįsyk daugiau nei 300 000 karių iš Dunkerko.

Gi Hitleris vis dar nesuprato tų pokyčių, kuriuos lėmė Čerčilio paskyrimas ministru pirmininku. Greitą prancūzų armijos žlugimą Hitleris palaikė akivaizdžiu įrodymu, kad Sąjungininkai trokšta kuo skubiau išsipainioti iš karo. Taigi, jis nusprendė pademonstruoti savo „gerą valią ir supratimą”, dar trims lemtingoms dienoms sulaikydamas savo šarvuočius, o tuo tarpu evakuacija iš Dunkerko buvo skubiai tęsiama. Hitleris viešai išreiškė absoliutų įsitikinimą, kad netrukus anglai ir prancūzai ims melsti taikos — ir, apsimesdamas didžiadvasišku užkariautoju, ketino siūlyti jiems iš pažiūros visai priimtinas sąlygas.

Britanijos atsakymas atsklido radijo bangomis, įžūliu ir iššaukiančiu Čerčilio balsu:

— Nors didžiulės Europos teritorijos bei daugelis senų ir garsių šalių jau pakliuvo ar dar gali pakliūti į gestapo gniaužtus, nors jas ir sumalė šlykšti nacių mėsmalė, tačiau mes nepalūšime ir nenusilpsime… Mes kovosime jūrose ir vandenynuose, su vis augančiu pasitikėjimu, vis augančia galia grumsimės ore, mes ginsime savo salą, kad ir kiek mums tai kainuotų. Mes kovosime paplūdimiuose, kovosime prieplaukose, kovosime laukuose ir gatvėse, kovosime kalvose, mes niekada nepasiduosime…

Vis dėlto išgelbėti Prancūziją buvo jau per vėlu. Paryžius kapituliavo birželio keturioliktąją, po savaitės buvo pasirašytos paliaubos. Didžioji Britanija liko viena visos nacių apniktos Europos akivaizdoje, nuo kurios ją skyrė vos dvidešimties mylių pločio Lamanšo vandenys. Be jokios abejonės, kitas vokiečių žingsnis turėjo būti invazija. Kad ją atremtų, karališkajam laivynui bebuvo likę šešiasdešimt aštuoni naudojimui tinkantys eskadriniai minininkai, visose Britanijos salose tebuvo vos trys šimtai penkiasdešimt tankų.

Jei vokiečiai vis dėlto būtų įsiveržę, karas būtų tapęs visuotiniu. Fermeriai ir fabrikų darbininkai mokėsi šaudyti ir kautis šaltaisiais ginklais, gi karalius tuo tarpu įsakė įrengti šaudyklą Bekingemo rūmų kieme, o dvariškiai kibo stropiai treniruotis šaudyti kareiviškais šautuvais bei pistoletais. Visa tai sukėlė Čerčiliui tam tikrą palengvėjimo pojūtį — dabar Anglija galėjo pasitikėti vien savo jėgomis, jos nebevargino visokie užsieniečiai, su kuriais, be kita ko, dar reikėjo ir mandagiai elgtis. Sosto paveldėtoja, jaunoji princesė Elžbieta, mokėsi vairuoti armijos sunkvežimį.

Tuo tarpu Viduržemio jūroje prancūzų laivynas Orane nepakliuvo Hitleriui į nagus, kaip kad įvyko „Protėjo” pasaulyje — Čerčilis suspėjo pasiųsti ten Karališkojo Laivyno pajėgas ir jį nuskandinti. Visada atsargumu pasižymėjęs Frankas šįsyk laikėsi atokiau nuo Ašies ir neleido Ispanijai į ją įstoti, taigi, Gibraltaras ir Malta nekapituliavo. Kai į karą įsijungė Musolinis, Čerčilis atšaukė reikalavimus Viduržemio jūros laivynui atsitraukti, priešingai, Laivyno torpednešiai ištaškė pagrindinius italų laivus nuožmaus ir įžūlaus antpuolio Tarante metu.

Visi šie įvykiai įkvėpė kitapus Atlanto gyvenantį Ruzveltą balotiruotis trečiai kadencijai, jis buvo iškeltas savosios partijos kandidatu netgi be jokios realios opozicijos.

— Jei mes laimėsime šį karą, — kalbėjo Vinsleidas Anai, kai jie įsitaisė traukinyje, turėjusiame pargabenti visą grupę atgal į šiaurę, į Vašingtoną, — tai būsime laimėję jį 1940-ųjų liepą, Demokratų suvažiavime Čikagoje.

Bet netgi dar anksčiau Ruzvelto politikoje jau išryškėjo „Protėjo” misijos įsikišimo poveikis. Po Dunkerko, įveikęs Jungtinių Valstijų armijos vadų, jau nurašiusių Angliją į dešras, pasipriešinimą, Ruzveltas pasiuntė Čerčiliui visą flotilę laivų, pakrautų ginklais bei amunicija, jis sulaužė neutralumo įstatymą, parduodamas plieno gamybos kompanijoms žaliavas, kurias šios savo ruožtu perparduodavo Britanijos vyriausybei. Liepos mėnesį jis pasirašė įsaką plėsti Jungtinių Valstijų laivyną: padidinti jį trisdešimt penkiais koviniais laivais, dvidešimčia lėktuvnešių bei penkiolika tūkstančių laivyno lėktuvų, o rugsėjo mėnesį pateikė Kongresui įstatymo projektą perduoti Britanijai penkiasdešimt linijinių minininkų mainais už Vest Indijos bazių nuomą. Spalio mėnesį įsigaliojo mobilizacijos įstatymas, o sėkmingas Ruzvelto perrinkimas neišvengiamai lėmė, kad didelė dalis Amerikos pramonės pajėgumų būtų skirta padėti Anglijai.

Galų gale visa baigėsi tuo, kad Britanija taip ir nebuvo okupuota. Hitleris, geisdamas keršto už tai, kad, antrajai pusei nesilaikant „sutarties sąlygų”, jautėsi apgautas, nusprendė pademonstruoti savosios Luftvafės galią. Tvankiomis ir slegiančiomis 1940-ųjų rugpjūčio bei rugsėjo dienomis Geringo oro flotilės bangomis paplūdo į Angliją — tačiau buvo atremtos „Uraganais” bei „Ugniaspjaudžiais”, kuriuos Čerčilis, neužmiršdamas Baneringo perspėjimų apie tai, kas įvyko „Protėjo” pasaulyje, išsaugojo, nepasiusdamas jų į beviltiškus mūšius Prancūzijoje. Nakties sutemų gaubiamos, Karališkojo oro laivyno pajėgos ištaškė Lamanšo uostuose sutelktus įsibrovėlių laivus.

Rugsėjo mėnesį pavyko atmušti visus dieninius Luftvafės antpuolius. Užsiutęs dėl paties pirmojo sutriuškinimo, fiureris įsakė savosioms oro pajėgoms naktimis bombarduoti Londoną, ir tokie antpuoliai tęsėsi iki pat kitų metų. Nuo rugpjūčio vidurio iki spalio pabaigos antskrydžiuose dalyvavo daugiau nei septyniolika tūkstančių Luftvafės bombonešių. Vien rugsėjo mėnesį Londonas atlaikė 268 antskrydžius, blickrigas kone be paliovos tęsėsi per visus speiguotos žiemos mėnesius — dar ištisas devyniasdešimt naktų. Tačiau istorija nebepasikartojo. Šįsyk Britanija nepalūžo.

Konvojus, gabenantis didžiąją vertingųjų tankų dalį, buvo pasiųstas į Egiptą paremti generolą Vavelį, o metų gale italai buvo atmušti, jiems teko paknopstomis trauktis per Libijos teritoriją.

„Protėjo” pasaulyje Halifaksui teko pasirašyti besąlygišką Britanijos kapituliaciją 1941-ųjų sausio pirmąją. Tačiau šįsyk anglai pasitiko visai kitokius Naujuosius metus — nors išvargę ir nukamuoti, tačiau jie vis dar tebeturėjo ateitį.

Kadangi pagrindinis „Siuzereno” tikslas buvo eliminuoti sovietus, tad 1939-ųjų rusų-vokiečių paktą buvo galima laikyti ne kuo kitu, kaip tik laikinomis paliaubomis, galiojančiomis tol, kol Hitleris pasirengs pulti. „Protėjo” pasaulyje antpuolis prasidėjo 1941-ųjų gegužy. Įvairiais diplomatiniais bei kitokiais kanalais Čerčilis ir Ruzveltas bandė perspėti Staliną dėl to, ko jiems leido tikėtis slaptoji jų turima informacija. Tačiau Stalinui — bent jau išoriškai — tai nepadarė jokio įspūdžio. Balandžio ir gegužės mėnesiais Hitleris sustiprino pietinį savo sparną prarydamas Jugoslaviją bei Balkanus ir sutriuškindamas paskubomis suformuotas Britanijos pajėgas, kurios buvo pasiųstos ginti Graikijos, be to, antpuoliu iš oro užgrobdamas Kretą.

O paskui, birželio dvidešimt antrąją, trys vokiečių armijos daliniai, susidedantys iš 3 000 000 žmonių, 7 100 kulkosvaidžių ir 3 300 tankų, siūbtelėjo į rytus, šitaip akivaizdžiai pademonstruodami, ko verti totalitarinių valstybių geri kaimyniniai santykiai. Tiktai artėjanti žiema sustabdė juos prie pat Maskvos bei Kryme. Tokiu būdu iš visų pusių apsiausta Britanija įsigijo kovojančią sąjungininkę — be jokios abejonės, tai buvo gan keista sugulovė tokios padėties ir tokių pažiūrų žmogui kaip Čerčilis — ir vis dėlto tai buvo sąjungininkė. Daugiau kaip metus visiškai vieni priešinęsi Hitleriui, anglai galų gale įgijo kažką, ant ko bent jau galėjo neurgzti.

— Tačiau tam tikra prasme tai buvo užvis niūriausia naujiena, — pasakė Selbis Šolderiui dundančiame į šiaurę traukinyje.

— Mes pamanėme, kad tai reiškia, jog Hitleris vis dėlto gaus atominę bombą, taigi, „Ampersando” grupei nepavyko. Kaip tik tada anglai nusprendė savo atomo branduolio skilimo tyrinėjimus sujungti su analogiškais Amerikoje vykdomais darbais, ir aš pats vėl persikėliau čia. Ruzveltas liepė visiems liautis krapščiusis su tais vartais ir kibti kaip įmanoma skubiau sukurti bombą.

Tačiau užvis didžiausias siurprizas laukė Ramiajame vandenyne.

„Protėjo” Visatoje „Siuzereno” agentai užmezgė ryšius su kai kuriais japonų kariniais elementais, kuriems galų gale pavyko grąžinti į valdžią ankstesnįjį karo ministrą Todzo. Taigi, japonai irgi įdėjo savo indėlį į bendrą reikalą, 1941-ųjų rugsėjo mėnesį užpuldami sovietus iš rytų, iš Mandžiūrijos — po vokiečių antpuolio vakarų pusėje buvo praėję vos keli mėnesiai. Tuo pat metu japonų jūros pajėgos išsilaipino Malajų salyne bei Rytų Indijoje, šitaip pradėdami įgyvendinti savo pianus rytinėse Anglijos bei Olandijos kolonijose.

Gruodžio pradžioje buvo gauti žvalgybos pranešimai, kad japonų kariniai laivai jau išplaukė iš savo bazių Kinijoje ir Indokinijoje. Gruodžio šeštąją, kai rusai metė pagrindines gynybines pajėgas į penkių šimtų mylių ilgio fronto ruožą priešais Maskvą, surizikavę atitraukti jas iš Sibiro, artimiausiųjų Čerčiliui bei Ruzveltui karininkų grupės nė kiek neabejojo, kad japonų antpuolio iš Mandžiūrijos galima laukti bet kurią akimirką.

Paskui, gruodžio septintąją, amerikiečių dešifruotojai Vašingtone perėmė slaptą, Japonijos ambasadai skirtą pranešimą, kuriuo buvo įsakoma nutraukti diplomatinius santykius. Ambasadai buvo liepta perduoti šią žinią užsienio reikalų ministerijai 13:00 valandą. Amerikiečiai gerokai suglumo. Kodėl gi pranešime kalbama apie diplomatinių santykių su JAV nutraukimą, kai tuo tarpu Japonija rengiasi pulti SSSR? Ruzveltas dar nežinojo to, ką Čerčilis jau buvo patyręs tada, kai kapituliavo Prancūzija, o būtent: iš kitos visatos gauta išankstinė informacija apie būsimus įvykius, tiesą sakant, yra lazda su dviem galais. Taigi, Amerika liko palaimingai snausti toliau.

Tačiau Japonijos ambasadai nebuvo ypač aiškiai pabrėžta, kad pranešimas itin skubus, jo dekodavimas vyko gan tingiai, ir apie terminą diplomatai sužinojo dargi vėliau nei amerikiečių darbuotojai perkando šifrą. Buvo sekmadienis, ir dėl to uždelsta buvo dar labiau, kol galų gale buvo paskirtas susitikimas su JAV užsienio reikalų ministru Kordeliu Hulu. Šis susitikimas įvyko ir dokumentas ministrui buvo perduotas ne 13:00, kaip kad buvo reikalaujama, o tik 14 valandą 30 minučių.

13:00 Vašingtone kaip tik atitiko aušrą Havajuose. Taigi, kai pareiškimas galų gale buvo perduotas, Hulas jau buvo gavęs pirmąsias žinias iš Perl Harboro.

Tačiau jau buvo per vėlu. Japonija apsiriko, pasirinkdama šuolio kryptį!

Vis dėlto visa tai vyko metais anksčiau nei „Protėjo” grupė parsirado iš 2025-ųjų, o 1942-ieji buvo lūžio metai. Koralų jūroje įvyko aršios grumtynės, ir jų metu amerikiečiai sustabdė japonus Ramiajame vandenyne. Jūrų pėstininkai išsilaipino Gva-dalkanale. Šiaurės Afrikoje Montgomerio vadovaujama anglų armija sulaikė Romelį ties EI Alameinu, o paskui perėjo į puolimą, tuo tarpu vakaruose amerikiečiai išsilaipino Maroke ir Alžyre. Rusai sutriuškino fon Pauliusą ties Stalingradu. Karališkojo oro laivyno bombonešiai pradėjo reidus į Vokietiją, iš Anglijos pradėjo kilti pirmosios „Skraidančios tvirtovės” bei „Liberat oriai”.

O gruodžio antrąją Vinsleidas, Gordonas Selbis ir Kurtas Šolderis, drauge su grupe mokslininkų bei karininkų, perpildytame Čikagos universiteto kieme įsitempę stebėjo, kaip Fermis ir jo kolegos lėtai ištraukia neutronų absorbcijos strypelius iš krūvos, kurią sudarė 350 tonų grafito, 5 tonos urano ir 36 tonos urano oksido. Visas šis mišinys buvo suspaustas į plokščią sferą, jos skersmuo siekė dvidešimt šešias pėdas. Šis projektas turėjo būti vykdomas specialiame pastate Argonų miške už dvidešimties mylių nuo Čikagos, tačiau jį buvo pavėluota užbaigti, taigi, eksperimentas persikėlė po Stag Fildo stadiono tribūna. Universiteto prezidentas ar globėjai apie tai nebuvo informuoti.

Prietaisai parodė, kad neutronai dauginasi faktoriumi 1 006 — pirmasis pasaulyje branduolinis reaktorius pradėjo veikti. Paskui strypeliai buvo sukišti atgal, ir skilimo procesas kaipmat sustojo. Reakcija buvo kontroliuojama.

Daktaras Komptonas paskambino Džeimsui B. Konantui, Šiaurės Dakotos Raudonojo Kryžiaus pirmininkui Harvarde.

— Džimai, manau, tau bus įdomu sužinoti, kad mūsiškis italų navigatorius nusileido naujajame pasaulyje. Čiabuviai pasirodė besą draugiški.

Karo svarstyklių lėkštės sparčiai krypo į kitą pusę.

53 skyrius

1943-ųjų sausio mėnesį „Protėjo” grupė sulipo į perdirbtą B-24 tipo „Liberatorių” ir iš Bolin Fildo Vašingtone, Kolumbijos Apygarda, išskrido į pietus, į Braziliją, iš ten — per Atlantą į Nigeriją, į Lagosą, iš ten — į Dakarą pačiame vakarų Afrikos smaigalyje, ir pagaliau pasiekė Kasablanką Atlanto vandenyno pakrantėje Maroke. Vos prieš du mėnesius ten buvo išsilaipinusios generolo Patono vadovaujamos Jungtinių Valstijų pajėgos, kurios išvalė teritoriją nuo Viši prancūzų, o dabar, vyriausiųjų kariuomenės vadų lydimi, ten susitiko Čerčilis ir Ruzveltas aptarti karo eigą ir bendrą tolimesnę strategiją.

Per naktį pailsėję Kasablankos priemiesčio Anfos viešbutyje, „Protėjo” grupės nariai, Amerikos pėstininkų lydimi, saulėtomis, palmėmis apsodintomis gatvėmis buvo nugabenti į miesto pakraštyje stūksančią vilą, kurioje Čerčilis ir Ruzveltas susitikdavo asmeniškai pasikalbėti, nedalyvaujant kitiems bendrųjų pasitarimų dalyviams. Netgi dabar „Protėjo” misijos paslaptis buvo atskleista palyginti nedaugeliui žmonių, taigi, be pačių Čerčilio ir Ruzvelto, susitikime dalyvavo tiktai Džordžas K. Marsalas, vyriausiasis Jungtinių Valstijų armijos vadas, bei seras Alanas Brukąs, imperinės britų kariuomenės vadas. Susitikimas įvyko didžiuliame erdviame kambaryje užpakalinėje vilos dalyje. Lauke, už atlapų, grindis siekiančių prancūziško stiliaus langų žaliavo apelsinmedžių bei citrinmedžių apsupta pievelė, tyvuliavo nedidelis tvenkinėlis. Už aukštos sienos vilos užnugaryje be paliovos patruliavo ginkluoti sargybiniai.

Vos atvykėliai suėjo vidun, iš už žemėlapiu užtiesto stalo kambario viduryje išpuolė Čerčilis, jis vilkėjo chaki spalvos marškinius ir nublukusias apdribusias kelnes, rankoje rūko cigaras. Čerčilis sutiko svečius kone su tėviška meile. Kiekvienam jis šiltai paspaudė ranką, o Aną draugiškai apsikabino per pečius.

— Tai tikras stebuklas! — pareiškė jis. — Neįtikėtina, sakau jums, tai visiškai neįmanoma, ir vis dėlto — štai jie, sugrįžę iš ano pasaulio! Žinote, mes jau seniai buvome palaidoję bet kokias viltis.

— Visi mes! Nebepuoselėjome jokių vilčių, nė vienas — išskyrus Mortimerį, — atsiliepė Ruzveltas, atidardėdamas per kambarį savo krėslu ant ratukų. — Kaip tik jis nuolatos ir įkalbinėjo mus vis dar prižiūrėti mašiną, kad ši veiktų. Ko gero, jis pažinojo jus kur kas geriau nei mes.

Buvo pristatyti Maršalas ir Brukąs.

— Žinote, aš vis dar pats nežinau, ar tikrai tuo tikiu, — atvirai prisipažino Maršalas. — Aš skaičiau jūsų raportą, matau šit jus visus šiame kambaryje — ir vis dėlto nesu tikras, kad sugebėsiu kada nors visiškai patikėti.

Brukąs įstengė tiktai papurtyti galvą.

— Nemanau, kad įmanoma surasti tinkamų žodžių išreikšti tai, ką dabar jaučiu. Man pasakojo, kaip klostėsi įvykiai tame pasaulyje, iš kurio jūs visi atvykote — ir aš pats savo akimis matau šiame, mūsiškiame pasaulyje vykstančius pokyčius… Nagi, išties, ką tokiais atvejais dera sakyti?

— Galbūt tiktų „Sveiki sugrįžę”? — pasiūlė Vinsleidas.

Brukąs nusišypsojo.

— Ir šito pakanka? Ką gi, tuomet — sveiki sugrįžę. Labai malonu jus matyti, visus jus.

— Nepasakyčiau, kad pokyčiai įvyko vien tik mūsų dėka, — prašneko Ana. — Jūs juk irgi nesėdėjote rankų sudėję.

Ruzveltas linktelėjo.

— Taip, žinoma, kol jūsų čia nebuvo, mes anaiptol netinginiavome. Manau, ir mes įstengėme nuveikti šį tą, ko buvo gaĮima tikėtis sveiko proto ribose… Tiesa, atsigręžus į praeitį, nesunku pastebėti keletą klaidų ir apsiskaičiavimų, bet toks, manau, yra gyvenimas.

— Palyginus su tuo pasauliu, iš kurio mes atvykome, gyvenimas čia tiesiog nuostabus, — pareiškė Vinsleidas.

— O kaipgi tavo žaizdos, Edai? Jos privertė mus gerokai sunerimti, — pasakė Čerčilis. — Ar gerai gyja? O tu, Padi? O tu, Hari? Kaip jūs jaučiatės?

— Ačiū, sere, man jau daug geriau, — atsiliepė Peinas. — Majoras Vorenas tvirtina, kad netrukus mano sveikata jau vėl atitiks visus Specialiosios paskirties dalinio reikalavimus.

Rajenas ir Feračinis patikino, kad abu jaučiasi puikiai.

Čerčilis džiugiai linktelėjo.

— Nuostabu, nuostabu, — šypsodamasis jis pasitrynė delnus vieną į kitą. — O dabar norėtume parodyti jums kai ką, kas, kaip manome, turėtų jus sudominti. Bruki?

Brukąs įjungė diapozityvų projektorių, jau pastatytą priešais ekraną, ir įdėjo skaidrę, Maršalas tuo tarpu užtraukė storą užuolaidą ir užtemdė kambarį. Ekrane pasirodė paveikslėlis — tai buvo nuotrauka, daryta iš lėktuvo, iš gana didelio aukščio. Joje matėsi milžiniškas dūmų stulpas, iškilęs virš neaukštų apskritų kalvų kraštovaizdžio, kalvos tarpais buvo plikos, tarpais — apaugusios mišku. Dūmai virto iš vieno krašto didžiulio, prie upės įsikūrusio pramoninio komplekso.

— Pažįstate? — smagiai paklausė Čerčilis. — Šią nuotrauką drauge su kitomis pargabeno vienas mūsų žvalgybinių lėktuvų kelios dienos po jūsų sugrįžimo.

— Ko gero, galėjome apie tai pranešti jums ir anksčiau, bet taip būtume sugadinę visą siurprizą, — be jokios gėdos šypsodamasis pareiškė Ruzveltas.

„Ampersando” grupės nariai, kurie atmintinai žinojo kiekvieną apylinkių detalę, spoksojo akis išpūtę, apstulbę ir netverdami džiaugsmu. Kesidžio akys susidūrė su Feračinio akimis. Paskui jis užsimerkė ir papurtė galvą, tarsi norėdamas nuvyti haliucinaciją. Tada vėl pažvelgė į ekraną. Tačiau vaizdas tebebuvo koks buvęs.

Vinsleido akys bejėgiškai mirksėjo už akinių stiklų.

— Jis tai padarė! — sušnibždėjo jis. — Jis išlaikė savo žodį ir padarė, ką žadėjęs. Jis tai padarė!

— Taip, — susimąsčiusi ištarė Ana. — Kažin, kiek jam tai kainavo?

Alanas Brukąs leido jiems ikvaliai pasigrožėti paveikslu, o paskui pakomentavo:

— Jeigu ta bomba išties tokia galinga, kaip kad buvo sakoma, tokiu atveju mane gerokai stebina, kad jos poveikis toks lokalizuotas. Visas gamyklų kompleksas liko beveik nepaliestas. O dūmai, regis, veržiasi tik iš vieno krašto, iš tos tarsi prilipdytos aptvertos teritorijos.

— „Plaktukas” buvo giliai po žeme, o be to, ten buvo įrengta tikra tvirtovė, — priminė jam Gordonas Selbis. — Įtvirtinimai ir sulaikė didžiąją sprogimo jėgos dalį. Požeminiai branduoliniai sprogimai paprastai išrausia urvą ir išstumia paviršiuje kauburį, o šis paskui suslūgsta suformuodamas kraterį, kuriame ir susikaupia garai. Jeigu šiuo atveju sprogimo dūmai išvis prasiskverbė į paviršių, vadinasi, bomba išies buvo kaip reikiant.

Atsakinėdami į klausimus, „Ampersando” grupės nariai užpildė visas iki šiol dar neaiškias Vaisenbergo operacijos spragas, o Vorenas keliais žodžiais papasakojo apie sugrįžimą į Angliją drauge su Knakėmis povandeniniu laivu. Paskui adjutantas atnešė gaivinančiųjų gėrimų bei užkandžių, o Maršalas vėl atitraukė užuolaidą.

— Štai į ką Hitleris buvo sudėjęs visas savo viltis — ir tai jau nebeegzistuoja, — pasakė Čerčilis. — Jo korta jau mušta. Pamatysite, nuo šiol visa karo eiga pasisuks į priešingą pusę. — Jis apžiūrėjo atneštąjį maistą ir išsirinko krevečių mišrainę. — Tiesą sakant, mes jau pradėjome planuoti įsiveržimą į Prancūziją per Lamanšą. Jau sugalvojome ir kodinį šios operacijos pavadinimą

— „Siuzerenas”. Kaip manote, juk visai tinkamas, tiesa?

Visi kiti nusišypsojo.

— Vadinasi, „Plaktukas” sunaikintas galutinai, — pasakė Šolderis, paimdamas plonytį sumuštinį su lašiša bei agurku. — Taigi, ar galime daryti išvadą, kad nacių atominės bombos grėsmė visiškai likviduota?

— Aš asmeniškai susilaikyčiau nuo bet kokių išvadų, kol visas šis reikalas nebus užbaigtas, — pasakė Maršalas.

— O ar tikėtina, kad jie šiaip ar taip savomis jėgomis pajėgs sukurti tokią bombą? — paklausė Ana. — Juk jie, be jokios abejonės, žino, kad teoriškai tai įmanoma.

— Kaip tik tai aš ir turėjau omeny, — atsiliepė Šolderis.

Visų žvilgsniai automatiškai nukrypo į Gordoną Selbį.

— Visas viltis jie siejo su „Siuzerenu” — matyt, tai reiškia, kad savąją programą jie visiškai apleido, — pasakė Selbis. — O be to, iš visko, ką esu girdėjęs iš europiečių, su kuriais man teko dirbti, ir dar iš žvalgybinių mūsų pačių šaltinių, — iš to galima spręsti, kad vokiečiai savo programoje lėtikliu ketina panaudoti sunkųjį vandenį, o ne grafitą, kurį naudoja Fermis. O sunkųjį vandenį ne taip jau paprasta išgauti.

— Tiesą sakant, vienintelė nacių kontroliuojama įmonė, kurioje įmanoma gauti reikalingą jo kiekį, yra hidroelektrinė pietų Norvegijoje, — pridūrė Čerčilis. — Lapkričio mėnesį mes pasiuntėme ten oro diversantų dalinį, tačiau subombarduoti įmonės jiems nepavyko. Vis dėlto ketiname netrukus pasiųsti ten dar vieną diversantų grupę — šįsyk tai bus norvegai. Tikėkimės, kad jiems geriau pasiseks.

— Tačiau galutinai apsidrausti mums padės mūsų pačių programa, — įsiterpė Ruzveltas. — Ją dabar visiškai kontroliuoja kariškiai. Generolas Grouvzas kaip tik perkelia visus darbus į naujas laboratorijas Los Alame, jiems vadovaus Openhaimeris. Šiems darbams dabar skirtos visos mūsų pastangos. Visada lieka galimybė, kad dėl vokiečių pasiekimų mes suklydome, taigi, svarbiausia mums yra įsigyti tokią bombą pirmiems.

— Jūs tik įsivaizduokite, kuo virstų pasaulis, jeigu vien tik Hitleris turėtų tokią bombą, — pratarė Čerčilis.

— Man visiškai nereikia to įsivaizduoti, — atsakė Vinsleidas, jo veidas ūmai surimtėjo. — Žinote, visai gali atsitikti, kad jums tokios bombos prisireiks ne vien apsidraudimui, kol visa šitai bus baigta.

Čerčilis ir Ruzveltas suglumę susižvalgė.

— Ką tu nori tuo pasakyti, Klodai? — paklausė Ruzveltas.

Gėrimo taure nešinas Vinsleidas iš lėto nužingsniavo prie prancūziško stiliaus lango ir valandėlę žvelgė į sodą. Paskui vėl atsigręžė į kambarį.

— Ta karta… augančioj i karta Vokietijoje — visa nacistinė sistema nuosekliai vertė jaunimą žvėrimis, — atsakė jis. — Nacistiniai nuodai prasiskverbė į mokyklas, jaunimo judėjimus, masinės informacijos priemones, politinę ideologiją — visur, kur tik įmanoma. Jie kemšami į galvas netgi kūdikiams vaikų darželiuose. Vokiečiai ugdomi garbinti smurtą ir karinį kultą, o vieninteliu tiesos nustatymo kriterijumi laikyti jėgą. Jų mokymas idealizuoja stipriojo teisę užgožti ir pavergti silpnąjį, šlovina brutalios jėgos triumfą kaip gamtos dėsnį.

Vinsleidas gūžtelėjo pečiais ir skėstelėjo rankomis.

— Kaipgi atsikratyti šitokio režimo, sykį jis jau įsišaknijo? Su juo nėra prasmės netgi mėginti protingai susišnekėti — vienintelė reakcija, kurios susilauksite, bus panieka už tai, ką jie laiko silpnumu. Jūs negalite su jais derėtis — bet kokie prekybiniai ryšiai savaime byloja apie lygybę, — o jie supranta tik tokią padėtį, kai valdo patys arba yra valdomi. Jūs negalite net tikėtis taikiai sugyventi kaimynystėje, mat pats jūsų egzistavimas jau reikš jiems arba grėsmę — arba galimybę. Jų nesveikas polinkis į jėgą ir valdžią nuolatos skatina juos išmėginti savo jėgas.

O jei vienintelis dalykas, kurį jie dar sugeba gerbti, yra jėga, tokiu atveju, ko gero, tėra viena galimybė nusipelnyti jų pagarbą — vieninteliu jiems suprantamu būdu, tai yra, jėga. Gali atsitikti ir taip, kad teks pademonstruoti jiems savo jėgą, tvirtai ir negailestingai, be jokių skrupulų — pribaigti juos jų pačių įsitikinimais, nugalėti juos pagal jų pačių taisykles. Trumpiau tariant, džentelmenai, šitą ideologiją gali tekti mušte išmušti jiems iš galvų. Gali paaiškėti, kad kitokiu būdu išvalyti jų sistemos stačiai neįmanoma.

Įsiviešpatavo nelengva tyla. Galų gale prašneko Čerčilis:

— Taip, tačiau kokia kaina? Ar pagaliau neatsitiks taip, kad mūsų pačių nebebus įmanoma atskirti nuo tų pragaro išperų, kuriuos ketiname sunaikinti?

Vinsleidas atsiduso.

— Taip, šios rizikos nenuneigsi, — pripažino jis. — Tačiau ar jūs matote kokią nors alternatyvą? Visas tas košmaras nepriklauso šiam pasauliui. Jis niekada nebuvo šio pasaulio dalis. Tai užkratas, atneštas iš kitur — kaip infekcinė liga. O atsikratyti infekcija retkarčiais nebūna įmanoma nepažeidžiant ir kai kurių sveikų audinių. Tačiau, jeigu jums pasiseks, visas organizmas pasveiks.

— Tasai įdiegto autoritarizmo kultas ir yra naujosios jų veislės pagrindas, — pridūrė Ana, pratęsdama tą pačią analogiją. — Juk „Siuzerenas” ne šiaip sau pasirinko įsikišimui kaip tik tą vietą ir kaip tik tą laiką. Jų poveikį reikia išrauti su šaknimis, galutinai ir negrįžtamai. Po 1918-ųjų Vakarai stengėsi būti nuolaidūs ir civilizuoti. Patys matote, kas iš to išėjo.

Čerčilis pažvelgė į tris savo kolegas.

— Žinai, Vinstonai, jie sako tiesą, — tyliai ištarė Alanas Brukąs.

— Bet aš irgi labai norėčiau, kad būtų dar kokia nors kita išeitis.

— Aš irgi norėčiau paprieštarauti, — atsiliepė Maršalas ir giliai atsiduso. — Bet negaliu.

Ruzveltas tik linktelėjo.

Taigi, atsitiko taip, kad Kasablankoje Jungtinės Valstijos ir Didžioji Britanija susitarė intensyvinti bombardavimus bei puolimą, o pagrindinį prioritetą skirti Manheteno projektui, kaip kad dabar ofiacialiai buvo vadinama atominės bombos kūrimo programa. Pasitarimui pasibaigus buvo viešai pranešta, kad nuo šiol karo tikslas — pasiekti nė kiek ne mažiau kaip visiškos ir besąlyginės Ašies valstybių kapituliacijos.

Vienintelis dar likęs svarbus dalykas, kurį reikėjo nedelsiant išspręsti, buvo mašina Sarginėje.

— Jeigu viską teisingai supratau, tai, netgi jei tas konkretus pasaulis, iš kurio jūs ką tik sugrįžote, ir paliks mus ramybėje, vis vien dar liks galimybė, kad kas nors kokiame nors kitame pasaulyje, tyčia ar netyčia, priderins savo bangas prie Sarginėje esančios mašinos — ar kaip ten derėtų išsireikšti, — pasakė Čerčilis. — Argi ne taip?

— Taip, teisybė, — patvirtino Šolderis. — Susikertančios linijos — dalykas visiškai įmanomas. Mes juk patys jau bent porą kartų tai patyrėme.

— O iš viso to, ką išgirdome, galime spręsti, kad tų susikirtimų mechanizmo niekas taip ir nesugebėjo perprasti, — pridūrė Ruzveltas. — Netgi Einšteinas.

— Taip, — vėl patvirtino Šolderis. Sugrįžęs iš Floridos, didžiąją laiko dalį jis praleido Prinstone.

— Taigi, gal dar sykį viską skubiai peržvelkime, — pasiūlė Maršalas. — Toji mašina Brukline — tai tik atgalinio ryšio įtaisas, tiesa? Juk pirmąsyk jūs atkeliavote čionai pasinaudodami projektoriumi, kuris galėjo pasiųsti jus į šį pasaulį, visai nepriklausomai nuo to, ar čia yra koks nors įrenginys, ar ne. O sugrįžimo vartai reikalingi tik tam, kad perkeltų jus atgal.

— Visiškai teisingai, — pripažino Šolderis.

Maršalas linktelėjo.

— Gerai. Tuomet štai ką dar norėčiau išsiaiškinti. Jeigu mes neturėtume sugrįžimo vartų, ar būtų kokia nors tikimybė, kad kurioje nors iš tų daugybės visatų esantis projektorius visiškai atsitiktinai vėl ką nors atsiųstų mums, net jeigu čia nebūtų jokio kelrodžio „švyturio”?

— Ak. — Šolderis gūžtelėjo pečiais. — Norite pasakyti — ar galėtų kokio nors projektoriaus spindulys atsitiktinai kliudyti šią Visatą — būtent šią, vieną iš nesuskaičiuojamos daugybės visoje išsišakojančioje sistemoje? Ką gi, sakykim, kad lygiai tokia pat tikimybė būtų surasti adatą šieno kupetoje. — Šolderis papurtė galvą. — Manau, šansai beveik lygūs nuliui. Štai kodėl tokie dalykai ir neatsitinka kiekvieną savaitę.

Čerčilis pažvelgė į kitus vadus ir ryžtingai linktelėjo, tarsi kaip tik tai ir būtų tikėjęsis išgirsti. Staiga paaiškėjo, kad klausimas išsamiai aptartas dar nė nepradėjus kalbėti konkrečiai.

— Reikia jos atsikratyti, — ištarė Čerčilis.

„Protėjo” grupės nariai susižvalgė tarpusavyje, tačiau niekas net neapsimetinėjo esąs nustebintas. Juk visiems jiems nedavė ramybės ta pati problema. Nė vienas net nebandė ginčytis. Bent 212 jau šiuo klausimu Čerčilis ir Ruzveltas buvo galutinai apsisprendę.

Netrukus buvo duoti nurodymai tyliai slapta išmontuoti Sarginėje esančią mašiną, sudedamąsias jos dalis sugadinti ir sumesti į vandenyną, konstrukcijos brėžinius bei montavimo instrukcijas sudeginti, o bet kokias užuominas apie „Protėjo” misiją išnaikinti tiek iš oficialių įrašų, tiek iš visame tame dalyvavusių asmenų privačių užrašų. Sarginė vėl turėjo tapti pačiu paprasčiausiu Bruklino uosto sandėliu.

Įvertinus visa tai, kas buvo primesta iš šalies, pasaulis iš tiesų visai teisingai elgėsi, mėgindamas savomis pastangomis grįžti į senas vėžes. Kitos visatos jau bandė prikišti nagus prie jo formavimo — ir šito daugiau nei pakako.

54 skyrius

Feračinis ir Kesidis įėjo pro duris, nulipo laiptais žemyn ir patraukė koridoriumi, vedančiu pro Makso kabinetą. Čionai beveik niekas nebuvo pasikeitę. Tiesa, į patį klubą vedančios dvivėrės durys buvo perlakuotos, tačiau blizgantys tapetai, kuriais buvo išklijuotos sienos, liko tie patys — ir prašyte prašėsi pakeičiami. Rūbinėje dirbo nauja mergaitė.

— Nagi, pasakyk, ką tokia mergaitė, kaip tu, veikia šioje žavioje vietelėje? — linksmai paklausė Kesidis, per barjerą įteikdamas jai savo paltą.

Mergaitė buvo jau bepasislepianti po profesinio nuobodulio kauke, tačiau staiga persigalvojo ir kiek suglumusi suraukė antakius.

— Ar aš teisingai išgirdau?

— Argi tai svarbu? Sveika, aš Kesidis. O tu kas?

— Liza. Aš…

— Na jau ne! — čia pat jiems už nugarų pasigirdo kažkieno šūksnis. — Šito negali būti. O Dievulėliau! Bet juk taip ir yra! Kesidis!

— Sveikas, Maksai, tu senas nenaudėli! — sumaurojo Kesidis. Maksas išpuolė iš savo kabineto, švytėdamas savo aukšta įdegusia kakta po susivijusiais plaukais. Juodu stipriai paspaudė kits kitam ranką.

— Nagi, kaip jūs čia laikotės, Maksai? Aš šit vos prieš akimirką sakiau Hariui… ei, o kas čia dabar? Kurgi jį nelabasis nujojo?

Tačiau Feračinis jau buvo išgirdęs klube dainuojantį balsą.

Sustojęs prie pat durų, jis ilgai stebėjo ją, stovinčią prožektoriaus šviesos rate. Plaukus ji dabar buvo sukėlusi į viršų ir susirišusi į „arklio uodegą” — nebenešiojo jų palaidų ir išsidraikiusių, kaip kad jam patikdavo. Tačiau jos darbui tokia šukuosena netgi labai pritiko. Apskritas smakras, aukšti skruostikauliai, riesta nosytė — viskas buvo taip pat, kaip jis ir prisiminė. Ji vilkėjo geltonais ir oranžiniais dryžiais išmargintą suknelę.

Džordžo čia nebebuvo. Prie pianino sėdėjo kitas muzikantas, kur kas vyresnis, geraširdišku veidu ir pasišiaušusiais baltais ūsais. Kažkuo jis priminė Feračiniui Einšteiną. Klube buvo apstu žmonių, tačiau dauguma veidų buvo nepažįstami. Aplinkui šmėsčiojo gausybė uniformų. Lu, toks pat neperprantamas kaip ir andai, tebesisukiojo už baro apsivilkęs juodą liemenę ir baltus marškinius atraitotais rankogaliais. Prie baro viename gale kiūtojo Perle, o už staliuko su kažkokiais žmonėmis sėdėjo Sidas.

— Po šimts perkūnų, Hari, kaip tu dar gali džiaugtis gyvenimu, nuolatos šitaip įsimylėdamas? — bakstelėjo Kesidis, išdygdamas greta jo.

Feračinis išsišiepė.

— Bet juk dėl to užvis labiausiai ir verta sugrįžti namo, a, Kęsai? — Jis pastebėjo drauge su Kesidžiu atėjusį Maksą. — Nagi, sveikas, Maksai! Kaip reikaliukai? Atrodai iš tiesų puikiai!

— Tu irgi puikiai atrodai, Hari. Sakai, reikaliukai?.. Na… — Maksas numojo ranka. — Žinai, kai kam karas gal ir baisi nelaimė, tačiau bizniui jis nėmaž netrukdo. Bet visgi kaip puiku, kad judu sugrįžote! Tikrai malonu jus matyti. O kaipgi likusieji mūsų bičiuliai, kaip Floidas ir kiti? Ar jūs vis dar susitinkate?

— Mums irgi pašėlusiai gera čia sugrįžti. Žinoma, mes susitinkame. Kurią nors dieną jie būtinai čia pasirodys. — Feračinis valandėlę sudvejojo. — O Dženetė — kaip ji?.. Na, ar ji vis dar…

Maksas ranka pamojavo sau priešais veidą.

— O, nieko rimto. Tu gi žinai tas moteris, Hari — jos turi intuiciją. Ji nė kiek neabejojo, kad vieną gražią dieną tu sugrįši. Bet po šimts perkūnų, vaikinai, kurgi jūs buvote?

— Vykdėme ypatingai slaptą prezidento užduotį, — atsakė jam Kesidis.

— Nagi — ištisus trejus metus? Atpažįstu seną gerą Kesidį!

— Šįsyk rimtai, — pareiškė Kesidis.

— Gal nori kai ką sužinoti? — Maksas kumštelėjo jam alkūne ir mirktelėjo. — Aš gavau išimtines tarpininkavimo teises Bruklino tiltui. Nagi, pateik man pasiūlymą.

— Eikš, Kęsai, išgersime, — pakvietė Feračinis.

Maksas palydėjo juos prie baro.

— Jūs tik pažiūrėkite, kas sugrįžo! — pranešė jis.

Perle apsisuko ant savo kėdės baro gale.

— Jėzau mieliausias, negaliu tuo patikėti!

Čia buvo dar pora pažįstamų iš senų laikų, jie smarkiai apsidžiaugė išvydę sugrįžėlius. Sidas atsiprašė žmonių, su kuriais sėdėjo prie stalo, ir atskubėjo pasisveikinti.

— Nagi, o čia kas? — Kesidis kilstelėjo Perles ranką ir susižavėjęs apžiūrėjo žiedą ant jos piršto. — Tu? Ne, dabar jau aš negaliu patikėti!

— Ką gi, gyvenimas kupinas tokių mažyčių netikėtumų, — atsakė Perle kimiu savo balsu.

— Kas nors iš mūsų pažįstamų? — pasiteiravo Kesidis.

— Ar beprisimeni Džonį Šešios Džei? — paklausė Maksas.

— Bene juokauji?

— Tam tikra prasme tai buvo visuomeninė pareiga, — pasakė Perle. — Kažkas gi turėjo bent pamėginti jį ištiesinti. Visa bėda, kad aš pati baigiu sulinkti. — Ji atsiduso. — Daugumai nuotakų tenka šydas. Man gi atiteko gobtuvas. Štai kokia mano gyvenimo istorija.

Lu atnešė gėrimus.

— Už namus!

Ūmai jis įsmeigė akis į Feračinį, jo veidą perkirto dvejonės raukšlė.

— Ar jau sakiau tau, Hari, kad čia toks tipas ieškojo tavęs ir Kęso?

Feračinis išpūtė akis.

— Juk praėjo jau treji metai, Lu! Ar esi tikras, kad neapsirinki?

— Žinoma, neapsirinku. Palauk, tuoj prisiminsiu… Toks ne itin ilgas, maždaug štai šitokio ūgio… Blyškus veidas, ūsiukai, skrybėlė… ir dar tamsūs akiniai, jis nenusiėmė jų net viduje. Jis visalaik kažkaip keistai elgėsi — lyg ir slapstydamasis, lyg ir vogčiomis.

Feračinis pamąstė valandėlę.

— Taip, dabar prisimenu… Tai tas pats tipelis, kuris tada kalbėjosi su Džordžu, tiesa? — Jis dvejodamas papurtė galvą. — Taip, tu man apie jį sakei, Lu. Bet man iki pat šiol vis dar neaišku, kas gi jis toks.

Lu nusigręžė ir nuo lentynos baro gilumoje nukėlė kartoninę batų dėžutę, kimšte prikimštą visokių it vištos koja prikeverzotų lapelių bei kitokių popieriaus skiaučių. Pasirausęs toje krūvoje, jis ištraukė vieną juostelių, sumaigė ją ir nusviedė į šiukšlių dėžę. Feračinis papurtė galvą ir nusigręžė.

Šokių aikštelės viduryje Dženetė kaip tik pradėjo paskutiniąją dainą. Ūmai jos žvilgsnis nukrypo į barą ir užkliuvo už kažkokio lyg ir pažįstamo aukštaūgio, šviesiaplaukio ūsuoto pavidalo, kuris šnekučiavosi su Perle, Maksu bei dar pora kitų. Sekundės dalelytę ji negalėjo prisiminti, kam priklauso tas pažįstamas veidas. O paskui ji pastebėjo greta stovintį žmogų — ir jos balsas nejučia užsikirto. Pianinas dar kartą atsiduso ir nutilo. Žmonės prie pirmųjų staliukų, atidžiai klausęsi dainavimo, persimetė suglumusiais žvilgsniais. Bet Dženetė tučtuojau suėmė save į rankas ir nusišypsojo.

— Ak, prašau man atleisti, ponios ir ponai. Netikėtai akimirkai buvau išsijungusi. Ar negalėtume pradėti šitos iš naujo, Oskarai?

Prie baro stovintis žmogus tamsiais banguotais plaukais kilstelėjo savo taurę pasisveikindamas ir išsišiepė. Vėl suskambo pianino garsai, Dženetė uždainavo.

Feračinis sudribo ant kėdės prie baro ir kiek atsilošė, alkūne atsiremdamas į pertvarą. Bene pirmą kartą per visą gyvenimą jis pasijuto ramus ir patenkintas, susitaikęs tiek su savimi, tiek ir su aplinkiniu pasauliu. Jis nebesiklausė, apie ką jam už nugaros su kitais kalbasi Kesidis, jo mintys nuklydo į praeitį, į visa tai, kas jį ištiko nuo pat to meto, kai 1975-aisiais sugrįžo iš paskutiniosios užduoties: jis įsipainiojo į tą keistą projektą Tularozoje, kurio dėka atsidūrė visai kitame pasaulyje, paskui konstravo mašiną Sarginėje, paskui persikėlė į Angliją, pervažiavo pusę Europos, kol pagaliau atsidūrė Vaisenberge, kur vykdydamas operaciją vėl buvo nusviestas į dar vieną visai kitokį pasaulį, šįkart jau į ateitį. Ir galų gale jis vėl sugrįžo atgal. Feračinis vylėsi, kad po viso to, ką jam teko patirti, gyvenimas nepasirodys besąs pernelyg nuobodus.

Prisiminė jis ir žmones, visus tuos, su kuriais drauge teko dirbti, kurie buvo tarytum jo šeima, taip pat ir mokslininkus: Einšteiną, Silardą, Fermį, Telerį, Vignerį. O kur dar įžymiausieji valstybės vyrai, jų padėjėjai ir kariuomenių vadai: Ruzveltas ir Čerčilis, Idenas, Dufas Kuperis, Lindemanas, Hopkinsas, Aiksas, Hulas, Brukąs, Maršalas…

Ir dar, žinoma, Klodas. Tai buvo vienintelis liūdesį keliantis prisiminimas. Taip, Klodo jis iš tiesų pasiges.

Feračinis matė Klodo veidą tą akimirksnį, kai jiems Kasablankoje buvo parodyta toji žvalgybininkų padaryta nuotrauka.

Jis įtarė, kad kaip tik tada Klodas ir apsisprendė. Klodas sugrįžo į dvidešimt pirmąjį amžių jaunesniojo savo antrininko globojamas stebėti, kaip žmogus pakyla į žvaigždes. Jis iškeliavo sugrąžinti skolos — jautėsi esąs skolingas jaunajam Vinsleidui už tai, ką šis buvo jiems padaręs.

Tiesą sakant, jaunajam Vinsleidui teks priglausti du naujus skrydžio į žvaigždes liudininkus: drauge su Klodu išvyko ir Ana Charkiovič.

— Tarp jų kažkas užsimezgė jau gerokai anksčiau, — paaiškino Feračiniui Kurtas Šolderis. — Tačiau abu jie juk profesionalai, kuriems užvis svarbiausia darbas.

Pasinaudoję Šolderio Morzės sistema, mokslininkai perdavė žinią į antrąjį ryšio galą, kad pageidaujamas dar vienas susijungimas. O tada, kai mašina, prieš galutinai ją išmontuojant, paskutinįsyk ėmė veikti, Sarginėje vėl susirinko visi tie, kurie čia lankėsi. Jie susirinko paskutinį kartą atsisveikinti su Klodu bei Ana ir palinkėti jiems laimingo kelio.

Jie kvietė drauge keliauti ir Šolderį — įtikinėjo jį grįžti į tą pasaulį, kurį jis paliko dar jaunystėje, jau taip labai seniai. Tačiau, ilgai svarstęs ir abejojęs, Šolderis galų gale atsisakė. Feračinis įtarė, kad šitaip apsisprendė jis dėl jaunojo Šolderio, kuris dabar gyveno su šeima, kuri anksčiau buvo jo paties.

— Aš pripratau prie šio pasaulio ir dabar jis jau tapo mano — darausi per senas, kad dar jausčiau potraukį bastytis po įvairiausias visatas, — andai pasakė Šolderis. — O be to, ir Einšteinas jau nebe toks jaunas, koks buvo anksčiau. Kas nors juk turi padėti jam buriuoti jo laivą.

Ūmai Feračinis suvokė, kad Dženetė baigė dainuoti, o žmonės jau renkasi į šokių aikštelę, kur orkestras vėl užgrojo „Perlų vėrinį”. Jis išvydo per minią link jo artėjančią Dženetę. Feračinis negrabiai nusiropštė nuo kėdės, o Dženetė abiem rankomis apsikabino jo kaklą, ilgai ilgai juodu paprasčiausiai spaudė kits kitą glėbyje. Galų gale ji atšlijo ir pažvelgė į jį. Abu nusijuokė, nepajėgdami nė žodžio pratarti.

Čia pat apsireiškęs Kesidis suardė apžavus.

— Ei, o aš maniau, kad po šitiek laiko judu turėsite ir daugiau ką vienas kitam pasakyti, — suniurzgė jis.

Viena ranka Dženetė apkabino Kesidžio juosmenį ir pabučiavo jį į skruostą. Ji žvilgčiojo tai į vieną, tai į antrą.

— Tiesiog neįtikėtina — nė vienas jūsų neatrodote bent diena pasenę!

— Dorybingas gyvenimas, sveikas maistas ir meditacijos, — atsakė jai Kesidis.

— Tu irgi atrodai tiesiog nuostabiai, — pasakė Feračinis. — Dargi kur kas geriau nei tada. Kaip Džefas?

— Paskutinėmis žiniomis jis laikosi kuo puikiausiai, — atsakė Dženetė. — Džefas įstojo į laivyną. Šiuo metu turėtų būti kažkur Ramiajame vandenyne.

— Matai, sakiau gi — ji žinojo, kad tu sugrįši, — pareiškė prisiartindamas Maksas.

— Toks likimas, — atsiliepė Dženetė. — Juk tu tiki likimu, tiesa, Hari?

— Žinoma, — atsakė Feračinis. — Likimas yra toks, kokį jį susikuri.

Dženetė atidžiai žvelgė jam į veidą šviesiomis žalsvai žydromis akimis.

— Taigi, tai jau baigta, kad ir kas tai bebuvo, tiesa? — paklausė ji. — Tu išvykai, kaip kad ir buvai sakęs — o dabar šit sugrįžai. Ar tai reiškia, kad sugrįžai visiems laikams?

Haris Feračinis apsidairė aplinkui ir pagalvojo, kad tada, kai jis paskutinįsyk lankėsi „Vaivorykštės juostoje”, viskas buvo visiškai kitaip. Dabar armija jau galinga, skaitlingos laivyno pajėgos, suformuoti oro pajėgų bei jūrų pėstininkų korpusai. Vidun pro duris kaip tik įžengė trys anglų jūreiviai drauge su dviem kanadiečiais, salės gale prie baro sėdėjo keletas australų, šokių aikštelėje siūbuojančioje minioje šmėžavo laisvųjų prancūzų bei lenkų uniformos.

Lygiai taip pat, kaip anksčiau Anglijoje, dabar ir čia karas buvo visų ir kiekvieno. Feračiniui teko girdėti, kad netgi vienas Ruzvelto sūnų dalyvauja žvalgybiniuose skrydžiuose Afrikoje, kitas tapo eskadrinio minininko karininku ir drauge su kitais išsilaipino Šiaurės Afrikoje, trečiasis tarnauja jūrų pėstininku Solomonų salose, o dar vienas paprastu jūreiviu plaukioja lėktuvnešyje „Trimitas”. Pasaulis, kuriuo Feračinis taip tikėjo, galų gale atsipeikėjo ir stojo gintis.

O be to, pagalvojo jis, juk tai visai kas kita nei tas ateities pasaulis, kuriame jam jau teko gyventi, kurį jis kažkada regėjo blausios, lietaus merkiamos aušros šviesoje netoli Norfolko Virdžinijoje, nuo povandeninio laivo kapitono tiltelio.

Jis pažvelgė į Dženetę ir nusišypsojo.

— Taip, žinoma, — pasakė jai. — Gali visiškai ramiai pamiršti bet kokias abejones. Aš sugrįžau namo — ir čia pasiliksiu.

Epilogas

Vairuodamas naujutėlį, paskutinio, 1947-ųjų metų, modelio „Fordą Merkurį V8”, Feračinis išsuko iš naujojo greitkelio ir įvažiavo į senąsias, pažįstamas, lig šiol neužmirštas Kvinso gatves. Senajame rajone gausiai it grybų buvo pridygę naujų pastatų — daugiausia tai buvo nedideli, vienai šeimai skirti nameliai, apsupti žalia veja — dabar, kai niaurių kranksėtojų pranašautos pokarinės krizės taip ir nebuvo sulaukta, politikai drąsiai tvirtino, kad kiekviena amerikiečių pora štai tokį namuką anksčiau ar vėlai įsigis. Užuot gaminę tankus bei B-17, fabrikai visu pajėgumu kibo gaminti automobilius bei šaldytuvus. Niekas nesirūpino, kas atsitiks tada, kai visi jau visko turės — juk tada, kaip spėjo Feračinis, bus galima visiems visko parduoti po antrą egzempliorių.

Radijo pranešėjas pasakojo apie tai, kaip sovietai atsisakė paremti Maršalo — dabar jau tapusio užsienio reikalų ministru — planą, skirtą padėti Europos šalių, jų tarpe ir Vokietijos, atstatymui. Feračinis perjungė kanalą, ir Bingas Krosbis uždainavo „Tiktai neuždaryk manęs”.

Gėlių vazonai vis dar tebestovėjo languose virš vis dar tebeveikiančios dviračių parduotuvės. Gėrimų parduotuvė bei smulkių geležies dirbinių krautuvėlė irgi nėmaž nebuvo pasikeitusios. Gi prekiautojas saldumynais, regis, išplėtė savo verslą ir, įsigijęs gretimas patalpas, atidarė ten bakalėjinių prekių parduotuvę. Radęs laisvą tarpelį kaip tik priešais šią parduotuvę, Feračinis pastatė ten mašiną ir išlipęs apsidairė. Kiek tolėliau jis matė medžiais apsodintą sieną ir bažnyčios bokštą už jos, matė jis ir mokyklą kalvos papėdėje. Tačiau pastatas, kuriame andai buvo skalbykla, dabar atrodė lyg ir kiek kitaip. Feračinis perėjo šaligatvį ir įėjo į parduotuvę.

Vienas kitas lankytojas bei keletas vaikų sukiojosi aplink savitarnos lentynas. Feračinis užtruko kokią minutę, kol išsirinko porą dalykų, kurių Dženetė prašė jį nupirkti, o paskui patraukė prie kasos, kur buvo išdėlioti laikraščiai, žurnalai, ledinukai bei tabakas.

— Labas vakaras, — pasisveikino juodaūsis, baltu chalatu vilkintis kasininkas, pažerdamas saujelę grąžos. — Dar ko nors norėsite?

— Galbūt tik šiokios tokios informacijos… — Feračinis nutilo.

Pardavėjas valandėlę luktelėjo ir tada klausiamai pažvelgė į jį.

— Taip?

— Gal atsitiktinai žinote, ar čia, netoliese, tebegyvena Feračiniai — šioje gatvėje, tik šiek tiek toliau, kampiniame name?

— Feračiniai? Ar tie italai? Ak taip, žinoma, aš juos pažįstu. Ponia nuolatos būna čia su vaikais. Taip taip, jie čia tebegyvena.

— Pardavėjas prisimerkė ir kiek pasilenkė į priekį, norėdamas iš arčiau apžiūrėti Feračinį. — Bene būsite jų giminaitis, a? Matau, kažkuo esate į juos panašus.

— Labai jau tolima giminystė. Bet pasakykite man, ar jiems šiomis dienomis negimė dar vienas vaikas?

— Turėtų jau būti gimęs — ji pakankamai seniai nešiojo… — Pardavėjas pakėlė balsą ir riktelėjo užnugaryje esančių durų link: — Ei, Barba, ar misis Feračini jau susilaukė?

Tarpduryje pasirodė linksma apkūni moteriškė.

— Nagi taip, žinoma, prieš porą dienų. Jiems gimė berniukas.

— Ir… kaip ji? — paklausė Feračinis.

— Bet kas gi jūs? Plika akimi matosi — turėtumėte būti jų giminaitis. Vis dėlto anksčiau dar niekad nesame jūsų čia matę… — moteris linktelėjo. — Ji jaučiasi kuo puikiausiai — ji ir kūdikis, abu jie. Girdėjau, jai buvo nelengva, ir gydytojas kurį laiką gerokai nerimavo, tačiau dabar jau viskas susitvarkė. Visi sveiki. Gal norite, kad perduočiau kas teiravosi?

Lengviau atsidusęs Feračinis nusišypsojo ir papurtė galvą.

— Ačiū, nesivarginkite. Aš tiesiog atsitiktinai važiavau pro šalį.

Grįždamas atgal į Manheteną jis stabtelėjo užsipilti benzino ir iš degalinės paskambino Dženetei į jų butą Riversaid Draive. Dženetė tebedainavo, ir „Kapitol Rekordz” visai rimtai kalbėjo apie kontraktą. Gi Feračinis su Kesidžiu investavo pinigus į keletą karo metais atlikusių lėktuvų ir dabar vertėsi juos nuomodami.

— Kvinsas! — šūktelėjo Dženetė. — O aš maniau, kad šiandien tu pasiėmei išeiginę. Ką gi tu veiki Kvinse?

— Maniškiai juk kilę iš ten, aš tau esu sakęs, nebeprisimeni?

— Bet tu juk niekada nekalbi apie savo šeimą, Hari.

— Na, tai šiek tiek kas kita. Man tiesiog reikėjo kai ką nuveikti.

— Panašiau, kad susiruošei pažaisti kamuoliu su Kesidžiu ir Rasų…

— Ne, šį kartą ne. Kaip jau sakiau, man reikėjo kai ką nuveikti… Tiesiog paminėti vieno žmogaus gimtadienį, kurio šį vieną vienintelį kartą jokiu būdu nenorėjau užmiršti… Iki, brangioji, netrukus pasimatysime… Ak, tiesa, aš nupirkau tų produktų, kurių tu prašei.

1

Iki pasimatymo.

Content

Hogan James P. Operacija „Protėjas” 2

25 skyrius

26 skyrius

27 skyrius

28 skyrius

29 skyrius

30 skyrius

31 skyrius

32 skyrius

33 skyrius

34 skyrius

35 skyrius

36 skyrius

37 skyrius

38 skyrius

39 skyrius

40 skyrius

41 skyrius

42 skyrius

43 skyrius

44 skyrius

45 skyrius

46 skyrius

47 skyrius

48 skyrius

49 skyrius

50 skyrius

51 skyrius

52 skyrius

53 skyrius

54 skyrius

Epilogas

1